**Република Србија**

**ОКВИРНА КОНВЕНЦИЈА ЗА ЗАШТИТУ НАЦИОНАЛНИХ МАЊИНА**

**Пети периодични извештај**

**достављен Генералном секретару Савета Европе**

**у складу са чланом 25. Оквирне конвенције**

**Београд, август 2022. године**

**САДРЖАЈ**

[I. Увод 4](#_Toc111191319)

[II. Практични аранжмани направљени на националном нивоу за подизање свести о резултатима четвртог циклуса праћења и о Оквирној конвенцији 5](#_Toc111191320)

[III. Мере предузете за решавање кључних питања 10](#_Toc111191321)

[IV. Даље мере које су предузете за унапређење примене Оквирне конвенције 57](#_Toc111191322)

[**Члан 3. Оквирне конвенције** 83](#_Toc111191323)

[**Лични обим применe** 83](#_Toc111191324)

[**Прикупљање података и попис становништва** 84](#_Toc111191325)

[**Члан 4. Оквирне конвенције** 85](#_Toc111191326)

[**Законодавни оквир за борбу против дискриминације** 85](#_Toc111191327)

[**Мониторинг забране дискриминације и расположиви правни лекови** 86](#_Toc111191328)

[**Прикупљање података о равноправности и мере за промовисање ефикасне равноправности** 87](#_Toc111191329)

[**Положај Рома** 87](#_Toc111191330)

[**Члан 5. Оквирне конвенције** 94](#_Toc111191331)

[**Очување и промоција свих идентитета и култура националних мањина** 94](#_Toc111191332)

[**Члан 6. Оквирне конвенције** 105](#_Toc111191333)

[**Толеранција и интеркултурални дијалог** 105](#_Toc111191334)

[**Заштита од злочина мржње и говора мржње** 108](#_Toc111191335)

[**Члан 8. Оквирне конвенције** 117](#_Toc111191336)

[**Право личне вероисповести и оснивања институција, организација и удружења** 117](#_Toc111191337)

[**Члан 9. Оквирне конвенције** 117](#_Toc111191338)

[**Приступ штампаним и електронским медијима на језицима мањина** 117](#_Toc111191339)

[**Члан 10. Оквирне конвенције** 118](#_Toc111191340)

[**Употреба мањинских језика у односима са властима** 118](#_Toc111191341)

[**Члан 11. Оквирне конвенције** 124](#_Toc111191342)

[**Лична имена, топографске ознаке и други знакови и натписи** 124](#_Toc111191343)

[**Члан 12. Оквирне конвенције** 128](#_Toc111191344)

[**Промоција мултикултуралне и интеркултуралне перспективе у образовању** 128](#_Toc111191345)

[**Приступ образовању за Роме** 129](#_Toc111191346)

[**Члан 14. Оквирне конвенције** 131](#_Toc111191347)

[**Настава на језицима мањине и настава језика мањине, укључујући наставне материјале** 131](#_Toc111191348)

[**Члан 15. Оквирне конвенције** 133](#_Toc111191349)

[**Институционални оквир за учешће националних мањина у процесу одлучивања** 133](#_Toc111191350)

[**Заступљеност националних мањина у изабраним телима и учешће у јавним пословима** 135](#_Toc111191351)

[**Заступљеност националних мањина у јавној управи** 141](#_Toc111191352)

[**Учешће у друштвеном и економском животу** 141](#_Toc111191353)

[**Чланови 17. и 18. Оквирне конвенције** 142](#_Toc111191354)

[**Билатерални споразуми и регионална сарадња** 142](#_Toc111191355)

# I. Увод

У складу са чланом 25. Оквирне конвенције, Република Србија подноси свој Пети периодични извештај о спровођењу Оквирне конвенције за заштиту националних мањина, за период од 2017. до 2021. године, урађен на основу Оквира за државне извештаје који треба да се доставе у петом циклусу мониторинга, који је усвојио Саветодавни комитет на свом 64. пленарном састанку у марту 2019. године.

Пети извештај о спровођењу Оквирне конвенције припремило је Министарство за људска и мањинска права и друштвени дијалог, а у његовој изради учествовали су следећи државни органи: Министарство просвете, науке и технолошког развоја, Министарство унутрашњих послова, Министарство привреде, Министарство државне управе и локалне самоуправе, Министарство културе и информисања, Министарство за рад, запошљавање, борачка и социјална питања, Министарство грађевинарства, саобраћаја и инфраструктуре, Министарство правде, Министарство здравља, Mинистарство за европске интеграције, Управа за сарадњу с црквама и верским заједницама у саставу Министарства правде, Служба Координационог тела Владе Републике Србије за општине Прешево, Бујановац и Медвеђа, Републички завод за статистику, Генерални секретаријат Народне скупштине, Служба за управљање кадровима Владе Републике Србије, Централни регистар обавезног социјалног осигурања, Национална служба за запошљавање, као и органи и организације АП Војводине: Служба Скупштине АП Војводине, Покрајински секретаријат за културу, јавно информисање и односе с верским заједницама, Покрајински секретаријат за образовање, прописе, управу и националне мањине – националне заједнице и Покрајински секретаријат за социјалну политику, демографију и равноправност полова.

Свој допринос изради Петог извештаја о спровођењу Оквирне конвенције дали су и независни државни органи и организације: Заштитник грађана, Повереник за заштиту равноправности, Регулаторно тело за електронске медије, Привредна комора Србије и Развојна агенција Србије.

Подаци о износима финансијске подршке јавне власти на свим нивоима који су коришћени у табелама овог извештаја изражени су у динарима, осим ако другачије није назначено.

Сви појмови у овом извештају употребљени у граматичком мушком роду, обухватају мушки и женски род лица на која се односе.

# II. Практични аранжмани направљени на националном нивоу за подизање свести о резултатима четвртог циклуса праћења и о Оквирној конвенцији

* + 1. *Кораци предузети за објављивање резултата четвртог циклуса праћења (Мишљење, коментари државе, Резолуција): објављивање, дистрибуција и превод на службени(е) језик(е) и језик(е) мањина где је то потребно.*

Израда државних извештаја о спровођењу Оквирне конвенције, који су основа мониторинга, као и одговора на додатна питања Саветодавног комитета и коментара на мишљења Саветодавног комитета у потпуности су засновани на начелу транспарентности. Такво опредељење изражено је кроз објављивање свих документа у вези са спровођењем Оквирне конвенције.

Четврти извештај о спровођењу Оквирне конвенције објављен је на сајту Министарства за људска и мањинска права и друштвени дијалог и доступан је јавности на веб адреси: <https://www.minljmpdd.gov.rs/multilateralni-ugovori.php>. На истом сајту објављени су и резултати четвртог циклуса мониторинга: Четврто мишљење Саветодавног комитета, Коментари Републике Србије на то мишљење и Резолуција Комитета министара Савета Европе о примени Оквирне конвенције у Републици Србији. Налази Саветодавног комитета и Резолуција Комитета министара преведени су на српски језик.

На сајту су, на српском и енглеском језику, доступни и сви документи из претходних извештајних циклуса, као и тематски коментари Саветодавног комитета Оквирне конвенције, преведени на српски језик.

* + 1. *Све пратеће активности организоване на националном, регионалном и локалном нивоу, укључујући активности организоване заједно са Саветом Европе, као што су дискусије, семинари, евалуације, процене утицаја, студије итд., као и резултати ових догађаја.*

Follow-up семинар о примени Оквирне конвенције за заштиту националних мањина Савета Европе одржан је 16. јуна 2021. године у Београду. Семинар је одржан у инклузивном процесу, а поред представника Саветодавног комитета Оквирне конвенције и релевантних државних органа, присуствовали су и представници националних савета националних мањина и организација цивилног друштва. Циљ семинара је био да пружи платформу за дијалог између Саветодавног комитета и релевантних заинтересованих страна у Републици Србији, како би се размотриле препоруке и утврдили најефикаснији начини њихове практичне примене. У склопу семинара, свим учесницима су дистрибуирани одговарајући материјали.

Председници Саветодавног комитета Оквирне конвенције су представили препоруке из четвртог циклуса мониторинга које је Савет Европе упутио Србији у вези са применом Оквирне конвенције, док су представници релевантних државних органа представили активности које су предузете у циљу испуњавања препорука.

На семинару је закључено да препоруке Саветодавног комитета за Републику Србију представљају темељ за предузимање активности у унапређењу људских и мањинских права, али и у процесу приступања Европској унији, као и да Европска унија и Савет Европе остају посвећени партнери властима Републике Србије у овом процесу.

У складу са закључцима са семинара, Министарство за људска и мањинска права и друштвени дијалог је након прибављања података од надлежних органа званично обавестило Саветодавни комитет о активностима које су реализоване у циљу испуњавања препорука, о чему ће у одговарајућим деловима овог извештаја бити више речи.

Осим наведеног, битно је истаћи да Република Србија учествује у пројекту *Промоција различитости и једнакости у Србији* који је део заједничког програма Европске уније/Савета Европе „Horizontal Facility за Западни Балкан и Турску 2019-2022” (фаза 2). Циљ пројекта је јачање капацитета националних и локалних актера како би боље решавали питања у вези са борбом против дискриминације, говором мржње и заштитом права националних мањина и ЛГБТИ особа, у складу са стандардима и препорукама које је поставио Савет Европе, а посебно оних из Оквирне конвенције за заштиту националних мањина, Европске повеље о регионалним или мањинским језицима и Европске комисије против расизма и нетолеранције. Пројекат такође има за циљ да подржи Србију у преговорима о приступању Европској унији на подручју основних права. У оквиру пројекта реализоване су и одређене активности које су за циљ имале стварање услова за испуњавање препорука надлежних тела Савета Европе у процесу мониторинга над применом Оквирне конвенције и Европске повеље о регионалним или мањинским језицима.

Посебно је важно истаћи да се у оквиру овог пројекта пружа подршка Републици Србији за израду новог Акционог плана за остваривање права националних мањина који ће, између осталог, бити базиран на Извештају о напретку у процесу приступања Србије Европској унији, као и на препорукама из Четвртог мишљења Саветодавног комитета Оквирне конвенције за заштиту националних мањина. Посебну радну групу за припрему текста Предлога акционог плана за остваривање права националних мањина чине представници надлежних институција, националних савета националних мањина и организација цивилног друштва, а њеним радом руководи министарка за људска и мањинска права и друштвени дијалог. По потреби и по позиву, у раду Посебне радне групе учествују и представници других институција, као и стручњаци, саветници и консултанти који поседују знања релевантна за израду овог документа. Пратећи све релевантне препоруке за припрему овог документа, Република Србија настоји да припреми нови Акциони план који ће бити квалитетнији, ефективнији и ефикаснији, са циљем да се унапреди ефикасно остваривање права националних мањина у Републици Србији.

* + 1. *Учешће мањинских организација и других невладиних организација у спровођењу и праћењу Оквирне конвенције од стране власти и њихово учешће у припреми петог извештаја.*

Акциони план за остваривање права националних мањинакоји је усвојен 2016. године базиран је на налазима и препорукама Саветодавног комитета Оквирне конвенције из трећег циклуса мониторинга, а национални савети националних мањина су били укључени у процес израде, извештавања, као и у све фазе процеса праћења спровођења Акционог плана. Извештаји, са пратећим статистичким анексима, као и прегледи коментара националних савета на извештаје и одговора ресорних институција, доступни су на интернет сајту Министарства, а такође су разматрани и на седницама Владиног Савета за националне мањине коме је поверено праћење ових активности, а чији су чланови и председници свих националних савета.

 Као што је већ наведено, представници националних савета и организација цивилног друштва део су Посебне радне групе за припрему текста Предлога акционог плана за остваривање права националних мањина. На предлог Координације националних савета националних мањина, у Посебну радну групу именовано је шест представника националних савета националних мањина, а поред именованих представника, у раду Посебне радне групе, по позиву Министарства, учествују и представници националних савета које је одредила Координација националних савета за сваку од четири области у којима национални савети врше овлашћења (култура, информисање, службена употреба језика и писама и образовање). Jавни позив организацијама цивилног друштва за чланство у Посебној радној групи био је објављен на интернет страници Министарства за људска и мањинска права и друштвени дијалог, а за учешће у изради Акционог плана пријавило се пет организација, које се, између осталог, баве проблематиком мањинских права. На предлог Комисије за избор организација цивилног друштва, у радну групу су именовани представници свих пријављених организација.

 Позив за учешће у изради Петог извештаја о спровођењу Оквирне конвенције упућен је свим националним саветима националних мањина и Савезу јеврејских општина Србије, као и следећим удружењима грађана која окупљају припаднике националних мањина или се баве заштитом права националних мањина: Одбор за људска права, Бујановац; Албанско културно друштво „Перспектива“, Бујановац; Цивилни ресурс центар - Бујановац; Културни центар ДамаД, Нови Пазар; Санџачки одбор за заштиту људских права и слобода, Нови Пазар; Културно-информативни центар бугарске националне мањине, Босилеград; Удружење „Матица Бугара у Србији“, Босилеград; Бугарско културно удружење „Трандафер“, Бело Блато; Буњевачка матица, Суботица; Удружење грађана „Буњевачко коло“, Сомбор; Форум Влаха, Бор; Удружење „Гергина“, Неготин; Покрет влашког уједињења, Петровац на Млави; Фондација „Ласло Секереш“, Суботица; Новосадски центар за мађарску културу и уметност, Нови Сад; Друштво за мађарски језик „Сарваш Габор“, Ада; Удружење мађарских новинара Војводине, Нови Сад; Војвођански центар за методику, Суботица; Удружење грађана македонске националне заједнице у Јабуци „Илинден-Јабука“, Јабука; Удружење грађана македонске националне мањине нишавског округа „Вардар“, Ниш; Македонски културни центар „Блаже Конески“, Панчево; Немачки народни савез, Суботица; Немачко културно удружење „Dоnaubrűcke Neusatz“, Нови Сад; Информативни центар Рома Југославије, Крагујевац; Асоцијација координатора за ромска питања, Ваљево; Асоцијација педагошких асистената Србије, Крагујевац; Удружење грађана „БИБИЈА Ромски женски центар“, Београд; Удружење грађана Рома продукција Рома ворлд, Ниш;

Румунски центар за демократске институције и људска права, Нови Сад; Друштво за румунски језик Војводине - Република Србија, Вршац; Румунско друштво за етнографију и фолклор, Торак; Књижевно-уметничко друштво „Тибискус“, Уздин; Матица русинска, Руски Крстур; Друштво за русински језик, књижевност и културу, Нови Сад; „Асоцијација словачких педагога“, Бачки Петровац; Асоцијација словачких новинара, Нови Сад; Асоцијација словачких локалних медија, Бачки Петровац; Матица словачка у Србији, Бачки Петровац; Друштво Словенаца у Београду – Друштво Сава, Београд; Друштво Словенаца „Кредарица“, Нови Сад; Друштво за украјински језик, књижевност и културу „Просвита“, Нови Сад; „Хрватско академско друштво“, Суботица; Хрватско просвјетно друштво „Бела Габрић“, Суботица; Матица хрватска, Суботица; „Чешка беседа“, Бела Црква; Матица Чешка, Бела Црква; Удружење Грка и пријатеља Грчке „Елефтериос Венизелос“, Нови Сад; „Јеврејски центар за програме из културе и уметности“, Београд; Удружење грађана црногорске националности „Монтенегро“, Београд; Удружење Црногораца Србије „Крсташ“, Ловћенац; „Банатски Пољаци“, Остојићево; Удружење грађана „Руски талас“, Земун; Руски културни центар, Нови Сад.

Позиву за учешће у изради Петог извештаја о спровођењу Оквирне конвенције одазвао се само Национални савет бошњачке националне мањине, иако су позиви били упућени свим националним саветима. Такође, позиву су се одазвала и следећа удружења: Друштво за русински језик, књижевност и културу, Нови Сад; Удружење „Гергина“, Неготин; Удружење грађана Рома продукција Рома ворлд, Ниш и Одбор за људска права, Бујановац. Њихова основна запажања о појединим питањима положаја националних мањина презентована су у оквиру имплементације одговарајућих одредаба садржаних у Петом извештају о спровођењу Оквирне конвенције. Ставови и запажања националних савета и удружења не одражавају нужно мишљења и налазе државних органа.

* + 1. *Све друге мере предузете да се промовише свест о Оквирној конвенцији међу националним мањинама, државним службеницима и у јавности.*

Акциони план за остваривање права националних мањина из 2016. године предвиђао је око 80 различитих носилаца активности, међу којима су била министарства и други надлежни органи, национални савети националних мањина, покрајинске институције, високошколске установе, регулаторна тела, итд. Током 2017. године у извештавање је укључено и 76 мултиетничких јединица локалне самоуправе и 53 савета за међунационалне односе који су формирани на нивоу јединица локалне самоуправе. Након што су у извештавање укључене и јединице локалне самоуправе и савети за међунационалне односе, тадашња Канцеларија за људска и мањинска права, која је припремала извештаје о спровођењу Акционог плана, у циљу подизања квалитета извештавања о реализованим активностима, јачања капацитета запослених у локалним самоуправама, а пре свега, упознавања са конвенцијама Савета Европе и препорукама Саветодавног комитета Оквирне конвенције за заштиту националних мањина, током 2017. године одржала је обуке:

- 25. септембра у Нишу, за представнике 12 локалних самоуправа са југа Србије,

- 27. септембра у Новом Саду, за представнике 40 локалних самоуправа из АП Војводине.

Канцеларија за људска и мањинска права је, у сарадњи са Канцеларијом Савета Европе у Београду у оквиру пројекта *Јачање заштите националних мањина у Србији* који је био део заједничког програма Европске уније/Савета Европе „Horizontal Facility за Западни Балкан и Турску” (фаза 1), организовала 19. марта 2019. године представљање резултата који се односе на спровођење Акционог плана за остваривање права националних мањина.

У оквиру овог пројекта израђена је Анализа извештаја о примени Акционог плана за остваривање права националних мањина, која садржи и препоруке за будућа побољшања у складу са стандардима Савета Европе и Европске уније. Анализу су израдили експерти, на основу периодичних извештаја о спровођењу Акционог плана и на основу разговора са лицима задуженим за припрему извештаја у појединим органима и телима, имајући у виду европске стандарде у овој области, а пре свега одредбе Оквирне конвенције за заштиту националних мањина Савета Европе.

Представљању су присуствовали представници државних органа, међународних организација, независних државних органа и националних савета националних мањина, који су се сагласили да је од усвајања Акционог плана учињен значајан помак у погледу унапређења законских решења и њихове доследније примене, као и подизања људских и материјалних капацитета у појединим областима друштвеног живота у којима се остварују права припадника националних мањина, што извештаји јасно документују.

Такође, значајне мере да се промовише свест о Оквирној конвенцији међу државним службеницима предвиђене су Правилником о утврђивању програма општег стручног усавршавања државних службеника из органа државне управе и служби Владе.[[1]](#footnote-1) У оквиру Програма општег континуираног стручног усавршавања државних службеника утврђена је програмска област Заштита људских права и тајност података, са припадајућим тематским областима Заштита од дискриминације, Дискриминација пред органима јавне власти, Заштита података о личности, Заштита тајних података, Права припадника националних мањина, Механизми за праћење стања људских права у Републици Србији с освртом на посебно осетљиве групе и Извршавање пресуда Европског суда за људска права. Tематска област Права припадника националних мањина има за циљ упознавање полазника са правима припадника националних мањина која су утврђена важећим прописима и међународним стандардима, информисање о начину и поступку за остваривање и заштиту права припадника националних мањина, као и надлежним органима за питања из ове области, стицање знања о националним саветима националних мањина, упознавање са обавезама Републике Србије у процесу европских интеграција која се односе на права припадника националних мањина. Циљна група на обукама које се организују у оквиру ове тематске области су сви државни службеници, а очекивани исход је унапређење и стицање нових знања, као и подизање свести државних службеника о правима припадника националних мањина и начину и поступку остваривања и заштите њихових права. Обуке се континуирано спроводе.

# III. Мере предузете за решавање кључних питања

*1. Подићи свест припадника ромске мањине који живе у неформалним насељима, као и релевантних радника у заједници, о законодавним стандардима и правним лековима који су доступни жртвама дискриминације; наставити и интензивирати одлучно решавање питања структуралне дискриминације са којом се Роми суочавају у погледу њиховог статуса држављанства, као и становања, здравствене заштите, образовања и запошљавања, укључујући предузимање потребних афирмативних мера за решавање узрока дискриминације с којом се суочавају; елиминисати све облике сегрегације ромске деце и укључити их у редовно образовање; удвостручити напоре у борби против изостајања из школе и раног напуштања школовања међу ромском децом, укључујући ширењем и развојем дугорочног коришћења услуга педагошких асистената; појачати напоре на побољшању учешћа Рома у економском и друштвеном животу, креирањем мера политика које су засноване на рашчлањеним подацима, успостављајући јасне показатеље, пратећи их у блиској сарадњи са представницима Рома, у циљу њиховог прилагођавања и јачања на периодичној основи.*

Република Србија спроводи низ активности које имају за циљ унапређење положаја припадника ромске мањине, укључујући и мере за решавање узрока дискриминације с којом се суочавају и подизање свести припадника ромске мањине који живе у неформалним насељима, као и релевантних радника у заједници, о законодавним стандардима и правним лековима који су доступни жртвама дискриминације.

*Активности на подизању свести о законодавним стандардима и правним лековима који су доступни жртвама дискриминације*

Повереник за заштиту равноправности, као нeзaвисaн, сaмoстaлaн и спeциjaлизoвaн држaвни oргaн чија је надлежност спрeчaвaњe свих видoвa, oбликa и случajeвa дискриминaциje, зaштитa рaвнoпрaвнoсти, кao и унaпрeђивaњe oствaривaњa и зaштитe рaвнoпрaвнoсти, припремио је и објавио више стручних публикација о положају и заштити од дискриминације којe су доступне најширој заједници, укључујући и припаднике ромске мањине који живе у неформалним насељима. Између осталог, израђене су брошуре о основним појмовима и начину заштите од дискриминације, као и образац притужбе Поверенику, које су издате на мањинским језицима, укључујући и ромски језик. Припремљена је публикација „Препознај и пријави дискриминацију“ на ромском и српском језику, која је првенствено намењена припадницима ромске заједнице и садржи објашњење различитих облика дискриминације, механизама заштите од дискриминације уз релевантне примере из свакодневног живота, а садржи и интегрисан образац притужбе како би се представницима ромске заједнице, али и организацијама цивилног друштва које се баве заштитом права Рома, олакшао приступ заштити од дискриминације, као и поступак подношења притужбе. Лифлети „Ко је Повереник“ штампани су на ромском и осталим мањинским језицима, и у њима се на једноставан начин објашњава појам дискриминације, механизми заштите од дискриминације, афирмативне мере, као и начин подношења притужбе Поверенику, са интегрисаним обрасцем притужбе. У циљу обезбеђивања веће доступности механизама заштите од дискриминације, Повереник је у сарадњи са Ромском платформом Друштва Рома Зајечара и Удружења ромских студената из Новог Сада, омогућио доступност обрасца за пријаву дискриминације на сајту romskaplatforma.rs где се налазе и примери случајева дискриминације, као и остале теме везане за положај Рома.

Осим наведеног, Повереник у циљу спрeчaвaња свих видoвa, oбликa и случajeвa дискриминaциje и унaпрeђивaња oствaривaњa и зaштитe рaвнoпрaвнoсти, континуирано спроводи обуке из области антидискриминационог права, обуке о препознавању и реаговању на дискриминацију, као и о механизмима заштите од дискриминације које су намењене различитим професионалним групама и најширој јавности, чији је циљ, између осталог, и решавање питања дискриминације са којом се суочавају припадници ромске националне мањине у различитим сферама друштвеног живота. У периоду који обухвата Пети периодични извештај, Повереник је реализовао следеће обуке:

- у периоду од 2016. до 2021. године континуирано су спровођене обуке полицијских службеника о појму и облицима дискриминације, посебно о злочину из мржње. Обучено је преко 600 припадника Министарства унутрашљих послова из различитих подручних полицијских управа;

- током 2017. одржано је 10 регионалних семинара за раднике у заједници, под називом „Заштита од дискриминације – препознавање и спречавање случајева дискриминације у раду локалне самоуправе“. Програмом обуке обухваћено је преко 300 запослених из 75 јединица локалне самоуправе;

- у току 2017. и 2018. године организовано је укупно 11 семинара о примени антидискриминационих прописа, којима су обухваћени сви инспектори рада у Републици Србији (укупно 242);

- кроз програм Правосудне академије, 2018. године одржана су четири семинара за судије грађанских одељења виших судова у Републици Србији, на тему „Судска грађанско-правна заштита од дискриминације“, а програмом je обухваћено 86 судија из сва четири апелациона суда. Поред тога, организована је и радионица за судије апелационих и виших судова на тему стратешких парница у области заштите од дискриминације;

- у току 2018. одржани су семинари за представнике медија на тему извештавања о питањима дискриминације, равноправности и поштовања основних људских права, као и обука за представнике 16 организација цивилног друштва чији је циљ био подизање капацитета за спровођење ситуационог тестирања случајева дискриминације;

- током 2018. у оквиру програма „Подршка ЕУ инклузији Рома – оснаживање локалних заједница за инклузију Рома“ Сталне конференције градова и општина, представницима локалних самоуправа, центара за социјални рад и организацијама цивилног друштва презентовани су механизми заштите од дискриминације, као и улога и значај Повереника. Одржане су обуке у четири града за више од 100 учесника;

- током 2019. спроведена је пилот-обука за 25 саветника из Националне службе за запошљавање, намењена стицању теоријских и практичних знања o појму и облицима дискриминације, као и о надлежностима и пракси Повереника у области запошљавања и рада. Ове обуке настављене су и у 2021. години, а преко 60 запослених у Националној служби било је обухваћено овим програмом;

- у 2019. години у оквиру пројекта „Социјалне услуге за рањиве групе“ одржане су три обуке (у Сомбору, Нишу и Београду) за пружаоце социјалних услуга на локалном нивоу у oблaсти примeнe aнтидискриминaциoних прoписa;

- обукама под називом „Право на равноправност и недискриминацију у области туризма“ у току 2019. и 2021. године обухваћено је преко 50 туристичких радника;

- током реализације пројекта „Јачање локалних антидискриминационих и институционалних капацитета“, Повереник је спровео више обука на тему „Како препознати дискриминацију у раду“, а обучено је 300 представника из 15 локалних самоуправа у Србији;

- за полазнике Правосудне академије, судије и јавне тужиоце, у току 2021. године снимљен је и свеобухватни онлајн курс о заштити од дискриминације који ће бити доступан на платформи Правосудне академије. Такође, израђена је и онлајн обука на тему антидискриминације, родно заснованог насиља и стратешких парница која ће постати обавезни део образовања за следеће генерације полазника. Ова обука доступна је јавности и налази се и на интернет презентацији Повереника;

- за представнике националних савета националних мањина 2020. године одржана је обука о појму и облицима дискриминације и механизмима заштите, док су у току 2021. године организоване две обуке за преко 30 активиста ромских организација. Исте године, преко 20 представника медија обучено је за препознавање дискриминације, са посебним акцентом на говор мржње према мањинским заједницама.

Осим наведеног, Повереник редовно спроводи едукације за службенике запослене у државној управи, у оквиру програма обуке Националне академије за јавну управу. Програм обуке *Заштита од дискриминације* има за циљ да унапреди знања државних службеника у вези са правним и институционалним оквиром заштите од дискриминације, као и појмом и облицима дискриминације, и улогом и надлежностима Повереника за заштиту равноправности.

Редовне активности Повереника на унапређивању стања у области равноправности подразумевају и организовање и учешће на стручним скуповима, али и непосредан контакт са грађанима у пријемној канцеларији Повереника, као и боравак на терену (посете локалним самоуправама, неформалним насељима) у циљу веће приступачности институције грађанима и пружања делотворне заштите од дискриминације. Такође, Повереник у свом раду упозорава јавност на најчешће, типичне и тешке случајеве дискриминације, као и на често непримерен дискриминаторан говор и говор мржње у јавном простору, и на тај начин утиче на подизање свести јавности о последицама ових негативних појава.

Повереник је партнер на пројекту „Инклузиja Рoмa и других мaргинaлизoвaних групa у Србиjи“ у оквиру којег је, између осталог, реализована кампања „Упознај, не суди“ чији је циљ подизање свести о дискриминацији Рома и подстицање на адекватно реаговање и превенцију. Ова кампања је обухватила и дебате на Јавном сервису РТВ, као и конференције и округле столове у више градова, у којима су учествовали и представници ромске националне мањине.

*Активности у области издавања личних докумената*

Као што је наведено у Четвртом државном извештају, Република Србија је током реализације Споразума о разумевању између Министарства државне управе и локалне самоуправе, Заштитника грађана и Високог комесаријата Уједињених нација за избеглице – Представништво у Србији низом активности обезбедила механизме ради превенције ризика од апатридије. Право на упис у матичну књигу рођених, као претпоставка за остваривање других права, а самим тим и отклањање ризика од апатридије, омогућено је кроз унапређење правног оквира, медијску кампању и анимирање посебно осетљивих група становништва – пре свега ромске популације. Овом свеобухватном акцијом значајно је смањен број лица која нису уписана у матичну књигу рођених до те мере да се овакви случајеви сада јављају само као изузетак.

Праћењем стања у овој области, а ради решавања ситуација које се појављују као појединачни случајеви, договорен је наставак сарадње, те је 3. октобра 2019. године потписан нови Споразум о разумевању, у циљу сагледавања евентуалних проблема припадника ромске националне мањине у остваривању права на упис у матичну књигу рођених, као и других права из личног статуса, са посебним освртом на новорођену децу, у циљу спречавања настанка ризика од апатридије.

Министарство унутрашњих послова у оквиру своје надлежности одлучује о захтевима за пријем и престанак држављанства Републике Србије, примењујући Закон о држављанству Републике Србије.[[2]](#footnote-2) Поштујући општа начела међународног права, а пре свега одредбе Европске конвенције о држављанству, у Закону се посебна пажња поклања принципима који имају за циљ спречавање и смањење апатридије, кроз могућност стицања држављанства Републике Србије по различитим правним основама (рођење, порекло, исељеници, странци, итд). Захтеви за пријем у држављанство Републике Србије припадника ромске националне мањине сматрају се хитним и решавају се приоритетно у складу са овим законом.

Високи комесаријат Уједињених нација за избеглице – Представништво у Србији спровео је до сада три истраживања о ризику од апатридије у Републици Србији, 2010, 2015. и 2020. године. Треће по реду истраживање „Лица у ризику од апатридије у Србији: Преглед тренутног стања и препоруке за будућност“[[3]](#footnote-3) чији је основни циљ прибављање репрезентативних података о раширености апатридије међу популацијом Рома, Ашкалија и Египћана који живе у неформалним насељима у Србији, за потребе УНХЦР-а спровело је удружење грађана ЦеСИД током октобра 2020. године, што представља пример независног истраживања које властима Републике Србије може да пруже основ за креирање јавних политика.

Истраживање је спроведено квантитативном методом, техником „лицем у лице“, на репрезентативном узорку испитаника настањених у неформалним насељима на територији Републике Србије. У истраживање је укључено 56 општина/градова у Србији у којима је, према налазима пописа из 2011. године, забележени број Рома био већи у односу на републички просек. У овим општинама је узорковано 117 неформалних насеља, у оквиру којих је селектовано 1.807 домаћинстава методом случајног одабира.

У истраживању се закључује да је реализација Споразума о разумевању који је УНХЦР 2012. године потписао са Министарством државне управе и локалне самоуправе и Заштитником грађана довела је до значајног унапређења примене нових законских решења, као и уједначавања праксе поступања надлежних државних органа, што је резултирало тиме да број лица у ризику од апатридије унутар ове популације настањене у неформалним насељима буде смањен за нешто више од 1.100 људи, што је велики напредак који у процентима износи чак 42% у односу на 2015. годину. Укупно 45 лица или 0,49% из узорка немају држављанство на основу чега се може закључити да лица у опасности од апатридије која нису уписана у евиденције држављанства чине 0,49% припадника ромске, ашкалијске или египћанске националне мањине у неформалним насељима.

Активности планиране за наредни период треба да омогуће регулисање преосталих проблема лица у ризику од апатридије. Остварени напредак указује да Србија, заједно са УНХЦР-ом и организацијама цивилног друштва које се баве људским правима, посвећује значајну пажњу овом проблему. Ипак, број оних особа које још увек не поседују лична документа, а које се често налазе на маргинама друштва и до којих није лако доћи, оставља простора за додатне напоре који би унапредиле положај заједнице и смањили потенцијал за повећање броја лица у ризику од апатридије у Србији.

С обзиром на напредак који је постигнут до данас, УНХЦР наводи да је Република Србија једна од земаља које би могле да потпуно искорене апатридију до 2024. године или чак и раније.[[4]](#footnote-4)

*Активности у области становања*

Република Србија спроводи велики број пројеката уз подршку међународне заједнице чији је циљ унапређење услова становања припадника ромске националне мањине. Кроз ИПА 2013 уговор ,,Спровођење трајних решења за становање и побољшање физичке инфраструктуре у ромским насељима“ – Грант шема, у периоду 2017-2019. година реализоване су планиране активности у погледу изградње/реконструкције социјалних станова и изградње путне и комуналне инфраструктуре. Планирани радови су успешно реализовани кроз 9 пројеката у 11 јединица локалне самоуправе (ЈЛС). Уговор је реализован паралелно са уговором о техничкој помоћи ,,Техничка подршка за унапређење услова живота и становања ромске популације која тренутно пребива у неформалним насељима“ који је пружао стручну подршку у спровођењу грант шеме. Уговор је званично завршен у септембру 2019, а последњи радови у граду Прокупљу су завршени у трећем кварталу 2020. године. Укупно је изграђено 114 стамбених јединица у кућама и 12 станова, а реконструисано је 59 кућа. Укупан број припадника ромске популације са решеним стамбеним питањем кроз овај пројекат је преко 750.

Кроз Програм ИПА 2014, у периоду од 2019. до 2021. године, реализован је пројекат „ЕУ подршка унапређењу становања Рома”, у оквиру којег су спровођене активности у 35 једница локалне самоуправе. У том периоду израђена су 24 комплета планске и 82 комплета техничке документације за решавање стамбених потреба за преко 340 ромских домаћинстава из 115 насеља, а захваљујући припремљеној документацији шест једница локалне самоуправе је обезбедило средства за изградњу станова из ИПА 2018 програма. Кроз пројекат је обезбеђена подршка за рад 15 мобилних тимова за потребе израде оперативних планова и акционих планова за инклузију Рома и ажурирана је база о подстандардним ромским насељима.

У оквиру Програма ИПА 2016, који је истекао крајем марта 2022. године, Стална конференција градова и општина спровела је пројекат „Оснаживање локалних заједница за инклузију Рома”. До краја 2021. године израђено је 11 урбанистичких планова и 12 комплета техничке документације (социјални станови, путна и комунална инфраструктура), урађена је анализа стања у области озакоњења подстандардних ромских насеља у 23 једнице локалне самоуправе и креирана методологија за унапређење стања у наведеној области. Осим наведеног, израђен је Извештај о стању у области озакоњења објеката ромске заједнице са препорукама за унапређење процеса,[[5]](#footnote-5) формирано је нових 10 мобилних тимова за подршку инклузији Рома, поднето је 2.153 захтева за легализацију (индивидуално или преко општинске/градске управе) и пружена правна помоћ за решавање имовинско правних питања за 247 ромских домаћинстава за потребе легализације.

Кроз Програм ИПА 2018, у оквиру којег се реализује Пројекат „Подршка Европске уније социјалном становању и активној инклузији”, у наредне 2 године је планирано обезбеђивање решења стамбених проблема за 500 породица или око 1.500 појединаца који припадају осетљивим друштвеним групама, међу којима је највећи број Рома, у више од 15 јединица локалне самоуправе.

Тим за социјално укључивање и смањење сиромаштва је у сарадњи са УН Тимом за људска права у периоду март - септембар 2020. године спровео је „Мапирање подстандардних ромских насеља према ризицима и приступу правима у доба КОВИД-19 пандемије“.[[6]](#footnote-6) Мапирањем су обухваћена укупно 702 подстандардна ромска насеља која се налазе на територији 94 јединице локалне самоуправе у којима живи 167.975 људи. Прикупљени подаци обухватају приступ чистој води и канализацији, здравствене ризике у датом епидемиолошком контексту, обављање делатности са повећаним здравственим ризицима, као и приступ струји и одрживим изворима прихода. Подаци су добијени од успостављених институционалних механизама за инклузију Рома и Ромкиња на нивоу јединица локалне самоуправе и од представника организација цивилног друштва. Према резултатима мапирања, на територији 51 ЈЛС се налази 159 подстандардних насеља која немају приступ чистој води или је тај приступ нерегуларан; на територији 35 ЈЛС се налазе 64 подстандардна насеља која немају приступ електричној енергији или је тај приступ нерегуларан; на територији 82 ЈЛС се налази 457 подстандардних насеља која немају приступ канализацији или је тај приступ нерегуларан; на територији 13 ЈЛС се налазе 44 подстандардна насеља која немају приступ чистој пијаћој води, електричној енергији и канализацији, или је тај приступ нерегуларан.

Тим за социјално укључивање и смањење сиромаштва затим је покренуо израду „Анализе одрживих модела за обезбеђење приступа чистој води, канализацији и електричној енергији становника/ца подстандардних ромских насеља у Републици Србији“,[[7]](#footnote-7) која је припремљена крајем 2021. године. Анализа има за циљ да прикаже одрживе моделе и начине обезбеђивања приступа чистој води, канализацији и електричној енергији који ће бити засновани на постојећем правном и стратешком (националном и локалном) оквиру, али и да предложи њихове измене и допуне у циљу унапређења приступа основним правима и услугама.

Влада Републике Србије реализује пројекат „Смањење додатне рањивости ромских породица и других рањивих група, изазване пандемијом КОВИД-19 у 18 локалних самоуправа.“ Пројекат има за циљ превазилажење изазова насталих услед епидемије у области образовања, побољшање приступа води, информисање и промоцију имунизације против КОВИД-19, као и техничку подршку надлежним локалним институцијама за потребе праћења тока епидемије. У области образовања пружа се подршка ученицима основних школа у учењу, као и подршка родитељима да помогну деци током школовања. Поред тога, додељује се и техничка опрема, као предуслов за учење на даљину и испуњавање школских задатака. Кад је реч о информисању, превенцији и промоцији имунизације против КОВИД-19, ромским породицама се пружају савети о превентивним мерама и информације о значају процеса. Побољшање приступа води биће обезбеђено изналажењем трајних решења за 545 маргинализованих породица које живе у 11 подстандардних насеља у општинама Стара Пазова, Ковин, Зрењанин, Смедеревска Паланка, Топола, Ваљево, Кањижа и Алибунар, кроз изградњу и доградњу водоводних мрежа, односно обезбеђивање индивидуалних прикључака на водоводну мрежу. Корисници пројекта су пре свега Роми и Ромкиње, повратници/е, који живе у 18 локалних самоуправа, али и припадници/е других маргинализованих група.

*Активности у области здравствене заштите*

У извештајном периоду постигнути су значајни резултати у вези са активностима у области здравствене заштите Рома. У Републици Србији је постигнут практично потпун обухват рођења уз стручну помоћ, будући да је 100% деце рођено у здравственој установи, а 99% деце у ромским насељима је рођено уз стручну помоћ и порођаји су обављени у здравственим установама. Смртност одојчади у ромским насељима према подацима MICS истраживања[[8]](#footnote-8) који се односе на 2019. годину је 8 промила и већа је од националног просека, мада је смањена за скоро пет промила од претходног истраживања MICS-а из 2014. године. Према Извештају Владе РС у делу који се односи на резултате програма и пројеката Министарства здравља - унапређење доступности здравствене заштите ромској популацији, наведено је да је у 2020. години обављено 8.250 вакцинација и систематских прегледа ромске деце, као и да је остварено 2.150 докумената (здравствених књижица, личних докумената и овера здравствених књижица). Додатно, 10.500 деце је прошло радионице и планиране разговоре из различитих области здравственог васпитања.

Деца узраста до 5 година су у Србији осигурана у 99% случајева, док су деца истог узраста у ромским насељима осигурана у 96% случајева. Деца узраста од 5 до 17 година су осигурана у 99% случајева у Србији, а у ромским насељима је осигурано 97% деце истог узраста. Жене у репродуктивном периоду (15-19 година) су осигуране (обавезно здравствено осигурање) у 97% случајева према подацима MICS истраживања који се односе на 2019. годину. Пренатални преглед барем четири пута је имало 97% жена у Србији, док је 80% жена било прегледано 8 или више пута. У ромским насељима је 95% жена које су родиле у последње две године имало пренатални преглед више од једног пута, 83% барем четири пута, а 43% осам или више пута. У Србији је након порођаја 94% жена имало посету патронажне сестре у недељи после порођаја (просечан број посета је био 3,8 пута) док у ромским насељима тај проценат износи 90 (просечан број посета одојчету је био 3,6 пута).

Министарство здравља посебну пажњу поклања унапређењу доступности здравствене заштите припадницима ромске мањине. Министарство сваке године расписује конкурс „Унапређење доступности здравствене заштите ромској популацији“, а приоритети конкурса дефинисани су у складу са Планом развоја здравствене заштите[[9]](#footnote-9) и Стратегијом за социјално укључивање  Рома и Ромкиња. Циљеви конкурса усмерени су на: 1) унапређење доступности здравствене заштите и 2) унапређење квалитета пружања услуга здравствене заштите ромској популацији.

Када је у питању унапређење доступности здравствене заштите, приоритетне области конкурса, између осталог, односе се на смањење свих облика дискриминације, превенцију хроничних болести, репродуктивно здравље, здравље деце, младих и старих, болести зависности, ментално здравље, спречавање насиља у породици, а последњих година приоритет је и ублажавање последица изазваних пандемијом КОВИД-19.

Унапређење квалитета пружања услуга здравствене заштите ромској популацији спроводи се кроз програме едукације здравствених радника о борби против дискриминације, стереотипа и предрасуда, о здравственом стању и потребама ромске популације и заштити права Рома као пацијената. Осим тога, у овој области финансирају се и програми обуке здравствених медијаторки у вези са заштитом здравља жена, репродуктивним здрављем и планирањем породице, вакцинацијом деце, спречавањем насиља у породици, смањењем свих облика дискриминације, као и израда едукативног материјала и материјала за рад здравствених медијаторки. У доњој табели дати су подаци о износима додељених средстава на овом конкурсу по годинама.

|  |  |  |
| --- | --- | --- |
| Година | Област | Износ средстава |
| 2018. | Унапређење доступности здравствене заштите ромској популацији | 5.499.100,00 |
| 2019. | Унапређење доступности здравствене заштите | 5.499.600,00 |
| Унапређење квалитета пружања услуга здравствене заштите | 3.197.000,00 |
| 2020. | Унапређење доступности здравствене заштите | 5.888.759,00 |
| Унапређење квалитета пружања услуга здравствене заштите | 3.500.000,00 |
| 2021. | Унапређење доступности здравствене заштите | 6.498.600,00 |
| Унапређење квалитета пружања услуга здравствене заштите | 3.500.000,00 |
| 2022. | Унапређење доступности здравствене заштите | 6.460.450,00 |
| Унапређење квалитета пружања услуга здравствене заштите | 3.500.000,00 |

Вишегодишњи рад здравствених медијаторки такође је значајно допринео унапређењу стања у погледу остваривања права на здравствену и социјалну заштиту и образовање припадника ромске националне мањине, пре свега оних који живе у неформалним насељима. Број здравствених медијаторки се континирано повећава и тренутно их је ангажовано 85. У табели која следи дати су подаци које су евидентирале здравствене медијаторке у периоду од 2017. до 2021. године у погледу приступа здравственој заштити припадника ромске националне мањине.

|  |  |
| --- | --- |
| Број домаћинстава | 58.837 |
| Број лица | 146.763 |
| **Мушкарци** | **43.774** |
| **Жене** | **47.261** |
| труднице | 9.756 |
| ризична трудноћа | 743 |
| бабињара | 4.880 |
| генеративни период | 32.910 |
| пост генеративни период | 14.430 |
| *Лекар* |
| изабран  | 39.555 |
| нема изабраног лекара  | 16.340 |
| *Контрола гинеколога* |
| систематски преглед  | 19.867 |
| контролни преглед  | 5.250 |
| мамографија  | 1.255 |
| *Контрола гинеколога за труднице* |
| урађен преглед  | 5.408 |
| не јавља се лекару  | 4.348 |
| **Деца** | **55.728** |
| Одојчад | 10.433 |
| *Лекар* |  |
| изабран  | 5.452 |
| није изабран  | 5.590 |
| *Вакцинација* |
| комплетно  | 5.951 |
| некомплетно  | 7.262 |
| без вакцина  | 1.013 |
| 1-5 година  | 17.076 |
| 6-9 година  | 12.792 |
| 10-18 година  | 14.825 |
| *Лекар* |
| изабран  | 35.593 |
| није изабран | 9.100 |
| *Вакцинција* |
| комплетно  | 29.803 |
| некомплетно  | 14.625 |
| без вакцина  | 1.009 |
| *Дечји додатак* |
| остварен  | 31.362 |
| није остварен  | 11.619 |

У великом броју јединица локалне самоуправе организују се радионице које спроводе медијаторке у сарадњи са организацијама цивилног друштва, посебно на теме репродуктивног здравља и спречавања раних бракова и малолетничких трудноћа. Такође се и у домовима здравља периодично спроводе и различите активности и едукације у вези са имунизацијом и репродуктивним и сексуалним здрављем, заштитом од заразних болести, итд.

Након избијања пандемије вируса КОВИД–19, Министрство здравља је у сарадњи са УНИЦЕФ-ом и Асоцијацијом здравствених медијаторки покренуло заједнички пројекат „Здравље за све - унапређење и подршка рада здравствених медијаторки са осетљивим и угроженим групама у ромским насељима у ванредној ситуацији - пандемија вируса КОВИД–19“. Током спровођења пројекта у 2020. години здравствене медијаторке су обавиле више од 14.000 позива ромским породицама, у сарадњи са Црвеним крстом поделиле су пакете игара за децу и штампани материјал са објашњеним начином превенције и поступања у време пандемије КОВИД -19, остварен је контакт са 1.108 трудница, вакцинисано је 1.577 деце, а преко 800 лица је упућено у КОВИД амбуланте. У 2021. години здравствене медијаторке су ангажоване на вакцинацији ромског становништва у подстандардним насељима од КОВИД-19 и у ту сврху су им обезбеђена возила за транспорт старијих који се отежано крећу.

У току трајања пандемије представници Стручне службе Заштитника грађана организовали су посете ромским насељима.[[10]](#footnote-10) Циљ посета је пре свега био да се радом на терену утврди какви су хигијенски услови у насељима, посебно за време трајања пандемије, приступ снабдевању водом и струјом, као и потребе становника за обезбеђивањем додатних мера помоћи у виду пакета и социјалних давања. На основу података прикупљених на терену, израђен је Посебан извештај Заштитника грађана са препорукама „Услови у ромским насељима у ситуацији ванредног стања и примене мера заштите услед епидемије корона вируса“.[[11]](#footnote-11)

*Активности у области образовања*

У циљу спречавања дискриминације и насиља у области образовања од 2011. године у Министарству просвете, науке и технолошког развоја делује СОС телефон за пријаву насиља у школама (обучено 80 телефонских саветника) на који се, поред насиља, пријављују и случајеви дискриминације у образовању. Током школске 2016/17. године пријављено је 750 случајева дискриминације и насиља у образовно-васпитним установама, у школској 2017/18 – 820, школској 2018/19 - 890, а школској 2019/20 – 950 оваквих случајева. На тромесечном нивоу у просеку је било 150 пријава, од којих се 10% односи на случајеве дискриминације. Током пандемије КОВИД-19 овај СОС телефон је почео да пружа психо-социјалну подршку ученицима и родитељима.

Такође су усвојена два подзаконска акта: Правилник о ближим критеријумима за препознавање облика дискриминације од стране запосленог, детета, ученика или трећег лица у установи образовања и васпитања[[12]](#footnote-12) и Правилник о поступању установе у случају сумње или утврђеног дискриминаторног понашања и вређања угледа, части или достојанства личности.[[13]](#footnote-13)

Са циљем стручног усавршавања запослених у систему образовања и васпитања за примену Правилника о поступању установе у случају сумње или утврђеног дискриминаторног понашања одржана је обука за 30 просветних инспектора и саветника и онлајн обука за 300 наставника и стручних сарадника, просветних саветника и просветних инспектора. Од ступања на снагу Правилника о поступању установе 2018. године укупно је пријављено 30 случајева дискриминаторног понашања. Пријаве од стране родитеља су углавном пријаве које не подразумевају претпостављено или стварно лично својство које је кључно приликом одређивања дискриминаторног понашања. Установе углавном пријављују удруживање родитеља у циљу искључивања ученика којима је потребна додатна образовна подршка из одељења/школе. Део пријава (до 25%) носи лично својство – национална припадност.

Осим тога, израђена је приручник – брошура за родитеље о превенцији, заштити и поступање у случајевима дискриминације у образовању[[14]](#footnote-14) и Водич кроз превенцију и одговор на дискриминацију за запослене у установама образовања и васпитања.[[15]](#footnote-15)

Повереник за заштиту равноправности је 2017. године објавио приручник „Превенција сегрегације, развој инклузивних уписних политика и десегрегација школа и одељења: међународна искуства и предлози за унапређење праксе у Србији“[[16]](#footnote-16) с циљем да омогући препознавање проблема сегрегације, али и да пружи преглед мера за превенцију, првенствено кроз развој инклузивног образовања. Приручник садржи, између осталог, компаративни приказ модела десегрегације у појединим европским земљама, као и конкретне предлоге за унапређење праксе у Србији.

У оквиру пројекта „Партнерство за праведно квалитетно образовање“ који реализује Министарство просвете у сарадњи са Центром за интерактивну педагогију и „Песталоци“ фондацијом (2020-2022) ради се на препознавању ризика од сегрегације у 10 основних школа. Активности су усмерене и на јачање сарадње на локалу, развијање уписне политике, као и на јачање капацитета локалних управа и школа, и унапређивање квалитета образовања. Обезбеђена је материјална и техничка подршка школама и ученицима за реализацију наставе на даљину (са посебним акцентом на ученике из осетљивих група), обуке за запослене, развијени су едукативни видео материјали за родитеље, а обезбеђени су и грантови за реализовање заједничких активности у којима учествују школе у ризику од сегрегације и партнерске школе. У три локалне самоуправе започет је процес израде акционих планова за развијање уписних политика у циљу превенције сегрегације. У току је израда Водича за примену Правилника о поступању установе у случају сумње или утврђеног дискриминаторног понашања и вређања угледа, части или достојанства личности, који посебну пажњу посвећује члановима Правилника који се односе на сегрегацију. У овом контексту, посебно је важно истаћи да је изменама и допунама Закона о забрани дискриминације[[17]](#footnote-17) од 20. маја 2021. године, у законски текст уведен појам сегрегације, о чему ће бити више речи у одговарајућим деловима овог извештаја.

Неке од примера добре праксе рада на локалу применио је и овај пројекат кроз успостављање локалних пројектних тимова и потписање меморандума о међусобној сарадњи. Реализоване су непосредне обуке и радни састанци са циљем размене искустава. Важан корак ка елиминацији сегрегације су и развијени акциони планови за праведне уписне политике. За ученике из осетљивих група обезбеђена је додатна подршка у учењу кроз организовање допунских часова за надокнаду градива и помоћ у учењу. Школе кроз добијене финансијске грантове планирају и реализују низ заједничких активности у којима су учествовали ученици, наставници и родитељи. Поред запослених у школама који раде на јачању својих компетенција, подршку добијају и родитељи ромских ученика кроз панел дискусије о правима деце на образовање, препознавању и поступању у ситуацијама дискриминације. Снимљена су три промотивна филма у којима су представљене фокус школе, што је битно допринело промоцији школа и повећаном интересовању родитеља за упис деце у први разред. Пројектне активности су промовисане на друштвеним мрежама и локалним медијима. У школској 2021/22. уписано је за 10% више ученика у први разред у три фокус школе у односу на претходну школску годину.

За борбу против изостајања из школе и раног напуштања школовања међу ромском децом, кроз ширење и развој дугорочног коришћења услуга педагошких асистената, од посебног је значаја усвајање Правилника о педагошком и андрагошком асистенту.[[18]](#footnote-18) Тим правилником дефинисано је ангажовање педагошких асистената у области пружања помоћи и додатне подршке групи деце и ученика ромске националности у предшколској установи и школи. Педагошки асистенти пружају подршку и наставницима, васпитачима и стручним сарадницима и родитељима. Школа може да ангажује педагошког асистента када има најмање 20 ученика којима је потребна додатна подршка у образовању а пуну норму у раду остварује са 35 ученика ромске националне мањине. У школској 2020/21. години укупно је ангажовано 260 педагошких асистената, од чега се 219 финансирало из буџета Републике Србије, док се 41 асистент финансирао од стране локалне самоуправе.У школској 2021/22. години настављено је ширење мреже педагошких асистената. Из државног буџета финансирају се 232 педагошка асистента, док један број асистената додатно ангажује локална самоуправа.

Мере за спречавање осипања из образовања предвиђене су законским и подзаконским актима и саставни су део праксе образовних установа. Свака основна и средња школа је у обавези да донесе и реализује план превенције осипања. Развијена је методологија за рану идентификацију ученика у ризику од осипања, а ученици у ризику од осипања су препознати као осетљива група која може остварити право на индивидуални образовни план (ИОП). Саставни део ИОП-а је и индивидуализовани план превенције раног напуштања школе. Прописан је приоритетни упис деце из осетљивих друштвених група у предшколско васпитање и образовање, субвенција трошкова боравка у вртићу за одређене категорије деце, као и обавезни и бесплатни припремни предшколски програм. Обезбеђен је бесплатан превоз за предшколце и ученике основних школа, обезбеђени су бесплатни уџбеници за ученике из осетљивих друштвених група (из породица које су примаоци социјалне помоћи, ученици који се образују по ИОП-у и треће дете у породици које је у образовању). У последње три године акредитована су 43 програма и спроведено је 309 обука за јачање капацитета око 8.000 запослених у образовању за превенцију осипања и активности на укључивању и учешћу све деце и ученика кроз образовање. Такође, реализоване су 123 обуке са листе обука од јавног интереса које је похађало 3.030 учесника.

Резултат ових мера је повећање обухвата деце и ученика образовањем, повећање броја ученика из осетљивих група на вишим нивоима образовања, повећање ученика који се образују по ИОП-у у редовним школама уз тренд смањивања броја ученика у школама за ученике са сметњама у развоју и инвалидитетом. Током 2019. године преко 7.500 захтева за процену потреба за додатном подршком је упућено интерресорним комисијама (у 2011. години је било 1.300 захтева). До краја 2021. године ангажовано је 260 педагошких асистената, преко 1.000 личних пратилаца, а преко 2.000 ученика се образује по ИОП и добија подршку запослених из школа за ученике са сметњама у развоју.

У 2021. години ангажовано је 37 саветника-спољних сарадника у области инклузије у образовању. Они сарађују са школским управама и пружају непосредну подршку предшколским установама и школама за унапређивање квалитета образовања деце и ученике из осетљивих друштвених група и одрживе инклузије деце/ученика ромске националности у систему образовања, као и деце/ученик са сметњама у развоју и инвалидитетом.

Новом Стратегијом развоја образовања Републике Србије до 2030. године[[19]](#footnote-19) и пратећим Акционим планом предвиђен је наставак рада на унапређивању мера подршке у области спречавања осипања. Један од посебних циљева Акционог плана за период 2021-23. односи се на унапређење доступности, праведности и отворености доуниверзитетског образовања и васпитања.

Посебно важну улогу у спречавању осипања и раног напуштања образовања има успостављање Јединственог информационог система просвете (ЈИСП) који обједињује податке из области образовања. ЈИСП-ом се уводи Јединствени образовни број ЈОБ, који прати његовог носиоца кроз све нивое формалног образовања и васпитања и кроз неформално образовање и представља кључ за повезивање свих података о детету, ученику, студенту, као и одраслом, полазнику и кандидату.

Ефекти мера подршке за унапређивање образовања ученика ромске националности могу се сагледати на основу података добијених новим MICS 6 истраживањем из 2019. године. Према тим подацима, 7,4% од укупног броја деце до 5 година која похађају предшколско васпитање и образовање су ромске националности (51% дечаци, 49% девојчице). Од укупног броја деце ромске националности узраста од 5,5 до 6,5 година, 80% похађа припремни предшколски програм (52% дечаци, 48% девојчице), што чини повећање за 20% у односу на претходно истраживање. Према истом истраживању, 85,4% од укупног броја ромске деце уписује основну школу (49% дечаци, 51% девојчице), што је повећање за 15%. Бруто стопа завршавања основне школе је 64%, што значи да је дроп-оут смањен за 7%. Стопа преласка у средњу школу за ромске ученике износи 52,6%, док стопа завршавања средње школе износи 61%, што је повећање за 20%. Посебно је важно указати на податак из истог истраживања према коме је број ромских девојчица у средњој школи повећан за 12%.

Описаном унапређењу значајно је допринео и пројекат Министарства просвете науке и технолошког развоја „ЕУ подршка ромским ученицима за наставак средњошколског образовања” који је усмерен јачање капацитета образовног система у циљу развоја и спровођења ефикасног стипендирања и менторске подршке ученицима средњих школа ромске националности. Само стипендирање ученика је један од мотивационих фактора редовног похађања наставе и улагања напора да се одржи или побољша школски успех. У оквиру овог пројекта креирано је Упутство за спречавање раног напуштања образовања са препорукама и предлозима мера за превенцију осипања коју је припремио Завод за вредновање квалитета образовања и васпитања. Упутству је претходила квалитативна анализа ефеката до сада предузетих мера подршке ученицима ромске националности у области спречавања напуштања образовања и већег процента завршавања основне и средње школе. Приказ броја стипендираних ученика и проценат напуштања средњих школа по школским годинама у извештајном периоду дат је у доњој табели.

|  |  |  |  |
| --- | --- | --- | --- |
| **Школска година** | **2017/18.** | **2018/19.** | **2019/20.** |
| Проценат напуштања средње школе | 2,4% | 3,5 | 2,3% |
| Број стипендираних ученика | 500 | 312 | 503 |

Наведени подаци указују да је проценат напуштања средње школе у опадању, као и да су системске мере подршке у образовању дале резултате кроз већу мотивацију стипендираних ученика за рад, учење и одлазак у школу, као и жељу за наставком образовања. Имајући то у виду, број додељених, односно одобрених стипендија у школским годинама 2020/21. и 2021/22. значајно је повећан (1.213 у 2020/21. години, односно 1.114 у 2021/22). Месечни износ стипендије је 5.400,00 динара (46 евра) и исплаћује се у 10 једнаких месечних рата.

Осим стипендирања, у извештајном периоду настављено је са спровођењем осталих мера подршке, као што су афирмативни упис у предшколске установе, могућност уписа у основне школе и без докумената, као и мере афирмативне акције уписа у средње школе. Доња табела садржи податке о броју и полној структури ученика ромске националности уписаних у средње школе применом афирмативних мера.

|  |  |  |
| --- | --- | --- |
| **Школска година** | **Број уписаних** | **% девојчица** |
| 2016/17 | 1.713 | 52% |
| 2017/18 | 1.696 | 52% |
| 2018/19 | 2.220 | 56% |
| 2019/20 | 2.209 | 57% |
| 2020/21 | 1.894 | 56% |

Посебне мере у корист ученика ромске националности предузете су за време трајања пандемије болести КОВИД-19 када се изводила настава на даљину. Кроз пројекат „Премошћавање дигиталног јаза за најугроженију децу“ који су реализовали Министарство просвете, науке и технолошког развоја и УНИЦЕФ уз финансијску подршку ЕУ обезбеђено је преко 2.000 ИТ уређаја за 30 најугроженијих школа у којима се образују ромски ученици, донирано је 250 лаптопова за све ромске педагошке асистенте у Србији, а обезбеђена су и неповратна средства за школе за формирање клубова за учење у којима се обезбеђују услови за онлајн учење за ученике који немају те услове у кући. Укупан број ученика који су обухваћени активностима је 3.111, односно 15% од укупног броја ученика из 30 школа које су у пројекту. Од укупног број ученика који су идентификовани као ученици којима је најпотребнија додатна подршка у учењу кроз клуб за учење, више од половине чине ученици ромске националности. Укупно је 490 ученика добило таблет рачунаре за коришћење код куће. У овом контексту наводимо и истраживање спроведено у периоду ванредног стања под називом „Праћење начина учешћа и процеса учења ученика из осетљивих група током остваривања образовно-васпитног рада учењем на даљину“.[[20]](#footnote-20)

У извештајном периоду спроведен је одређени број пројеката који су, између осталог, имали за циљ смањење напуштања школовања од стране деце ромске националности. Тако је од јуна 2017. до јуна 2019. године Министарство за рад, запошљавање, борачка и социјална питања било корисничка институција грант шеме „Развој ефикасних услуга у области образовања и социјалне заштите на локалном нивоу“ ИПА 2013, у оквиру које је 30 корисника грантова спроводило пројекте у одређеним општинама. Један од лотова ове грант шеме односио се на превенцију раног напуштања школе и осипања из система образовања, унутар кога су се спроводила четири пројекта, од којих су у два пројекта циљна група били Роми.

Пројекат „Међусекторски механизам за спречавање прекида школовања и смањење раног напуштања школе у општини Звездара“ спроводила је градска општина Звездара уз помоћ Националног савета ромске националне мањине. Реализоване активности пројекта које су утицале на подизање квалитета живота ромске популације, а посебно деце школског узраста у поменутој општини односиле су се на формирање Међусекторског тима за развој и праћење спровођења мера подршке за децу ромске националности, родитеље и ромску заједницу, организовање индивидуалних часова допунске наставе за децу ромске националности која су напустила образовање и ону која су у ризику од превременог напуштања школовања (за 62 деце ромске националности је израђен индивидуални план подршке), организовање мера економске подршке за родитеље деце ромске националности која су напустила школовање и која су у ризику од напуштања и организовање обука о одговорном родитељству, организовање обуке за подизање свести о важности образовања за родитеље у ромским насељима на општини Звездара (34 родитеља је примило школске материјале за децу, 15 родитеља је похађало обуке за занате, 41 родитељ је похађао обуку о одговорном родитељству), израда и примена софтвера за систем за рано препознавање и превенцију за ученике који су у ризику од раног напуштања школовања и обука за запослене у основним школама у општини Звездара, опремање школе за образовање одраслих у Орловском насељу. Укупна вредност пројекта износила је 137.620,00 евра, од чега је 10% издвојено је из буџета Републике Србије на основу националног кофинансирања.

Пројекат „Предшколско васпитање и образовање у функцији превенције раног напуштања система образовања и јачања образовних постигнућа ромских ученика у Новом Саду“ спроведен је у партнерству Центра за производњу знања и вештина, Центра за социјални рада града Новог Сада и предшколске установе „Радосно детињство“ из Новог Сада. Реализоване активности на пројекту које су допринеле смањењу неједнакости и ојачале образовну и социјалну инклузију првенствено Рома у Новом Саду су: теренски рад који је обухватио 988 посета породицама и 269 радионица са децом, материјална и друга подршка деци и породицама (118 родитеља укључено у радионице за јачање родитељских вештина и компетенција), упис деце у предшколске установе (у оквиру пројеката уписано 15 деце - 7 девојчица и 8 дечака), формирање школских тимова за превенцију напуштања школовања, развијање школских акционих планова, имплементација мера подршке у школама, материјална подршка породицама ученика, укључивање међусекторских мера у локалним политикама, зарад подизања квалитета живота припадника ромске националности. Укупна вредност пројекта износила је 167.818,80 евра, од чега је 10% издвојено из буџета Републике Србије на основу националног кофинансирања.

*Активности у области запошљавања*

У складу са Законом о раду[[21]](#footnote-21), стављање лица у неповољнији положај у односу на друго лице с обзиром на неко лично својство (пол, рођење, језик, расу, боју коже, старост, трудноћу и др.), односно карактеристику која није релевантна за обављање одређеног посла, сматра се дискриминацијом у области рада.

Владе Републике Србије усвојила је 1. априла 2021. године Програм промоције развоја ромског предузетништва. Циљ Програма је подстицање развоја предузетништва Рома и Ромкиња како би се унапредили услови за креирање запошљавања и побољшање економског положаја Рома и Ромкиња. Средства за реализацију Програма обезбеђена су у буџету Републике Србије, у укупном износу од 120.000.000,00 динара и намењена су за давање гаранција за кредите одобрене од стране партнерске банке, која ће у сврху обезбеђивања наплате кредита користити одређене инструменте обезбеђења наплате потраживања. Програм спроводи Агенција за осигурање и финансирање извоза. Развој предузетништва ромског становништва, кроз оснивање нових привредних субјеката, подршку већ постојећим предузећима и радњама, као и подстицање појединаца да легализују већ постојећу привредну активност коју обављају у тзв. сивој зони, представљају начин унапређивања социо-економског положаја припадника ромске националне мањине. Потенцијални корисници програма ће поред свих других расположивих видова информисања бити у прилици да се упознају са садржајем програма преко изабране банке, која ће користити своје искуство у раду са почетницима у бизнису и социјалном предузетништву, али и преко Удружења ромских предузетника које ће им представити расположиве могућности програма и омогућити лакше укључивање у његову реализацију.

Национална служба за запошљавање, као носилац послова запошљавања, своје активности спроводи у складу са Законом о запошљавању и осигурању за случај незапослености,[[22]](#footnote-22) који се заснива на начелима забране дискриминације као и афирмативне акције усмерене према теже запошљивим незапосленим лицима. Један од задатака политике запошљавања је планирање системских предуслова за политику једнаких могућности на приступ тржишту рада. Стратегијом запошљавања у Републици Србији за период од 2021. до 2026. године[[23]](#footnote-23) дефинисани су општи и посебни циљеви, као и мере за постизање циљева и утврђени правци развоја политике запошљавања у наредном шестогодишњем периоду. Акциони план за период од 2021. до 2023. годинe за спровођење ове стратегије представља документ јавне политике који је донет ради операционализације и остваривања општег и посебних циљева Стартегије.

Мере активне политике запошљавања које спроводи Национална служба креирају се на основу сагледаних потреба и кретања на тржишту рада, као и стања на евиденцији тражилаца запослења и континуирано се иновирају и допуњују. Мере имају за циљ подстицање запошљавања лица из категорије теже запошљивих која имају приоритет приликом укључивања у мере. У процесу рада са тражиоцима запослења спроводи се индивидуални приступ. Мере или програми у које ће се лице укључити, пре свега зависе од његових потреба за пружањем помоћи од стране Националне службе у тражењу посла и потреба тржишта рада, а утврђују се Индивидуланим планом запошљавања.

У раду са послодавцима се спроводе активности које се тичу стручне подршке приликом избора лица у складу са захтеваним кадровским потребама послодавца, као и финансијске мере подршке усмерене на подстицање запошљавања лица првенствено из категорије теже запошљивих лица.

Припадници ромске националне мањине су препознати као категорија теже запошљивих лица, с обзиром на то да се суочавају са отежаном запошљивошћу и приступу тржишту рада из више разлога, од којих се као кључни препознају: неповољна образовна структура, недостатак радног искуства, знања и вештина, често ниска мотивисаност за укључивање у формално тржиште рада, дискриминација и стереотипи када је у питању њихово запошљавање. Стратешким докуменатима из области запошљавања утврђене су активности и мере за побољшање положаја незапослених Рома и Ромкиња на тржишту рада кроз координисано деловање како би се у крајњем исходу унапредио њихов неповољан социо-економски положај, као и спровођење одговарајућих активности с обзиром на отежану запошљивост услед различитих фактора.

Неповољна образовна структура Рома и Ромкиња се директно одражава на отежану проходност на тржишту рада и на запошљавање. Национална служба за запошљавање је, између осталих препрека са којима се Роми и Ромкиње суочавају у погледу запошљавања, препознала овај проблем и посредством мера активне политике запошљавања делује у правцу ублажавања постојећег стања. Укључивањем у програме функционалног основног образовања и у програме обуке за стицање практичних знања за обављање конкретних послова у значајној мери се допринело побољшању њихове запошљивости. Имајући у виду да тражење посла захтева спремност и мотивацију лица за предузимање активности у тражењу посла, један од праваца деловања подразумева и укључивање у обуке за активно тражење посла и радионице за јачање мотивације и самопоуздања на том плану. Активности Националне службе су усмерене и на овај сегмент подршке у раду са Ромима и Ромкињама укључивањем у различите обуке и радионице, како би се ублажиле препреке на путу њихове интеграције на тржиштe рада и у погледу запошљавања. Национална служба за запошљавање кроз финансијске подстицаје послодавцима у виду субвенција подстиче запошљавање лица ромске националности. За подстицање самозапошљавања Рома и Ромкиња Национална служба обезбеђује средства у виду субвенције, као и обуку за развој предузетништва на којој се лица информишу и стичу знања која су им потребна у вођењу сопственог бизниса.

Национална служба за запошљавање води евиденцију и о незапосленим лицима - лицима од 15 година живота до испуњавања услова за пензију, односно најкасније до 65 година живота, која су способна и одмах спремна да раде, која нису засновала радни однос или на други начин остварила право на рад, а која се воде на евиденцији незапослених и активно траже запослење.

 Пријављивање лица на евиденцију Националне службе за запошљавање, односно начин вођења евиденције и садржај података о лицу дефинисани су Законом о запошљавању и осигурању за случај незапослености и Правилником о ближој садржини података и начину вођења евиденције у области запошљавања.[[24]](#footnote-24) Националност или етничка припадност је само један од личних података предвиђених чланом 5. наведеног Правилника. Податак се евидентира на основу изјаве лица, односно изјашњавање није обавезно, имајући у виду законске одредбе које се односе на забрану дискриминације приликом тражења посла и запошљавања.

Са стањем на дан 31. децембар 2021. године, на евиденцији незапослених Националне службе за запошљавање налазило се 28.041 лица (14.258 жена) која су се изјаснила као припадници ромске националне мањине, што представља удео од 5,87% у укупној регистрованој незапослености.

Посматрано према годинама старости, млади до 30 година старости чине 27,38% укупне регистроване незапослености Рома/Ромкиња, док је удео старијих од 50 година 24,89%, што је повољније у односу на карактеристике укупне регистроване незапослености.

Посматрано према нивоу образовања, лица без квалификација или са ниским нивоом образовања чине 89,33% укупне регистроване незапослености Рома/Ромкиња, 9,99% чине лица са средњим образовањем, док удео Рома/Ромкиња са високим образовањем износи 0,68%. Изразито неповољна образовна структура незапослених Рома/Ромкиња утиче на проходност ка мерама активне политике запошљавања из система додатног образовања и обуке којима се стичу додатна знања, вештине и компетенције (посебно када су у питању мере код којих је као полазна основа неопходна завршена средња школа), али и на заинтересованост послодаваца за запошљавање лица из ове категорије и врсту послова на којима се запошљавају. Из наведених разлога, незапослени Роми/Ромкиње имају приоритет или повољније услове за укључивање у мере из система додатног образовања и обуке, као и мере које се односе на подршку запошљавању или самозапошљавању.

*Образовна структура регистроване незапослености Рома/Ромкиња*

*децембар 2021. године (апсолутни број)*

 *Извор: Национална служба за запошљавање*

Посматрано према дужини тражења посла, дугорочно незапослени (лица која посао траже дуже од 12 месеци) чине 68,01% укупне регистроване незапослености Рома/Ромкиња.

У складу са Акционим планом за период од 2021. до 2023. године за спровођење Стратегије запошљавања, у периоду јануар-децембар 2021. године, услуге/мере из система активног тражења посла (сајмови запошљавања, клуб за тражење посла, обука за активно тражење посла, тренинг самоефикасности, радионица за превладавање стреса услед губитка посла и едукативне услуге у Пословном центру) користило је 3.436 незапослених Рома (1.597 Ромкиња).

Такође, информативно-саветодавне услуге у Пословном центру користила су 823 Рома (328 Ромкиња), док је услугама информисања и саветовања о могућностима за развој каријере и селекције обухваћено 399 Рома (238 Ромкиња).

|  |  |
| --- | --- |
| **МЕРА АКТИВНЕ ПОЛИТИКЕ ЗАПОШЉАВАЊА** | **Број незапослених Рома/Ромкиња укључених у мере АПЗ у 2021. години** |
| ***Укупно*** | ***Жене*** |
| ***Мере активног тражења посла*** | ***3.436*** | ***1.597*** |
| *Обука за активно тражење посла* | *2.291* | *1.114* |
| *Тренинг самоефикасности* | *58* | *33* |
| *Клуб за тражење посла* | *75* | *36* |
| *Сајам запошљавања* | *333* | *152* |
| *Радионица за превладавање стреса услед губитка посла* | *6* | *3* |
| *Обука за развој предузетништва* | *673* | *259* |
| **Додатно образовање и обука** | **812** | **491** |
| Стручна пракса | 8 | 5 |
| Приправништво за младе са виском образовањем | 39 | 21 |
| Приправништво за незапослене са средњим образовањем | 47 | 26 |
| Стицање практичних знања | 20 | 9 |
| Обука за тржиште рада | 14 | 5 |
| Обука на захтев послодавца – за незапослене | 13 | 8 |
| ФООО | 635 | 395 |
| ***Моја прва плата*** | ***36*** | ***22*** |
| **Подстицаји послодавцима за запошљавање** | **880** | **360** |
| Субвенција за самозапошљавање | 435 | 178 |
| Субвенција за запошљавање незапослених из категорије теже запошљивих | 440 | 179 |
| Субвенција зараде ОСИ без радног искуства | 5 | 3 |
| **Јавни радови** | **446** | **193** |
| **УКУПНО** | **5.574** | **2.641** |

 У финансијске мере активне политике запошљавања укључено је 2.138 Рома (1.044 Ромкиње), тако да је укупан обухват незапослених Рома/Ромкиња мерама из система активне политике запошљавања у 2021. години 5.574 Рома (2.641 Ромкиња). Кроз реализацију локалних планских докумената из области запошљавања, који су током 2021. године реализовани по модалитету техничке подршке, у мере активне политике запошљавања укључено је додатних 135 Рома (57 Ромкиња).

*Активности у области социјалне заштите*

И у области социјалне заштите правни акти обезбеђују забрану дискриминације, па је тако Законом о социјалној заштити[[25]](#footnote-25) обезбеђена забрана дискриминације корисника социјалне заштите и по основу националне припадности и језика, а услуге социјалне заштите организују се на начин који обезбеђује њихову физичку, географску и економску доступност, уз уважавање културолошких и других различитости.

Правилником о организацији, нормативима и стандардима рада центра за социјални рад[[26]](#footnote-26) прописано је поштовање људских права и достојанства корисника и заштита од дискриминације. Наиме, центар за социјални рад је дужан да заступа интересе и права корисника и да обезбеди једнак приступ услугама за које је надлежан свим грађанима, независно од етничких, културних, верских, родних или социо-економских разлика.

Запослени у социјалној заштити дужни су да доследно примењују наведене прописе и на тај начин обезбеде заштиту од дискриминације у овој области. Понашање супротно наведеним одредбама исходовало би губитком лиценце за рад. Према Закону о социјалној заштити корисник који није задовољан пруженом услугом, поступком или понашањем пружаоца услуге може поднети притужбу надлежном органу, а притужба због дискриминације може се поднети Поверенику за заштиту равноправности.

У складу са поменутим прописима, предвиђена је и обавеза центара да информишу јавност на територији припадајуће јединице локалне самоуправе о својим законским обавезама и мандату, као и о доступним услугама и програмима, путем медија, јавних предавања, презентација и другим одговарајућим каналима. У истом правилнику прецизирано је да се доступност услуга центара обезбеђује кроз: а) координацију активности са другим јавним органима, хуманитарним организацијама, цивилним удружењима и другим организацијама у локалној заједници, б) пружање информација јавности о програмима и услугама које пружа центар као и о другим правима и обавезама у складу са законом путем медија, јавних предавања, презентација, брошура и на друге начине, в) постављање контакт адресе и броја телефона центра на одговарајућа јавна места и институције у заједници (зграда локалне самоуправе, дом здравља, служба за запошљавање, локални медији, итд.), г) успостављање подручних канцеларија у удаљеним местима, д) друге одговарајуће начине.

Центри за социјални рад, у оквиру својих редовних делатности, промовишу у локалној заједници услуге и права из социјалне заштите. Промоција приступа социјалним правима и услугама реализује се и кроз обуке стручњака центара за социјални рад, на начин да се подиже ниво свести стручњака и унапређују њихове компетенције.

Обуке стручних радника запослених у установама социјалне заштите спроводе се континуирано кроз акредитоване програме обука. Одређен број програма обуке садржајно је усмерен управо на рад са ромском популацијом. У Републичком заводу за социјалну заштиту акредитован је програм обуке под називом „Подршка унапређењу положаја Ромкиња“ који се између осталог бави и специфичностима у приступу услугама, проблемима корисница у приступу услугама, проблемима стручњака у контакту са корисницама и начинима њиховог превазилажења. Програм је намењен стручним радницима и сарадницима у установама социјалне заштите, правосуђу, тужилаштву, образовним и здравственим установама, локалној самоуправи и организацијама цивилног друштва које су пружаоци социјалних услуга женама и вишеструко маргинализованим групама. Крајњи корисници програма обуке су Ромкиње, кориснице социјалне заштите.

Систем социјалне заштите посвећен је и активном обучавању својих кадрова у погледу стицања знања o препознавању дискриминације и о мерама које стручни радници у установама социјалне заштите могу предузети у случајевима дискриминације корисника по различитим основама. До сада је акредитовано више програма обука који у свом фокусу имају поштовање људских права, антидискриминацију као и злостављање и занемаривање и кроз које су стручни радници едуковани за препознавање и реаговање у оваквим ситуацијама. На тај начин подиже се и ниво свести стручњака о присутности дискриминације и насиља у друштву и унапређују њихове компетенције за реализацију активности и мера које су им на располагању у заштити корисника.

 Значајно је истаћи да је крајем 2021. године донет Закон о правима корисника услуга привременог смештаја у социјалној заштити[[27]](#footnote-27) који утврђује да је остваривање права корисника омогућено без дискриминације, између осталог, по основу расе, боје коже, предака, националне припадности или етничког порекла. Закон обезбеђује да се услуге смештаја пружају у складу са вољом и жељом корисника, уз уважавање њиховог животног циклуса, етничког и културног порекла, животних навика, развојних и других потреба.

Почетком 2022. године донета је Стратегија деинституционализације и развоја услуга социјалне заштите у заједници за период од 2022. до 2026. године.[[28]](#footnote-28) Стратегијом су дефинисани даљи правци развоја у овој области, циљеви, мере и активности који ће бити предузети како би се унапредио цео процес и превенирао даљи притисак на смештај у установе социјалне заштите.

У остваривању већег степена укључености ромске популације важну улогу имају водитељи случаја у центрима за социјални рад. Механизам вођења случаја, а поготову институт конференције случаја, обезбеђује проактиван приступ најважнијих актера у заједници у подршци искљученој породици или појединцу. Ова улога центра за социјални рад је посебно важна и представља добар начин за унапређење сарадње са Националном службом за запошљавање и другим актерима који могу да унапреде положај Рома и Ромкиња на тржишту рада. Од посебног је значаја обавеза стручних радника да пружају подршку родитељима како би њихова деца редовно похађала школу и остваривала призната права (дечји додатак, превоз до школе и сл.).

У новоусвојеној ревидираној Стратегији за социјално укључивање Рома и Ромкиња за период од 2022. године до 2030. године[[29]](#footnote-29) као један од посебних циљева дефинисано је унапређење приступа услугама социјалне заштите, доступности и делотворност новчаних давања ради смањења сиромаштва и повећања социјалне укључености Рома и Ромкиња у локалној заједници. За остваривање овог посебног циља предвиђене су три мере:

- Јачање улоге и капацитета јавног сектора за развој и примену социјалних политика, права и услуга које одговарају на потребе појединаца и породица;

- Повећање информисаности Рома и Ромкиња о могућностима остваривања права и услуга из области социјалне заштите и остваривање права и услуга;

- Унапређење система реинтеграције и социјалног укључивања повратника, међу којима је велики број Рома и Ромкиња, по основу Споразума о реадмисији.

Када је у питању приступ услугама социјалне заштите, према подацима из Истраживања вишеструких показатеља о положају жена и деце у Србији за 2019. годину (MICS 6), сва домаћинства у ромским насељима чула су бар за једно новчано социјално давање, док 84% користи неко од њих. Стопа обухвата угрожене ромске популације новчаном социјалном помоћи је значајна. У ромским насељима је 2019. године свако друго домаћинство примало новчану социјалну помоћ, 61% је примало дечји додатак, а 6% је примило једнократну новчану помоћ. Више од половине чланова домаћинстава старости 5–24 године који похађају основно образовање или више нивое образовања примило је током школске 2019/2020. године субвенцију за обданиште, стипендију, кредит за школовање или неку другу врсту материјалне помоћи за школовање.

*Остале активности усмерене на инклузију Рома*

 Нова Стратегија за социјално укључивање Рома и Ромкиња у Републици Србији за период од 2022–2030. године усвојена је 3. фебруара 2022. године. Јавна расправа о Предлогу акционог плана за период 2022 – 2024. година одржана је у периоду од 26. маја до 15. јуна 2022. године.

 Као један од доприноса праћењу спровођења претходне Стратегије за социјално укључивање Рома и Ромкиња, Тим за социјално укључивање и смањење сиромаштва, у сарадњи са Саветом за права детета Владе Републике Србије, израдио је Анализу о доступности услуга и мера подршке за децу ромске националности на локалном нивоу.[[30]](#footnote-30)

Национална академија за јавну управу је развила Програм стручног оспособљавања Рома за 2021. годину чији је општи циљ допринос унапређењу положаја припадника ромске заједнице у Републици Србији. Посебни циљеви овог Програма су развој и унапређење професионалних компетенција високообразованих припадника ромске заједнице као предуслова за њихову бољу запошљивост у јавној управи. Програм је развијен у сарадњи са Грађанским покретом Опре Рома Србија и Канцеларијом за ромске иницијативе Фондације за отворено друштво. Национална академија је реализовала Програм стручног оспособљавања Рома за прву генерацију полазника, а у току је селекција друге генерације полазника Програма.

Поред поменутог Програма стручног оспособљавања Рома који је намењен високообразованим припадницима ромске националности, у Секторском програму континуираног стручног усавршавања запослених у јединицама локалне самоуправе предвиђене су две обуке које су намењене запосленима у јединицама локалне самоуправе који својим радом треба да допринесу социјалној инклузији Рома:

- Развој, спровођење и праћење мера за социјалну инклузију Рома на локалном нивоу и

- Социјална инклузија Рома на локалном нивоу – онлајн обука.

Кроз програм ИПА 2020 планира се додела бесповратних средстава (директног гранта) Сталној конференцији градова и општина у износу од 6.500.000 евра. Један од кључних резултата у овом пројекту подразумева подршку спровођењу и унапређењу локалних мера и механизама за инклузију Рома, у оквиру кога се планирају следеће активности: пружање подршке постојећим локалним координационим телима (нови механизам - тело састављено од представника кључних локалних институција), мобилним тимовима формираним у оквиру ИПА 2016 и суфинансирању оперативних планова рада мобилних тимова; развој локалних акционих планова за социјално укључивање Рома и Ромкиња; размена најбољих пракси кроз рад Мреже сталних конференција за питања Рома и саветодавне подршке локалним самоуправама. Интервенција ће такође бити усмерена на изградњу и пилотирање међуопштинске сарадње и успостављање мобилног тима за инклузију Рома као иновативане и интегрисане социјалне службе на локалном нивоу (уз могуће проширење обима). Ова интервенција ће такође укључити изградњу капацитета постојећих заједничких мобилних јединица за социјално укључивање Рома. Пројекат почиње да се реализује у 2022. години.

Инклузија Рома прати се континуирано путем онлајн Базе за праћење мера за инклузију Рома и Ромкиња. Извештај у Бази за праћење мера за инклузију Рома и Ромкиња за 2020. годину поднело је укупно 116 јединица локалне самоуправе. На основу добијених података Тим за социјално укључивање и смањење сиромаштва је сачинио „Преглед података градова и општина о мерама за социјално укључивање Рома и Ромкиња у 2020. години“.[[31]](#footnote-31) Према подацима из наведеног прегледа, од 116 јединица локалне самоуправе колико је попунило упитник, локални акциони план за социјално укључивање Рома и Ромкиња усвојен је у 49 градова и општина, док је посебна финансијска средства за унапређивање положаја Рома издвајало 45 јединица локалне самоуправе.

Праћењу инклузије и унапређивања положаја Рома доприносе и одређене мере Народне скупштине Републике Србије. Наиме, Одбор за људска и мањинска права и равноправност полова Народне скупштине је на седници одржаној 4. марта 2021. године донео Одлуку о образовању Пододбора за питања Рома. Задатак Пододбора је да прати извршавање закона и другог општег акта и разматра друга питања из области унапређења положаја Рома у Републици Србији, а посебно да анализира адекватност постојећег законског оквира, прати примену међународних докумената који се односе на питања Рома, разматра и подстиче мере и активности за развој и унапређење положаја Рома, разматра и предлаже поступање по иницијативама, петицијама, представкама и предлозима који су поднети Одбору, а односе се на положај Рома.

У оквиру програма Немачке развојне сарадње „Инклузија Рома и других маргинализованих група у Србији“ чији је циљ да се побољша институционална структура за међусекторску сарадњу и спровођење Стратегије за социјално укључивање Рома на локалу, један од главних циљева је стварање шанси за запошљавање Рома, Ромкиња, повратника по Споразуму о реадмисији и других припадника маргинализованих и теже запошљивих група у Србији. У оквиру програма, који се спроводи у партнерству са Министарством за људска и мањинска права и друштвени дијалог, 2021. године објављена је публикација Подстицање запошљавања,[[32]](#footnote-32) у којој су представљени модели запошљавања који су дали добре резултате у запошљавању Рома, Ромкиња и других маргинализованих група. Према подацима из наведене публикације, стручне обуке за запошљавање код познатих послодаваца организоване су у преко 20 компанија за 300 полазника у 12 области рада. Стручне обуке за 15 профила тражених на тржишту рада обухватиле су преко 450 полазника. Преко 300 предузетника подржано је за покретање сопственог или развој постојећег посла. Каријерно вођење и саветовање, као и менторска подршка у запошљавању пружени су за преко 800 корисника, од чега је преко 500 жена.

Исто тако, континуирано се на различитим нивоима власти спроводе конкурси који имају циљ подстицање позитивног деловања шире друштвене заједнице према представницима ромске популације у циљу спречавања дискриминације, посебно вишеструко дискриминисаних Рома и Ромкиња; унапређивање положаја Рома и Ромкиња кроз обезбеђење остваривања права на образовање, запошљавање, здравствену заштиту; унапређење приступа услугама социјалне заштите ради смањења сиромаштва и повећања социјалне укључености Рома и Ромкиња у локалној заједници, креирање и промовисање интегралних локалних услуга/сервиса/програма итд.

У табелама које следе дат је преглед расположивих података о расписаним конкурисма и додељеним средствима.

|  |
| --- |
| Канцеларија за људска и мањинска права |
| Конкурс | Износ средстава |
| Унапређење положаја Рома и Ромкиња у Рeпублици Србиjи за 2017. годину | 15.388.125,00 |
| Унапређење положаја Рома и Ромкиња у Рeпублици Србиjи за 2018. годину | 13.948.028,00 |
| Унапређење положаја Рома и Ромкиња у Рeпублици Србиjи за 2019. годину | 15.994.792,00 |
| Унапређење положаја Рома и Ромкиња у Рeпублици Србиjи за 2020. годину | 6.988.947,00 |

|  |
| --- |
| Министарство за људска и мањинска права и друштвени дијалог |
| Конкурс | Износ средстава |
| Спровођење политика социјалног укључивања Рома и Ромкиња у Рeпублици Србиjи за 2021. годину | 12.000.000.00 |

|  |
| --- |
| Покрајински секретаријат за социјалну политику, демографију и равноправност полова |
| Година | Конкурс | Износ средстава |
| 2017. година | Јавни Конкурс за доделу бесповратних средстава градовима и општинама са територије АП Војводине за финансирање ангажовања координатора за ромска питања | 1.200.000,00  |
|  | Конкурс за доделу бесповратних средстава градовима и општинама са територије АП Војводине за суфинансирање реализације локалних акционих планова за унапређење положаја Рома у области становања | 3.000.000,00  |
|  | Јавни конкурс за доделу бесповратних средстава удружењима грађана за финансирање пројеката у области унапређења положаја Рома и Ромкиња | 4.000.000,00  |
| 2018. година | Јавни Конкурс за доделу бесповратних средстава градовима и општинама са територије АП Војводине за финансирање ангажовања координатора за ромска питања | 1.200.000,00  |
|  | Јавни Конкурс за доделу бесповратних средстава градовима и општинама са територије АП Војводине за суфинансирање израде локалних акционих планова за унапређење положаја Рома и реализацију локалних акционих планова за унапређење положаја Рома из области становања | 3.000.000,00  |
|  | Јавни конкурс за доделу бесповратних средстава удружењима грађана за финансирање пројеката у области унапређења положаја Рома и Ромкиња | 4.000.000,00  |
| 2019. година | Конкурс за доделу бесповратних средстава градовима и општинама са територије АП Војводине за суфинансирање израде локалних акционих планова за унапређење положаја Рома и реализацију локалних акционих планова за унапређење положаја Рома из области становања | 2.200.000,00  |
|  | Конкурс за доделу бесповратних средстава центрима за социјални рад са територије АП Војводине за финансирање ангажовања координатора за ромска питања | 2.000.000,00  |
|  | Јавни конкурс за доделу бесповратних средстава удружењима грађана за финансирање пројеката у области унапређења положаја Рома и Ромкиња | 4.000.000,00  |
| 2020. година | Конкурс за доделу бесповратних средстава градовима и општинама са територије АП Војводине за суфинансирање израде локалних акционих планова за унапређење положаја Рома и реализацију локалних акционих планова за унапређење положаја Рома из области становања | 2.200.000,00 |
|  | Конкурс за доделу бесповратних средстава центрима за социјални рад са територије АП Војводине за финансирање ангажовања координатора за ромска питања | 2.000.000,00 |
|  | Јавни конкурс за доделу бесповратних средстава удружењима грађана за финансирање пројеката у области унапређења положаја Рома и Ромкиња | 4.000.000,00 |
| 2021. година | Конкурс за доделу бесповратних средстава градовима и општинама са територије АП Војводине за суфинансирање израде локалних акционих планова за унапређење положаја Рома и реализацију локалних акционих планова за унапређење положаја Рома из области становања | 2.200.000,00 |
|  | Конкурс за доделу бесповратних средстава центрима за социјални рад са територије АП Војводине за финансирање ангажовања координатора за ромска питања | 2.000.000,00 |
|  | Јавни конкурс за доделу бесповратних средстава удружењима грађана за финансирање пројеката у области унапређења положаја Рома и Ромкиња | 4.000.000,00 |

|  |
| --- |
| Покрајински секретаријат за образовање, прописеуправу и националне мањине - националне заједнице  |
| Конкурс | Износ средстава |
| Суфинансирање пројеката усмерених на реализацију афирмативних мера и процеса за интеграцију Рома за наставак „Декаде инклузије Рома“ у 2017. години | 1.900.000,00 |
| Суфинансирање пројеката усмерених на реализацију афирмативних мера и процеса за интеграцију Рома за наставак „Декаде инклузије Рома“ у 2018. години | 1.900.000,00 |
| Суфинансирање програма и пројеката усмерених на остваривање афирмативних мера за унапређење положаја припадника ромске националне мањине у 2019. години | 2.000.000,00 |

Конкурс за суфинансирање пројеката усмерених на реализацију афирмативних мера и процеса за интеграцију Рома за наставак „Декаде инклузије Рома“ последњи пут је расписан у 2019. години, а од 2020. године средства су пренета на Јавни конкурс за суфинансирање програма и пројеката усмерених на унапређење права националних мањина у разделу који се односи на средства опредељена за ромску националну мањину.

|  |
| --- |
| Конкурси у јединицама локалне самоуправе и градским општинама у 2020. години |
| Област | Број јединица локалне самоуправе | Број подржаних пројеката | Укупан износ средстава |
| Социјално укључивање | 22 | 45 | 12.187.000,00 |
| Образовање | 8 | 11 | 4.838.000,00 |
| УКУПНО | 17.025.000,00 |

У прилогу за израду овог извештаја Удружење грађана Рома продукција Рома ворлд наводи да је почев од 2018. године реализовало већи број пројеката, између осталог, и пројекте „Ромска заједница је део српског друштва“, „Државне и локалне мере за бољи живот ромске заједнице“, „Рома Фокус“ и „Ромска заједница и њена инклузија у Србији“, који су подржани из буџета Републике Србије. Сви пројекти су реализовани у Нишу, Прокупљу и Лесковцу, а генерални циљ им је био да се постојећи локални акциони планови за Роме унапреде, да се укаже на евентуалне недостатке, као и да се усвоје и буџетирају нови уз укључивање припадника ромске заједнице. Током реализације пројеката одржани су округли столови на којима су били представници ромске заједнице и доносиоци одлука из локалних самоуправа. Како се наводи у прилогу за извештај, резултат ових пројеката јесте да се приоритети ромске заједнице налазе на високом месту агенди у овим јединицама локалне самоуправе и да се проблеми ромске заједнице решавају. Захваљујући постојећим локалним акционим плановима ромски средњошколци и студенти добијају стипендије на локалу, многи Роми и Ромкиње се запошљавају, ромска насеља добијају потребну документацију за уређење, инфраструктурни проблеми се решавају. Током реализације пројеката припремљен је велики број видео материјала који су доступни на сајту удружења.[[33]](#footnote-33)

Канцеларија за инклузију Рома АП Војводине је у 2021. години студентима припадницима ромске националне мањине који су уписани на Високу школу струковних студија за образовање васпитача „Михаило Палов“ у Вршцу, на Студијски програм: васпитач деце предшколског узраста који похађају наставу на ромском језику, доделила стипендије у износу од 1.200.000,00 динара. Осим тога, велики број јединица локалне самоуправе стипендира ученике и студенте из осетљивих друштвених група, а поједине општине стипендирају посебно ученике и студенте припаднике ромске националне мањине. У табели која следи дат је, према расположивим подацима, преглед додељених стипендија на конкурсима јединица локалне самоуправе за ученике и студенте припаднике ромске националне мањине у 2021. години.

|  |  |  |
| --- | --- | --- |
| Јединица локалне самоуправе | Број ученика/студената | Износ додељених средстава на месечном нивоу |
| Бачка Паланка | 15 | 57.000,00 |
| Ваљево | 67 | 294.500,00 |
| Ниш | 60 | 450.000,00 |
| Смедерево | 44 | 220.000,00 |

Као посебно важне мере за социјалну инклузију Рома на националном нивоу могу се одредити здравствене медијаторке, а на локалном нивоу координатори за ромска питања и мобилни тимови.

На основу Закона о здравственој заштити,[[34]](#footnote-34) у оквиру унапређења здравља и здравствене заштите групација становништва које су изложене повећаном ризику оболевања, од 2008. Министарство здравља подржало је пројекат увођења здравствених медијаторки у здравствени систем Републике Србије. Улога здравствених медијаторки јесте да воде евиденцију о здравственом стању припадника ромске националности, да раде с њима на подизању свести о неопходности вакцинације деце, као и о значају правилне исхране и хигијенских навика. Здравствене медијаторке обезбеђују бољи увид здравствених установа у здравствено стање становника ромских насеља, а грађанима ромске националности указују на значај правовременог јављања лекару. Министарство здравља је приликом избора здравствених медијаторки дало предност Ромкињама које су мајке и живе у ромском насељу. Од увођења здравствених медијаторки у здравствени систем Србије радно место здравствене медијаторке налази се у патронажној служби дома здравља, где оне сарађују са сарадницима у дому здравља, Центром за социјални рад, филијалом Републичког фонда за здравствено осигурање и локалном самоуправом. Имајући у виду да имају свакодневну комуникацију с ромском заједницом, оне дају значајан допринос раду мобилног тима за инклузију Рома. У 70 општина у Републици Србији ангажовано је укупно 85 медијаторки. Један од циљева који је дефинисан Стратегијом за социјално укључивање Рома и Ромкиња у Републици Србији јесте унапређење њиховог здравља и боља приступачност здравствене заштите. Мерама које су конкретизоване Акционим планом преузете су обавезе које захтевају мобилизацију целокупне примарне здравствене заштите и даље унапређење капацитета здравствених медијаторки, повећање њиховог броја као и решавање радноправног статуса и њихово препознавање у шифарнику занимања.

Локална политика инклузије Рома и Ромкиња подразумева мултисекторски приступ и учешће више институција на локалном нивоу, уз активно учешће и координацију локалних механизама за инклузију ромске заједнице. У Стратегији за социјално укључивање Рома и Ромкиња је препознато да је један од локалних механизама који највише доприноси примени стратешких мера на локалном нивоу у домену укључености ромске заједнице запошљавање локалних координатора за ромска питања у градовима и општинама. Увођењем радног места координатор за ромска питања, локална самоуправа ствара могућност да буде у редовној и директној комуникацији с ромском заједницом и да ефикасније спроводи националне политике на локалном нивоу, уважавајући карактеристике локалног окружења. Улога координатора за ромска питања је да пружа техничку подршку локалној самоуправи у развоју и спровођењу постојећих и нових политика и програма инклузије Рома и Ромкиња у складу с националним и локалним стратешким оквиром; да прикупља и анализира податке о социоекономским потребама као основу за израду и праћење локалних стратешких докумената у вези с инклузијом Рома и Ромкиња; да комуницира и посредује између ромске заједнице и локалне администрације. Од 77 координатора за ромска питања у јединицама локалне самоуправе које су унеле податке у Базу за праћење мера за инклузију Рома и Ромкиња за 2020. годину, 46 координатора имало је систематизовано радно место.

Мобилни тимови за инклузију Рома јесу радна тела скупштине или већа града/општине формирана ради јачања сарадње између службеника у одговарајућим локалним институцијама. Чланови мобилних тимова организују заједничке теренске посете ромским насељима и пружају заједничку и координисану подршку и помоћ појединцима и породицама. Чланове мобилног тима чине: координатор за ромска питања ангажован у општинској/градској управи, педагошки асистент, здравствена медијаторка, представник центра за социјални рад и представник филијале Националне службе за запошљавање. Формирањем мобилних тимова постиже се рационалније коришћење локалних институционалних ресурса, координисан приступ у пружању услуга, већа и бржа доступност услуга корисницима. Мобилни тимови поступају на основу шестомесечних оперативних планова. Мобилни тимови за инклузију Рома и Ромкиња основани су у 50 градова и општина у Републици Србији уз подршку средстава ЕУ (ИПА12, ИПА13, ИПА16). Мобилни тим обавља следеће послове: пружа заједничку и координисану подршку и помоћ појединцима и породицама; испитује потребе ромске заједнице у општини/граду, посебно у областима образовања, становања, запошљавања, здравствене и социјалне заштите; промовише и помаже укључивање Рома и Ромкиња у друштвени живот локалне заједнице; предлаже активности с циљем унапређивања положаја Рома и Ромкиња у општини/граду и другим надлежним органима и организацијама; промовише интеркултуралност и доприноси упознавању већинског становништва с ромском заједницом.

*2. Успоставити и ставити у употребу, што је пре могуће, а најкасније до истека рока за достављање петог државног извештаја, одрживи оквир за прикупљање података, заснован на људским правима, у вези са питањима приступа правима припадника националних мањина, и промовисати комплементарна квалитативна и квантитативна истраживања како би се оценило стање припадника националних мањина; на основу таквих података и истраживања, успоставити, спроводити, пратити и периодично ревидирати мањинске политике уз ефективно учешће припадника националних мањина.*

У оквиру пројекта „Промоција различитости и равноправности у Србији”, који је део заједничког програма Европске уније/Савета Европе „Horizontal Facility за Западни Балкан и Турску 2019-2022”, на иницијативу некадашње Канцеларије за људска и мањинска права Владе Републике Србије припремљени су следећи документи: „Мапирање и правна анализа препорука уговорних тела Савета Европе у области мањинских права“, као и „Национални критеријуми праћења остваривања мањинских права“. За припрему ових докумената Савет Европе је ангажовао домаћег експерта.

Предмет мапирања и анализе биле су препоруке релевантних тела Савета Европе - Комитета министара, Саветодавног комитета Оквирне конвенције за заштиту националних мањина и Комитета експерата Европске повеље о регионалним или мањинским језицима.[[35]](#footnote-35) Мапирање и правна анализа препорука имају за циљ припрему предлога за успостављање националног институционалног механизма за испуњавање препорука релевантних тела Савета Европе и праћење примена конвенција уопште, а посредством националних критеријума за праћење имплементације мањинских права који су такође развијени и предложени. Наиме, у оквиру пројекта било је предвиђено да се развију посебни национални критеријуми за праћење примене релевантних тематских кластера мањинских права, који ће служити за трајно прикупљање података у циљу прегледа примене Оквирне конвенције за заштиту националних мањина и Европске повеље о регионалним или мањинским језицима и припреме националних извештаја о њиховој примени, са посебним освртом на прикупљање података на етничкој основи. У оквиру сваког од критеријума предвиђено је прикупљање одговарајућих података који би, као логички повезан скуп, пружали релевантне информације о остваривању мањинских права, и који би се односили на квантитативне и квалитативне аспекте остваривања мањинских права.

У циљу успостављања овог механизма, Република Србија је предложила да се у оквиру предстојеће треће фазе заједничког програма Европске уније/Савета Европе „Horizontal Facility за Западни Балкан и Турску” подржи израда портала/апликације у који надлежне институције треба да уносе све релевантне пoдатке од значаја за праћење остваривања права националних мањина, а према развијеним критеријумима и подацима. Тиме би се омогућило успостављање одрживог оквира за прикупљање података, заснованог на људским правима, у вези са питањима приступа правима припадника националних мањина.

Поменути документи од значаја су и за припрему новог стратешког документа посвећеног остваривању права националних мањина. Наиме, важећи Акциони план за остваривање права националних мањина Влада Републике Србије је усвојила 3. марта 2016. године као средњорочни стратешки документ без постављања временског оквира важења документа. Како је највећи део активности у Акционом плану планиран за реализацију закључно са 2018. годином, у оквиру ревизије Акционог плана за Поглавље 23 од стране Европске комисије и Владе Србије, уочена је потреба за свеукупном анализом ефеката Акционог плана, која би послужила као основ за даљи развој стратешког оквира у области права националних мањина. С тим у вези, у оквиру пројекта „Промоција различитости и равноправности у Србији”, ангажовани су експерти који су припремили „Еx-post анализу ефеката примене Акционог плана за остваривање права националних мањина“. Ова анализа даје смернице за методологију израде новог акционог плана, који ће бити базиран на Извештају о напретку у процесу приступања Србије Европској унији, као и на препорукама из Четвртог мишљења Саветодавног комитета Оквирне конвенције за заштиту националних мањина, а израду новог стратешког документа координира Министарство за људска и мањинска права и друштвени дијалог. Након усвајања новог акционог плана, кроз извештаје о његовом спровођењу прикупљаће се подаци у вези са питањима приступа правима припадника националних мањина, што ће бити у складу са поменутим критеријумима праћења остваривања мањинских права.

*3. Спровести препоруке Заштитника грађана Републике Србије наведене у његовом Посебном извештају о саветима за међунационалне односе и наручити израду независне квалитативне студије што је пре могуће, а најкасније до истека рока за достављање петог државног извештаја, у циљу процене функционалности Савета за међунационалне односе; снажно подржати развој независних квалитативних и квантитативних истраживања која показују ниво и природу међуетничких односа, укључујући односе између припадника националних мањина и припадника већине; на основу таквих истраживања, успоставити, спровести, пратити и периодично ревидирати свеобухватну стратегију усмерену на ревитализацију међунационалних односа, у консултацији са припадницима националних мањина и јединицама локалне самоуправе, узимајући у обзир потребу укључивања већине у интеграцију и укључивање националних мањина у српско друштво.*

*Савети за међунационалне односе*

Имајући у виду изложену препоруку Саветодавног комитета, као и препоруке Заштитника грађана, у 2018. години измењен је Закон о локалној самоуправи.[[36]](#footnote-36) Законом је предвиђена обавеза јединице локалне самоуправе на чијем подручју је у службеној употреби језик националне мањине, да у поступку промене назива улица, тргова, градских четврти, заселака и других делова насељених места прибави и мишљење савета за међунационалне односе, што истовремено представља начин да се обезбеди спровођење обавезе ових јединица локалне самоуправе да образују наведена тела, посебно имајући у виду да претходним законом нису биле предвиђене мере које би осигурале њихово установљење. Такође, изменама Закона утврђено је да за члана савета за међунационалне односе не може бити изабран одборник у скупштини јединице локалне самоуправе, а прецизирано је и да представнике српског народа предлаже стално радно тело скупштине јединице локалне самоуправе које обавља послове у вези са кадровским питањима, чиме су решена и ова отворена питања.

У вези са овом препоруком важно је истаћи да је Министарство државне управе и локалне самоуправе, у оквиру вршења надзора над применом Закона кроз своју обавезу да даје мишљења на предлоге статута јединица локалне самоуправе, нарочито указивало на потребу да се у одредбама статута наведу чланови, односно одредбе које се односе на: избор и састав савета, начин одлучивања савета, подношење извештаја савета скупштини јединице локалне самоуправе, заштиту права припадника српског народа и националних мањина, пословник о раду савета и средства за рад савета. Све јединице локалне самоуправе које су имале законску обавезу, у законом утврђеном року предвиделе су својим статутима образовање овог тела. Такође, Министарство државне управе и локалне самоуправе два пута годишње захтева од свих јединица локалне самоуправе које по закону треба да имају основан савет за међунационалне односе, да доставе релевантне податке који се односе на формирање и рад таквих савета.

Према подацима из 2021. године, 63 јединице локалне самоуправе су основале савет за међунационалне односе, 8 јединица локалне самоуправе је обавестило Министарство да нису основале Савет или су у поступку оснивања Савета, а две јединице локалне самоуправе нису доставиле податке. У 10 јединица локалне самоуправе током 2021. године одржане су седнице овог тела. У току је прво прикупљање података за 2022. годину, а након анализе прикупљених података биће могуће утврдити да ли је остварен напредак у односу на претходно прибављене податке.

У вези са делом препоруке који се односи на израду независних квалитативних студија, требало би истаћи да је у 2020. години урађено истраживање, а затим је објављена публикација *Анализа утицаја европских интеграција на локалну самоуправу у Србији – област заштите основних права*,[[37]](#footnote-37) укључујући и положај националних мањина. Ова публикација је настала у оквиру сарадње Сталне конференције општина и градова и Шведске асоцијације локалних власти и региона, са циљем јачања капацитета општина и градова у Србији да одговоре на обавезе које за њих настају у процесу приступања државе Европској унији.

Упитник који је коришћен у истраживању послат је на адресе 16 јединица локалне самоуправе (ЈЛС). Приликом одабира општина и градова коришћени су следећи критеријуми: демографски састав (узорак је састављен од ЈЛС у којима традиционално живе националне мањине, односно узете су у обзир само национално мешовите ЈЛС), статус и величина (одабране су општине и градови различите величине у погледу броја становника), географски положај (ЈЛС из сваког од четири статистичка региона у Србији), развијеност (сразмерно су представљене ЈЛС из сваке од четири категорије развијености) и заступљеност различитих националних мањина (узорак обухвата ЈЛС у којима живе припадници различитих националних мањина).

Одабране су следеће ЈЛС: Апатин, Бела Паланка, Бујановац, Врање, Димитровград, Зрењанин, Кучево, Лајковац, Неготин, Нови Пазар, Нови Сад, Панчево, Пожаревац, Прибој, Сомбор и Суботица.

Упитник за одабране ЈЛС у вези са остваривањем права националних мањина је обухватио и питања која се односе на савете за међунационалне односе, као један од локалних механизама чија је важност посебно препозната у оквиру преговора, извештаја о напретку, те Акционог плана за поглавље 23. Међу наведеним општинама и градовима одговоре нису послале 4 ЈЛС, па је коначан узорак за анализу 12.

Закључци анализе указују да је у једној ЈЛС из узорка савет био у потпуности функционалан, у две активан и да је био релативно активан у још две ЈЛС. Општи утисак је да су капацитети савета још увек слаби, као и иницијатива чланова тих тела да утичу на одлуке локалних власти. Општа оцена усклађености статута и одлука ЈЛС са Законом о локалној самоуправи је релативно добра, али постоји простор за напредак.

Осим наведеног, битно је истаћи да су у оквиру пројекта „Промоција различитости и равноправности у Србији”, који је део заједничког програма Европске уније/Савета Европе „Horizontal Facility за Западни Балкан и Турску 2019-2022”, планиране обуке за изградњу капацитета савета за међунационалне односе. Првобитно је планирано да се ова активност спроведе током 2020. године, али је услед пандемије изазване вирусом КОВИД-19, њено одржавање одложено. Током 2021. године Министарство за људска и мањинска права и друштвени дијалог и Заштитник грађана су у сарадњи са Саветом Европе спровели активности на припреми ових обука. Будући да је реализација обука била условљена епидемиолошком ситуацијом, у марту 2022. године стекли су се услови за њихово отпочињање. Током марта и априла 2022. године одржаване су обуке у Бујановцу, Бачкој Паланци, Врбасу, Беочину, Новом Пазару, Петровцу на Млави, Сомбору, Суботици, Бабушници и Босилеграду. Организовањем оваквих семинара и обука за представнике јединица локалне самоуправе и чланове савета за међунационалне односе ојачаће се њихови капацитети, унапредиће се њихов рад и сагледати начин функционисања и евентуална отворена питања са којима се суочавају у раду.

*Истраживања*

Спровођење независних истраживања је у правном поретку Републике Србије и законска обавеза независних органа и тела. Тако је чланом 33. тачка 11. Закона о забрани дискриминације предвиђено да Повереник за заштиту равноправности oргaнизуje, oднoснo спрoвoди нeзaвиснa истрaживaњa из oблaсти унaпрeђeњa рaвнoпрaвнoсти и зaштитe oд дискриминaциje. Поступајући у оквиру овог законског решења, Повереник је у претходном петогодишњем периоду реализовао укупно десет истраживања којима су испитани ставови како јавног мњења, тако и одређених друштвених и струковних/професионалних група према дискриминацији.[[38]](#footnote-38) Резултати ових истраживања представљају релевантан извор података и заједно уз друге изворе, могу се користити за сагледавање положаја националних мањина у Србији, односно нивоа и природе међунационалних односа, укључујући и односе између припадника националних мањина и припадника већине.

Тако се у истраживању ставова јавног мњења о дискриминацији „Однос грађана и грађанки према дискриминацији у Србији“, између осталог, сагледава и степен етничке и социјалне дистанце које грађани имају према појединим друштвеним групама. Ово истраживање Повереник спроводи периодично (на три године) према истој методологији узорка што омогућава квалитетнији увид у промене односа јавности према дискриминацији у одређеном периоду (последње истраживање је спроведено 2019. године). Резултати овог истраживања указују и на ставове јавног мњења о томе које су друштвене групе најчешће изложене дискриминацији (нпр. 2019. године 51% испитаника навело је ромску заједницу као прву слободну асоцијацију), али и на однос који грађани имају према посебним, афирмативним мерама за унапређење положаја одређених друштвених група (нпр. резултати из 2019. показују да у односу на 2016. годину постоји већа подршка грађана за увођење оваквих мера у области запошљавања - раст од 5,8 процентних поена и образовања - раст од 2,4 процентних поена).

„Истраживање о односу представника јавне власти према дискриминацији у Србији“, такође се спроводи периодично. Поред перцепције о учесталости дискриминације према одређеним друштвеним групама, кроз ово истраживање сагледавају се и ставови доносилаца одлука о говору мржње и његовом препознавању (нпр. резултати из 2018. показују да у односу на претходно истраживање из 2013. године представници органа јавне власти у већем проценту препознају говор мржње).

Поред наведених, Повереник је у току 2020. године спровео истраживање „Перцепција ромске заједнице о дискриминацији“ кроз које се сагледавају ставови Рома о њиховом положају у друштву и о заступљености дискриминације. Методологија истраживања обухватила је две истраживачке технике – анкету која је обухватила и представнике неформалних насеља и фокус групе које су реализоване са представницима Националног савета ромске националне мањине, представницима организација цивилног друштва, студентима, представницима локалних механизама за инклузију Рома и другим лицима која се баве питањима унапређења положаја Рома. Истраживање омогућава да се из перспективе ове друштвене групе целовитије сагледају потенцијална решења и креирају политике које воде ка смањењу предрасуда и дискриминације и одрживом укључивању Рома у друштво, као и да се укаже на оснаживање припадника ромске мањине да препознају дискриминацију и заштите се, односно да користе установљени законодавни и институционални оквир самостално или у сарадњи са организацијама цивилног друштва и другим организацијама.

Поред наведених, у извештајном периоду Повереник је спровео и друга истраживања. Тако је посебна пажња посвећена сузбијању дискриминације на основу старосног доба, те је у овој области реализовано више истраживања („Старење у градовима - изазови савременог друштва“ 2017, „Положај старијих жена у Србији“ 2017, „Положај старијих у Србији – друштвени контекст, преглед података и резултати истраживања“ 2020). Такође, Повереник је 2017. израдио и анализу „Родна равноправност на позицијама одлучивања у јединицама локалне самоуправе – пресек стања у спровођењу препоруке мера јединицама локалне самоуправе за остваривање родне равноправности“. Крајем 2019, јединицама локалних самоуправа упућен је Упитник о учешћу младих у процес доношења одлука на локалном нивоу, а резултати анализе упитника објављени су у оквиру Редовног годишњег извештаја Повереника за 2019. годину.

Будући да је улога медија изузетно значајна за превентивно деловање и промовисање поштовања начела равноправности, 2018. године Повереник је спровео друго по реду „Истраживање о ставовима представника медија према дискриминацији“. Такође, у склопу Посебног извештаја Повереника о дискриминацији у области рада и запошљавања, 2019. спроведено је и истраживање „Дискриминација на тржишту рада у Србији“. Према резултатима овог истраживања 63% испитаних послодаваца и 50% запослених сматра да су Роми у неравноправном положају и дискриминисани у области рада и запошљавања. У 2021. години спроведено је истраживање „Родна равноправност и равнотежа између пословног и приватног живота“.

Осим истраживања Повереника, у Србији се спроводе и истраживања релевантних међународних тела на која се указује на одговарајућим местима овог извештаја (MICS).

Државни органи, како приликом израде извештаја, тако и приликом предузимања конкретних мера и активности, узимају у обзир и резултате релевантних независних истраживања која спроводе научне организације, као и организације цивилног друштва. У том смислу, посебно треба нагласити да је током 2020. године спроведено истраживање Центра за истраживање етницитета „Социјални односи између етничких заједница у Србији“, на чије ће се резултате такође указати на одговарајућим местима у овом извештају.

*4. Промовисати мултикултуралну и интеркултуралну перспективу у образовању, укључујући развој програма размене између заједница, на сваком нивоу образовања; осигурати, што је пре могуће, а најкасније до истека рока за достављање петог државног извештаја, да кроз процес који укључује ефективно учешће особа које припадају националним мањинама, наставни планови и наставни материјали за предмет Историја промовишу поштовање свих група у друштву и пружају широко знање о мањинама као саставном делу српског друштва, обезбеђујући тиме да се у историјским и савременим истраживањима охрабрују вишеструке перспективе; промовисати, у консултацији са представницима заинтересованих националних мањина, могуће моделе двојезичног или вишејезичног образовања.*

*Промоција мултикултуралне и интеркултуралне перспективе у образовању*

Програми наставе и учења свих предмета, а нарочито друштвено-хуманистичке оријентације, као и изборни програми попут Грађанског васпитања, садрже елементе демократске културе, мултикултуралности и интеркултуралности, како у садржајима, тако и у циљевима и исходима.

Уводећи нову образовну парадигму кроз покретање образовне реформе 2018. године, гради се национални оквир образовања и васпитања који је основ за израду свих програма наставе и учења који обухвата циљеве, стандарде, компетенције, исходе, мисију и визију образовања и васпитања. Курикулум је исходовно оријентисан и треба да обезбеди развој међупредметних компетенција, од којих је једна Одговорно учешће у демократском друштву - у исходима који се односе на поштовање људских права и слобода. Уведени су нови изборни програми за гимназију (Појединац, група и друштво, Језик, медији и култура, Образовање за одрживи развој, Уметност и дизајн, Основи геополитике, Религије и цивилизације), од којих су неки од значаја за унапређење мултикултуралне перспективе у образовању. Посебан значај у том контексту има изборни програм Грађанско васпитање.

Грађанско васпитање или васпитање за демократију и грађанско друштво, уведено је у систем образовања Републике Србије школске 2001/2002. године за први разред основне и први разред средње школе као факултативни предмет, а након тога, 2005/2006. године Грађанско васпитање је укључено у све разреде основне и средње школе, као обавезан изборни предмет. Грађанско васпитање подстиче развој деце и младих у духу поштовања људских права и основних слобода, мира, толеранције, равноправности полова, разумевања и пријатељства међу народима, етничким, националним и верским групама, па тиме и мултикултурализма и интеркултурализма. Основ за увођење и даљи развој Грађанског васпитања у Србији представљала је препорука Савета Европе о образовању за активно учешће у демократском друштву. Са циљем унапређивања компетенција наставника који остварују наставу Грађанског васпитања израђени су приручници за сва три образовна циклуса. Толеранција и поштовање различитости и равноправности присутне у овим програмима за сва три циклуса образовања и део су поменутих приручника.

У циљу промоције мултикултуралне и интеркултуралне перспективе у образовању у Републици Србији је спроведен низ пројеката који су обухватили одговарајуће едукације и конференције.

У оквиру Заједничке иницијативе Савета Европе и Европске уније „Програм подршке Европске уније и Савета Европе Западном Балкану и Турској”, кроз пројекат *Подстицање демократске културе у школама* припремљен је оквир од двадесет компетенција из Модела компетенција из групе вредности, групе ставова, групе вештина и групе знања и критичког разумевања. Школе су организовале велики број најразноврснијих активности, са педагошким приступима примереним за развој компетенција за демократску културу и стварање пријатнијег, занимљивијег и безбеднијег школског амбијента, оснажујући истовремено своје капацитете за отклањање насилних, дискриминаторних и антидемократских структура у школи и школском окружењу, унапређујући етос у школи и пружајући подршку ученицима. Примери садржаја којима се стиже до демократских компетенција налазе се у публикацији „Како до демократске културе у школама“.[[39]](#footnote-39)

У оквиру овог пројекта креиран је приручник за родитеље о примени компетенција за демократску културу, као и приручник за примену компетенција за демократску културу у курикулуму појединих наставних предмета. Програмирана је обука за примену компетенција за демократску културу, која се налази на образовној платформи Завода за унапређивање образовања и васпитања, а упућен је позив школама за учешће.

Наставак овог пројекта Савета Европе под називом „Квалитетно образовање за све“ (2019-2022) поставља за циљ подстицање квалитетног образовања подржавањем школа, локалних заједница и институција образовања у борби против дискриминације кроз примену Референтног оквира компетенција за демократску културу. У реализацију пројектних активности укључено је 60 школа а актери су наставници, ученици, родитељи, локална заједница. Од 60 укључених школа, у 14 школа настава се реализује и на неком од језика националне мањине (мађарски, русински, хрватски, босански, румунски, словачки). Додатно, у већини укључених школа реализује се и изборни програм Матерњи језик/говор са елементима националне културе. Активности овог пројекта допринеле су успостављању активног међукултурног дијалога између наставника/ученика/родитеља из различитих етничких и мањинских заједница.

Педагошки завод Војводине је 2021. године организовао седму по реду међународну конференцију Интеркултуралност у образовању. Конференција има за циљ свестрано сагледавање и разматрање интеркултуралности са посебним освртом на примену интеркултуралних принципа у образовању, настави, језику, медијима и другим сегментима интеркултуралног живота. На конференцији учествују научни радници и истраживачи интеркултуралности из земаља из окружења, као и из земаља у којима се говоре језици националних мањина које живе у АП Војводини. Радни језици конференције су српски, мађарски, румунски, русински, словачки и хрватски, језици који су у службеној употреби у раду органа АП Војводине. Након конференције Завод издаје зборник представљених радова који се дистрибуирају образовним институцијама.

Такође, Педагошки завод Војводине од свог оснивања води пројекат Развијање и неговање матерњег и нематерњег језика и интеркултуралности код деце у Војводини. Циљ пројекта је подршка васпитно-образовним установама у процесу развијања и неговања матерњег и нематерњег језика и интеркултуралности. Пројекат својим активностима чува језик и културу националних мањина, али и обезбеђује усвајање страног језика, као предуслова за упознавање других култура и традиција. Осим тога, пројекат подразумева проширивање компетенције васпитача, наставника и стручних сарадника у области образовања и васпитања на нематерњем језику. Специфични циљ пројекта је развијање и неговање адитивне двојезичности као и комуникативних вештина на нематерњем језику, односно развијање позитивних ставова према српском као нематерњем и мађарском као језику друштвене средине у циљу развијања толеранције и осећаја припадности према вишејезичној и вишекултуралној заједници. Програм се спроводи у вртићима у Сенти, у Горњем Брегу, Торњошу, Богарашу и Кевију.

У пројекат „Јачање интеркултуралних пракси у културолошки разноврсним школама“ укључено је пет школа које спроводе активности са циљем јачања сарадње, разумевања и толеранције међу ученицима различитих националности. У оквиру пројекта су реализоване и две акредитоване обуке за око 150 наставника из области интеркултуралности и антидискриминације, као и низ наставних и ваннаставних активности са интеркултуралним садржајем.

Пројекат „Млади у мултикултуралној заједници“ је окупио младе разних националности из Новог Пазара, Сјенице, Тутина, Пријепоља, Прибоја и Нове Вароши, али и њихове родитеље и наставнике, у циљу спровођења различитих интеркултуралних садржаја и вештина.

Пројекат „Наш град, наше школе“ спроводи Служба Координационог тела Владе Републике Србије за општине Прешево, Бујановац и Медвеђа са циљем унапређивања сарадње међу основним и средњим школама на територији општине Бујановац у којима се настава реализује на српском и на албанском језику, као и стварање прилика за интеракцију и сарадњу ученика и наставника. Реализовано је више заједничких активности, три тродневне обуке за наставнике и седам дводневних радионица за ученике. Теме које су обрађиване у овом програму су биле: интеркултурално образовање, разумевање различитости, права детета, теме о стереотипима и предрасудама. Креиран је „Водич кроз Бујановац“ виђен очима младих, направљен током радионица.

Пројекат „Наша прича“ спровела је Служба Координационог тела Владе Републике Србије за општине Прешево, Бујановац и Медвеђа са две основне школе из Прешева. Реализован је низ радионица са циљем стварања платформе за превазилажење сегрегације у образовним институцијама и допринос афирмацији интеркултурализма у мултикултуралној средини.

*Наставни планови и програми који пружају знања о мањинама*

Нормативни оквир у Републици Србији предвиђа добре основе да наставни планови и програми пруже знања о националним мањинама као саставном делу српског друштва.

Закон о основама система образовања и васпитања[[40]](#footnote-40) предвиђа да планови и програми наставе и учења основног и средњег образовања и васпитања садрже начин прилагођавања програма за припаднике националне мањине у свим програмима наставе и учења.

У оквиру пројекта Савета Евопре и Европске уније Horizontal Facility (HF 33) - *Јачање заштите националних мањина у Србији* 2019. године је израђена анализа изабраних наставних планова и програма, предметних компетенција и образовних стандарда. Резултати ове анализе показују хетерогену ситуацију у погледу присуства и односа према националним мањинама у образовном оквиру у Републици Србији. Анализа наглашава да се званични документи који се односе на образовање, односно на стандарде и наставне програме (нарочито на задатке и наставне јединице) за одређене школске предмете (Природа и друштво и Музичка култура у првом циклусу; Српски језик и књижевност и Географија у другом циклусу; и Географија, Социологија и Устав и права грађана у трећем циклусу), непосредно баве питањем националних мањина или њиховом културном баштином, те да представљају позитивне трендове или примере. Препознаје се одлучност да сe националне мањине уврстe као саставни део ових докумената. Националне мањине се у програмима за основну школу углавном помињу у вези са музиком (с изузетком предмета Природа и друштво и делимично предмета Географија) а опште узев се помиње ограничени број мањина (списак оних који се појављују у предмету Музичка култура је дужи). Информације о националним мањинама у вези са музиком не представљају нужно недостатак, али извештај препоручује да ову тенденцију ка превасходно „фолклористичком” представљању националних мањина, треба избегавати. Додатно, наставницима је препуштено да држе наставу о одређеним садржајима важним за национални идентитет са циљем да настава треба да доведе до развоја интеркултуралних компетенција ученика, њиховог упознавања са припадницима различитих етничких/националних група. Предмет Историја препознат је као један од најважнијих за јачање свести о различитим погледима на прошлост, укључујући положај и перспективу националних мањина. Анализа наставних програма указује на то да се током целог образовања, од првог до краја трећег циклуса, у предметима Природа и друштво, Историја, и донекле, Географија, не посвећује пажња националним мањинама које данас живе у Србији у довољној мери. Такав закључак донекле је последица чињенице да наставници обрађују садржаје који реферишу на културно-историјско наслеђе мањина за предмет Историја у оквирима дефинисаног годишњег фонда часова. Наиме, настава се планира и остварује тако што се ти садржаји не посматрају и не обрађују изоловано, већ се повезују и интегришу са осталим садржајима програма, чиме се код ученика јача њихов осећај припадности својој националној мањини. Истовремено, у програмима наставе и учења предмета Историја заступљене су теме (садржаји) које се односе на заједничко и специфично историјско и културно наслеђе, периоде суживота различитих народа, односно етничких заједница у регионалним и европским оквирима, са посебним освртом на мирнодопске периоде и заједничке изазове у различитим животним ситуацијама. Тако постављен програм, упркос томе што можда не посвећује довољно пажње свакој од националних мањина понаособ, ипак оснажује мултикултуралну средину за учење и промовише поштовање свих група у друштву, указује на заједнички допринос његовом развоју и обезбеђује широко и продубљено знање о мањинама као o саставном делу српског друштва, а ученици се подстичу на даље учење и истраживање вишеструких перспектива.

У циљу побољшања предстваљања мањина у образовном процесу, у оквиру Заједничке иницијативе Савета Европе и Европске уније припремљене су Смернице за одговарајуће представљање националних мањина у образовним садржајима.[[41]](#footnote-41) Овај документ произилази из Извештаја о заступљености националних мањина у наставним програмима и образовним стандардима Републике Србије и Извештаја о заступљености и представљању националних мањина у школским уџбеницима у Републици Србији, као и пратећих препорука. Поред општих смерница, у документу су предложене и конкретне смернице које садрже примере и упутства како да се препоруке на одговарајући начин пренесу у образовни садржај. Потом, документ доноси сет смерница које се односе на институције којима је у надлежности доношење, усаглашавање, спровођење, праћење и евалуација програма наставе и учења. Последњи сет предложених смерница односи се на садржаје уџбеника и могуће начине за укључивање садржаја о националним мањинама. Препоруке су дефинисане као вид подршке институцијама, учесницима и заинтересованим странама у систему образовања у развијању свести (посебно ученичке популације и запослених у образовању и култури) о потреби разумевања права, положаја и партиципације националних мањина, прихватања културних различитости, развијању толеранције, неговања заједничког живота и свеобухватне друштвене инклузије у Републици Србији. Препоруке су усмерене ка институцијама које су надлежне за образовање а односе се на програме наставе и учења за основну и средњу школу, унапређивање демократске културе у школама, родне равноправности. Посебан сет препорука односи се на унапређивање квалитета садржаја уџбеника (визуелног и текстуалног) који треба да одражава поштовање мањинских права, као и сет препорука за унапређивање квалитета иницијалног образовања наставника који реализују наставу на неком од језика националне мањине. Резултат овог пројекта је инкорпорирање Смерница, мишљења и препорука у програме наставе и учења за други разред гимназије у којима су јасно маркирани елементи демократске културе, односно садржаји којима се подржава и подстиче поштовање различитости, активна примена толеранције и заштита од дискриминације у оквирима образовног система.

*Промовисање модела двојезичног или вишејезичног образовања у консултацији са представницима мањина*

Нормативни оквир и стратешки документи у Републици Србији пружају широку основу за коришћење мањинских језика у образовању и за учешће представника мањина у доношењу релевантних одлука у вези са употребом мањинских језика у образовном процесу. У том смислу власти Републике Србије подсећају да је Законом о основама система образовања и васпитања предвиђено да ресорни министар доноси програм основног и средњег образовања и васпитања за припаднике националних мањина на предлог националног савета националне мањине и по прибављеном мишљењу Националног просветног савета, у чијем раду такође учествују представници националних савета. Штавише, полазећи од овлашћења националних савета у области образовања, јасно је да та тела као представници мањина у овој области друштвеног живота, могу сугерисати, заговарати и промовисати одговарајуће моделе образовања који укључују образовање на мањинским језицима, као што то показује пример Националног савета бугарске националне мањине и увођење модела двојезичног српско-бугарског образовања у Босилеграду почев од школске 2018/2019. године.

Стратегија развоја образовања и васпитања наглашава потребу да се развијају модели двојезичне наставе у основном и средњем образовању и васпитању за оне националне мањине које то желе. Као важан корак, у наредном периоду ће се одржати сусрети, односно саветовања и округли столови са представницима заинтересованих националних савета националних мањина, у циљу промовисања могућих модела двојезичног / вишејезичног образовања и начина његовог остваривања.

Акциони план за спровођење Стратегије развоја образовања и васпитања за период од 2021. до 2023. године садржи меру Развијање нових и унапређивање постојећих стандарда квалификација и стандарда постигнућа, програма наставе и учења у предуниверзитетском образовању и васпитању која предвиђа активности које се односе на развијање нових и унапређивање свих постојећих програма наставе и учења у основном и средњем образовању и васпитању свих предмета, међу којима су и програми наставе и учења на језику и писму националних мањина по циклусима (први и други циклус основне школе, опште средње и општеобразовни део у средњем стручном образовању и васпитању), као и програм Матерњи језик/говор са елементима националне културе.

Са циљем информисања родитеља/законских заступника, као и са циљем промоције образовања на језицима националних мањина Министарство просвете, науке и технолошког развоја је у оквиру пројекта *Јачање заштите националних мањина у Србији* Савета Европе и Европске уније израдило брошуру о могућностима образовања на језицима националних мањина у Републици Србији која је преведена на језике националних мањина (албански, босански, бугарски, буњевачки, влашки, мађарски, македонски, немачки, ромски, румунски, русински, словачки, словеначки, украјински, хрватски и чешки).

*5. Успоставити и ставити у употребу, што је пре могуће, а најкасније до истека рока за достављање петог државног извештаја, одрживи оквир за прикупљање података заснованог на људским правима унутар јавне управе и, на основу тих података, успоставити, спровести, пратити и периодично ревидирати конкретне и ефективне мере усмерене на стварање дугорочног и мерљивог напретка у погледу заступљености националних мањина у јавној управи, посебно оних који живе у удаљеним подручјима и најмаргинализованијих.*

У вези с успостављањем и стављањем у употребу одрживог оквира за прикупљање података заснованог на људским правима унутар јавне управе упућујемо на чињеницу да су у оквиру пројекта „Промоција различитости и равноправности у Србији”, који је део заједничког програма Европске уније/Савета Европе „Horizontal Facility за Западни Балкан и Турску 2019-2022” припремљени „Национални критеријуми праћења остваривања мањинских права“ који се, између осталог, односе и на прикупљање података унутар јавне управе. Више информација о томе дато је у оквиру одговора на препоруку 2. Комитета министара.

Ефективне мере усмерене на стварање напретка у погледу заступљености националних мањина у јавној управи предвиђене су низом закона који су усвојени у извештајном периоду. Изменама и допунама Закона о државним службеницима[[42]](#footnote-42), које су почеле да се примењују од 1. јануара 2019. године, разрађена је одредба члана 9. овог закона, којом је прописано да се при запошљавању у државне органе води рачуна о томе да национални састав, између осталог, одсликава у највећој могућој мери структуру становништа. Наиме, изменама члана 55. Закона прописано је да се, ако се у државном органу попуњава радно место код кога је као посебан услов предвиђено знање језика и писма националне мањине, у огласу о јавном конкурсу посебно наводи овај услов, као и евентуална писана провера његове испуњености. Поред тога, чланом 57. прописано је да у случају једнако квалификованих кандидата, приликом избора кандидата са листе за избор, предност има кандидат припадник националне мањине. Наиме, руководилац је дужан да у року од 15 дана од дана пријема листе кандидата прими у радни однос кандидата који је са најбољим резултатом испунио мерила за избор (став 2. овог члана), док је ставом 3. овог члана прописано да руководилац органа приликом доношења одлуке из става 2. овог члана даје првенство једнако квалификованом кандидату припаднику националне мањине.

У циљу спровођења овог Закона, Влада Републике Србије је донела Уредбу о интерном и јавном конкурсу за попуњавање радних места у државним органима[[43]](#footnote-43) којом се ближе уређује начин давања првенства припадницима националних мањина у конкурсном поступку у свим државним органима. Наиме, овом уредбом прописао је да ако постоји потреба за запослењем припадника националне мањине која је недовољно заступљена међу запосленима, у огласу о конкурсу се посебно наводи да припадници те националне мањине имају предност на листи кандидата у односу на друге кандидате са којима су остварили исти резултат у конкурсном поступку. Потреба за запослењем припадника одређене националне мањине произлази из односа броја запослених који су се изјаснили као припадници поједине националне мањине према подацима из регистра запослених у јавној управи у складу са законом и њихове заступљености у становништву на територији јединице локалне самоуправе у којој се налази седиште државног органа, односно подручна јединица државног органа у ком се попуњава радно место према резултатима последњег пописа становништва, под условом да се о својој националној припадности изјаснило 30% запослених у државном органу, односно подручној јединици државног органа.

Такође, овом уредбом прописано је да, у случају да је у огласу о конкурсу наведено да постоји потреба за запошљавањем припадника националних мањина који су недовољно заступљени међу запосленима, први додатни критеријум за рангирање кандидата који имају исти број бодова на листи за избор припадност националној мањини, а који подразумева да кандидат који се у пријави добровољно изјаснио о припадности националној мањини. Ако више кандидата који имају исти број бодова припада националној мањини, предност на ранг листи у односу на друге једнако вредноване кандидате припаднике националне мањине има кандидат коме су са више бодова вредноване понашајне компетенције (други додатни критеријум), у случају једнаког бодовања понашајних компетенција предност има кандидат који је са више бодова вреднован на интервјуу са комисијом (трећи додатни критеријум), а у случају једнаког бодовања на интервјуу са комисијом предност има кандидат који је са више бодова вреднован на посебним функционалним компетенцијама (четврти додатни критеријум).

Законом о јавним агенцијама,[[44]](#footnote-44) такође су прописане афирмативне мере за запошљавање припадника националних мањина, односно прописано је да ако се попуњава радно место за које је правилником о унутрашњој организацији и систематизацији радних места као посебан услов за рад предвиђено знање језика и писма националне мањине, у огласу о јавном конкурсу се посебно наводи овај услов, као и евентуална писана провера његове испуњености. Такође, прописано је да ће се у изборном поступку дати предност једнако квалификованом кандидату припаднику националне мањине која није довољно заступљена, који је испунио мерила за избор са једнаким најбољим резултатом са другим кандидатом, а у циљу постизања одговарајуће заступљености припадника националних мањина и пуне равноправности између припадника националне мањине и грађана који припадају већини, уколико су испуњене претпоставке за давање предности предвиђене овим законом.

Закон о запосленима у јавним службама[[45]](#footnote-45) прописије у члану 10. став 3. да се ради постизања одговарајуће заступљености припадника националних мањина, при запошљавању у јавним службама, првенство даје једнако квалификованим кандидатима припадницима националних мањина. Та је одредба најпре разрађена решењем из члана 52. према коме се у огласу о конкурсу посебно наводи да припадник националне мањине има предност код избора у случају једнаке оцене квалификованих кандидата ако су припадници националне мањине недовољно заступљени међу запосленима. Одредбама истог члана одређено је да се сматра да је заступљеност припадника одређене националне мањине међу запосленима недовољна, уколико није сразмерна проценту њиховог учешћа у становништву на територији јединице локалне самоуправе у којој јавна служба, односно њена организациона јединица има седиште, у складу са резултатима последњег пописа становништва, под условом да се о својој националној припадности изјаснило најмање 30% запослених у седишту јавне службе, односно њене организационе јединице, према подацима из Регистра запослених у јавној управи у складу са законом. Конкурсна комисија приликом доношења одлуке о избору кандидата даје првенство једнако квалификованим кандидатима припадницима националних мањина, у циљу постизања одговарајуће заступљености припадника националних мањина и пуне равноправности између припадника националне мањине и грађана који припадају већини. Од значаја за запошљавање припадника националних мањина у јавним службама су и одредбе Закона које се односе на познавање језика и писама националних мањина који су у службеној употреби. Наиме, према члану 30. Закона, правилником о организацији и систематизацији послова у јавној служби, између осталог, утврђују се и радна места за која се као посебан услов предвиђа познавање језика и писама националне мањине који је у службеној употреби на територији јединице локалне самоуправе у којој се налази седиште јавне службе, односно њене организационе јединице. Такође, на таква радна места се могу примити само лица која знају језик и писмо националне мањине који је у службеној употреби. Уколико оглас за пријем у радни однос објављује јавна служба која се налази на територији јединице локалне самоуправе у којој је у службеној употреби и језик националне мањине, обавештење о огласу се објављује и у једним локалним или међуопштинским новинама које излазе на том језику.

За утврђивање података о заступљености националних мањина у јавној управи од значаја је указати да су одговарајућим законским изменама створени основи за њихово прикупљање. Наиме, Законом о централном регистру обавезног социјалног осигурања[[46]](#footnote-46) прописано је да Централни регистар за обавезно социјално осигурање преузима послове вођења Регистра запослених, изабраних, именованих, постављених и ангажованих лица код корисника јавних средстава у који се, у складу са важећим прописима, између осталих, уписује и податак о националној припадности, податак о језику на коме је завршена основна школа и језику на коме је завршена средња школа, а у складу са принципом добровољног изјашњавања прописаног Уставом Републике Србије. Изменама и допунама Закона о државним службеницима, које су у примени од 1. јануара 2019. године, предвиђено да се у Централној кадровској евиденцији по принципу добровољног изјашњавања воде подаци о националној припадности, као и о језику на коме је стечено основно, средње и високо образовање. Наиме, чланом 159. Закона о државним службеницима прописано је да Централна кадровска евиденција служи управљању кадровима и другим потребама у области радних односа, као и да Централну кадровску евиденцију о државним службеницима и намештеницима у свим државним органима води Служба за управљање кадровима. Чланом 160. овог закона прописано је да се уписују подаци о државним службеницима и намештеницима који се, између осталих, односе на националну припадност, уколико се државни службеник, односно намештеник добровољно изјасни о овом податку, као и на језик на коме је стечено основно, средње и високо образовање. Чланом 161. став 6. прописано је да Служба за управљање кадровима може вршити обраду података уписаних у Централну кадровску евиденцију у сврху извршавања послова из своје надлежности и у складу са законом који уређује заштиту података о личности.

Почетком 2021. године успостављен је Регистар запослених, изабраних, именованих, постављених и ангажованих лица код корисника јавних средстава у оквиру информационог система ЦРОСО. Обрада података о националној припадности, језику на коме је завршена основна школа и језику на коме је завршена средња школа врши се у складу са законом којим се уређује заштита података о личности. Како ова врста података спада у посебну врсту податка о личности, унос ових података је опциони и подаци се уносе по посебној процедури, а корисници јавних средстава податке факултативно достављају. Овлашћено лице код корисника јавних средстава за унос података у Регистар мора имати потписан изричит пристанак запосленог на обраду ових података. Приликом уноса података у Регистар лице мора да потврди да поседује потписани пристанак. Потписани пристанка се мора чувати у кадровском досијеу запосленог.

Служба за управљање кадровима води Централну кадровску евиденцију у оквиру које се налазе и подаци везани за државне службеника и намештенике. Један од података који Служба за управљање кадровима води о државним службеницима јесу и подаци о њиховој националној припадности, али само у случају када се државни службеник, односно намештеник добровољно изјасни о овом податку. У децембру 2019. године Служба за управљање кадровима у сарадњи са Министарством државне управе и локалне самоуправе и Канцеларијом за информационе технологије и електронску управу, уз подршку ЕУ пројекта „Design and implementation of HRMIS for civil servants”, кренула је у развој новог Информационог система за управљања људским ресурсима у државним органима и органима аутономних покрајина и јединица локалне самоуправе, у којој ће бити садржани и подаци о националној припадности, уколико се запослени добровољно изјасни о овом податку, као и податак о језику на коме је стечено основно, средње и високо образовање. У току је спровођење активности у циљу финализације успостављања Информационог система, који може постати оперативан тек када се потпуно прилагоди и усклади са законодавним оквиром, постане потупно безбедан и када надлежни органи оцене да је потпуно сигуран за јавну употребу. Оперативност Информационог система за управљање људским ресурсима може се очекивати након 2022. године.

Имајући у виду да се, с једне стране, према постојећим подацима, релативно мали број запослених у јавној управи на државном нивоу њеног организовања изјаснио о својој националној припадности, што је добрим делом последица чињенице да је такво изјашњавање добровољно и што би могло евентуално да доведе до погрешних закључака о заступљености припадника националних мањина, и да је, с друге стране, Акционим планом за остваривање права припадника националних мањина предвиђена израда Анализе стања у циљу утврђивања мерила за прописивање одговарајуће заступљености националних мањина у појединим деловима јавног сектора, реализован је посебан пројекат „Подршка афирмативним мерама за запошљавање националних мањина у јавном сектору“. Пројекат је реализован средствма из ИПА фондова, а корисник средстава је било Министарство државне управе и локалне самоуправе. Реализатор пројекта била је *GFA Consulting Group GmbH,* а партнери су били Министарство правде, Министарство за рад, запошљавање борачка и социјална питања, Министарство унутрашњих послова, Министарство финансија, Министарство здравља, Министарство просвете науке и технолошког развоја. Период реализације пројекта је био новембар 2018 - новембар 2019, а вредност пројекта 300.000 евра.

Резултати пројекта који ће се имплементирати у наредном периоду су:

- Анализа најбоље праксе у пет одабраних ЕУ земаља у погледу запошљавања припадника националних мањина и спровођења афирмативних мера за њихово запошљавање;

 - Анализа правног оквира у Републике Србији којим се регулише запошљавање и правни статус запослених који су припадници националних мањина у јавном сектору;

 - Развој методологије за спровођење ситуационе анализе у вези броја запослених припадника националних мањина у органима државне управе;

 - Предлог критеријума и стандарда којима се дефинише адекватна заступљеност припадника националних мањина у органима државне управе;

 - Препоруке за унапређење постојећег правног оквира.

 Што се тиче прикупљања података о заступљености припадника националних мањина на покрајинском нивоу организовања јавне управе, најпре би требало истаћи да је изменама и допунама Закона о запосленима у аутономним покрајинама и јединицама локалне самоуправе,[[47]](#footnote-47) које су у примени од 1. јануара 2019. године, предвиђено да ће органи аутономних покрајина и ЈЛС користити Централну кадровску евиденцију државних органа за вођење кадровске евиденције својих запослених, као и да ће Служба за управљање кадровима на захтев Министарства државне управе и локалне самоуправе моћи да врши обраду ових података. Наиме, чланом 190. став 8. и 9. овог закона прописано је да органи аутономне покрајине, односно јединице локалне самоуправе користе Централну кадровску евиденцију државних органа као информациони систем за вођење кадровске евиденције својих запослених у складу са законом. Служба за управљање кадровима државних органа, на захтев министарства надлежног за послове локалне самоуправе, може вршити обраду података уписаних у кадровске евиденције јединица локалних самоуправа у сврху извршавања послова из надлежности министарства и у складу са законом који уређује заштиту података о личности.

Процентуални подаци о националној структури запослених у покрајинским органима и стручним службама покрајинске владе АП Војводине, на дан 31.3.2022. године, дати су у доњој табели.

|  |  |  |
| --- | --- | --- |
| Национална припадност | Процентуално учешће према попису 2011. | Збирни проценат за све органе и стручне службе |
| Срби | 66.76 | 73.40 |
| Албанци | 0.12 | 0.00 |
| Бошњаци | 0.04 | 0.00 |
| Бугари | 0.08 | 0.00 |
| Буњевци | 0.85 | 0.20 |
| Власи | 0.85 | 0.00 |
| Мађари | 13.00 | 4.87 |
| Македонци | 0.54 | 0.20 |
| Немци | 0.17 | 0.10 |
| Роми | 2.19 | 0.51 |
| Румуни | 1.32 | 0.91 |
| Руси | 0.06 | 0.00 |
| Русини | 0.72 | 1.42 |
| Словаци | 2.60 | 1.62 |
| Словенци | 0.09 | 0.00 |
| Украјинци | 0.22 | 0.20 |
| Хрвати | 2.43 | 2.13 |
| Црногорци | 1.15 | 1.62 |
| Нису се изјаснили | 4.19 | 12.18 |

 У циљу проналажења најбољих решења која се односе на већу заступљеност припадника албанске нациналне мањине у државним органима Министарство за људска и мањинска права и друштвени дијалог је у сарадњи са Службом Координационог тела Владе Републике Србије за општине Прешево, Бујановац и Медвеђа организовало 11. марта 2022. године у Бујановцу друштвени дијалог на тему интеграције/заступљености припадника албанске националне мањине у државним институцијама на локалном нивоу. Као резултат одржаног друштвеног дијалога између представника државних органа и Националног савета албанске националне мањине формирана је Радна група за израду плана са краткорочним, средњорочним и дугорочним циљевима ради постизања веће интеграције припадника албанске националне мањине у државне институције на локалном нивоу. У раду Радне групе учествују представници Министарства за људска и мањинска права и друштвени дијалог, Министарства правде, Министарства здравља, Министарства за рад, запошљавање, борачка и социјална питања, Министарства грађевинарства, саобраћаја и инфраструктуре, Националног савета албанске националне мањине, Службе Коодинационог тела Владе Републике Србије за општине Прешево, Бујановац и Медвеђа. Представници Мисије ОЕБС-а у Србији присуствују састанцима Радне групе као посматрачи. Садржај првог стратешког документа који се односи на системско праћење интеграције припадника албанске националне мањине у државне институције на локалном нивоу ће бити усклађен са дефинисаним мерама и циљевима у Акционом плану за остваривање права националних мањина.

 Министарство државне управе и локалне самоуправе, у складу са обавезом предвиђеном Акционим планом за Поглавље 23, израдило је Анализу ефеката примене подзаконских аката донетих на основу Закона о запосленима у аутономним покрајинама и јединицама локалне самуправе (ЈЛС). Циљ наведене анализе је да се утврди да ли се непосредно примењују одредбе Закона о запосленима у аутономним покрајинама и јединицама локалне самоуправе, као и подзаконски акти донети ради спровођења овог закона. За потребе спровођења наведене анализе Министарство је упутило допис свим јединицама локалне самоуправе (145), а одговоре је доставило 100 ЈЛС, што чини 68,96%. Од укупног броја ЈЛС, у 43 ЈЛС је у службену употребу уведен неки од језика и писма националних мањина, било на целој или делу територије, од којих је 40 ЈЛС доставило одговор на упитник што чини 93,02% и представља задовољавајући резултат за анализу.

Анализом података добијених из одговора на упитник може се закључити да јединице локалне самоуправе по правилу примењују подзаконске акте донете у циљу спровођења поменутих прописа којима су прописане афирмативне мере које имају за циљ да допринесу адекватнијој заступљености припадника националних мањина међу запосленима у органима аутономних покрајина и ЈЛС.

Анализа је показала да је у 28 ЈЛС, од 40 ЈЛС које су доставиле одговоре на упитник, а у којима је у службеној употреби језик и писмо националне мањине, правилником о организацији и систематизацији радних места утврђено радно место/места за које је као посебан услов прописано познавање језика и писма националне мањине који су у службеној употреби (70%), што је значајан проценат, посебно што само 3 ЈЛС (6,98%), које имају на својој територији у службеној употреби језик и писмо националне мањине нису доставиле одговоре на упитник.

У погледу анализе примене Уредбе о спровођењу интерног и јавног кокурса за попуњавање радних места у аутономним покрајинама и јединицама локалне самоуправе, може да се изведе закључак да се одредбе ове уредбе директно примењују у спровођењу афирмативних мера у ЈЛС у којима је утврђена потреба за адекватном заступљеношћу. Наиме, анализа је показала да је од 36 ЈЛС које су доставиле одговор у вези са поменутим питањем, 16 ЈЛС дало потврдан одговор (44,44%), док је одричан одговор дало 20 ЈЛС (55,56%).

Анализа показује да се разлози за непотпуну примену ове уредбе могу наћи, пре свега, у забрани запошљавања у јавном сектору, која је уведена Законом о начину одређивања максималног броја запослених у јавном сектору, који је престао да се примењује 31. децембра 2019. године, али се наставила ограничењем које прописује закон који уређује буџетски систем, у смислу да је потребно прибавити сагласност од Комисије за давање сагласности за ново запошљавање и додатно радно ангажовање за свако ново запошљавање.

Осим тога, један број ЈЛС већ има адекватну заступљеност припадника националних мањина у органима ЈЛС, те с тим у вези нема потребе за применом прописаних афирмативних мера. Поред тога, један од значајних разлога за непоступање ЈЛС по прописаним афирмативним мерама јесте недовољан проценат запослених који су се изјаснили о својој националној припадности (потребно је да се бар 30% укупног броја запослених изјасни о својој националној припадности), што представља предуслов за правилну примену наведених одредби којима су прописане афирмативне мере за запошљавање припадника националних мањина. Анализом су такође дате и препоруке ЈЛС за унапређење примене наведених прописа.

# IV. Даље мере које су предузете за унапређење примене Оквирне конвенције

**а. Мере подузете за имплементацију препорука садржаних у Делу 2 — „Даље препоруке“ Резолуције Комитета министара**

*6. Покренути информативну кампању знатно пре следећег пописа, која је посебно усмерена на припаднике националних мањина, којом би се подигла њихова свест о њиховом интересу за учешће у попису, укључујући и могућност вишеструке припадности, као и о предностима учешћа у попису, и о њиховим одговарајућим правима, у циљу успешног комбиновања заштите и промовисања мањинских права уз прикупљање поузданих информација о етничком саставу становништва.*

Попис становништва, домаћинстава и станова у Републици Србији је због неповољне епидемиолошке ситуације изазване пандемијом КОВИД-19 одложен за октобар 2022. године, услед чега је одложен значајан број припремних активности, укључујући и активности у вези са медијском кампањом.

Републички завод за статистику је из средстава опредељених за Попис ангажовао специјализовану агенцију која припрема и реализује медијску кампању. Кампања за Попис 2022. ће, као и у претходном попису, на националном нивоу бити јединствена, на српском језику, док ће се на језике националних мањина преводити промотивни материјали за коришћење на локалном нивоу (билборди, флајери и сл.). Један од промотивних канала је и специјализовани веб сајт Пописа, који ће садржати све релевантне информације о значају пописа, начину прикупљања и коришћења пописних података, заштити пописних података, садржају пописних упитника, могућностима учествовања у попису, итд. Комплетан садржај пописног сајта биће доступан на српском (ћирилица и латиница) и енглеском језику, док ће методолошка објашњења, пописни упитници, јавни позив и други материјали од значаја за националне мањине бити доступни и на језицима националних мањина. Поред тога, предвиђено је да се промоција пописа и подизања свести грађана о значају прикупљања пописних података, реализује и кроз јавна обраћања релевантних личности из различитих друштвених сфера путем штампаних и електронских медија или путем предавања, трибина и сл., што може бити прилика и за представнике националних мањина да се обрате својим циљним групама и истакну значај пописних података за оставаривање права националних мањина. Такође, национални савети ће организовати посебне скупове у циљу промоције пописа, а Завод је отворен да помогне свима делегирањем својих представника.

Промоцију пописа и кампању информисања припадника националних мањина о свим значајним аспектима спровођења пописа, могућностима учествовања у прикупљању података, значају акције и правима и слободама припадника националних мањина Завод је почео значајно пре званичне медијске кампање, у току четвртог квартала 2021. године. У сарадњи са ОЕБС-ом реализоване су три радионице на којима су родитељи деце која користе услуге свратишта, претежно припадници ромске националне мањине, упознати са основним карактеристикама и значајем пописа. Осим тога, у организацији Националног савета бошњачке националне мањине одржан је састанак у Новом Пазару на којем се са представницима бошњачке националне мањине из више јединица локалне самоуправе разговарало о значају пописа, начину прикупљања пописних података, као и о другим питањима од значаја за спровођење пописа. Сви национални савети су информисани о томе да су представници Завода на располагању да учествују у свим радионицама, трибинама и састанцима које национални савети организују у циљу што бољег информисања припадника националних мањина.

Званично ће медијска промоција пописа започети у мају 2022. године, када ће Завод почети и са реализацијом јединствене националне кампање намењене припадницима националних мањина. У организацији Министарства за људска и мањинска права и друштвени дијалог очекује се припрема посебних информативних кампања на језицима и писмима националних мањина у складу са оперативним планом медијске кампање Завода.

*7. Обезбедити ефективно учешће припадника националних мањина у планирању пописне методологије и у организацији и функционисању таквих процеса, укључујући и пописиваче; објавити све информације о пописној методологији и циљу прикупљања података на језицима националних мањина.*

Пописна методологија за Попис 2022. године је у потпуности у складу са међународним препорукама које су заједно припрмили UNECE и Евростат, а усвојила Конференција европских статистичара,[[48]](#footnote-48) као и са уредбама Европске комисије: Framework Regulation (EC)763/2008, Commission Implementing Regulation (EU) 2017/543, Commission Regulation (EU) 2017/712, Commission Implementing Regulation (EU) 2017/881 и др.).

Све информације о Попису 2022. које су од посебног значаја за националне мањине, укључујући методолошка објашњења, пописне упитнике као и информације о значају пописа, начину и циљу прикупљања података, начину коришћења и заштити пописних података и др. биће доступне на сајту пописа и на језицима националних мањина. Републички завод за статистику је организовао и финансирао превођење пописних упитника на 13 језика националних мањина (aлбански, босански, бугарски, буњевачки, влашки, мађарски, македонски, ромски, румунски, русински, словачки, хрватски и црногорски). Изабрани су језици мањина које испуњавају следеће критеријуме: да национална мањина, према подацима Пописа 2011, има најмање 10.000 припадника, да има формиран национални савет и да су језик и писмо стандардизовани. Процес превођења организован је тако да је Завод, након што су упитници преведени од стране преводилаца које су одабрали национални савети, превод ставио у форму упитника, који су национални савети верификовали, након чега је Завод штампао Вишејезичну збирку упитника, која поред наведених језика садржи и упитнике на српском (ћирилица и латиница) и енглеском језику. Пописивачи на терен носе ову збирку, како би испитаници могли да прочитају питања на која треба да одговоре на свом матерњем језику. Поред овога, Завод је у сарадњи са ОЕБС-ом организовао превођење на још седам језика националних мањина (грчки, немачки, пољски, руски, словеначки, украјински и чешки), тако да ће на пописном сајту бити доступни пописни упитници на 20 језика националних мањина. Такође, на језике националних мањина биће преведен и конкурс за пописиваче.

Републички завод за статистику традиционално, дуги низ година, у току припрема и реализације пописа интензивно сарађује са представницима националних мањина и државним органима и организацијама које се баве питањима националних мањина.

Током 2019. године реализоване су консултације са различитим експертима ЕУ у циљу ефикасније припреме и реализације пописа и процене усклађености са европским статистичким стандардима. Током мисије експерта за комуникацију, састанцима су присуствовали и представници националних савета националних мањина и невладиних организација које се баве питањима Рома.

У фебруару 2020. године представници Координације националних савета националних мањина учествовали су на саветовању „У сусрет Попису“ које је Завод организовао, а на којем је представљен Закон о попису[[49]](#footnote-49) и садржај пописних упитника. Током 2020. године реализовано је више састанака са представницима Националног савета ромске националне мањине ради договора о организацији и начину пописивања ромског становништва које живи у неформалним и подстандардним насељима. Такође, на састанку са представницима Националног савета бошњачке националне мањине разговарало се и о условима за пријављивање за рад на попису и начину селекције кандидата за инструкторе и пописиваче.

За реализацију пописа, на локалном нивоу Завод у свакој општини/граду формира пописну комисију и ангажује инструкторе и пописиваче. Селекција кандидата за рад на попису врши се на основу унапред дефинисаних, јединствених и јавно доступних критеријума и процедура. Сви учесници ангажују се из редова локалног становништва и на тај начин се обезбеђује заступљеност припадника националних мањина у вишенационалним срединама. На специјализованом веб сајту Пописа на језицима националниих мањина садржана су и обавештења о начину и роковима пријављивања кандидата. За пописивање у подстандардним ромским насељима додатно се као асистенти пописивача ангажују Роми који живе у тим насељима. Поред тога, планирао је да, као и у претходном попису, у појединим општинама са вишенационалним саставом становништва у састав пописне комисије, која на локалном нивоу спроводи организационе и логистичке послове, буде укључен и по један представник Координације националних савета националних мањина.

У циљу ефективног укључивања припадника националних мањина у припреми и организацији Пописа становништва, домаћинстава и станова, у сарадњи са Координацијом националних савета националних мањина, у марту 2021. године је формирана Радна група за координацију пописних активности у вези са питањима од значаја за националне мањине. Радну групу чине, поред четири представника Републичког завода за статистику, три представника Координације (из три национална савета) и један представник Министарства за људска и мањинска права и друштвени дијалог.

Основни задаци Радне групе су следећи:

- дефинисање области сарадње са националним саветима националних мањина на пописним активностима, на националном и локалном нивоу;

- препознавање потенцијалних изазова и дефинисање активности које могу умањити ефекат ризика на реализацију пописних активности;

- организација активности у вези са превођењем пописног материјала на језике националних мањина;

- дефинисање начина промоције значаја пописа за припаднике националних мањина;

- координација активности на промоцији пописа и активности на превођењу и дистрибуцији промотивног материјала;

- друге активности од заначаја за квалитетну реализацију пописа.

У складу са позитивним искуством из претходног пописа, а у оквиру Радне групе, договорено је укључивање 88 представника Координације националних савета националних мањина у састав пописних комисија, у јединицама локалне самоуправе са национално мешовитим саставом становништва (74 пописне комисије).

Поред тога, планирано је да се у сарадњи са Националним саветом ромске националне мањине ангажују асистенати пописивача за подршку током пописивања у подстандардним насељима.

Национални савет бошњачке националне мањине у прилогу за овај изваштај наводи да је представник овог савета укључен у рад Радне групе за координацију пописних активности у вези са питањима од значаја за националне мањине коју је формирао Републички завод за статистику. Тај савет наводи и да би евентуално изјашњавање у етничком смислу методом вишеструке припадности могло ослабити права бошњачке националне заједнице и појачати њихову асимилацију.

*8. Обезбедити да права припадника националних мањина на оснивање верских институција, организација или удружења буду ефективно загарантована законом и праксом, укључујући обезбеђивањем да законске одредбе којима се регулишу верске заједнице не дозвољавају дискриминацију, укључујући и забрану дискриминације оних које су бројчано мање, нарочито у погледу приступа правном субјективитету или пореском статусу.*

Закон о црквама и верским заједницама[[50]](#footnote-50) утврђује да „грађани имају слободу удруживања и јавног окупљања ради испољавања верских убеђења, у складу са Уставом и законом“, као и да имају „слободу приступања црквама и верским заједницама, у складу са законом“. У том смислу, јасно је да је право припадника националних мањина на оснивање верских институција, организација или удружења ефективно загарантовано законом. У пракси, у Републици Србији постоје цркве и верске заједнице које као своје већинске чланове имају припаднике националних мањина, као што су Римокатоличка црква, протестантске цркве, Исламска заједница Србије, Исламска заједница у Србији, Јеврејска заједница, итд. Оне у складу са поменутим Законом, односно одредбама које им гарантују аутономни статус у односу на државне органе, уживају и остварују право оснивања верских институција, организација и удружења у свом саставу. У Републици Србији делују удружења „Марија“ и „Каритас“ унутар Римокатоличке цркве, „Гајрет“ у оквиру Исламске заједнице Србије, „Екуменска хуманитарна организација (ЕХО)“ у оквиру Потестантских цркава реформације, „Хабад Србија“ у оквиру Јеврејске заједнице, итд.

Такође, Законом о забрани дискриминације изричито је прописана забрана верске дискриминације, која подразумева поступање супротно начелу слободног испољавања вере или уверења, односно „ускраћивање лицу или групи лица права на стицање, одржавање, изражавање и промену вере или уверења“, као и „права да се приватно или јавно изнесе или поступи сходно својим уверењима“. Њиме је забрањена и дискриминација „националних мањина и њихових припадника на основу националне припадности, етничког порекла, верских уверења и језика“.

Кривичним закоником[[51]](#footnote-51) дефинисана су и прописана бројна кривична дела против нарушавања слободе веровања, исповедања или дискриминације по верској основи, између осталог, „повреда слободе исповедања вере и вршења верских обреда“ за које ће се починилац „казнити новчаном казном или затвором до једне године“, „повреда угледа због расне, верске, националне или друге припадности, због којег ће се починилац такође казнити новчаном казном или затвором до годину дана, као и „изазивање националне, расне и верске мржње и нетрпељивости међу народима и етничким заједницама у Србији за које је запрећена казна „затвором од шест месеци до пет година“.

Законске одредбе садржане у Закону о црквама и верским заједницама којима се регулишу верске заједнице не дозвољавају било какав облик дискриминације. Податак да је од усвајања Закона о црквама и верским заједницама (2006) до 2021. године у Републици Србији регистровано чак 27 нових верских субјеката сведочи у којој мери регулатива и верска политика имају либералан карактер, чак и у односу на многе земље Европске уније. Ту тезу не може да оспори постојање искључиво терминолошке дистинкције и различито прописана процедура за стицање правног субјективитета „традиционалних“ и „нетрадиционалних“ верских субјеката. Наиме, потпуно је логично и оправдано што надлежни државни орган у складу са чланом 18. наведеног Закона верском субјекту који жели први пут да се региструје („нетрадиционални“), а за разлику од оних који се само поново уписују у Регистар („традиционални“), тражи „Одлуку о оснивању верске организације са потписима и идентификационим бројевима докумената најмање 0,001% пунолетних држављана Србије или оних који имају пребивалиште у њој...“, „Статут или други документ верске организације...“, „приказ верског учења, обреда и циљева...“, као и „податке о сталним приходима верске организације“. Те податке 2006. године у време доношења Закона о црквама и верским заједницама није било потребно поново тражити Српској православној цркви, Римокатоличкој цркви, протестантским црквама, Исламској заједници или Јеврејској заједници („традиционалним“ верским субјектима), јер оне имају „вишевековни историјски континуитет и правни субјективитет“ у Србији „у складу са посебним Законима“, још из 1929, 1930, 1931. године. Истичемо да постојање и деловање било ког верског субјекта у Републици Србији није условљено његовом регистрацијом. Она му само пружа могућност за стицање правног субјективитета, који је нужна претпоставка за учествовање у правном промету и за остваривање одређених бенефиција, примера ради, добијања финансијске помоћи државе.

Да је у правном поретку Републике Србије забрана дискриминације верских институција, организација или удружења које су бројчано мање осигурана не само у погледу приступа правном субјективитету, већ и у погледу пореског статуса речито сведочи податак да је Законом о порезу на додату вредност[[52]](#footnote-52) јасно прописано да су пореза на додату вредност ослобођене све регистроване цркве и верске заједнице у случају делатности пружања „услуге верског карактера“. Дакле, ни у овом случају суштински не постоји никаква практична дискриминација верских субјеката („традиционаних“ и „нетрадиционалних“) у Републици Србији.

*9. Блиско пратити утицај процеса приватизације на мањинске медије и наручити израду свеобухватне и независне студије о овој теми; предузети неопходне мере за обезбеђивање одрживе уредничке и финансијске независности свих мањинских медија, укључујући и оне повезане са националним саветима националних мањина.*

Процес приватизације, као саставни део медијске реформе започете пре више од десет година, окончан је током извештајног периода. Због бојазни да би процес приватизације могао да доведе до гашења медија који емитују/објављују садржај и на језицима националних мањина, утицај тог процеса је континуирано праћен, како од стране државе, тако и од стране других релевантних актера у области информисања, пре свега новинарских удружења и медијских експерата. У вези са тим, протеклих година објављено је више независних истраживања и публикација која се, у целини или делимично, баве том темом. Примера ради, у оквиру пројекта „Вишејезични медији - три године после приватизације“[[53]](#footnote-53) у децембру 2018. године објављено је истраживање о ефектима приватизације на одрживост и рад вишејезичних медија - да ли у приватизованим медијима и даље постоје програми на мањинским језицима и у ком обиму, да ли је било промена у броју запослених у односу на 2016. години када је рађено претходно истраживање, каква је финансијска ситуација медија и да ли пројектно суфинансирање помаже одрживости програма на мањинским језицима. Начелан закључак наведеног истраживања је да се положај приватизованих мањинских медија није значајно мењао од 2016. године.[[54]](#footnote-54) Такође, крајем 2020. године објављена је студија ,,Медији на језицима националних мањина - истраживање и анализа”,[[55]](#footnote-55) која је подржана од стране Мисије ОЕБС-а у Србији и у којој су, између осталог, представљени подаци о медијима који имају медијске садржаје на мањинским језицима, како по језику националне мањине, тако и према врсти медија (радио, телевизија, интернет и штампа). Према резултатима наведеног истраживања, у Републици Србији постојe 163 медија који извештавају у целини или делимично на језицима националних мањина. У питању су медији којима су издавачи национални савети националних мањина, као и медији у приватном власништву, укључујући и медије организација цивилног друштва.[[56]](#footnote-56) Јавна политика Републике Србије оличена у Стратегији развоја система јавног информисања у Републици Србији за период 2020-2025. године, резултати ових и других истраживања, као и чињеница да убрзани технолошки развој нужно намеће питање разматрања могућности за веће искоришћавање потенцијала друштвених мрежа и других платформи у информисању на мањинским језицима, наводе на закључак да је тематика ,,израде студије” о приватизацији медија у контексту остваривања мањинских права увелико превазиђена.

 Финансијска независност медија је један од предуслова за обезбеђивање независности уређивачке политике медија. Медијска реформа, правно уобличена законима из 2014. године, састојала се у изласку државе из власништва над медијима, између осталог, у циљу смањења било каквог утицаја на функционисање и рад медија. У складу са важећим законским решењима, држава у медијску сферу интервенише како би грађанима, укључујући и припаднике националних мањина, путем конкурсног суфинансирања, обезбедила квалитетно информисање, ослобођено од политичких, економских и других утицаја. Додатно, када је реч о економском положају мањинских медија, треба имати на уму да садржаји тих медија нису комерцијалног карактера те је конкурсно финансирање важан извор прихода за такве медије и њихову финансијску одрживост у условима слободне тржишне утакмице. У оквиру пројекта „Отвореним подацима до квалитетнијег пројектног суфинансирања медијских садржаја“, који је реализовао Центар за одрживе заједнице у сарадњи са Мисијом ОЕБС-а у Србији и Министарством културе и информисања, објављени су подаци из поступка конкурсног суфинансирања који су спровели сви нивои јавне власти у периоду од почетка 2015. до децембра 2021. године. Подаци не обухватају тзв. појединачна давања, односно средства која се расподељују одлуком руководиоца органа надлежног за послове јавног информисања без спровођења јавног конкурса. Када је реч мањинским садржајима приватних медија, укључујући и медије организација цивилног друштва, подаци указују на то да је у извештајном периоду дошло до благог увећања висине средстава која су издвојена за такве садржаје. Мањински садржаји су у 2017. години суфинансирани у укупном износу од 763.658 евра, док је у 2021. години, прецизније до децембра 2021. године за такве садржаје путем пројектног суфинансирања издвојено укупно 841.669 евра.[[57]](#footnote-57)

 Обезбеђивање одрживе уредничке независности медија представља изазов за већину демократских држава, чак и оних најразвијенијих са тзв. традицијом високог нивоа медијских слобода. Надлежни органи Републике Србије понављају став да је сврсисходно додатно унапредити механизме којима ће се штитити уређивачка независност медија, али на начин да се не наруши принцип аутономије медија који произилази из члана 10. Европске конвенције о заштити људских права и основних слобода. Поред поштовања независности медија, када су у питању медији чији су посредни оснивачи национални савети националних мањина, држава мора водити рачуна и о поштовању мањинске самоуправе која је гарантована Уставом, законима и потврђеним међународним уговорима. Акционим планом за спровођење Стратегије развоја система јавног информисања у Републици Србији[[58]](#footnote-58) предвиђена је измена Закона о јавнoм информисању и медијима како би се успоставиле гаранције уређивачке независности медија, код издавача медија чији су оснивачи национални савети националних мањина. Ипак, измене закона нису неопходан услов да се код издавача медија чији су оснивачи национални савети националних мањина успоставе гаранције уређивачке независности медија, односно изради интерни документ који би био основ за даље уређење односа између оснивача-власника и самог медија, а чија израда у овом тренутку зависи искључиво од воље оснивача, односно националног савета националне мањине. У том смислу, позитиван је пример пилот пројекта из 2019. години, у оквиру којег су Новинско-издавачка установа „Руске слово” и Национални савет русинске националне мањине, уз посредство Независног друштва новинара Војводине и Мисије ОЕБС у Србији, израдили саморегулаторни механизам који ће обезбедити интерне процедуре, правила и кодекс за унапређење уређивачке независности и медијског професионализма у НИУ „Руске слово”. Ова издавачка установа је изразила спремност да своје знање и искуство подели и са другим мањинским медијима чији су оснивачи национални савети националних мањина.

*10. У подручјима која су традиционално настањена припадницима националних мањина или где они живе у великом броју, прикупити податке о броју мањинских језика које говоре државни службеници у државној, покрајинској и локалној управи и, у светлу таквих података, предузети потребне мере, укључујући адекватну обуку за припаднике националних мањина како би се обезбедило да број мањинских језика које говоре државни службеници у државној, покрајинској и локалној управи у највећој могућој мери одговара уделу становништва које говори мањинске језике; информисати све припаднике националних мањина, у подручјима о којима је реч, да имају право да користе свој мањински језик у општењу са државном, покрајинском и локалном управом; наручити израду студије у циљу процене нивоа спровођења законских одредби о службеној употреби мањинских језика и обезбедити да се у свим општинама, у којима су испуњени законски услови, мањински језици ефективно користе у службеној употреби.*

*Прикупљање података, подстицаји и обуке*

База података, која обухвата и податке о броју мањинских језика које говоре службеници у покрајинској и локалној управи на територији АП Војводине доступна је на сајту Покрајинског секретаријата за образовање, прописе, управу и националне мањине - националне заједнице.[[59]](#footnote-59) База података је израђена на основу анкете коју Секретаријат спроводи сваке године. Питања обухваћена анкетом, између осталог, односе се на: матерњи језик запослених; језик на коме је стечено основно и средње образовање запослених; број запослених који познају језик националне мањине који је у службеној употреби; укупан број радних места на којима је актом о систематизацији прописано познавање језика националне мањине; средства додељена у претходном периоду од Секретаријата на конкурсима за унапређивање вишејезичности на територији АП Војводине; на који начин је странкама омогућено да користе језик националне мањине у службеној употреби; доступност формулара и других образаца које странке користе на језицима националних мањина у службеној употреби, итд.

Према подацима из ове базе, од укупно 45 јединица локалне самоуправе на територији АП Војводине, актом о систематизацији радних места, у 23 јединице локалне самоуправе на територији АП Војводине предвиђена су радна места на којима је услов познавање неког од језика националних мањина у службеној употреби, док од 23 органа, организације и службе АП Војводине, такав услов постоји за поједина радна места у четири органа.

Укупан број запослених у јавној управи на територији АП Војводине је 6.774 (органи локалне самоуправе - 5.594, органи АП Војводине - 1.180). Доње табеле садрже релевантне податке.

 Матерњи језик запослених

|  |  |
| --- | --- |
| српски језик | 5.270 (77,8%) |
| мађарски језик | 613 (9,05%) |
| остали | 443 (6,54%) |
| нису се изјаснили | 176 (2,6%) |
| словачки језик | 122 (1,8%) |
| румунски језик | 72 (1,06%) |
| хрватски језик | 36 (0,53%) |
| русински језик | 29 (0,43%) |
| црногорски језик | 13 (0,19%) |

 Језик на коме је стечено основно и средње образовање запослених

|  |  |
| --- | --- |
| српски језик | 5.643 (83.3%) |
| мађарски језик | 503 (7.43%) |
| остали | 442 (6.52%) |
| словачки језик | 89 (1.31%) |
| румунски језик | 45 (0.66%) |
| хрватски језик | 24 (0.35%) |
| нису се изјаснили | 13 (0.19%) |
| русински језик | 11 (0.16%) |
| црногорски језик | 4 (0.06%) |

 Број запослених који познају језик националне мањине

 који је у службеној употреби

|  |  |
| --- | --- |
| мађарски језик | 813 |
| хрватски језик | 310 |
| словачки језик | 147 |
| румунски језик | 65 |
| црногорски језик | 46 |
| русински језик | 40 |
| остали | 19 |

Осим података садржаних у Четвртом државном извештају у вези са бројем запослених службеника који говоре мањинске језике, у извештајном периоду тадашња Канцеларија за људска и мањинска права је наставила да прикупља одговарајуће податке. За потребе израде посебне студије која је представљала резултат је сарадње Канцеларије за људска и мањинска права Владе Републике Србије и Мисије ОЕБС-а у Републици Србији, а чија је основна намена да послужи као водич за примену прописа којима се у Републици Србији уређује материја употребе језика и писама националних мањина у јединицама локалне самоуправе (ЈЛС), сачињен је екстензиван упитник који је прослеђен свим јединицама локалне самоуправе у Републици Србији, (о чему ће на одговарајућим местима бити више речи).

Од укупно 172 ЈЛС и градске општине којима је овај упитник прослеђен, у 54 постоји службена употреба језика и писама. Одговоре су доставиле 32 ЈЛС у којима се остварује сужбена употреба језика и писама националних мањина (59,26 %), од чега је 27 ЈЛС у којима се службена употреба језика и писама остварује на читавој територији.

Први сет питања у упитнику односио се на кадровске капацитете ЈЛС. На питање да ли је систематизацијом радних места у управи прописано да је за одређене послове потребно познавање неког од језика националних мањина који су уведени у службену употребу, потврдно је одговорило 17 ЈЛС, што чини 53,12 % од укупног броја оних у којима је језик и писмо националне мањине у служеној употреби и које су доставиле своје одговоре. Услов познавања неког од језика националних мањина који су уведени у службену употребу систематизацијом радних места у управи није прописан у 15 или 46,87 % ЈЛС у којима је језик и писмо националне мањине у служеној употреби и које су доставиле своје одговоре. Евиденцију о матерњим језицима запослених у управи води 20 или 62,5 % ЈЛС, док такву евиденцију нема 12 или 37,5% ЈЛС које су доставиле одговоре на овај упитник, а у којима су језици и писма националних мањина у службеној употреби.

Национални савет бошњачке националне мањине у прилогу за овај извештај наводи да не постоји евиденција о томе колико државних службеника запослених у државним или локалним управама говоре босански језик и да се не предузимају мере подршке, нити организују обуке за коришћење босанског језика.

Покрајински секретаријат за образовање, прописе, управу и националне мањине - националне заједнице путем Конкурса за доделу буџетских средстава органима и организацијама у АП Војводини у чијем раду су у службеној употреби језици и писма националних мањина – националних заједница, сваке године додељује средства из буџета АП Војводине за унапређивање службене употребе језика и писама националих мањина. Средства се додељују за органе јединица локалне самоуправе у којима је статутом утврђена службена употреба језика и писама националних мањина и за месне заједнице на територији градова и општина, али и за друге органе, организације, службе и установе, кориснике буџетских средстава, који имају седиште на територији локалне самоуправе (школе, јавна предузећа и др.). Средства се, између осталог, додељују и за развој система електронске управе за рад у условима вишејезичности.

Поред наведеног, Секретаријат организује и полагање испита из страног језика и језика националних мањина за рад у органима управе и издаје уверења о познавању страног језика - језика националне мањине. До 2020. године Секретаријат је организовао терминолошке и језичке семинаре у области права на језицима националних мањина. Први семинар о службеној употреби мађарског језика у органима управе и правосуђу организован је 2003. године Захваљујући великом интересовању, семинар се отад редовно одржава сваке године. Циљ ових семинара јесте стручно усавршавање лица са знањем мађарског језика, запослених у органима управе или правосуђу, који воде поступке, односно комуницирају са странкама на том језику. Први семинар такве врсте на румунском језику организован је 2004. године.

Служба за управљање људским ресурсима Покрајинске владе, у оквиру свог Општег програма обуке у области стручног усавршавања и развоја језичких компетенција, организује обуку из језика националних мањина, која има за циљ оспособљавање полазника за употребу језика националних мањина, а као циљна група препознати су сви запослени у покрајинским органима. Према подацима службе у периоду 2011-2014, било је 10 полазника који су завршили обуку из мађарског језика, а у периоду 2015-2018, услед малог одзива заинтересованих полазника, обука није организована. У 2019. години организована је обука из мађарског језика за 6 полазника, док у 2020. и 2021. години обука није била организована из епидемиолошких разлога. И поред могућности службе за организовање обуке из свих језика националних мањина који су у службеној употреби у покрајинским органима, обука се организује само за мађарски језик, и то не сваке године, услед малог одзива заинтересованих полазаника. Коришћењем ове могућности за бесплатну обуку запослених лица у покрајинским органима, повећава се језички капацитет и квалитета кадрова у покрајинским органима.

Сличне мере се предузимају и на државном нивоу. Национална академија за јавну управу сваке године развија програме стручног усавршавања запослених у државним органима и јединицама локалне самоуправе. У оквиру наведених програма предвиђене су и обуке из области заштите људских права.

Стручно усавршавање запослених у јединцима локалне самоуправе заснива се на следећим програмима обуке: Општи програм обуке, Програм обуке руководилаца и посебни програми обуке у складу са специфичним потребама из делокруга и надлежности јединица локалне самоуправе. Општи програм обуке за запослене у јединицама локалне самоуправе за сваку годину доноси Влада на предлог Националне академије за јавну управу, у складу са Законом. Овај програм, у оквиру Општег програма обуке континуираног стручног усавршавања између осталих, обухвата и област стручног усавршавања Развој језичких компетенција, у оквиру које су, у циљу оспособљавања службеника за употребу језика националних мањина, утврђени програми обуке за учење језика националних мањина, и то: мађарског и албанског језика (ниво А1, А2, Б1 и Б2 Заједничког европског оквира за учење страних језика). Такође, у циљу унапређења знања запослених припадника националних мањина у јединицама локалне самоуправе из српског језика за његово активно коришћење у радном окружењу предвиђена је могућност учења српског језика (ниво Б1, Б2 и Ц1 Заједничког европског оквира за учење страних језика).

Такође, сагласно овом закону, јединице локалне самоуправе, ради подизања нивоа знања и вештина запослених на појединим радним местима или врсти послова из изворног делокруга и надлежности јединице локалне самоуправе, доноси посебне програме стручног усавршавања, на основу претходно спроведене анализе потреба за стручним усавршавањем.

У Општем програму обука државних службеника за 2021. годину предвиђена је обука Права припадника националних мањина. Такође, на LMS платформи Академије доступна је онлајн обука Права припадника националних мањина са посебним акцентом на службену употребу језика и писама националних мањина. У сарадњи са ОЕБС-ом у току је рад на развоју још једне онлајн обуке напредног нивоа која ће се такође односити на службену употребу језика и писама националних мањина.

У Општем програму обуке запослених у јединицама локалне самоуправе за 2021. годину, у оквиру тематске области Развој језичких компетенција, предвиђене су обуке за мађарски и албански језик (ниво А1, А2, Б1, Б2). У Секторском програму континуираног стручног усавршавања запослених у јединицама локалне самоуправе за 2021. годину предвиђена је обука Остваривање права припадника националних мањина у јединицама локалне самоуправе.

*Информисање припадника мањина, студије о спровођењу законских одредби и ефективно коришћење језика у службеној употреби*

 Информисање припадника националних мањина о праву да користе свој мањински језик у општењу са државном, покрајинском и локалном управом спроводи се на различите начине, најчешће посредством информационих табли и осталих обавештења за странке, посредством интернет страница одговарајућих органа, организација и служби, као и посредством информатора о њиховом раду који се обавезно објављују на њиховим интернет страницама. Наиме, према Уредби о ближим условима за израду и одржавање веб презентације органа[[60]](#footnote-60) којом је регулисана израда и одржавање веб презентација државних органа и организација, органа и организација покрајинске аутономије, органа и организација јединица локалне самоуправе, установа, јавних предузећа, посебних органа преко којих се остварује регулаторна функција и правних и физичких лица којима су поверена јавна овлашћења, наведени субјекти су дужни да израде веб презентацију на језику и писму који су у службеној употреби у складу са прописом којим се уређује службена употреба језика и писама. Такође, према Упутству за израду и објављивање информатора о раду[[61]](#footnote-61) које се односи на државне органе, органе територијалне аутономије, органе локалне самоуправе и организације којима је поверено вршење јавних овлашћења, наведени субјекти израђују информатор на језицима националних мањина који су у службеној употреби на територији која обухвата њихово седиште. Информатор на језику националне мањине објављује се на верзији веб-презентације која је израђена на језику те националне мањине. Уколико не постоји верзија веб-презентације на језику националне мањине, информатор израђен на језику националне мањине се објављује на српској верзији веб-презентације.

У извештајном периоду сачињено је више студија о спровођењу законских одредби о праву припадника националних мањина да користе свој мањински језик у општењу са државном, покрајинском и локалном управом. У оквиру пројекта „Јачање заштите националних мањина у Србији”, који је део заједничког програма Европске уније/Савета Европе „Horizontal Facility за Западни Балкан и Турску“, који се спроводио у периоду од 2016. до 2018. године, независни консултант је изадио „Извештај о употреби језика националних мањина у односима са државним органима“*.* У овом извештају наводи се да *анализа и претходни стручни и надзорни радови доводе до закључка да је српски правни оквир у вези са мањинским правима уопште, a посебно у вези са употребом језика националних мањина у пословању са управом, прилично напредан, сложен и захтеван* али се наводи и да постоји пуно простора за побољшање. На основу препорука из поменутог извештаја и усвојеног измењеног законодавног оквира, Министарство државне управе и локалне самоуправе је упутило јединицама локалне самоуправе допис са предлогом мера које би могле да предузму како би и мањински језици постали видљивији и више коришћени.

У оквиру истог пројекта израђена је „Анализа нормативног оквира о употреби језика националних мањина у односима са државним органима“. Поред тога, у циљу прeдстaвљања нoвина кoje сe oднoсe нa службeну упoтрeбу мaњинских jeзикa и писамa у свeтлу дoнeтих измeнa и дoпунa у прaвнoм рeжиму које су усвојене 2018, у оквиру пројекта oргaнизoвaни су oкругли стoлoви, у сaрaдњи сa пeт oпштинa (Бoсилeгрaд, Буjaнoвaц, Врaњe, Meдвeђa и Сoмбoр), уз учешће прeдстaвника грaдских/oпштинских упрaва, сaвeтa зa мeђунaциoнaлнe oднoсe, нaциoнaлних сaвeтa нaциoнaлних мaњина и нeвлaдинoг сeктoрa. На округлим столовима представљена је заједничка публикација/приручник „Увод у остваривање права на службену употребу језика и писама националних мањина“[[62]](#footnote-62) који су припремили Министарство државне управе и локалне самоуправе, Републички секретаријат за законодавство, Заштитник грађана и Савет Европе. Публикација је намењена запосленима у локалним самоуправама и представља приказ законских новина у области службене употребе језика и писама националних мањина и има за циљ да помогне општинским/градским управама у побољшавању спровођења измењеног законског оквира којим се регулише положај националних савета националних мањина, заштита права и слобода националних мањина и службена употреба језика и писама, а у складу са одредбама и препорукама Оквирне конвенције за заштиту националних мањина и Европске повеље о регионалним или мањинским језицима, као и добром међународном праксом. Министарство државне управе и локалне самоуправе доставило је поменути приручник градским/општинским управама.

Такође, као што је наведено, у сарадњи са Мисијом ОЕБС-а у Републици Србији припремљена је анализа „Употреба језика и писама националних мањина у јединицама локалне самоуправе у Републици Србији“. Основна намена ове анализе је да послужи као водич за примену прописа којима се у Републици Србији уређује материја употребе језика и писама националних мањина у јединицама локалне самоуправе, тачније да, полазећи од у пракси уочених проблема и евентуалног недовољног разумевања одговарајућих решења, унапреди употребу језика и писама националних мањина од стране органа јединица локалне самоуправе.

Осим тога, Заштитник грађана је припремио Посебан извештај о службеној употреби албанског језика и писма, Посебан извештај о службеној употреби мађарског језика и писма и Посебан извештај о службеној употреби бугарског језика и писма, а сваки од извештаја преведен је на језик националне мањине на који се односи.[[63]](#footnote-63)

Покрајински омбудсман спровео је 2018. године истраживање „Познавање језика и писама националних мањина који су у службеној употребви у органима покрајинске управе“,[[64]](#footnote-64) док је током 2019. године израђена студија „Употреба језика и писама националних мањина у судовима и тужилаштвима у Републици Србији“.[[65]](#footnote-65)

Ефективно коришћење мањинских језика у свим општинама, у којима су испуњени законски услови, остварује се у свим видовима службене употребе о чему ће више речи бити у одговарајућим деловима Извештаја. Ипак, у пракси су уочени извесни проблеми. Постојећи проблеми углавном се односе на недовољна финансијска средства и недовољне капацитете у смислу познавања мањинских језика службеника у органима јавне власти, у недовољном познавању и коришћењу својих права када су у питању припадници националних мањина, као и на распрострањени став да коришћење мањинских језика заправо успорава, односно онемогућава ефикасно вођење поступка.

С друге стране, мора се приметити да су повећање стручних капацитета и улога националних савета у овим процесима додатно охрабрили припаднике националних мањина да користе своја права која се односе на употребу њиховог језика и писма, чак и у неким поступцима пред државним органима у којима су такви захтеви били врло ретки. Такође, и држава је у више наврата предузимала активности усмерене пре свега према општинским управама у смислу презентације и афирмације горепоменутих права. Поред тога, држава је и доношењем више прописа – а пре свега Закона о запосленима у аутономним покрајинама и јединицама локалне самоуправе – омогућила запошљавање кадрова који познају мањинске језике, што је неопходан предуслов за унапређивање односа органа, пре свега, локалне власти према странкама припадницима националних мањина.

Проблеми у пракси се јављају и услед чињенице да закони који уређују процедуре (управни, кривични, парнични и ванпарнични поступак) нису преведени на све језике националних мањина у службеној употреби, те је тешко спроводити такве поступке од стране запослених лица у управи и правосуђу. Такође, и важни материјални закони из области кривичног и грађанског права нису доступни на свим језицима националних мањина у службеној употреби. С тим у вези, важно је истаћи да је изменама Закона о националним саветима националних мањина[[66]](#footnote-66) предвиђено ново овлашћење националних савета – да иницирају објављивање најважнијих закона Републике Србије на језику националне мањине који је у службеној употреби и пружају стручну и другу помоћ, у складу са својим могућностима, у поступку превођења. Од увођења таквог овлашћења националних савета у правни поредак Републике Србије, није било иницијатива које су потекле од националних савета за превођење било ког закона. Недостатак правних текстова на мањинским језицима знатно утиче на практично остваривање језичких права припадника националних мањина, поготову у управним поступцима и осталим поступањима са администрацијом.

*11. Повећати доступност и квалитет наставе на државном језику, укључујући и када се он подучава као други језик, кроз уравнотежен приступ који садржи паралелне мере за заштиту и промоцију језика мањина, и наставити са даљим развојем наставних материјала на језицима мањина.*

Министарство просвете, науке и технолошког развоја активно ради на унапређивању доступности и квалитета образовања за припаднике националних мањина у Републици Србији, у потпуности поштујући међународне стандарде у овој области. Са циљем унапређивања квалитета образовања за ученике који остварују целокупну наставу на свом матерњем језику који је језик националне мањине, а похађају обавезни наставни предмет Српски као нематерњи језик, Министарство је усвојило нови курикулум за наставни предмет Српски као нематерњи језик, који се састоји из два програма: Програм A - за ученике чији матерњи језик припада несловенским језицима и који живе у хомогеним срединама (основни ниво стандарда); Програм Б - за ученике чији матерњи језик припада словенским језицима и који живе у вишенационалним срединама (средњи–напредни ниво стандарда). Реализован је низ обука за примену новог курикулума које су обухватиле све наставнике који предају овај предмет. Усвојен је и документ Општи стандарди постигнућа за предмет Српски као нематерњи језик за крај првог и другог циклуса обавезног образовања, општег средњег образовања и основног образовања одраслих. Предмет је заступљен са по три часа недељно.

Пример добре праксе уведен је кроз пројекат „Примена препорука за унапређење наставе српског као нематерњег језика у основним школама у Прешеву, Бујановцу и Медвеђи“ ангажовањем асистената за српски језик у школама у којима се настава остварује албанском језику. Уз подршку пројекта „Промоција различитости и равноправности у Србији“, који се спроводи из подршку Савета Европе, ове школске године је, као и претходних година ангажовано шест асистената у настави. У школама које су део дугогодишњег пројекта примећена је већа заинтересованост ђака да уче српски, њихов напредак у знању језика, мотивација да учествују на часу и у ваннаставним активностима. Тестирања знања ученика основних школа у Прешеву и Бујановцу, као праћење постигнућа наставника и асистената у предмету Српски као нематерњи језик, показала су да су ученици који су имали подршку асистента за српски језик, поред наставника, постигли значајно бољи просечни резултат.

Добар пример је и организовање јавног представљања изабраних радова са Конкурса „Примери успешних ваннаставних активности“, међу којима су биле и оне које подстичу учење српског као нематерњег језика. Завод за унапређивање образовања и васпитања спроводи праћење овог програма и врши анализу прегледаних тестова ученика, у циљу унапређивања процеса наставе и учења и подизања нивоа квалитета наставе српског као нематерњег језика. За наставнике који предају тај предмет обезбеђена је Обука наставника за примену програма наставе и учења за предмет Српски као нематерњи језик за први и други циклус обавезног образовања и општег средњег образовања, а у плану је и наредни круг усавршавања. Припремљени су и приручници[[67]](#footnote-67) који садрже препоручену лексику за предмет Српски као нематерњи језик. За ученике припаднике националних мањина, повратнике по реадмисији, који не говоре српски језик, припремљен је посебан програм предмета Српски као страни језик. За овај предмет су развијени и стандарди образовних постигнућа за све нивое учења, а креиран је и приручник намењен наставницима који се у свом раду се сусрећу са ученицима којима српски није матерњи језик. Као посебан вид подршке обезбеђена је обука под називом Програм обуке наставника за примену Стандарда и Програма наставе и учења за Српски као страни језик, која ће се наставити и током текуће школске године. На сајту Завода за унапређивање образовања и васпитања налазе се сва релевантна документа, информације, алати и ресурси који пружају подршку у унапређивању наставничке праксе наставницима који реализују наставу на језицима националних мањина, наставницима који предају српски као нематерњи и српски као страни језик.

Имајући у виду организацију наставе по хибридном моделу, а у одређеним периодима и наставу на даљину, Министарство је са Мисијом ОЕБС-а и уз значајну подршку просветних саветника који су прегледали продуковани образовни материјал, снимило 300 онлајн часова за обавезни наставни предмет Српски као нематерњи језик, по моделу А и Б, за ученике који наставу похађају на једном од 8 језика националних мањина. Снимање је реализовано у Суботици и Бујановцу. Снимљени образовни материјал доступан је, поред OTT платформе РТС Планета, и ученицима који наставу прате преко подсајта „Moja škola“.[[68]](#footnote-68)

Препознавши важност унапређивања наставе језика, како матерњег и нематерњег, тако и страног, у оквиру процеса афирмације вишејезичности у АП Војводини, а са циљем унапређивања образовања на језицима националних мањина, Педагошки завод Војводине је дизајнирао образовну платформу са посебним делом предвиђеним за наставнике предмета Српски као нематерњи[[69]](#footnote-69). На платформи је омогућено умрежавање укупно 62 наставника овог предмета као и истраживача и научних радника који се баве методиком наставе језика. Осим тога, на платформи је омогућена и размена образовних материјала који се могу директно и индиректно користити у настави овог предмета у првом и другом циклусу обавезног образовања и општег средњег образовања поштујући опште стандарде постигнућа ученика и у складу са Програмом наставе и учења за предмет Српски као нематерњи за први и други циклус обавезног образовања и општег средњег образовања. Такође, платформа пружа могућност дискусије и размене искустава и примера добре праксе између корисника платформе. На платформи су објављени и резултати истраживања о начинима унапређивања наставе Српског као нематерњег језика.

У оквиру програма Платформа за наставнике Српског као нематерњег језика, Педагошки завод Војводине је са Покрајинским секретаријатом за образовање, прописе, управу и националне мањине - националне заједнице организовао стручни скуп *Теоријско-методички оквир наставе језика у основним школaма за наставнике српског језика, српског као нематерњег и енглеског језика*. Стручни скуп је део истраживања о потребама наставника за стицањем нових и јачањем постојећих компетенција важних за унапређивање и осавремењавање образовно-васпитног процеса кроз стручно усавршавање, како би се унапредио процес образовања у Војводини. Испитано је 56 наставника српског, мађарског и енглеског језика у основним школама у 17 градова на територији АП Војводине. Добијени подаци у овом истраживању, осим што показују да се наставници језика у основним школама професионално усавршавају на семинарима и обукама, и да стечено знање користе у настави, показују и њихово велико интересовање за даљим усавршавањем. Међутим, на питање из којих области би се професионално усавршавали, наставници најчешће дају уопштене одговоре, и конкретизација тема или поља даљег усавршавања би требало да буде вођена стручним мониторингом и систематским планом. Подаци, такође, показују да су наставници веома ретко аутори/коаутори или реализатори програма стручног усавршавања или аутори/коаутори стручних чланака/уџбеника, те их је потребно оснажити на том пољу и мотивисати са такву врсту професионалног ангажовања.

Стратегијом развоја образовања планирано је развијање нових и унапређивање свих постојећих програма наставе и учења у основном и средњем образовању и васпитању свих предмета, међу којима су и програми наставе и учења на језику и писму националних мањина по циклусима (први и други циклус основног образовања, опште средње образовање и општеобразовни део у средњем стручном образовању), као и програм Матерњи језик/говор са елементима националне културе.

Завод за вредновање квалитета образовања и васпитања обавља стручне послове у области праћења и вредновања степена остварености циљева образовања и васпитања, стандарда постигнућа по нивоима и врстама образовања, кроз четири организационе јединице: Центар за осигурање квалитета рада установа, Центар за испите, Центар за међународна, национална испитивања и развојно-истраживачке послове и Центар за образовну технологију. Део надлежности Центра за испите односи се на завршни испит на крају основног образовања и васпитања који се реализује од школске 2010/11. године на осам језика националних мањина – албанском, босанском, бугарском, мађарском, румунском, русинском, словачком и хрватском. Завод припрема тестове из матерњег језика, док задатке за тест из математике и за комбиновани тест преводи на поменуте језике. Ученици, припадници националних мањина, добијају све ове тестове у јунском и августовском року, као и за пробно тестирање. Поред тога, Завод за вредновање квалитета образовања и васпитања сваке године објављује на матерњим језицима збирке задатака за припрему завршног испита. У исто време, за одрасле полазнике, припаднике националних мањина, који похађају програм за функционално основно образовање одраслих, у Заводу се креира тест за завршни испит на матерњем језику полазника.

У Центру за осигурање квалитета рада установа, у претходном периоду израђени су Општи стандарди постигнућа за крај обавезног образовања за предмет Матерњи језик и књижевност (2016) и Општи стандарди за крај општег средњег образовања и средње стручног образовања и васпитања за предмет Матерњи језик и књижевност (2018), а објављени су и приручници на језицима националних мањина: Босански језик; Румунски језик; Словачки језик; Русински језик; Мађарски језик; Хрватски језик; Албански језик; Бугарски језик. Обуке за имплементацију стандарда одржане су током 2019. године. Општи стандарди постигнућа за Матерњи језик за крај првог циклуса основног образовања и васпитања израђени су 2020, а објављени су приручници на језицима националних мањина за: Румунски језик; Мађарски језик; Хрватски језик; Бугарски језик; Босански језик; Албански језик; Словачки језик; Русински језик. У току 2020. године реализовано је 40 обука, којима је присуствовало 953 наставника: Румунски језик (31); Мађарски језик (403); Хрватски језик (16); Бугарски језик (41); Босански језик (285); Албански језик (124); Словачки језик (39); Русински језик (14).

Након што је у земљи 2020. године проглашено ванредно стање проузроковано пандемијом КОВИД-19, образовни систем Републике Србије је успешно организовао образовно-васпитни рад путем учења на даљину на српском језику и на осам језика националних мањина. У припреми и извођењу образовних садржаја током ванредног стања, као и током школске 2020/21. и 2021/22. године учествовало је више од 400 наставника, а снимљено је 7.077 образовних прилога на осам језика националних мањина.

У Центру за међународна, национална испитивања и развојно-истраживачке послове током 2022. планирана је реализација ПИСА 2022 истраживања које укључује и тестирање ученика на мађарском језику. Центар такође сачињава извештаје за сваку школу које приказују резултате ученика са завршног испита, који служе за самовредновање и унапређивање рада школа. На националном нивоу се сачињавају два извештаја: Извештај о резултатима завршног испита за ученике који су полагали на српском језику и Извештај ученика припадника националних мањина. Ови извештаји треба да помогну да се предузму системске мере за унапређивање квалитета образовања за све ученике у Републици Србији.

У прилогу за израду овог извештаја Друштво за русински језик, књижевност и културу наводи да се дуги низ година стара о подизању језичке културе деце и ученика у сарадњи с надлежним институцијама. Друштво је још 1996. године почело да спроводи пројекат „Развијање и унапређивање русинског језика деце, ученика и омладине“, који је оцењен као веома успешан и спроводи се и даље, а у наредном периоду биће проширен и на изучавање русиснког језика за одрасле који за то изразе жељу. Друштво је од 2000. године организатор републичког такмичења, а од 2009. године и међуокружног такмичења из русинског језика и језичке културе за ученике основних школа. Издавачка делатност Друштва се одвија у оквиру седам едиција, и то: Образовање (објављено 12 наслова), Предшколско васпитање (10), Књижевност (10), Речници (4), Катедра (4), Ликовно стваралаштво (21), Отето од заборава (24). Једно од најзначајнијих издања Друштва у 2022. години биће Правопис русинског језика са правописним речником.

*12. Пратити и периодично преиспитивати спровођење Закона о националним саветима националних мањина у консултацији са самим саветима, и наручити израду независне квалитативне студије о функционисању савета, укључујући процену њихове инклузивности, независности и репрезентативности, као и њиховог капацитета за иницирање интеркултуралног дијалога и јачање међунационалних односа; осмислити и спровести нове начине за представљање и ефективно укључивања припадника националних мањина у процес доношења одлука на локалном нивоу, у свим подручјима у којима националне мањине традиционално живе или где живе у великом броју, укључујући и веће градове, и даље ојачати ресурсе додељене буџетском фонду за националне мањине у складу са економским могућностима.*

У циљу континуираног унапређења остваривања права припадника националних мањина, у јуну 2018. године усвојене су измене и допуне Закона о националним саветима националних мањина. Разлози за доношење овог закона проистекли су из потребе да се Закон усклади са одлуком Уставног суда из јанура 2014. године, затим потребе за усаглашавањем појединих решења садржаних у овом закону и системским законима којима се регулишу поједине области друштвеног живота у којима савети остварују своја овлашћења, те потребе да се прецизирају и ближе нормативно уреде поједина питања. Посебну групу разлога за измене и допуне Закона чиниле су препоруке релевантних међународних тела које су у склопу мониторинга над применом међународних уговора о заштити националних мањина упућене Републици Србији као страни уговорници. У том смислу, посебно треба истаћи да је Саветодавни комитет сугерисао да се изменама Закона смањи прекомерна политизација националних савета и обезбеди својеврсна „подела власти” у националним саветима.

У раду на изменама Закона учествовали су и представници националних мањина које је предложила Координација националних савета националних мањина (неформално тело које чине представници свих националних савета). Закон је преведен на енглески језик и 11 језика националних мањина који су у служебној употреби. Након усвајања овог закона донети су и одговарајући подзаконски акти.

 Настављено је са праћењем законитости рада и аката националних савета националних мањина. У поступку надзора над радом појединим националним саветима упућени су дописи са инструкцијама за поступање у циљу отклањања уочених неправилности, по којима су поступали.

Имајући у виду да је део уочених, а нажалост континуираних недостатака у раду националних савета, везан за област финансијског извештавања и буџетског планирања, Канцеларија за људска и мањинска права је и током 2019. године спровела додатне обуке за националне савете у овој области. Реализована је обука на тему „Финансијско пословање националних савета националних мањина“ чији је циљ био да се национални савети ближе упознају са законодавним, односно правним оквиром за финансијско пословање и извештавање. У оквиру обука појашњени су процеси и поступци програмског буџетирања, доношење финансијског плана, финансијског извештавања и финансијске контроле, поступања у случају утврђених неправилности и/или ненаменског утрошка средстава, као и обавеза и значај чувања финансијске документације. Обука је уједно била и прилика да се представницима националних савета практично представи Водич за финансијско пословање националних савета националних мањина, који је израђен у оквиру пројекта „Јачање заштите националних мањина у Србији“, у оквиру кога су, поред основних инструкција о пословању, припремљени и модели аката и одлука потребних за рад националних савета.

 Након што је 2018. године усвојен сет измена и допуна „мањинских закона“, између осталих, и Закона о националним саветима националних мањина, крајем 2018. године израђен је тект Анализе примене прописа у области заштите људских и мањинских права са оствртом на законодавну праксу држава у окружењу.

 Након тога, у циљу континуираног праћења примене прописа, 2020. године израђен је текст Анализе примене прописа у области заштите људских и мањинских права која приказује резултате који се односе на примену и спровођење измена и допуна Закона о националним саветима националних мањина, Закона о заштити права и слобода националних мањина и Закона о службеној употреби језика и писама.

У оквиру пројекта „Промоција различитости и равноправности у Србији”, који је део заједничког програма Европске уније/Савета Европе „Horizontal Facility за Западни Балкан и Турску 2019-2022” припремљен је „Приручник за рад националних савета националних мањина у Републици Србији“ чије је представљање одржано 14. априла 2021. године. Основна сврха Приручника је да постане корисно средство националним саветима националних мањина, да на једном месту пронађу практичне примере аката које национални савети националних мањина, сагласно прописима, могу да донесу, као и упутства које кораке и активности треба да предузму како би благовремено, потпуно и ефикасно вршили нека од јавних овлашћења која су им поверена. Приручник је достављен свим националним саветима и преведен на 13 мањинских језика.

Континуирано се остварује сарадња са Координацијом националних савета, у вези свих питања од значаја за положај припадника националних мањина, односно делотворно вршење овлашћења националних савета националних мањина.

У циљу континуираног унапређења остваривања права припадника националних мањина и сагледавања начина како национални савети остварују законом дата јавна овлашћења, Заштитник грађана спровео је истраживање у 2019. уз подршку Мисије ОЕБС-а, како би на основу прикупљених података упутио препоруке и сагледао потребе и могућности за унапређење рада националних савета. На основу поменутог истраживања Заштитник грађана сачинио је посебни извештај „Анализа о стању у области вршења јавних овлашћења националних савета националних мањина за период 2014-2018.“,[[70]](#footnote-70) који је представљен 2020. године.

Када је у питању Буџетски фонд за националне мањине, поред тога што се средства из овог фонда континуирано додељују од 2017. године у складу са Уредбом о поступку расподеле средстава из Буџетског фонда за националне мањине[[71]](#footnote-71), из године у годину износ тих средстава се континуирано повећавао до избијања пандемије КОВИД-19. Тако су у односу на 2017. годину у којој су средства из Буџетског фонда за националне мањине додељена у износу од 1.800.000 динара, већ наредне 2018. године повећана на 21.800.000 динара, а из буџета за 2019. годину додељена су средства у износу од 30.000.000 динара. Буџетом Републике Србије за 2020. годину планирано је да се Буџетског фонда додели 30.000.000 динара, међутим, услед измене општих прихода и примања, расхода и издатака буџета Републике Србије за 2020. годину ради отклањања штетних последица услед болести КОВИД-19, свим корисницима буџетских средстава умањена су средства која су одoбрена у буџету за 2020. годину. За Буџетски фонд за националне мањине средства су смањена у износу од 6.000.000 динара, па су укупна средства која су додељена из Буџетског фонда у 2020. години износила 24.000.000,00 динара. Посебно треба истаћи да износ средстава из овог фонда у 2021. и 2022. години није смањен и износио je по 30.000.000 динара, иако се ради о годинама у којима су још увек присутне економске последице услед пандемије КОВИД-19, што је довело до смањења буџетских средстава у свим другим областима.

У вези са конкурсним процедурама које се односе на расподелу средстава из Буџетског фонда, а које су прописане законима и уредбама, указујемо да се приликом њиховог доношења водило рачуна да потребе мањина буду узете у обзир, те да мањине активно учествују у креирању појединих конкурсних фаза. Тако се области које се финансирају из овог фонда и одређују као приоритетне за сваку годину доносе у складу са предлогом Координације националних савета националних мањина који се затим усваја на Савету за националне мањине у чијем раду учествују председници свих националних савета националних мањина. Такође, након усвајања приоритетне области, утврђују се специфични циљеви програма и пројеката за које се објављује конкурс, као и ближа мерила и допунски критеријуми за избор програма и пројеката који су специфични за одређену област, уз претходнe консултације са националним саветима националних мањина, а на предлог Координације националних савета националних мањина.

Избор програма и пројеката који се финансирају из Буџетског фонда врши се на основу претходног бодовања пријављених пројеката у складу са критеријумима утврђеним позитивним прописима и огласом конкурса, а не на основу тога ко је подносилац пријаве, односно без обзира на капацитете и ресурсе организације која предлаже пројекат. Избор пројеката превасходно је одређен квалитетом пројеката које организације подносе на конкурс и формалном и материјалном усклађеношћу тих пројеката са критеријумима за избор.

Национални савет бошњачке националне мањине у прилогу за овај извештај истиче да средства која се планирају за рад Буџетског фонда и финансирање програма по њему нису адекватна потребама националних мањина и да је стога неопходно повећати износ средстава за тај фонд и обезбедити додатна средства за финансирање културних активности.

*13. Дати приоритет економској ревитализацији подручја у којима припадници националних мањина живе у периферним и/или економски депресивним подручјима, укључујући побољшање инфраструктуре и подстицаје за бројније могућности за запошљавање.*

*Економска ревитализација подручја у којима живе припадници националних мањина*

Економска ревитализација подручја у којима живе припадници националних мањина остварује се кроз привлачење инвестиција, кроз програме подршке и подстицаја привредницима и развој инфраструктуре. Начелно посматрано, законски прописи из области улагања донети су, поред осталог, у циљу нових директних улагања и смањења незапослености, а у извештајном периоду Влада Републике Србије је у циљу привлачења директних улагања донела Уредбу о одређивању критеријума за доделу подстицаја ради привлачења директних улагања,[[72]](#footnote-72) Уредбу о одређивању критеријума за доделу подстицаја ради привлачења директних улагања у области производње прехрамбених производа,[[73]](#footnote-73) Уредбу о одређивању критеријума за доделу подстицаја ради привлачења директних улагања у сектору услуга хотелског смештаја,[[74]](#footnote-74) Уредбу о одређивању критеријума за доделу подстицаја ради привлачења директних улагања у аутоматизацију постојећих капацитета у области прехрамбене индустрије,[[75]](#footnote-75) као и Програм о распореду и коришћењу средстава за унапређење производње у производним гранама од значаја за равномерни локални и регионални развој, који је прихватила Закључком од 3. новембра 2021. године.

Министарство привреде у области инвестиционих улагања спроводи програме подршке привредницима у свим јединицама локалне самоуправе и право на учешће у реализацији тих програма остварују сви под једнаким условима. Према евиденцији Министарства привреде, у периоду од 2017. године до 2022. године, реализацијом 110 уговора о додели средстава подстицаја, односно инвестиционих пројекта на подручју централне и јужне Србије, предвиђено је запошљавање 30.482 нових радника на неодређено време.

Имајући у виду да су поједина од периферних и/или економски депресивних подручја она која углавном насељавају припадници албанске, бошњачке, бугарске и ромске националне мањине, тачније југа, југозапада и југоистока Србије, Министарство привреде је посветило посебну пажњу тим подручјима. Укупно посматрано, у периоду од 2017. до 2021. године у тим подручјима за инвестиције у области малих и средњих предузећа је издвојено 1.895.773.536,75 динара, од чега је кроз програме подршке таквим предузећима (за набавку опреме, развојне, стартап и пројекте жена и младих), бесповратно одобрено 426.539.918,60 динара. Доње табеле садрже податке о расподели тих средстава према подручјима.

Медвеђа, Бујановац, Прешево

|  |  |  |
| --- | --- | --- |
| Инвестиције | Одобрено бесповратно | Одобрено захтева |
| 244.033.796,58 | 62.368.835,28 | 20 |

Пријепоље, Сјеница, Прибој, Нови Пазар, Тутин

|  |  |  |
| --- | --- | --- |
| Инвестиције | Одобрено бесповратно | Одобрено захтева |
| 721.968.366,42 | 160.430.255,90 | 68 |

Димитровград, Босилеград, Пирот, Бабушница, Врање, Сурдулица

|  |  |  |
| --- | --- | --- |
| Инвестиције | Одобрено бесповратно | Одобрено захтева |
| 929.771.373,75 | 203.740.827,42 | 115 |

Осим од стране Министарства привреде, значајна средства у овом смислу улаже и Служба Координационог тела Владе Републике Србије за општине Прешево, Бујановац и Медвеђа, као и Покрајински секретаријат за регионални развој, међурегионалну сарадњу и локалну самоуправу.

Стратешки приоритети Службе Координационог тела Владе Републике Србије су развој инфраструктуре и опоравак предузећа која су била носилац развојa у Прешеву, Бујановцу и Медвеђи, подршка малим и средњим предузећима, предузетницима и задругама и привлачење инвестиција у три општине, које спадају у групу девастираних подручја чији је степен развијености испод 50% републичког просека. Служба Координационог тела је у периоду 2000-2020. година пренела је највише средстава општинама на југу Србије за област инфраструктуре. У поменутом периоду у ову област уложено је 6.980.377.644,45 динара (више од 59 милиона евра). Када је реч о улагањима у инфраструктуру, за период 2017-2021. година, издвојена су средства у износу од око 1 милијарде и 220 милиона динара (више од 10 милиона евра), која су утрошена на реализацију пројеката који се односе на стварање услова за бољи и квалитетнији живот становништва (изградња путева, водоснабдевање, електроснабдевање, изградња и реконструкција школа и други комунални пројекти на територији три општине). Што се тиче привредних субјеката у приватном власништву, Служба Координационог тела обезбеђује средства и расписује конкурс за доделу бесповратних средстава за субвенције малим и средњим привредним друштвима, предузетницима и пољопривредним задругама. На основу овог конкурса у периоду 2018-2021. година издвојено је преко 148 милиона динара за 65 привредних субјеката у општинама Прешево, Бујановац и Медвеђа. Служба Координационог тела je за исте намене у буџету за 2022. годину издвојила средства у износу од 40 милиона динара. Резултати спроведених конкурса су повећање броја запослених, оснаживање малих и средњих привредних друштва, предузетника и пољопривредних задруга за ефикасније повезивање на локалном, регионалном, националном и међународном тржишту, унапређење производње у циљу економског раста, унапређење конкурентности на домаћем и страним тржиштима и унапређење производње намењене извозу или супституцији увоза.

Покрајински секретаријат за регионални развој, међурегионалну сарадњу и локалну самоуправу субвенционисао је привредне субјекте у недовољно развијеним подручјима: III групе развијености и IV групе развијености, при чему је њима дат приоритет условима конкурса и путем система бодовања. У периоду од 30. јуна 2016. до 9. септембра 2021. године јединицама локалне самоуправе из III групе (13 ЈЛС) додељено је 364.587.158,88,00 динара, а јединицама локалне самоуправе из IV групе (једна ЈЛС) 10.088.006,75 динара.

Такође, и Привредна комора Србије (ПКС) кроз организовање промоција инвестиционих потенцијала општина континуирано ради на привлачењу страних инвестиција. ПКС такође нуди и базу инвестиционих пројеката и инвестиционих локација заинтересованим инвеститорима.

Посебна пажња посвећена је унапређивању подручја у којима живе припадници ромске националне мањине. У том смислу, подсећамо на Програм промоције развоја ромског предузетништва који је усвојила Влада Републике Србије, као и на инвестиционе и инфраструктурне резултате спровођења ИПА програма, а који су подробније образложени у вези с препоруком 1. из Резолуције Комитета министара.

*Подстицаји за запошљавање*

Проблеми са којима се суочавају лица из категорије теже запошљивих, као и активности које се предузимају у циљу пружања подршке у отклањању постојећих препрека и потешкоћа на путу њихове интеграције, препознати су у стратешким документима и законској регулативи. Припадност категорији теже запошљивих лица се одређује на основу сагледавања потешкоћа са којима се суочавају на тржишту рада услед здравственог стања, недовољног или неодговарајућег образовања, социодемографских карактеристика, регионалне или професионалне неусклађености понуде и тражње на тржишту рада или других објективних околности услед којих теже налазе запослење. За потребе координације активности у спровођењу политике запошљавања и јачања веза између различитих нивоа одлучивања у складу са стратешким документима и програмима запошљавања на локалном нивоу основани су локални савети за запошљавање. Локални савети за запошљавање су основани са циљем да се дефинишу приоритети и циљеви политике запошљава на локалном нивоу за одређени период, утврде мере и програми за остваривање постављених приоритета и циљева, људски и финансијски ресурси за њихову имплементацију и обезбеде механизми за праћење ефеката мера. Између осталих, задаци локалних савета за запошљавање су усмерени на анализу развојних потенцијала, дефинисање мера и инструмената политике запошљавања на локалном нивоу кроз израду локалних акционих планова запошљавања. Посебна пажња приликом дефинисања приоритета и активности је посвећена групама и лицима која имају већи ризик од дугорочне незапослености. Филијале Националне службе за запошљавање су чланови локалног савета за запошљавање.

Институције које су чланови ових савета имају задатак да спроводе активности на реализацији постављених циљева појединачно и путем заједничке институционалне сарадње, као и учешћем у пројектним активностима. Задаци и активности савета се формализују потписивањем споразума о сарадњи којима се дефинишу активности потписница споразума ради праћења постигнутих резултата и дефинисаних рокова. Пракса је показала да се најбољи резултати у погледу запошљавања и образовања лица која имају отежан приступ тржишту рада постижу кроз заједничку сарадњу институција у чијој су надлежности ови послови.

У складу са Стратегијом запошљавања у Републици Србији за период од 2021. до 2026. године политика запошљавања треба да допринесе и остваривању циљева економског развоја спровођењем мера које представљају квалитетан одговор актера локалног нивоа на изазове, потребе и могућности локалних тржишта рада.

Почев од 2010. године када је Законом о запошљавању и осигурању за случај незапослености створен основ за децентрализацију политике запошљавања, све већи број јединица локалних самоуправа показује интересовање за ову област и спремност да се активно укључи у унапређење ситуације на локалним тржиштима рада. Локални савети за запошљавање постепено преузимају кључну улогу у процесима дефинисања мера од значаја за унапређење стања и кретања на локалном тржишту рада, које је праћено повећањем издвајања из буџета јединица локалних самоуправа за реализацију мера активне политике запошљавања.

У складу са Акционим планом за период од 2021. до 2023. године за спровођење Стратегије запошљавања у Републици Србији за период од 2021. до 2026. године, један од критеријума на основу којих се одобрава висина износа средстава по захтеву јединице локалне самоуправе за учешће у финансирању мера је степен развијености јединице локалне самоуправе (јединици локалне самоуправа која припада мање развијеним подручјима обезбеђује се виши износ средстава из буџета у односу на развијене јединице локалне самоуправе). Минимални износ који се може обезбедити из буџета јединици локалне самоуправе која припада четвртoj групи (степен развијености испод 60% републичког просека) и девастираним подручјима (степен развијености испод 50% републичког просека) износи 60%, осим за јединице локалне самоуправе које су у захтеву за суфинансирање исказале потребу за обезбеђивањем нижег учешћа средстава из буџета Републике Србије од 60%.

Такође, мера активне политике запошљавања којом се подстиче равномеран регионални развој јесте и додела субвенције за запошљавање незапослених лица из категорије теже запошљивих, где висина субвенције зависи од степена развијености јединица локалне самоуправе.

Осим редовног јавног позива незапосленима за доделу субвенције за самозапошљавање, где се припадници ромске националности препознају као теже запошљива категорија, Национална служба за запошљавање расписује и посебан Јавни позив незапосленима ромске националности за доделу субвенције за самозапошљавање уз претходно дефинисану квоту за доделу субвенције за ову категорију незапослених лица.

Осим Националне службе за запошљавање, различите врсте подстицаја за запошљавање предузима и Привредна комора. Ти се подстицаји састоје у афирмацији образовања за кадрове који недостају на тржишту, у саветовању у погледу коришћења различитих кредита и субвенција, као и у повезивању са страним фондацијама које подстичу запошљавање и привредни развој.

У оквиру активности на афирмацији дуалног образовања, Привредна комора Србије (ПКС) учествововала је у раду Актива директора средњих школа на подручју ПКС-Регионална привредна коморе Севернобачког управног округа на креирању плана уписа у складу са потребама привреде. У складу са сачињеним условима уписа, дуално образовање се уводи у школској години 2018/2019. у четири средње школе, са седам образовних профила, у сарадњи са 40 компанија за 324 ученика. Потребно је истаћи да су се у две средње школе формирали полазни разреди на српском и мађарском језику што представља потенцијал за припаднике мађарске националне мањине да завршетком образовног програма буду у прилици да се одмах запосле у правним лицима са којима су прелиминарно потписали уговор о ангажовању. Овај начин образовања пружа могућност инвеститорима и из матичне земље мађарске националне мањине да упосле кадрове са познатим профилом занимања која задовољавају њихове процесе рада а самим тим повећава атрактивност Србије за даља улагања.

ПКС-Регионална привредна комора Крушевац редовно позива представнике националних мањина који су тренутно без посла и социјално угрожени на разговоре и саветовања везано за доделу бесповратних кредита које држава даје за започињање бизниса, како би креирали и охрабрили њихов предузетнички дух. У оквиру имплементације Стратегије за унапређивање положаја Рома града Крушевца – Локалног акционог плана за запошљавање, Регионална привредна комора у сарадњи са Одељењем за друштвене делатности Градске управе града Крушевца реализује бесплатну школу енглеског језика, а у циљу оснаживања незапослених лица са евиденције Националне службе за запошљавање, јачања њихових компетенција и стварања конкурентнијих кадрова на тржишту рада.

Регионална привредна комора Расинског округа учествује у пројекату на тему „Породично предузетништво и идентификација компетенција младих незапослених људи“, који припадају угроженим категоријама, укључујући ту и националне мањине, у сарадњи са организацијом Tree House, Крушевац. Други пројекат Регионалне привредне коморе Расинског округа јесте пројекат у сарадњи са општином Трстеник „Иновативни генератор запошљавања“ на тему: Повећање запошљавања кроз јачање активности младих, раног стицања радног искуства и предузетничке праксе.

На иницијативу Мађарско - српске трговинске и индустријске коморе из Сегедина, ПКС – Регионална привредна комора Суботица организовала је састанак представника Коморе са руководством SZEFO, фабрике за производњу конфекције из Сегедина. На састанку се преговарало о могућностима и условима улагања у отварање погона за израду горње одеће у Суботици или у региону ове регионалне привредне коморе. Фабрика SZEFO заинтересована је за запошљавање радника са двојним држављанством Србије и Мађарске или Хрватске, због једноставније процедуре обучавања у матичној фабрици. Радници са знањем мађарског језика имају предност у запошљавању.

Представник Регионалне привредне коморе Севернобачког управног округа је активно укључен у рад Савета за запошљавање града Суботице. Савет доноси одлуке о мерама за запошљавање незапослених лица и јавним радовима при чему се посебна пажња даје припадницима националних мањина и угрожених група становништва, управо у циљу побољшања њиховог економског положаја.

На подручју Регионалне привредне коморе Севернобачког округа (Град Суботица и општине Бачка Топола, Мали Иђош, Кањижа, Сента и Ада) активна је Фондација Просперитати - мађарска регионална фондација за заједнички развој у Војводини. Фондација је добровољна, невладина и непрофитна, основана на неодређено време ради остваривања добротворних циљева, а један од главних циљева Фондације је оживљавање стратегије економског и регионалног развоја мађарске заједнице у Војводини.

**б. Mере и политике за спровођење свих детаљних препорука, различитих налаза и закључака садржаних у Четвртом мишљењу Саветодавног комитета**

## **Члан 3. Оквирне конвенције**

### **Лични обим применe**

*13. Саветодавни комитет понавља свој позив властима да размотре укидање потенцијално ограничавајућег критеријума за држављанство садржаног у Закону о заштити права и слобода националних мањина.*

Критеријум држављанства садржан у законској дефиницији националне мањине односи се на *групе држављана* које у правном поретку Републике Србије могу уживати статус националне мањине. Другим речима, у правном поретку Републике Србије не може се признати статус националне мањине групама лица која поседују обележја као што су језик, култура, национална или етничка припадност, порекло или вероисповест, по којима се разликују од већине становништва, али која немају држављанство и нису у дуготрајној и чврстој вези са територијом Републике Србије. То се првенствено односи на групе избеглица, миграната и лица која по основу економских активности живе у Републици Србији. То што такве групе лица не уживају статус националне мањине, не значи да оне и лица која им припадају у Републици Србији, у складу с највишим међународним стандардима људских права, не уживају право на слободно изражавање, очување и развој свог етничког, културног, језичког и верског идентитета.

У правном поретку Републике Србије већина мањинских права која се индивидуално уживају и остварују, нарочито у погледу коришћења језика и писама, као и у погледу образовања, нису резервисана искључиво за држављане. Дакле, лица која нису држављани Републике Србије, а која деле исти национални идентитет са лицима која припадају националним мањинама у Републици Србији немају никаквих сметњи у погледу уживања и остваривања мањинских права. Заправо, таква лица могу бити бенефицијари свих мањинских права (на пример могу слободно употребљавати свој језик и писмо у контактима с органима власти, могу бити странке у поступцима који се у потпуности воде на језицима и писмима националних мањина, могу бити чланови мањинских удружења, могу индивидуално и у заједници с припадницима националних мањина неговати и развијати свој верски идентитет, могу похађати целокупно образовање на језику и писму националних мањина, итд.), изузев у оним случајевима када је услов држављанства изричито наведен у закону (на пример, не могу уживати изборно право и у том смислу не могу бити политички представници националних мањина, нити учествовати у поступку избора националних савета националних мањина и бити чланови тих тела).

 Органи Републике Србије понављају да не постоје оправдани разлози за иницијативу која је садржана у овој препоруци Саветодавног комитета, посебно што и Саветодавни комитет налази да је у питању тек потенцијално ограничавајући критеријум и што се и у Четвртом, као и у претходним мишљењима Саветодавног комитета, констатује флексибилан приступ који српске власти показују у погледу приступа језичким мањинским правима, што омогућава да у пракси лица која нису држављани, а која говоре исти језик као и национална мањина, могу да имају користи од многих истих права као и лица која су призната као припадници националних мањина.[[76]](#footnote-76)

### **Прикупљање података и попис становништва**

*20. Саветодавни комитет позива власти да покрену информативну кампању много пре следећег пописа, усмерену на припаднике националних мањина, подижући њихову свест о предностима учешћа у попису, о вишеструкој припадности и о њиховим правима, у циљу успешног спајања заштите и промоције мањинских права са прикупљањем поузданих информација о етничком саставу становништва.*

 Одговор на ову препоруку садржан је у одговору на препоруку 6. из Резолуције Комитета министара.

*21. Саветодавни комитет позива власти да осигурају делотворно учешће припадника националних мањина у обликовању пописне методологије и у организацији и функционисању таквих процеса, укључујући и анкетаре. Такође позива власти да све информације о пописној методологији и циљу прикупљања података учине доступним на језицима националних мањина.*

Одговор на ову препоруку садржан је у одговору на препоруку 7. из Резолуције Комитета министара.

## **Члан 4. Оквирне конвенције**

### **Законодавни оквир за борбу против дискриминације**

*24. Саветодавни комитет охрабрује власти да појачају јасноћу и доступност законодавног оквира против дискриминације, као и да осигурају да сви такви закони буду у складу са међународним стандардима.*

Полазећи од изложене препоруке, чињенице да је током вођења преговора о чланству Републике Србије у Европској унији уочено да се постојећим решењима Закона о забрани дискриминације не достижу заједничке тековине и да он није у пуној мери усаглашен са релевантним законодавством ЕУ на шта је Европска комисија у више наврата указала,[[77]](#footnote-77) као и препорука надлежних уговорних тела УН која су истакла потребу институционалног јачања заштите од дискриминације, приступило се усаглашавању одредби Закона о забрани дискриминације са правним инструментима ЕУ, односно Директивом 2000/43/ЕЗ од 29. јуна 2000. године о спровођењу принципа једнаког поступања без обзира на расно или етничко порекло.

Народна скупштина Републике Србије је 20. маја 2021. године донела Закон о изменама и допунама Закона о забрани дискриминације, чиме је основни закон усклађен са правним тековинама Европске уније али и са домаћим законодавством. Предвиђено је више измена и допуна у тексту Закона. Најпре, извршено је усклађивање дефиниције посредне дискриминације са законодавством ЕУ. Осим удруживања ради вршења дискриминације, регулисано је и навођење на дискриминацију. У оквиру забране узнемиравања и понижавајућег поступања, додато је и сексуално узнемиравање. Као једна од значајнијих допуна Закона издваја се увођење појма ,,сегрегација“ која је законски дефинисана као облик непосредне дискриминације који обухвата сваки акт којим физичко или правно лице раздваја без објективног и разумног оправдања друга лица или групу лица на основу личног својства. Додата су и три нова става у вези са чланом 14. који се односе на обавезе послодаваца и органа јавне власти за промовисање једнакости и спречавање дискриминације.

 У вези са појачавањем јасноће и доступности законодавног оквира против дискриминације, важно је истаћи да је Влада Републике Србије у јануару 2022. године, након широког круга консултација са свим релевантним друштвеним партнерима, усвојила нову Стратегију превенције и заштите од дискриминације за период од 2022. до 2030. године.[[78]](#footnote-78) Први посебан циљ ове стратегије представља усклађено национално законодавство са међународним антидискриминационим стандардима и праксом. Остваривањем овог посебног циља унапредиће се антидискриминациони правни оквир Републике Србије, тако што ће се ускладити са стандардима и праксом успостављеним под окриљем Уједињених нација, Савета Европе и Европске уније. Такође, остваривањем овог посебног циља унапредиће се национални правни оквир, тако што ће се секторски закони и подзаконска акта ускладити са антидискриминационим прописима и стандардима.

### **Мониторинг забране дискриминације и расположиви правни лекови**

 У вези са налазом Саветодавног комитета у којем се истиче важност да се институција као што је Заштитник грађана схвати као приступачан извор помоћи, требало би навести одређене податке о броју притужби у области права националних мањина које је Заштитник грађана разматрао у протеклим годинама, као и о броју предмета које је сам покренуо.

У области права националних мањина, Заштитник грађана је у 2019. години разматрао 71 предмет, од чега је било 70 притужби грађана и један предмет покренут по сопственој иницијативи. Предмети из ове области чине 2,17% укупно разматраних предмета. Заштитник грађана је упутио 24 препоруке органима управе. Од 71 разматраног предмета у 2019. години, Заштитник грађана је окончао рад на 39 предмета. У области права националних мањина у 71 предмету указано је на 76 повреда права, чији се највећи део односи на посебна права у области права националних мањина, као што су посебна права Рома, право на културно стваралаштво на матерњем језику, право на остваривање надлежности националних савета националних мањина и забрана дискриминације.

У области права националних мањина Заштитник грађана је у 2020. години разматрао 46 предмета, од чега су 43 биле притужбе грађана и три предмета по сопственој иницијативи. У 46 предмета указано је на 46 повреда права, чији се највећи део односи на: посебна права Рома, забрану дискриминације, индивидуална права припадника националних мањина. Предмети из ове области чине скоро 1% од броја укупно разматраних предмета у 2020. години. У 2020. години окончан је рад на 75 предмета, од чега је 38 предмета из 2020. године и 37 предмета из ранијих година. Ефикасност поступања Заштитника грађана по предметима у овој области повећана је за скоро 28% у односу на 2019. годину на шта указује број окончаних у односу на укупан број предмета у овој области, а упућено је 15 препорука органима управе.

У области права националних мањина Заштитник грађана је у 2021. години разматрао 44 предмета, од тога 43 притужбе грађана и један предмет по сопственој иницијативи, и окончао рад на 35 предмета као и рад на седам предмета из ранијих година. Заштитник грађана је упутио пет препорука органима управе. Повреде права у овим предметима најчешће се, као и у претходним годинама, односе на посебна права Рома, забрану дискриминације и право на остваривање надлежности националних савета националних мањина.

Национални савет бошњачке националне мањине сматра да је због недовољног познавања закона број поднесених притужби Заштитнику грађана на поступања државних органа неадекватан. У току 2020. и 2021. године Национални савет се четири пута обраћао Заштитнику грађана (два пута у 2020. и два пута у 2021. години), а Заштитник грађана је издао три препоруке (једну у 2020. и две у 2021. години).

*29. Саветодавни комитет позива власти да појачају своје напоре на подизању свести, посебно међу групама које су најчешће изложене дискриминацији, посебно Ромима који живе у неформалним насељима, као и релевантним радницима у заједници, о законодавним стандардима и доступним правним средствима жртвама дискриминације.*

Одговор на ову препоруку садржан је у одговору на препоруку 1. из Резолуције Комитета министара.

### **Прикупљање података о равноправности и мере за промовисање ефикасне равноправности**

*35. Саветодавни комитет позива власти да значајно појачају своје напоре да успоставе и користе, што је пре могуће и најкасније до истека рока за издавање петог Државног извештаја, одрживи оквир за прикупљање података о људским правима на основу питања која се односе на приступ правима припадника националних мањина као и да промовишу комплементарна квалитативна и квантитативна истраживања како би се проценила ситуација припадника националних мањина. Саветодавни комитет такође позива власти да, на основу таквих података и истраживања, успоставе, спроводе, прате и периодично преиспитују мањинске политике уз делотворно учешће припадника националних мањина.*

Одговор на ову препоруку садржан је у одговору на препоруку 2. из Резолуције Комитета министара.

### **Положај Рома**

У погледу налаза и става Саветодавног комитета који је *веома забринут због ситуације Рома, посебно жена и деце у вези са здравственом и социјалном заштитом*, најпре је потребно указати на нормативни оквир и податке о ромској деци у хранитељским породицама.

У складу са Правилником о хранитељству[[79]](#footnote-79), за остваривање најбољег интереса детета на хранитељству примењују се следећи стандарди: 1) избор хранитељске породице врши се из круга сродничких, односно других хранитељских породица које имају општу подобност за хранитељство и које испуњавају услове за бављење хранитељством у складу са овим правилником; 2) избор хранитељске породице врши се примарно у средини порекла детета кад је то у његовом најбољем интересу; 3) браћа и сестре се, по правилу, смештају у исту хранитељску породицу; 4) у хранитељску породицу се смешта највише троје деце, односно, двоје ако су деца са посебним потребама, осим када су у питању браћа и сестре; 5) дете за које се примењује хранитељство припрема се за смештај у хранитељску породицу, повратак у биолошку породицу, промену облика заштите и осамостаљивање; 6) развој и напредовање детета на хранитељству прати се континуирано и врши се увид у остваривање сврхе хранитељства, посетама хранитељској породици, интензивније у периоду прилагођавања, а током одвијања хранитељства најмање једном месечно; 7) за дете на хранитељству надлежни центар за социјални рад, у сарадњи са центром за породични смештај, доноси план услуга, који укључује и план подршке детету и хранитељској породици чија се реализација проверава два пута годишње; 8) детету и хранитељској породици обезбеђују се различити видови подршке у складу са потребама детета и хранитељске породице; 9) за обављање хранитељске улоге врши се процена опште подобности хранитеља која се преиспитује након две године, а у кризним ситуацијама одмах након наступања промене која је изазвала кризу; 10) хранитељи се за бављење хранитељством припремају по Програму припреме за хранитељство, у складу са овим правилником; 11) за хранитеље се, током одвијања хранитељства, најмање једном годишње у трајању од 10 сати рада, организују програми едукације у циљу јачања хранитељских компетенција; 12) за стручне раднике који обављају послове хранитељства, најмање једном годишње у трајању од 10 сати рада, организују се програми едукације у циљу јачања професионалних компетенција; 13) хранитељи и стручни радници центра за социјални рад остварују сараднички однос у циљу остваривања сврхе хранитељства и подељене одговорности за дете.

На основу члана 33. истог Правилника за избор адекватне хранитељске породице за дете потребно је да она: 1) одговара циљевима заштите детета, према његовим актуелним и дугорочним потребама; 2) испуњава услове у погледу разлике у годинама између детета и хранитеља која треба да одговара односу родитељ - дете; 3) испуњава стандарде дефинисане овим правилником у погледу простора и опреме за дете; 4) живи у средини која располаже одговарајућим ресурсима према развојним и специфичним потребама детета; 5) живи у средини која ће омогућити очување успостављених односа детета са сродницима и другим блиским особама; 6) обезбеђује неговање и очување личног, породичног и националног идентитета детета; 7) одговара потребама детета у складу са његовим националним пореклом, узрастом, полом, образовним и другим потребама; 8) има посебне капацитете и мотивацију за задовољавање потреба детета које има теже здравствене или развојне тешкоће.

У табелама које следе дати су подаци о укупном броју деце на смештају у 2020. години и броју деце ромске националности на смештају по годинама.

|  |  |
| --- | --- |
|   | БРОЈ ДЕЦЕ НА СМЕШТАЈУ ПРЕМА ВРСТИ СМЕШТАЈА (за 2020. годину) |
|   | домски смештај | породични смештај |
| Деца до 18 год. | 633 | 5.149 |

|  |  |
| --- | --- |
|   | БРОЈ ДЕЦЕ РОМСКЕ НАЦИОНАЛНОСТИ НА СМЕШТАЈУ ПРЕМА ВРСТИ СМЕШТАЈА (ПО ГОДИНАМА) |
|  Деца до 18 год. | домски смештај | породични смештај |
| 2017 | 120 | 915 |
| 2018 | 115 | 830 |
| 2019 | 100 | 790 |
| 2020 | 86 | 752 |
| 2021 | 87 | 725 |

*Извор: Подаци Информационог система Министарства за рад, запошљавање, борачка и*

*социјална питања*

Из наведених података може се закључити да није тачан податак којим располаже Саветодавни комитет да се око 30% деце ромске националности налази у хранитељским породицама, већ је тај проценат упола мањи, односно око 15% деце (гледано у односу на 2020).

У погледу констатације Саветодавног комитета да је *сиромаштво истакнуто као значајан фактор у доношењу одлука о склањању ромске деце из њихових породица* потребно је истаћи да се на основу члана 81. Породичног закона[[80]](#footnote-80) родитељи могу лишити родитељског права само када злоупотребљавају или грубо занемарују дужности родитеља. Суштина за лишење родитељског права је у томе да је понашање родитеља и старање о деци такво да захтева одузимање родитељског права а сиромаштво никада није разлог за лишавање докле год су родитељи савесни и адекватно воде бригу о детету.

 На основу члана 81. Породичног закона родитељ злоупотребљава права или грубо занемарује дужности из садржине родитељског права ако: физички, сексуално или емоционално злоставља дете, израбљује дете силећи га на претерани рад или на рад који угрожава морал, здравље или образовање детета, односно на рад који је забрањен законом, ако подстиче дете на вршење кривичних дела, ако навикава дете на одавање рђавим склоностима, или на други начин злоупотребљава права детета.

Родитељ грубо занемарује дужности из садржине родитељског права: ако је напустио дете; ако се уопште не стара о детету са којим живи; ако избегава да издржава дете или да одржава личне односе са дететом са којим не живи, односно ако спречава одржавање личних односа детета и родитеља са којим дете не живи; ако с намером и неоправдано избегава да створи услове за заједнички живот са дететом које се налази у установи социјалне заштите за смештај корисника; ако на други начин грубо занемарује дужности из садржине родитељског права.

У вези са налазима Саветодавног комитета према којима се још увек пријављују правне и практичне препреке у вези са административним процедурама за пријаву рођења, стицање држављанства, као и пријаву сталног боравка и издавање личних карти, власти најпре истичу да правни оквир у Републици Србији обезбеђује сваком детету право на упис у матичну књигу рођених. Идентификација родитеља, односно мајке, на начин предвиђен тач. 10. и 24. Упутства о вођењу матичних књига и обрасцима матичних књига[[81]](#footnote-81) и чланом 5. Правилника о поступку издавања пријаве рођења детета и обрасцу пријаве рођења детета у здравственој установи,[[82]](#footnote-82) усклађена је са позитивним прописима Републике Србије у погледу идентификације лица. На тај начин обезбеђује се правна сигурност детета, а ова идентификација ни у ком случају не представља препреку за регистрацију рођења детета одмах по рођењу. Спроводећи овај стандард у поступцима у којима се одлучује о правима деце обезбеђује се механизам заштите у циљу спречавања сваке могуће врсте злоупотребе (нпр. трговине децом и људима) и на тај начин Република Србија уважава и спроводи обавезе које је преузела у складу са Конвенцијом Савета Европе о борби против трговине људима.

У току реализације другог по реду Споразума о разумевању између Министарства државне управе и локалне самоуправе, Заштитника грађана и Високог комесаријата Уједињених нација за избеглице - Представништво у Србији, додатно је 2020. године унапређена ефикасност поступања службеника у овој области доношењем Инструкције за поступање у случајевима рођења детета чији родитељи немају лична документа ради омогућавања уписа у матичну књигу рођених.[[83]](#footnote-83) Инструкција предвиђа координисан рад службеника (по принципу хитности и најбољег интереса детета) без обзира да ли је дете рођено у здравственој установи или изван ње, тако да се обезбеди идентификација родитеља, односно мајке ради уписа детета у матичну књигу рођених.

Ради уписа у матичну књигу рођених, у складу са овом инструкцијом одмах по рођењу детета покреће се процедура идентификације мајке у сарадњи са службеницима Министарства унутрашњих послова и надлежним матичарима како би се истовремено покренуо одговарајући поступак обезбеђења личних докумената за мајку или њеног накнадног уписа у матичну књигу рођених. Инструкција се примењује без обзира да ли је дете рођено у здравственој установи или изван ње, и има за циљ не само ефикасан и брз упис новорођеног детета у матичну књигу рођених, већ и решавање евентуалног генерацијског проблема лица која нису уписана у матичну књигу рођених и истовремено утврђивање да ли мајка има још деце која нису уписана у матичну књигу рођених, како би се и ти случајеви идентификовали и решили. Имајући у виду да се према последњем истраживању УНХЦР из новембра 2020. године, случајеви да неко лице није уписано у матичну књигу рођених сада јављају као изузетак, на овај начин проблем тзв. правне невидљивости решава се на нивоу целе породице, чиме се ефикасно отклањају и ризици од апатридије.

Република Србија наставља да буде посвећена решавању овог питања и у наредном периоду, у оквиру трећег по реду Споразума о разумевању који је потписан 10. фебруара 2022. године, у оквиру којег ће се уложити додатни напори како би шира јавност, са акцентом на припаднике ромске националне мањине, била информисана о начину на који се може остварити право на упис у матичну књигу рођених, као и приступ личним документима, уз пружање подршке решавању појединачних случајева лица која нису решила ово статусно питање.

Такође, битно је истаћи да процедура пријаве рођења искључује наплату било каквих такси, јер је Законом о републичким административним таксама[[84]](#footnote-84) прописано да се не плаћа такса за пријаве за упис у матичне књиге, а још 2011. године истим законом је утврђено ослобађање од плаћања административних такси за списе и радње које су у вези са поступком за накнадни упис чињенице рођења у матичну књигу рођених.

Осим тога, свако лице које није уписано у матичну књигу рођених то право може остварити у поступку накнадног уписа. За лица која упис не могу извршити у управном поступку, омогућено је да се упишу кроз олакшану процедуру ванпарничног поступка утврђивања времена и места рођена. Право на накнадни упис се несметано остварује, а праћењем стања у овој области у табели у наставку дати су статистички подаци о броју уписа по годинама.

|  |
| --- |
| Лица уписана у матичне књиге |
| Година | Управни поступак – накнадни упис чињенице рођења у МКР | Ванпарнични поступак – утврђивање времена и места рођења |
| 2017. | 1537 | 508 |
| 2018. | 846 | 261 |
| 2019. | 476 | 451 |
| 2020. | 430 | 299 |
| 2021. | 316 | 221 |

У вези са наводима да *Роми повратници са децом рођеном у иностранству наилазе на посебне потешкоће при уписивању своје деце у матичну књигу рођених*, указујемо да се, у складу са позитивним прописима у Републици Србији који регулишу област матичних књига свако дете које се роди у иностранству и чији је један од родитеља држављанин Републике Србије, уписује у матичну књигу рођених по пријави родитеља, на основу извода из матичне књиге иностраног органа.

У погледу проблема у вези са остваривањем права из система социјалне заштите, битно је истаћи да су лична документа предуслов да би неко имао приступ новчаној социјалној помоћи или коришћењу услуга у заједници. Препреке у приступу остваривању права на материјалну новчану помоћ имали су становници неформалних насеља који нису имали формално пријављено место пребивалишта. Унапређењем прописа и спровођењем активности предвиђених поменутим споразумима о разумевању, већина Рома у Србији прибавила је потребна документа за остваривање ових права.

Закључно са 28.3.2022. године, Министарство унутрашњих послова је за 4.037 лица, од којих већина живи у неформалним насељима, решењима утврдило пребивалиште на адреси надлежних центара за социјални рад (на основу Закона о пребивалишту и боравишту грађана,[[85]](#footnote-85) који је омогућио пријаву пребивалишта на адреси установе социјалне заштите за лица која немају пријављено пребивалиште по другом основу), након чега су тим лицима издата и лична документа.

Поред тога, доношење Закона о социјалној карти[[86]](#footnote-86) и успостављање Регистра социјалних карата омогућава лакше остваривање права за кориснике, интеграцију са подацима Националне службе за запошљавање о незапослености, систематски преглед и проналажење најугроженијих незапослених особа, као и геореференцирање рањивих група и појединаца на територији Републике Србије. Такође, доприноси олакшаном остваривању права корисника путем е Управе, јер ће им се омогућити да електронски кроз јединствену приступну тачку остваре своја права на олакшан начин. То у исто време потенцијалног корисника ослобађа обавезе прикупљања различите документације и компликоване административне процедуре, с обзиром на то да су све неопходне базе података умрежене кроз Регистар.

*43. Саветодавни комитет позива власти да значајно појачају своје напоре у спровођењу и праћењу акционих планова у оквиру постављених рокова. Мере треба редовно пратити и периодично ревидирати како би се потврдило да су показатељи постигнути и да се сагледавају потребе заинтересованих лица. Процена и евалуација треба да се спроведу у консултацији са корисницима.*

 Будући да је у извештајном периоду престало важење већег броја стратешких докумената који су од значаја за остваривање права националних мањина, Република Србија је отпочела процес израде и увајања нових стратегија и акционих планова чијим спровођењем ће се даље унапређивати положај националних мањина или осетљивих друштвених група.

Као резултат ревизије мера и активности из стратешког документа за социјално укључивање Рома и Ромкиња који је био предвиђен за период 2016-2025, као и потребе да се стратешке мере ускладе са новим европским оквиром за инклузију Рома, Влада је 3. фебруара 2022. године усвојила нову Стратегију за социјално укључивање Рома и Ромкиња у Републици Србији за период 2022-2030. Осим тога, будући да је окончана јавна расправа у вези с Акционим планом за спровођење Стратегије за социјално укључивање Рома и Ромкиња у Републици Србији за период 2022-2024. године, очекује се његово скоро усвајања.[[87]](#footnote-87)

У јуну 2021. године Влада је образовала ново Координационо тело коме председава Председник Владе, са задатком да прати процес социјалног укључивања Рома и Ромкиња и да прати спровођење стратегије и акционог плана из ове области. Координационо тело, ради веће оперативности, у свом оквиру има и Стручну групу коју чине представници свих ресора релевантних за спровођење мера дефинисаних стратегијом, док административно-техничку подршку у раду Стручне групе пружа Одсек за инклузију Рома у оквиру надлежног министарства.

Ради системског и свеобухватнијег управљања јавним политикама у области инклузије Рома и Ромкиња, као и у сврху веће укључености представника Рома и Ромкиња из цивилног сектора, надлежно министарство је започело процес формирања Платформе цивилног друштва, која подразумева механизам за редовну размену информација између удружења грађана и институција, а која ће бити подржана и електронском платформом за бржу и ефикаснију комуникацију.

Стратегија превенције и заштите од дискриминације за период од 2022. до 2030. године усвојена је 20. јануара 2022. године. Јавна расправа о Предлогу акционог плана (2022–2023) за спровођење Стратегије превенције и заштите од дискриминације за период од 2022. до 2030. године спроведена је у периоду од 10. до 29. јуна 2022. године.

Крајем 2021. године образована је Посебна радна група за припрему текста Предлога акционог плана за остваривање права националних мањина, коју чине представници надлежних институција, националних савета националних мањина и организација цивилног друштва. Акциони план ће бити базиран, између осталог, на Извештају о напретку у процесу приступања Србије Европској унији, препорукама из Четвртог мишљења Саветодавног комитета о спровођењу Оквирне конвенције за заштиту националних мањина, као и на закључцима и препорукама из „Ex-post aнализе о реализацији Акционог плана за остваривање права националних мањина”. Радна група је до сада одржала већи број састанка, а у циљу што прецизнијег дефинисања мера и активности из Акционог плана, редовно се одржавају и појединачни консултативни састанци са представницима релевантних државних органа, као и са представницима националних савета националних мањина.

Свим наведеним документима предвиђене су мере које имају за циљ праћење њиховог остваривања, као и прикупљање релевантних података. Штавише, у извештајном периоду предузете су мере за ефективно спровођење и праћење остваривања претходно важећих стратешких докумената, које су, између осталог, посужиле за ревизију и усвајање нових стратешких докумената. Тако је у периоду јун – октобар 2017. године припремљена Анализа примене Стратегије превенције и заштите од дискриминације за период 2014-2018. година. Такође, у новембру 2018. године извршена је Анализа извештаја о примени Акционог плана за остваривање права националних мањина у оквиру пројекта „Јачање заштите националних мањина у Србији” који је био саставни део „Horizontal Facility за Западни Балкан и Турску“ - Заједнички програм између Европске уније и Савета Европе. Напослетку, у оквиру пројекта „Промоција различитости и равноправности у Србији”, који је део заједничког програма Европске уније и Савета Европе „Horizontal Facility за Западни Балкан и Турску 2019-2022”, ангажовани су независни експерти који су припремили „Еx-post анализу ефеката примене Акционог плана за остваривање права националних мањина“. Основни циљ анализе био је да обезбеди процену учинака Акционог плана, односно да оцени његову релевантност, ефективност, ефикасност и одрживост, како би се донела одлука о будућим корацима у планирању јавних политика у области права националних мањина.

У Анализи се наводи да се на основу расположивих података може констатовати да је највећи део стратешких циљева „делимично остварен”. Када су у питању појединачне активности, оне су генерално водиле ка остварењу резултата, али је констатовано да између појединих резултата и активности често није постојала довољно конкретна веза, као и да је због недовољне процене доступних капацитета за спровођење активности, кашњење једне активности неретко узроковало и кашњење других.

Према Анализи, највећа постигнућа остварена су у области законских решења и њихове доследније примене. Остварене су све активности усмерене ка измени законодавства неопходног за стварање законског основа за унос података о националној припадности у збирке података и креирање мера афирмативне акције, обуке матичара, унапређење посебног бирачког списка за изборе за националне савете националних мањина и упис лица у матичну књигу рођених путем накнадног уписа. Напредак чине и измене већег броја закона и подзаконских аката којима је створена основа за вођење, на добровољној бази, података о заступљености националних мањина и увођење конкретних афирмативних мера за запошљавање у јавном сектору и правосуђу, као и измене законодавног оквира којим се регулише рад националних савета и операционализује Буџетски фонд за националне мањине.

У циљу израде квалитетнијег, ефективнијег, ефикаснијег и одрживијег Акционог плана у будућности, у Анализи су дате одговарајуће препоруке. Полазећи од закључака и препорука из Ex-post aнализе почео је рад на припреми новог стратешког документа за остваривање права националних мањина, који је, као што је истакнуто, у време припреме овог извештаја у фази израде.

*44. Саветодавни комитет апелује на власти да се одлучно позабаве структуралном дискриминацијом са којом се суочавају припадници ромске националне мањине у погледу њиховог статуса држављанства, као и становања, здравства, образовања и запошљавања, укључујући предузимање неопходних афирмативних мера за решавање проблема корена узрока дискриминације са којом се Роми суочавају.*

Одговор на ову препоруку садржан је у одговору на препоруку 1. из Резолуције Комитета министара.

## **Члан 5. Оквирне конвенције**

### **Очување и промоција свих идентитета и култура националних мањина**

*51. Саветодавни комитет позива власти да додатно појачају средства додељена Буџетском фонду за националне мањине и предузму потребне мере како би осигурале додатна средства за националне мањине у централној и јужној Србији. Такође позива власти да развију могућности за изградњу капацитета за организације са мање ресурса како би повећале своје шансе на конкурсима за финансирање из Буџетског фонда за националне мањине и обезбеде да конкурсне процедуре буду осмишљене тако да се њима узимају у обзир специфичне потребе мањина.*

Одговор на ову препоруку садржан је у одговору на препоруку 12. из Резолуције Комитета министара.

*52. Саветодавни комитет такође позива власти, на државном и на покрајинском нивоу, да даље промовишу и подржавају мултикултуралне и интеркултурне пројекте и обезбеђују редовно финансирање, као и одрживост.*

*Мултикултурални и интеркултурни пројекти*

Министарство културе и информисања је поводом конкурсног суфинансирања пројеката од значаја за националне мањине које се спроводи сваке године, у више наврата истицало да је карактер пријављених пројеката најчешће такав да пројекти у недовољној мери комуницирају са широм заједницом, односно да су затворени у оквире једне мањине. Имајући ово у виду, редефинисани су конкурсни приоритети, тако да се предност даје пројектима који негују културне и језичке особености више националних мањина и подстичу на међукултурни дијалог. У оквиру конкурса за културне делатности националних мањина број конкурсних пријава за област мултикултурног стваралаштва се у извештајном периоду повећао, али, нажалост, њихов квалитет није био на задовољавајућем нивоу да би и број подржаних пројеката пратио ову статистику. У наредном периоду ће се, у оквиру планираних едукативних мера, радити на подизању свести о важности мултикултурног приступа, као и на садржинском квалитету понуђених пројеката. Табела у наставку садржи податке о мултикултуралним пројектима на специјализованим конкурсима који су искључиво намењени за суфинансирање културне делатности националних мањина.

|  |  |  |  |  |  |
| --- | --- | --- | --- | --- | --- |
|  | 2017. | 2018. | 2019. | 2020. | 2021. |
| Број пријављених пројеката | 9 | 8 | 10 | 10 | 12 |
| Број подржаних пројеката | 6 | 6 | 5 | 7 | 7 |
| Износ средстава | 1.100.000,00 | 720.000,00 | 667.000,00 | 845.000,00 | 840.000,00 |

Осим на специјализованим конкурсима који су искључиво намењени за суфинансирање културне делатности националних мањина, суфинансирање мултикултурних пројектата вршено је и на другим конкурсима Министарства, о чему су подаци дати у доњој табели.

|  |  |  |  |  |  |
| --- | --- | --- | --- | --- | --- |
|  | 2017. | 2018. | 2019. | 2020. | 2021. |
| Број подржаних пројеката | 5 | 4 | 7 | 9 | 8 |
| Износ средстава | 1.850.000,00 | 2.310.000,00 | 5.909.000,00 | 6.640.000,00 | 7.020.000,00 |

У области заштите и очувања културног наслеђа у АП Војводини, конкурс за финансирање – суфинансирање пројеката који се расписује на годишњем нивоу, подразумева пројекте у области заштите непокретног, покретног и нематеријалног наслеђа свих народа и националних мањина чије се наслеђе, сходно закону, сматра културним добром. У складу са међународним стандардима, културно наслеђе као цивилизацијска тековина припада свима, те је добробит од његове заштите и очувања заједничка, а највећи број подржаних пројеката (више од 80 %) по овом конкурсу има мултикултурни карактер. У области савременог стваралаштва, такође се подржавају пројекти који имају мултикултурну димензију, а број подржаних мултикултурних пројеката зависи пре свега од броја и квалитета поднетих пријава.

|  |
| --- |
| Заштита и очување културног наслеђа |
|  | 2017. | 2018. | 2019. | 2020. | 2021. |
| Укупан број пројеката | 31 | 64 | 36 | 30 | 91 |
| Мултикултурни | 28 | 57 | 30 | 25 | 77 |
| Износ средстава на конкурсу | 7.000.000,00 | 7.000.000,00 | 7.000.000,00 | 7.000.000,00 | 32.810.400,00 |
| Савремено стваралаштво |
| Број пројеката | 1 | 1 | 1 | 2 | 2 |
|  | 400.000,00 | 500.000,00 | 500.000,00 | 600.000,00 | 400.000,00 |

Пројекат „Афирмација мултикултурализма и толеранције у Војводини”, чији је циљ неговање културног диверзитета и развијање духа међуетничке толеранције код грађана Војводине, успешно се реализује од 2005. године. Активности пројекта усмерене су ка младима, првенствено ученицима у вишим разредима основне школе и свим разредима средње школе, а имајући у виду то да пројекти подразумевају укључивање и непосредан контакт више хиљада младих, реализација пројекта посредно утиче и на ширу популацију у Војводини. У 2020. и 2021. години неке од активности у оквиру пројекта нису реализоване због пандемије болести изазване КОВИД-19 вирусом, будући да су подразумевале учешће великог броја учесника на истом простору. У табели која следи садржани су подаци о активностима реализованим у оквиру овог пројекта у извештајном периоду.

|  |  |  |
| --- | --- | --- |
| Подпројекти | Учесници | Пратеће активности |
| 2017. |
| Квиз „Колико се познајемо” | Екипе из 44 средње школе | Репортаже са регионалних и полуфиналних такмичења и целокупна финална емисија емитоване су на програмима Јавне медијске установе РТВ |
| „Камп без граница, Кањижа 2017“ | 144 такмичара из 16 средњих школа |  |
| Едукативно путовање – Словенија | 40 ученика и шест професора  | Репортаже са путовања емитована је на програмима Јавне медијске установе РТВ |
| **Укупна средства** | **29.350.707,92** |
| 2018. |
| Квиз „Колико се познајемо” | Екипе из 27 средњих школа | Репортаже са регионалних и полуфиналних такмичења и целокупна финална емисија емитоване су на програмима Јавне медијске установе РТВ |
| „Камп без граница, Кањижа 2018“ | 136 такмичара из 16 средњих школа |  |
| Едукативно путовање – Република Словачка | 36 ученика и шест професора | Репортаже са путовања емитована је на програмима Јавне медијске установе РТВ |
| **Укупна средства** | **22.443.212,63** |
| 2019. |
| Квиз „Колико се познајемо” | Екипе из 27 средњих школа | Репортаже са регионалних и полуфиналних такмичења и целокупна финална емисија емитоване су на програмима Јавне медијске установе РТВ |
| Конкурс за суфинансирање пројеката очувања и неговања међунационалне толеранције у Војводини | Од 288 пројеката који су задовољавали услове конкурса, финансирано је 139 пројеката |  |
| Едукативно путовање – Румунија | 45 ученика и 11 професора |  |
| **Укупна средства** | **20.968.647,17** |
| 2020. |
| Конкурс за избор видео-рада: „Mултикултуралност и етничка разноликост у Војводини” | Ученици средњих школа |  |
| Конкурс за суфинансирање пројеката очувања и неговања међунационалне толеранције у Војводини | Од 445 пројеката који су задовољавали услове конкурса, финансирано је 214 пројеката |  |
| **Укупна средства** | **15.130.000,00** |
| 2021. |
| „Мултикултурализам на клик“ - 6 награних конкурса (видео рад, фотографија, литерарна форма, дизајн, ликовни рад и др.) | Ученици основних и средњих школа |  |
| Конкурс за суфинансирање пројеката очувања и неговања међунационалне толеранције у Војводини | Од 344 пројеката који су задовољавали услове конкурса, финансирано је 184 пројеката |  |
| **Укупна средства** | **14.619.645,00** |

У доњој табели дат је, према расположивим подацима, преглед броја јединица локалне самоуправе, броја подржаних мултикултурних пројеката и износ опредељених средстава у 2020. години.

|  |  |  |
| --- | --- | --- |
| Број ЈЛС | Број подржаних пројеката | Износ средстава |
| 14 | 29 | 6.475.800,00 |

У оквиру конкурса за суфинансирање пројеката из области јавног информисања на језицима националних мањина Министарства културе и информисања подршка се пружа и мултијезичким и мултикултуралним пројектима који доприносе развоју дијалога, бољем упознавању и разумевању у вишенационалним срединама. У табели која следи приказани су подаци о мултијезичким и мултикултуралним пројектима који су у овом извештајном периоду подржани средствима буџета Републике Србије.

|  |  |  |  |  |  |
| --- | --- | --- | --- | --- | --- |
|  | 2017. | 2018. | 2019. | 2020. | 2021. |
| Број подржаних пројеката | 8 | 12 | 10 | 9 | 6 |
| Износ средстава | 3.200.000,00 | 5.800.000,00 | 4.569.400,00 | 4.550.000,00 | 3.800.000,00 |

Овакви пројекти подржавају се и на осталим конкурсима у области јавног информисања које расписује Министарство. Подаци о подржаним мултијезичким и мултикултуралним пројектима на тим конкурсима доступни су за 2020. годину и представљени су у доњој табели.

|  |  |  |
| --- | --- | --- |
| Конкурс | Број подржаних пројеката | Износ средстава |
| Производња медијских садржаја за интернет медије | 2 | 750.000,00 |
| Производња медијских садржаја за телевизије | 7 | 5.750.000,00 |
| Производња медијских садржаја штампане медије и сервисе новинских агенција | 2 | 1.300.000,00 |
| Организовање и учешће на стручним, научним и пригодним скуповима, као и унапређивање професионалних и етичких стандарда | 3 | 1.600.000,00 |
| Производња медијских садржаја електронских медија чији издавачи имају седиште на територији АП Косово и Метохија  | 1 | 850.000,00 |

У табели која следи дати су подаци о вишејезичним пројектима подржаним на конкурсима Покрајинског секретаријата за културу, јавно информисање и односе с верским заједницима у области јавног информисања у извештајном периоду.

|  |  |  |  |  |  |
| --- | --- | --- | --- | --- | --- |
|  | 2017. | 2018. | 2019. | 2020. | 2021. |
| Број подржаних пројеката | 5 | 7 | 4 | 2 | 4 |
| Износ средстава | 650.000,00 | 1.050.000,00 | 550.000,00 | 350.000,00 | 450.000,00 |

У доњој табели дат је, према расположивим подацима, преглед броја подржаних вишејезичних пројеката на конкурсима за производњу медијских садржаја које су расписале јединице локалне самоуправе, броја јединица локалне самоуправе које су их расписале и износ опредељених средстава у 2020. години.

|  |  |  |
| --- | --- | --- |
| Број ЈЛС | Број подржаних пројеката | Износ средстава |
| 18 | 34 | 23.760.000,00 |

*Обезбеђивање редовног финансирања и одрживости пројеката од значаја за националне мањине*

Министарство културе и информисања је кроз програмски буџет обезбедило континуирано и одрживо финансирање пројеката који су од значаја за националне мањине. У оквиру стратешких приоритета развоја културе за период од 2021. до 2025. године Министарство је предвидело наставак постепеног увећавања укупно расположивог буџета за културу, што ће се одразити и на буџет намењен за културне делатности националних мањина. У последње две године буџет опредељен за конкурс за културне делатности националних мањина је растао у просеку за око 10% годишње и у 2022. години износи 18.680.000,00 динара. Табела у наставку садржи податке о пројектима на специјализованим конкурсима који су искључиво намењени за суфинансирање културне делатности националних мањина.

|  |  |  |  |  |  |
| --- | --- | --- | --- | --- | --- |
|  | 2017. | 2018. | 2019. | 2020. | 2021. |
| Број пријављених пројеката | 241 | 206 | 259 | 205 | 303 |
| Број подржаних пројеката | 102 | 116 | 127 | 123 | 139 |
| Проценат одобрених | 42,3% | 56,3% | 49% | 60% | 45.9% |
| Укупно додељен износ |  15.640.000,00  |  15.380.000,00  |  16.558.000,00  |  15.550.000,00  |  17.000.000,00  |

Статистика приказана у табели која следи показује износе додељених средстава по појединачним мањинама на специјализованим конкурсима за суфинансирање културне делатности националних мањина.

|  |  |  |  |  |  |
| --- | --- | --- | --- | --- | --- |
| Национална мањина | 2017. | 2018. | 2019. | 2020. | 2021. |
| Албанци | 440.000,00 | 480.000,00 | 480.000,00 | 600.000,00 | 720.000,00 |
| Бошњаци | 2.040.000,00 | 2.391.000,00 | 2.312.000,00 | 2.370.000,00 | 2.600.000,00 |
| Бугари | 550.000,00 | 610.000,00 | 634.000,00 | 620.000,00 | 600.000,00 |
| Буњевци | 560.000,00 | 520.000,00 | 650.000,00 | 510.000,00 | 480.000,00 |
| Власи | 520.000,00 | 720.000,00 | 754.000,00 | 810.000,00 | 360.000,00 |
| Горанци  |  |  |  |  | 270.000,00 |
| Грци | 150.000,00 | 130.000,00 | 120.000,00 |  | 120.000,00 |
| Јевреји | 480.000,00 | 240.000,00 | 240.000,00 | 120.000,00 | 240.000,00 |
| Мађари | 2.360.000,00 | 2.938.000,00 | 2.465.000,00 | 1.820.000,00 | 2.500.000,00 |
| Македонци | 640.000,00 | 480.000.00 | 650.000,00 | 840.000,00 | 840.000,00 |
| Муслимани |  | 150.000,00 | 120.000,00 | 120.000,00 |  |
| Немци | 360.000,00 | 150.000,00 | 240.000,00 | 120.000,00 | 360.000,00 |
| Роми | 1.860.000,00 | 1.346.000,00 | 1.747.000,00 | 1.715.000,00 | 1.700.000,00 |
| Румуни | 860.000,00 | 600.000,00 | 800.000,00 | 960.000,00 | 750.000,00 |
| Руси |  |  |  |  | 120.000,00 |
| Русини | 510.000,00 | 740.000,00 | 941.000,00 | 680.000,00 | 840.000,00 |
| Словаци | 1.060.000,00 | 850.000,00 | 1.044.000,00 | 1.020.000,00 | 1.080.000,00 |
| Словенци | 360.000,00 | 360.000,00 | 480.000,00 | 360.000,00 | 390.000,00 |
| Украјинци |  | 150.000,00 |  |  | 120.000,00 |
| Хрвати | 1.320.000,00 | 1.320.000,00 | 1.614.000,00 | 1.560.000,00 | 1.350.000,00 |
| Цинцари |  |  | 120.000,00 | 120.000,00 | 240.000,00 |
| Црногорци |  | 240.000,00 | 120.000,00 | 120.000,00 | 240.000,00 |
| Чеси | 470.000,00 | 245.000,00 | 360.000,00 | 240.000,00 | 240.000,00 |

Пројекти националних мањина, односно пројекти који су од значаја за националне мањине подржавају се у значајном обиму и путем других конкурса које расписује Министарство. Табела у наставку садржи податке о пројектима који су финансирани на другим конкурсма. Важно је, међутим, истаћи да је реч само о пројектима за које се са сигурношћу може утврдити да представљају пројекте који се односе на националне мањине, а да је стваран број пројеката и додељених средстава свакако већи, јер се, у сваком конкретном случају не може добити поуздан податак о националној припадности чланова удружења - подносилаца пројеката и/или бенефицијара пројектних активности.

|  |  |  |  |  |  |
| --- | --- | --- | --- | --- | --- |
|  | 2017. | 2018. | 2019. | 2020. | 2021. |
| Број пројеката | 11 | 14 | 24 | 10 | 16 |
| Износ средстава | 5.040.000,00 | 12.414.400,00 | 13.223.430,00 | 3.860.000,00 | 11.980.000,00 |

Будући да ће нови Акциони план за остваривање права националних мањина који је у припреми, бити базиран на препорукама Саветодавног комитета, Министарство културе и информисања планира активности којима би се унапредило тренутно стање у културним делатностима националних мањина. Наиме, планирано је да се у сарадњи са националним саветима националних мањина утврди степен задовољства досадашњим финансирањем у култури. Поред тога, планирају се едукације за организације са слабијим капацитетима, посебно код бројчано мањих националних мањина и националних мањина из централне и јужне Србије и увођење афирмативних мера у поступку суфинансирања пројеката у култури националних мањина.

Покрајински секретаријат надлежан за област културе такође на годишњем нивоу расписује конкурс за финансирање пројеката од значаја за културу и уметност националних мањина. У табелама које следе дат је преглед по годинама укупно додељених средстава на овим конкурсима, као и средстава додељених по мањинама.

|  |  |
| --- | --- |
|  | Износ средстава |
|  | 2017. | 2018. | 2019. | 2020. | 2021. |
| Област заштите нематеријалног културног наслеђа и савременог уметничког стваралаштва | 6.500.000,00 | 13.000.000,00 | 6.500.000,00 | 6.500.000,00 | 6.500.000,00 |
| Област издавачке делатности на језицима националних заједница | 2.100.000,00 | 4.100.000,00 | 2.100.000,00 | 2.100.000,00 | 2.100.000,00 |

|  |  |  |  |  |  |
| --- | --- | --- | --- | --- | --- |
| Национална мањина | 2017. | 2018. | 2019. | 2020. | 2021. |
| Ашкалије | 20.000,00 | 20.000,00 |  |  |  |
| Бугари | 20.000,00 | 70.000,00 | 50.000,00 | 50.000,00 | 50.000,00 |
| Буњевци | 337.000,00 | 897.000,00 | 470.000,00 | 560.000,00 | 530.000,00 |
| Грци | 70.000,00 | 70.000,00 | 50.000,00 | 50.000,00 | 50.000,00 |
| Јевреји | 20.000,00 | 100.000,00 | 50.000,00 | 50.000,00 |  |
| Мађари | 3.570.000,00 | 6.280.000,00 | 3.375.000,00 | 3.325.000,00 | 3.350.000,00 |
| Македонци | 117.000,00 | 397.000,00 | 170.000,00 | 170.000,00 | 200.000,00 |
| Немци | 155.000,00 | 350.000,00 | 200.000,00 | 200.000,00 | 200.000,00 |
| Пољаци |  |  |  | 50.000,00 |  |
| Роми | 320.000,00 | 770.000,00 | 300.000,00 | 250.000,00 | 250.000,00 |
| Румуни | 784.000,00 | 1.734.000,00 | 710.000,00 | 700.000,00 | 700.000,00 |
| Руси | 20.000,00 | 70.000,00 | 50.000,00 | 50.000,00 | 100.000,00 |
| Русини | 735.000,00 | 1.385.000,00 | 695.000,00 | 575.000,00 | 600.000,00 |
| Словаци | 1.130.000,00 | 2.350.000,00 | 1.100.000,00 | 1.150.000,00 | 1.150.000,00 |
| Словенци | 20.000,00 | 20.000,00 | 50.000,00 | 50.000,00 |  |
| Украјинци | 141.000,00 | 191.000,00 | 100.000,00 | 150.000,00 | 195.000,00 |
| Хрвати | 914.000,00 | 1.894.000,00 | 1.000.000,00 | 990,000.00 | 1.000.000,00 |
| Црногорци | 207.000,00 | 432.000,00 | 180.000,00 | 180.000,00 | 175.000,00 |
| Чеси | 20.000,00 | 70.000,00 | 50.000,00 | 50.000,00 | 50.000,00 |

Као што је то случај са конкурсима на државном нивоу, и на покрајинском нивоу финансира се велики број пројеката националних мањина или пројеката који су од значаја за националне мањине и путем осталих конкурса покрајинског секртаријата надлежног за културу. Подаци о броју подржаних пројеката и висини средстава по годинама садржани су у доњој табели.

|  |  |  |  |  |
| --- | --- | --- | --- | --- |
|  | 2018. | 2019. | 2020. | 2021. |
| Број пројеката | 9 | 11 | 7 | 15 |
| Износ средстава | 2.600.000,00 | 2.520.000,00 | 2.050.000,00 | 5.330.000,00 |

Осим наведеног, из буџета АП Војводине суфинансира се рад завода за културу националних мањина, Издавачког завода „Форум” - „Forum Könyvkiadó Intézet“, који се бави издавачком делатношћу на мађарском језику, као и установа за културу које својим програмима превазилазе локални значај и трајније задовољавају културне потребе грађана у АП Војводини, а од значаја су за националне мањине. У доњој табели садржани су подаци о финансирању ових завода и установа по годинама.

|  |  |  |  |  |  |
| --- | --- | --- | --- | --- | --- |
|  | 2017. | 2018. | 2019. | 2020. | 2021. |
| Завод за културу војвођанских Мађара | 15.000,000,00 | 15.000,000,00 | 15.000,000,00 | 15.000,000,00 | 15.000,000,00 |
| Завод за културу војвођанских Румуна | 9.400.000,00 | 9.400.000,00 | 9.400.000,00 | 9.400.000,00 | 9.400.000,00 |
| Завод за културу војвођанских Русина | 6.600.000,00 | 6.600.000,00 | 6.600.000,00 | 6.600.000,00 | 6.600.000,00 |
| Завод за културу војвођанских Словака | 10.000.000,00 | 10.000.000,00 | 10.000.000,00 | 10.000.000,00 | 10.000.000,00 |
| Завод за културу војвођанских Хрвата | 10.000.000,00 | 10.000.000,00 | 10.000.000,00 | 10.000.000,00 | 10.000.000,00 |
| Издавачки завод „Форум”  | 17.505.719,63 | 18.206.064,91 | 20.384.428,00 | 18.708.327,00 | 19.643.385,00 |
| Центар за културу Буњеваца | 443.000,00 | 743.000,00 | 443.000,00 | 443.000,00 | 550.000,00 |
| Музеј војвођанских Словака | 150.000,00 | 350.000,00 | 130.000,00 | 140.000,00 | 413.300,00 |
| Галерија наивне уметности Словака | 100.000,00 | 100.000,00 | 70.000,00 |  |  |
| Галеријa наивне уметности војвођанских Румуна при Дому културе „Доина“ | 100.000,00 | 200.000,00 | 80.000,00 |  |  |

Осим Покрајинског секретаријата за културу, јавно информисање и односе с црквама и верским заједницама, редовно финансирање и одрживост пројеката од значаја за националне мањине обезбеђује и Покрајински секретаријат за образовање, прописе, управу и националне мањине – националне заједнице кроз суфинансирање програма и пројеката усмерених на унапређивање права националних мањина у АП Војводини. На јавном конкурсу средства се додељују за програме и пројекте усмерене на остваривање права националних мањина, а нарочито за очување и неговање језика, народних обичаја и старих заната, заштиту и презентацију фолклорног наслеђа, стварање услова за развој културе, науке и уметности, неговање и подстицање народног стваралаштва, представљање културних добара од изузетног значаја, књижевно, драмско, сценско, музичко и ликовно стваралаштво, меморијале, фестивале, јубиларне манифестације, уметничке колоније, кампове и конференције којима се негују толеранција и права националних мањина, неговање и развој аматеризма и гостовања ансамбала, као и за сарадњу с матичним земљама и друге облике сарадње. Доња табела садржи податке о расподели средстава по овом основу.

|  |  |  |  |  |  |
| --- | --- | --- | --- | --- | --- |
|  | 2017. | 2018. | 2019. | 2020. | 2021. |
| Ашкалије | 95.000,00 | 95.000,00 | 200.000,00 |  | 140.000,00 |
| Бошњаци | 130.000,00 | 100.000,00 | 95.000,00 |  |  |
| Бугари | 230.000,00 | 220.000,00 | 120.000,00 | 160.000,00 | 138.000,00 |
| Буњевци | 1.000.000,00 | 1.000.000,00 | 1.045.000,00 | 1.050.000,00 | 1.050.000,00 |
| Горанци |  |  |  |  | 70.000,00 |
| Грци | 95.000,00 | 95.000,00 | 155.000,00 | 150.000,00 | 138.000,00 |
| Египћани | 95.000,00 | 95.000,00 |  |  | 130.000,00 |
| Јевреји | 50.000,00 |  |  | 100.000,00 | 100.000,00 |
| Македонци | 630.000,00 | 630.000,00 | 660.000,00 | 660.000,00 | 660.000,00 |
| Мађари | 14.600.000,00 | 14.600.000,00 | 15.200.000,00 | 15.450.000,00 | 15.450.000,00 |
| Немци | 280.000,00 | 280.000,00 | 290.000,00 | 300.000,00 | 300.000,00 |
| Пољаци |  | 100.000,00 | 30.000,00 | 150.000,00 | 140.000,00 |
| Роми | 1.730.000,00 | 1.730.000.00 | 1.800.000,00 | 3.350.000,00 | 3.350.000,00 |
| Румуни | 2.220.000,00 | 2.220.000,00 | 2.315.000,00 | 2.350.000,00 | 2.350.000,00 |
| Руси |  |  |  | 100.000,00 | 104.000,00 |
| Русини | 1.110.000,00 | 1.110.000,00 | 1.160.000,00 | 1.200.000,00 | 1.200.000,00 |
| Словаци | 3.000.000,00 | 2.950.000,00 | 3.130.000,00 | 3.200.000,00 | 3.200.000,00 |
| Словенци | 210.000,00 | 360.000,00 | 320.000,00 | 200.000,00 | 140.000,00 |
| Украјинци | 390.000,00 | 390.000,00 | 410.000,00 | 410.000,00 | 410.000,00 |
| Хрвати | 3.000.000,00 | 2.940.000,00 | 3.130.000,00 | 3.200.000,00 | 3.200.000,00 |
| Црногорци | 580.000,00 | 580.000,00 | 600.000,00 | 600.000,00 | 600.000,00 |
| Чеси | 125.000,00 | 125.000,00 | 130.000,00 | 130.000,00 | 130.000,00 |
| Мулултикултурни | 380.000,00 | 270.000,00 | 210.000,00 | 240.000,00 |  |
| Укупно | 29.950.000,00 | 29.890.000,00 | 31.000.000,00 | 33.000.000,00 | 33.000.000,00 |

Такође и јединице локалне самоуправе редовно расписују годишње конкурсе за расподелу средстава из буџета за програме и пројекте из области културе који су од значаја за конкретну јединицу локалне самоуправе. Путем таквих конкурса, у оним јединицама локалне самоуправе у којима су заступљени и припадници националних мањина, средства се опредељују и за финансирање програма и пројеката у области културе националних мањина. У доњој табели дат је, према расположивим подацима, преглед броја јединица локалне самоуправе које су подржале рад културних удружења или пројекте у области културе од значаја за одређену националну мањину и износ опредељених средстава у 2020. години. Треба напоменути да у 2020. години када су прикупљани ови подаци, неке јединице локалне самоуправе, због пандемије КОВИД-19, нису расписивале конкурсе у области културе. Такође, важно је напоменути да подаци о великом броју финансираних пројеката који су од значаја за читаву јединицу локалне самоуправе и све њене становнике, па тако и припаднике националних мањина, нису садржани у доњој табели.

|  |  |  |
| --- | --- | --- |
| Национална мањина | Број ЈЛС које су доделиле средства | Износ средстава |
| Албанци | 2 | 5.615.000,00 |
| Бошњаци | 1 | **70.000,00** |
| Бугари | 3 | 844.000,00 |
| Буњевци | 2 | 2.700.000,00 |
| Власи | 4 | 890.000,00 |
| Грци | 3 | 755.000,00 |
| Јевреји | 2 | 1.150.000,00 |
| Мађари | 15 | 22.028.500,00 |
| Македонци | 5 | 320.000,00 |
| Немци | 5 | 685.000,00 |
| Пољаци | 1 | 175.000,00 |
| Роми | 37 | 15.615.050,00 |
| Румуни | 4 | 810.000,00 |
| Руси | 10 | 792.000,00 |
| Русини | 3 | 1.825.451,00 |
| Словаци | 7 | 2.296.737,00 |
| Словенци | 3 | 690.000,00 |
| Украјинсци | 3 | 820.000,00 |
| Хрвати | 6 | 5.785.000,00 |
| Црногорци | 2 | 200.000,00 |
| Чеси | 1 | 100.000,00 |

У прилогу за израду овог извештаја Удружење „Гергина“, наводи да је потребно да се промоција влашке културе појача на свим нивоима, од локалних средина до Републике, као и да је информисање на влашком језику недовољно, будући да се обезбеђује искључиво путем пројектног финансирања у оквиру појединих локалних медија.

*Финансирање националних савета националних мањина*

У извештајном периоду настављено је редовно финансирање националних савета националних мањина средствима из буџета Републике Србије, АП Војводине и јединица локалне самоуправе. Националнии савети средствима којима располажу могу финансирати различите пројекте, укључујући и пројекте у облати културе. Доње табеле садрже подате о финансирању националних савета из буџета Републике Србије и буџета АП Војводине.

*Финансирање из буџета Републике Србије*

|  |  |  |  |  |  |
| --- | --- | --- | --- | --- | --- |
| **НАЦИОНАЛНИ САВЕТ НАЦИОНАЛНЕ МАЊИНЕ** | **2017.** | **2018.** | **2019.** | **2020.** | **2021.** |
| албанске  | 13.226.019,00 | 13.226.019,00 | 13.226.019,00 | 13.226.019,00 | 13.226.019,00 |
| ашкалијске  | 3.696.225,00 | 3.696.225,00 | 1.848.114,00 |  | 3.388.209,00 |
| бошњачке  | 27.828.583,00 | 27.828.583,00 | 27.828.583,00 | 27.828.583,00 | 27.828.583,00 |
| бугарске  | 7.643.683,00 | 7.643.683,00 | 7.643.683,00 | 7.643.683,00 | 7.643.683,00 |
| буњевачке  | 7.141.540,00 | 7.141.540,00 | 7.141.540,00 | 7.141.540,00 | 7.141.540,00 |
| влашке  | 7.757.459,00 | 7.757.459,00 | 7.757.459,00 | 7.757.459,00 | 7.757.459,00 |
| грчке  | 3.572.471,00 | 3.572.471,00 | 3.572.471,00 | 3.572.471,00 | 3.572.471,00 |
| египатске  | 3.683.326,00 | 3.683.326,00 | 3.683.326,00 | 3.683.326,00 | 3.683.326,00 |
| Савез јеврејских општина | 3.616.063,00 | 3.616.063,00 | 3.616.063,00 | 3.616.063,00 | 3.616.063,00 |
| мађарске  | 59.438.983,00 | 59.438.983,00 | 59.438.983,00 | 59.438.983,00 | 59.438.983,00 |
| македонске  | 6.952.728,00 | 6.952.728,00 | 6.952.728,00 | 6.952.728,00 | 6.952.728,00 |
| немачке  | 3.963.046,00 | 3.963.046,00 | 3.963.046,00 | 3.963.046,00 | 3.963.046,00 |
| пољске  |  |  | 3.326.088,00 | 3.326.088,00 | 3.326.088,00 |
| ромске  | 22.122.634,00 | 22.122.634,00 | 22.122.634,00 | 22.122.634,00 | 22.122.634,00 |
| румунске  | 14.160.015,00 | 14.160.015,00 | 14.160.015,00 | 14.160.015,00 | 14.160.015,00 |
| русинске  | 9.033.971,00 | 9.033.971,00 | 9.033.971,00 | 9.033.971,00 | 9.033.971,00 |
| руске  |  |  | 3.326.088,00 | 3.326.088,00 | 3.326.088,00 |
| словачке  | 17.778.529,00 | 17.778.529,00 | 17.778.529,00 | 17.778.529,00 | 17.778.529,00 |
| словеначке  | 4.095.241,00 | 4.095.241,00 | 4.095.241,00 | 4.095.241,00 | 4.095.241,00 |
| украјинске  | 4.601.055,00 | 4.601.055,00 | 4.601.055,00 | 4.601.055,00 | 4.601.055,00 |
| хрватске  | 12.975.990,00 | 12.975.990,00 | 12.975.990,00 | 12.975.990,00 | 12.975.990,00 |
| црногорске  | 7.675.264,00 | 7.675.264,00 | 7.675.264,00 | 7.675.264,00 | 7.675.264,00 |
| чешке  | 4.037.175,00 | 4.037.175,00 | 4.037.175,00 | 4.037.175,00 | 4.037.175,00 |
| **Укупно**  | **245.000.000,00** | **245.000.000,00** | **249.804.065,00** | **247.955.951,00** | **251.344.160,00** |

*Финансирање из буџета АП Војводине*

|  |  |  |  |  |  |
| --- | --- | --- | --- | --- | --- |
| **НАЦИОНАЛНИ САВЕТ НАЦИОНАЛНЕ МАЊИНЕ** | **2017.** | **2018.** | **2019.** | **2020.** | **2021.** |
| ашкалијске  | 100.000,00 | 100.000,00 | 100.000,00 | 100.000,00 | 100.000,00 |
| буњевачке  | 2.481.260,00 | 2.480.612,00 | 2.569.240,00 | 2.540.920,00 | 2.533.200,00 |
| грчке  | 50.000,00 | 50.0000,00 | 100.000,00 | 100.000,00 | 100.000,00 |
| египатске  | 100.000,00 | 100.000,00 | 100.000,00 | 100.000,00 | 100.000,00 |
| мађарске  | 24.349.004,00 | 24.423.964,00 | 24.194.720,00 | 24.672.360,00 | 24.417.200,00 |
| македонске  | 2.438.340,00 | 2.456.220,00 | 2.665.640,00 | 2.790.440,00 | 2.729.600,00 |
| немачке  | 1.807.084,00 | 1.787.884,00 | 1.593.560,00 | 1.764.360,00 | 1.754.800,00 |
| пољске |  |  | 1.282.920,00 | 1.315.160,00 | 1.315.200,00 |
| ромске  | 3.719.928,00 | 3.802.832,00 | 3.584.560,00 | 3.782.080,00 | 3.771.600,00 |
| румунске  | 4.942.824,00 | 4.636.376,00 | 4.174.360,00 | 4.238.600,00 | 4.314.400,00 |
| русинске  | 3.185.804,00 | 3.244.592,00 | 3.073.000,00 | 3.114.200,00 | 3.071.600,00 |
| руске |  |  | 100.000,00 | 100.000,00 | 100.000,00 |
| словачке  | 6.635.876,00 | 6.779.072,00 | 6.430.760,00 | 6.445.960,00 | 6.391.600,00 |
| украјинске  | 1.821.564,00 | 1.823.120,00 | 1.653.640,00 | 1.683.840,00 | 1.674.400,00 |
| хрватске  | 4.151.996,00 | 4.124.264,00 | 4.145.800,00 | 4.437.000,00 | 4.741.600,00 |
| црногорске  | 2.502.840,00 | 2.490.132,00 | 2.601.680,00 | 2.645.680,00 | 2.731.200,00 |
| чешке  | 1.813.480,00 | 1.800.932,00 | 1.730.080,00 | 1.769.400,00 | 1.753.600,00 |
| **Укупно** | **60.100.000,00** | **60.100.000,00** | **60.100.000,00** | **61.600.000,00** | **61.600.000,00** |

## **Члан 6. Оквирне конвенције**

### **Толеранција и интеркултурални дијалог**

*57. Саветодавни комитет позива власти да снажно подрже развој независних квалитативних и квантитативних истраживања која показују ниво и природу међунационалних односа, укључујући односе између припадника националних мањина и припадника већине.*

*58. Саветодавни комитет позива власти да, на основу таквих истраживања, успоставе, спроводе, прате и периодично преиспитују свеобухватну стратегију која има за циљ ревитализацију међунационалних односа, у консултацији са припадницима националних мањина и јединицама локалне самоуправе. Овом стратегијом би требало јасно узети у обзир потребу за укључивањем већине у интеграцију и укључивање националних мањина у српско друштво.*

 Осим истраживања која су поменута у вези са реализацијом препоруке 3. из Резолуције Комитета министара, за сагледавање извршавања ових препорука Саветодавног комитета од значаја је истаћи да су у извештајном периоду подржана и спроведена различита истраживања. Свакако најважније истраживање у контексту ових препорука је истраживање „Социјални односи између етничких заједница у Србији“ Центра за истраживање етницитета и државног научног Института друштвених наука, уз подршку Фондације за отворено друштво. Такође, по захтеву Фондације за слободу штампе која издаје недељни лист „Чалади Кер” (Családi Kör) и новински портал „Сабад Мађар Со” (Szabad Magyar Szó), сенћанска Радионица за истраживање идентитета мањина сачинила је истраживање јавног мњења о српско–мађарским односима, као и о пријатељским и родбинским везама између припадника различитих заједница.[[88]](#footnote-88) Осим наведених истраживања која су у целини била посвећена међуетничким односима, у извештајном периоду обављена су и истраживања o националистичкој оријентацији становништва у оквиру ширег истраживања „Стратификацијске промене у периоду консолидације капитализма у Србији“[[89]](#footnote-89) коју је спровео Институт за социолошка истраживања Филозофског факултета Универзитета у Београду, а које се наставља на слична истраживања спроведена 2003. и 2012. године.

 У истраживању Центра за истраживање етницитета и Института друштвених наука социјална дистанца између етничких заједница у Србији је мерена на основу исказаних ставова испитаника српске националности и испитаника припадника албанске, бошњачке, хрватске, мађарске, ромске, румунске и словачке националне мањине. Социјална дистанца је мерена на основу три групе питања. Прва група питања се односила на остварене међусобне социјалне контакте, односно постојеће друштвене и родбинске везе између припадника различитих националности. Друга група питања се односила на личне и претпостављене ставове блиских чланова сопствене етничке групе о „другима“ – суживоту у заједничкој држави и суседству, прихватању познанства и пријатељства, радне колегијалности и, најзад, брачних веза. Напослетку, трећа група питања се односила на поверење испитаника у припаднике других етничких група за обављање друштвених улога – председника државе, премијера, министра, председника општине, наставника и изабраног лекара. Према резултатима тог истраживања, најснажније пријатељске везе припадници националних мањина имају са Србима (Албанци 77,6%; Бошњаци 96,2%; Мађари 97,2%; Хрвати 89,6%; Роми 97,7%; Румуни 98%; Словаци 99,1%), али припадници српске националности имају нижи степен пријатељских односа са припадницима истих националних мањина (Албанци 39,6%; Бошњаци 71,8; Хрвати 80,7; Мађари 65,4%; Роми 67,4%; Румуни 41,3%; Словаци 50,9%).

Подаци о међусобним пријатељствима између припадника националних мањина указују на затвореност према припадницима албанске и ромске заједнице. Са припадницима хрватске заједнице 53,1% Албанаца има пријатељске односе, са Ромима пријатељство одржава 56,7%, а са Хрватима 30,4%, Мађарима 17%, Румунима 15,8% и са Словацима 9,5%. Најчешће пријатељство Роми, њих 57,4%, остварују са Бошњацима и Хрватима – 53,6%; Половина 50% испитаника ромске националности има пријатељства са Албанцима, 45% са Румунима, 40,8% са Мађарима и 27,1% са Словацима. Између припадника осталих националних мањина пријатељства су чешћа и обухватају између 70 и 80 процената испитаника. Родбинске везе су још ређе, мада је 28% испитаника српске националности одговорило да, поред тога што им је етнички идентитет српски, припадају бар још једном „мањинском“ идентитету. Према исказима испитаника српске националности, они најчешће родбинске везе имају са припадницима хрватске националне мањине 33,8%, затим са припадницима мађарске (17,4%) и бошњачке (14,6%) националне мањине; 5,5% Срба је у родбинским везама са Румунима, 4,8% са Словацима, 3,3% са Ромима, а 1,8% са Албанцима. С друге стране, 8,7% испитаника албанске националности има родбинске везе са припадницима српског народа, као и 42,8% припадника ромске и 80% хрватске националне мањине. Албанци осим са припадницима бошњачке националне мањине, са којима је у родбинским везама 12,2% испитаника, немају бројну родбину међу припадницима других националних мањина. Слична је ситуација и у вези са родбинским везама Рома са припадницима других етничких група. Између припадника осталих етничких група родбинске везе су учесталије, али са ретким изузецима њихов проценат не прелази 30%. За 63,9% испитаника српске националности суживот у истој држави са Албанцима је прихватљив. Брак са припадницима албанске националности прихватљив је за 31,1% испитаника српске националности. У суседству са Ромима живело би 65,5% испитаника српске националности. Брак са припадником/цом хрватске националности склопило би 54,9% српских испитаника. Брак са припадницима српске националности склопило би 26,4% припадника албанске националне мањине. Пријатељство са припадницима словачке националне мањине склопило би, према личном исказу, 80,6% Бошњака. Бошњака би у суседство прихватило 69,7% Рома. Више од половине испитаних (50,5%) Словака би засновало брачну заједницу са припадницима румунске националности. Резултати указују на социјалну дистанцу између етничких група у Србији. Социјална дистанца је највећа у личним односима – брак и суседство, али је изражена и у другим социјалним односима. Највећа је социјална дистанца према Албанцима и Ромима, а између припадника других националности је променљива. Стабилније социјалне односе имају припадници националних мањина који су традиционално настањени на подручју Војводине.

 Слични су резултати истраживања и Радионице за истраживање идентитета мањина. Према тим резултатима 35,2% испитаних припадника мађарске националне мањине сматра да је њихов однос према припадницима других националности у протеклих десет година побољшан, а само њих 7,6 % сматра да се погоршао. Испитаници односе између Срба и Мађара доживљавају као стабилне и не виде да је однос два народа у опасности: њих 5,3% мисли да ће се односи погоршати, 23,3% мисли да ће се побољшати, а 61,1% мисли да ће остати непромењен у наредних десет година.

 Истраживање Института за социолошка истраживања Филозофског факултета Универзитета у Београду указује, с једне стране, на јасно јачање вредности органског национализма под којим се подразумева истицање испитаника и њихово пренаглашавање значаја традиције, историје и заједничког порекла припадника сопствене нације, док, с друге стране, бележи пад етноцентричног национализма, тачније да су испитаници имали мање екстремне ставове када је реч о међуетничким релацијама. Наиме, просечне вредности добијене на појединачним исказима помоћу којих је анализиран етноцентрични национализам у све три временске тачке (2003, 2012. и 2018) биле су испод 3, што јасно указује да је већи број испитаника чешће одбацивао националистичке ставове него што их је прихватао. Уочавају се незнатне промене у степену прихватања етноцентричних исказа. Према том истраживању, потпунији увид у структуру ове димензије национализма пружа анализа интензитета прихватања три исказа помоћу којих је мерен етноцентрични национализам. У све три године, најнижи степен слагања бележи се у случају исказа према којем национално мешовити бракови представљају фактор нестабилности брака (2003 – 16,6%; 2012 – 13,4%; 2018 – 18,2%), док се нешто већи проценат слагања бележи у случају исказа који се односи на поверење према другим нацијама (2003 – 51,7%; 2012 – 40,8%; 2018 – 45,1%), или у случају исказа који се односи на затварање у национално чисте средине (2003 – 34,1%; 2012 – 34,1%; 2018 – 37,4%).

 Све наведене резултате истраживања надлежни органи Републике Србије брижљиво разматрају и узимају у обзир приликом предикције свог деловања.

*59. Саветодавни комитет позива власти да без одлагања примене препоруке Заштитника грађана Републике Србије наведене у посебном извештају о саветима за међунационалне односе и да спроведу независну квалитативну студију, што је пре могуће, а најкасније пре датума петог државног извештаја, како би се проценила функционалност савета за међунационалне односе.*

Одговор на ову препоруку садржан је у одговору на препоруку 3. из Резолуције Комитета министара.

### **Заштита од злочина мржње и говора мржње**

*65. Саветодавни комитет позива власти да даље ускладе своје кривично право са стандардима ECRI. Он такође позива власти, на свим нивоима, да систематично и благовремено осуде све случајеве нетолеранције, посебно у јавном дискурсу, као и да систематски истраже и, када је то релевантно, врше кривично гоњење због изјава говора мржње.*

 Кривично право Републике Србије пружа свеобухватну заштиту од дискриминације, нетолеранције и говора мржње о чему је било више речи у претходним државним извештајима. Као што је наведено у претходним државним извештајима, говор мржње није посебно инкриминисан Кривичним закоником, али је у националном законодавству забрањен Уставом, Законом о забрани дискриминације, Законом о јавном информисању и медијима[[90]](#footnote-90) и Законом о електронским медијима.[[91]](#footnote-91)

Кривична дела која садрже елементе дискриминације, подстрекавања на насиље и говор мржње, укључују кривична дела повреда угледа због расне, верске, националне или друге припадности из члана 174. Кривичног законика, изазивање националне, расне и верске мржње и нетрпељивости из члана 317. Кривичног законика, насилничко понашање на спортској приредби или јавном скупу из члана 344а Кривичног законика, затим кривично дело расна и друга дискриминација из члана 387. Кривичног законика, али и друга кривична дела уколико су учињена из мржње (члан 54а Кривичног законика).

Кривично гоњење учинилаца наведених кривична дела предузима се по службеној дужности, што значи да је јавни тужилац дужан да предузме кривично гоњење увек када располаже основима сумње да је учињено кривично дело, сагласно начелу легалитета. Сходно томе, јавна тужилаштва предузимају све мере из своје надлежности у циљу кривичног гоњења учинилаца наведених кривичних дела, спровођењем делотворних истрага и подношењем оптужних аката надлежном суду.

Изменама и допунама Кривичног законика из 2012. године, у члану 54а Кривичног законика, уведена је посебна околност за одмеравање казне за кривично дело учињено из мржње, утолико што је прописано да ако је кривично дело учињено из мржње због припадности раси и вероисповести, националне или етничке припадности, пола, сексуалне оријентације или родног идентитета другог лица, ту околност ће суд ценити као отежавајућу околност, осим ако она није прописана као обележје кривичног дела. Сходно посебној евиденцији успостављеној на основу Упутства Републичког јавног тужиоца из децембра 2015. године, јавна тужилаштва су до 15. јуна 2021. године применила члан 54а Кривичног законика у укупно 30 предмета, од којих је у 14 предмета побуда за извршење кривичног дела етничка, национална или верска припадност оштећеног лица.

У мају 2019. године извршене су измене Кривичног законика у вези са чланом 344а којима је увећана казна затвора, и то од једне до пет година, за оне који својим понашањем на спортској приредби или јавном скупу изазивају националну, расну, верску или другу мржњу или нетрпељивост засновану на неком дискриминаторном основу услед чега дође до насиља или физичког обрачуна са учесницима.

Министарство унутрашњих послова је у периоду од 2016. до 2019. године поднело кривичне пријаве против 39 лица због 57 кривичних дела којима је инкриминисан било који облик дискриминације, од чега против 38 лица за кривично дело из члана 317. Кривичног законика - изазивање националне, расне и верске мржње и нетрпељивости. У односу на националну припадност, 34 лица је српске националности, два хрватске, једно ромске и једно албанске националности. У истом периоду извршена су два физичка напада на националној основи (оба расветљена), и то: на штету лица албанске националности и исламске вероисповести. Кривичне пријаве поднете су против два лица српске националности.

Министарство унутрашњих послова је у том периоду поднело кривичне пријаве због седам анонимних претњи (пет је расветљено), 21 вербалног сукоба (20 је расветљено) и 21 случаја исписивања парола и графита (6 је расветљено), усмерених против: Албанаца – 6, Мађара – 3, Рома – 2, и по једног исламске вероиспосвести, Србина и Хрвата и истовремено против Бугара и Албанаца. Такође, исписано је пет нацистичких обележја и једна парола.

Министарство унутрашњих послова је у периоду од 2016 до 2019. године евидентирало укупно 308 инициденaта који би се у најширем смислу могли окарактерисати као међунационални. Чињеница да државни органи реагују, откривају учиниоце, процесуирају и кажњавају извршиоце и подстрекаче међунационалних инцидената, говори у прилог спремности државних и других органа да овакве појаве брзо и ефикасно сузбију.

У периоду од јануара до јула 2021. године, од укупно 39 инцидената, поднете су кривичне пријаве за 16 кривичних дела, и то: 10 кривичних дела изазивање националне, расне и верске мржње и нетрпељивости; 3 кривична дела угрожавање сигурности; по једно кривично дело лака телесна повреда; уништење и оштећење туђе ствари и повреда слободе изражавања националне нли етничке припадности. Расветљено је 12 кривичних дела и против 12 лица су поднете кривичне пријаве.

Статистички подаци о кривичном делу из члана 317. Кривичног законика (изазивање националне, расне и верске мржње и нетрпељивости) за период 2017. до 2021. године дати су у доњој табели.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  |  **укупно нерешених пријава из ранијег периoда**  |  **укупно пријава примљених у извештајном периоду**  |  **укупно пријава у раду** | Пол пријављених лица |  **УКУПНО ОДБАЧАЈА** | ПОДНОСИОЦИ КРИВИЧНИХ ПРИЈАВА |  **ДОНЕТЕ НАРЕДБЕ О СПРОВОЂЕЊУ ИСТРАГЕ** |  **ОПТУЖЕЊА (непосредна оптужница + оптужни предлог + оптужница)** | Пол оптужених лица  | **П Р Е С У Д Е**  |  **укупно одређено притвора**  |
|  полиција (МУП) |  други државни органи |  оштећени |  поступак инициран по службеној дужности |  остали |  **СВЕГА** |  **ОСУЂУЈУЋЕ ПРЕСУДЕ** |  **од тога затворска казна** |  **Ослобађајуће** |  **Одбијајуће**  |
|  мушки |  женски |  мушки |  женски |
| **2017** | **33** | **50** | **83** | **49** | **1** | **24** | **22** | **1** | **8** |  | **19** | **50** | **2** | **3** | **2** | **1** | **3** | **1** |  |  | **1** |
| **2018** | **30** | **30** | **60** | **27** | **3** | **15** | **12** |  | **8** |  | **10** | **30** | **2** | **6** | **6** |  | **6** | **4** |  |  | **6** |
| **2019** | **25** | **30** | **55** | **24** | **6** | **19** | **16** | **3** | **4** |  | **7** | **30** |  | **14** | **14** |  | **9** | **2** |  |  | **1** |
| **2020** | **38** | **38** | **76** | **30** | **8** | **32** | **9** |  | **17** |  | **12** | **38** |  | **3** | **3** |  | **4** | **1** |  |  | **1** |
| **2021** | **34** | **52** | **86** | **39** | **13** | **45** | **16** |  | **11** | **1** | **24** | **52** |  | **5** | **4** | **1** | **6** | **2** |  |  | **2** |

Стратегија превенције и заштите од дискриминације 2022-2030. предвиђа меру која подразумева унапређивање механизма за сузбијање и спречавање говора мржње. У фокусу мере је нарочито говор мржње на интернету који захтева другачији приступ у превенцији и сузбијању због природе интернета која укључује неколико важних актера у дефинисању одговорности, а то су корисници, пружаоци приступа интернету, пружаоци садржаја, добављачи телекомуникационих мрежа и емитери. Ефекат ове мере је побољшање система спречавања и сузбијања говора мржње, уз уважавање специфичности говора мржње на интернету, што ће омогућити бољу превенцију и заштиту од говора мржње припадника група против којих је говор мржње најчешће усмерен.

 Говор мржње, као што је наведено, забрањен је и посебним законима, а тела предвиђена овим законима, као што су Повереник за заштиту равноправности и Регулаторно тело за електронске медије, осуђују говор мржње и тим поводом предузимају мере из своје надлежности. Тако се Регулаторно тело за електронске медије, у складу са чланом 51. Закона о електронским медијима, стара да програмски садржај пружаоца медијске услуге не садржи информације којима се подстиче, на отворен или прикривен начин, дискриминација, мржња или насиље, између осталог, због расе, боје коже, предака, националне припадности, језика, верских убеђења, итд. Регулатор је више пута изрицао мере прописане Законом о електронским медијима пружаоцима медијских услуга због говора мржње у њиховом програму. Тако је у новембру 2019. године изречена мера опомене комерцијалном пружаоцу медијске услуге због дискриминације на основу националне припадности од стране водитеља према једном професору универзитета. У јуну 2020. године изречена је мера привремене забране објављивања програмског садржаја (емисије) у трајању од 7 дана комерцијалном пружаоцу медијске услуге због говора мржње изреченог од стране учесника емисије према једном политичару. У децембру 2021. године изречена је мера упозорења комерцијалном пружаоцу медијске услуге због дискриминације на основу националне припадности од стране учесника емисије према једној политичарки. У фебруару 2022. године утврђено je да су аутори емисије приказане у програму једног пружаоца медијске услуге који медијску услуге пружа путем електронске комуникационе мреже, чији се програм приказује у Републици Србији, а регистрованом у иностранству, користили говор мржње према једној политичарки, државном функционеру, о чему је обавештено регулаторно тело државе која је овом пружаоцу медијске услуге издала дозволу. Све напред изречене мере су објaвљене на итернет страници Регулатора.[[92]](#footnote-92)

 У организацији Министарства културе и информисања у новембру 2021. године одржане су две међународне радионице за медијска и новинарска удружења и све актере у области информисања и медија на тему Етика и вредности у дигиталном добу, између осталог, са фокусом на борбу против говора мржње. На овим радионицама учествовало је преко 40 актера из области јавног информисања и медија.

 У овом извештајном периоду Министарство културе и информисања и Делегација Европске уније, уз подршку ОЕБС-а, издали су Приручник за медијску писменост за наставнике у предуниверзитетском образовању, будући да су знања и вештине из ове области међународно признати алати у борби против говора мржње, стереотипизације и дезинформација. Приручник је преведен на албански и мађарски језик. Такође, Министарство културе и информисања на годишњем нивоу издваја значајна средства за суфинансирање пројеката у области јавног информисања, пружајући подршку пројектима из домена слободе медија, заштите и безбедности новинара и борбе против говора мржње. Један од ближих критеријума за суфинансирање пројеката од стране Министарства је превенција сензационализма, говора мржње и агресивне комуникације. У 2021. години подржани су следећи пројекти:

* „Под притиском: Истраживање и регионална конференција о медијским слободама, притисцима и нападима на новинаре и медије”, Удружења новинара Србије у вредности од 950.000,00 динара;
* „Јаке редакције против дезинформација и говора мржње“, пројекат који спроводи Медија Центар д.о.о. Предузеће за издаваштво и новинску делатност, Београд (Стари Град), у износу од 630.100,00 динара;
* „Стоп говору мржње“, пројекат који спроводи Локални медија план из Новог Пазара подржан је износом од 370.000 динара;
* „Ре-одговор: борба против говора мржње и токсичних наратива у онлајн сфери“, пројекат Новосадске новинарске школе подржан је износом од 380.700,00 динара.

 Законом о спорту,[[93]](#footnote-93) између осталог, прописане су и обавезе организатора у вези са несметаним и безбедним одржавањем спортске приредбе, као и мере за спречавање насиља и недоличног понашања и других негативних појава у спорту. Овим законом је дефинисан значај и функција Националног савета за спречавање насиља и недоличног понашања гледалаца на спортским приредбама. Савет је одржао 12 седница, усвојен је Акциони план за спречавање насиља и недоличног понашања на спортским приредбама и многе мере из Акционог плана већ се примењују. У Стратегији развоја спорта за период 2014-2018. године дефинисано је успостављање механизма за доследну примену Националне стратегије за борбу против насиља и недоличног понашања гледалаца на спортским приредбама за период 2014- 2018. године.[[94]](#footnote-94) Тренутно је у процесу израде нови стратешки документ за период 2020-2030. године. Национална стратегија за младе за период од 2015. до 2025. године[[95]](#footnote-95) у оквиру циља: безбедност младих, прописује мере и активности за превенцију и сузбијање насиља међу навијачким групама, као и за повећање толеранције, сузбијања говора мржње међу младима, итд.

 У складу са Уредбом о безбедности и заштити деце при коришћењу информационо-комуникационих технологија[[96]](#footnote-96) у Министарству трговине, туризма и телекомуникација 2017. године успостављен је Национални контакт центар за безбедност деце на интернету. Контакт центар представља јединствено место за пружање савета о паметном и безбедном коришћењу интернета, као и за пријем и прослеђивање пријава о штетном, непримереном или нелегалном садржају и понашању на интернету.

*66. Саветодавни комитет понавља своје позиве властима да значајно појачају своје напоре у подизању свести полиције, тужилаца и правосуђа о важности истраге, кривичног гоњења злочина почињених из мржње против припадника националних мањина и да обезбеде да полицијске снаге адекватно одражавају разноликост становништва у јединици локалне самоуправе у којој делују, на целој територији Републике Србије.*

Континуирано се реализују активности усмерене на унапређење капацитета релевантних државних институција, правосуђа, полиције, медија, локалних самоуправа и организација цивилног друштва ради примене закона и санкционисања говора и злочина из мржње и ефикаснијег доношења пресуда.

Радна група у чијем су раду учествовали представници јавног тужилаштва, у сарадњи са Мисијом ОЕБС у Србији, израдила је Смернице за јавне тужиоце за кривично гоњење кривичних дела учињених из побуда мржње у Републици Србији, са циљем да се унапреди спровођење делотворне истраге и ефикасност кривичног гоњења учинилаца кривичних дела из ове области. Смернице су настале као резултат рада представника Републичког јавног тужилаштва, Комитета правника за људска права – YUCОМ и Мисије ОЕБС у Србији и пример су добре сарадње државног и цивилног сектора.

Ради постизања законитости, делотворности и једнообразности у поступању јавних тужилаца у кривичним предметима због кривичних дела учињених из мржње, у смислу члана 54а Кривичног законика, републички јавни тужилац је донео Опште обавезно упутство О.бр. 4/2018 од 28. септембра 2018. године, којим је предвиђено да се у свим апелационим, вишим и основним јавним тужилаштвима одреде тужиоци контакт особе за кривична дела учињена из мржње, у смислу члана 54а Кривичног законика.

Контакт особа је јавни тужилац, односно заменик јавног тужиоца, задужен за:

- праћење евидентирања кривичних дела учињених из мржње, у складу са Упутством Републичког јавног тужиоца А.бр.802/15 од 22.12.2015. године;

- праћење поступања у овим кривичним предметима;

- консултације са обрађивачем предмета;

- контакт са оштећеним/жртвом;

- контакт са надлежним полицијским службеником;

- контакт и дијалог са специјализованим организацијама цивилног друштва које пружају подршку жртвама кривичних дела учињених из мржње.

Сходно наведеном упутству, сва јавна тужилаштва редовне надлежности одредила су контакт особе за поступање у предметима за кривична дела учињена из мржње.

Почев од 2018. године, у складу са планом и програмом обука Правосудне академије о злочинима из мржње за јавне тужиоце, у сарадњи са Републичким јавним тужилаштвом и Мисијом ОЕБС у Србији организују се обуке јавних тужилаца. На овим обукама презентоване су Смернице за кривично гоњење злочина из мржње у Републици Србији, као и примери практичног поступања надлежних органа у случајевима злочина из мржње, као и пракса Европског суда за људска права. У току је планирање нових напреднијих обука за контакт особе које је Републичко јавно тужилаштво одредило у тужилаштвима.

Током 2018. и 2019. године Правосудна академија је организовала 8 обука за представнике судова и јавног тужилаштва свих нивоа и градова у Републици Србији. Обуку је прошло око 200 лица укупно, укључујући и судијске и тужилачке помоћнике. Теме обука биле су: појам, елементи и међународноправни оквир злочина из мржње; национални правни оквир и судска кривичноправна заштита у случајевима злочина из мржње; кривично гоњење кривичних дела учињених из мржње; злочин из мржње у Републици Србији и обавеза извештавања. Посебан фокус током обука стављен је на анализу злочина из мржње у вези са припадношћу националним мањинама. Децембра 2021. године у организацији Академије одржана је презентација плана и програма обуке за контакт особе из јавних тужилаштава за борбу против злочина из мржње. Учесници су биле контакт особе из виших јавних тужилаштава, апелационих јавних тужилаштава и Републичког јавног тужилаштва. Том приликом представљена је анализа судске праксе и досадашњих пресуда у области злочина из мржње као и презентација будућег програма обуке контакт тачака у области борбе против злочина из мржње.

Додатно, полазници Правосудне академије имају могућност да користе модел учења на даљину Савета Европе, ХЕЛП систем на тему злочина из мржње и говора мржње и тако стичу нова знања у области примене Европске конвенције о људским правима као и препорука ЕКРИ-ја.

Такође, Републичко јавно тужилаштво се у првој половини 2020. године укључило у пројекат „Повећавање свести и ресурса за подршку жртвама злочина из мржње (ЕСтАР)“ које ОЕБС / ОДИХР спроводи у 41 држави чланици ОЕБС-а у периоду од 2020. до 2021. године. Циљ пројекта је да се, уз подршку Европске комисије и Владе Немачке, производе алати за побољшање заштите и услуга за жртве злочина из мржње и за изградњу капацитета пружалаца услуга. Поред тога, заменик републичког јавног тужиоца одређен је за члана Мреже експерата за подршку жртвама злочина из мржње, која је основана у оквиру пројекта. Главни циљ ове мреже је прикупљање и размена знања, експертизе и праксе о постојећим аспектима подршке жртвама злочина из мржње.

У циљу имплементације правних тековина ЕУ и прихватања стандарда европског административног простора, Министарство унутрашњих послова континуирано ради на побољшавању стандарда опште безбедности, као и едукацији запослених и будућих припадника Министарства, обраћајући посебну пажњу, између осталог, на интеграцију националних мањина у полицијску службу.

Центар за полицијску обуку Министарства унутрашњих послова реализује континуирано обуке полицијских службеника које за тему имају људска права, спречавање дискриминације и тортуре, а које су првенствено усмерене на сензибилизацију полицајаца за рад у вишеетничким заједницама, и то кроз основну полицијску обуку која се реализује у Центру за основну полицијску обуку у Сремској Каменици, као и кроз годишње обуке које су саставни део Програма стручног усавршавања полицијских службеника за текућу годину, а које се реализују у свим организационим јединицама Министарства унутрашњих послова.

Министарство унутрашњих послова је у наведени Програм стручног оспособљавања имплементирао правну регулативу која се, између осталог, односи на заштиту људских права и слобода.

Основна полицијска обука има за циљ оспособљавање полазника за законито и ефикасно обављање послова и задатака униформисаног полицијског службеника, и обавезна је за све будуће полицијске службенике, а организује се пре ступања у службу, односно пре заснивања радног односа у полицији.

Приликом заснивања радног односа Министарство унутрашњих послова води рачуна о националном саставу становништва, одговарајућој заступљености припадника националних мањина и познавању језика и писма који је у службеној употреби на територији јединице локалне самоуправе за које је образована организациона јединица у којој лице заснива радни однос, ради постизања пуне равноправности између припадника националних мањина и грађана који припадају већини, а у складу са чланом 137. Закона о полицији.[[97]](#footnote-97)

Област људских права, у основној полицијској обуци заступљена је у више наставних предмета и стручних модула, међу којима посебну улогу заузима предмет „Рад полиције у заједници, људска права и кодекс полицијске етике“ у оквиру којег полазници стичу знања o феномену људских права и слобода, категоријама морала и етике, деонтологије и упознају се са структуром и доменом националног полицијског кодекса и Европског кодекса полицијске етике, као и са радом полиције у заједници. Полазници се упознају са Кодексом полицијске етике кроз студије случајева, ситуационо увежбавање и играње улога. Посебно се инсистира на разумевању веза између Кодекса полицијске етике, полицијских овлашћења и људских права.

Поред наведеног, наставни садржаји који се односе на заштиту људских права и слобода, обрађују се и у оквиру предмета: Кривично и кривично процесно право, Полицијски службеници: права, обавезе и дужности, као и стручних модула: Сузбијање криминала и Примена полицијских овлашћења и употреба средстава принуде. Наставни садржаји из наведених предмета и стручних модула реализују се кроз више тема.

Сви полазници обуке у току стручног оспособљавања имају прилику да стекну неопходна знања и изграде потребне ставове у вези са поштовањем људских права и слобода и превенцијом тортуре и лошег поступања полиције.

Имајући у виду наведено, Министарство унутрашњих послова обезбеђује континуирану едукацију и обуку полазника – будућих полицијских службеника у вези са темама које се односе на поштовање људских права и слобода и превенцију тортуре и лошег поступања.

С тим у вези, у Центру за основну полицијску обуку је у периоду од 2017. године до 2022. године, основну полицијску обуку завршило укупно 3.023 полазника, од ког броја су 164 полазника припадници националних мањина, што чини 4,05% полазника.

Министарство унутрашњих послова је предузело низ активности у циљу развијања поверења, сарадње и партнерства са заједницом у циљу мотивације припадника националних мањина за рад у полицији, те афирмативно наступа према свим националним заједницама приликом објављивања конкурса за пријем у Центар за основну полицијску обуку и рад у полицији.

У складу са наведеним, реализује се програм професионалног информисања, регрутације и маркетинга, којим се потенцијални кандидати/кандидаткиње обавештавају о условима конкурса на својим језицима, и подстичу да се пријаве на конкурсе за пријем на рад у полицији. Између осталог, приликом расписивања конкурса у 2018. години, текст конкурса и промотивни материјали преведени су на језике припадника националних мањина (ромски - дијалекатска варијанта, ромски - дијалекатска варијанта карактеристична за подручје АП Војводине, румунски, словачки, мађарски, чешки, хрватски, русински, албански, бугарски и украјински), а поред тога, у оквиру сарадње са Мисијом ОЕБС у Србији, у свим подручним полицијским управама за које је био расписан конкурс, реализоване су промотивне трибине у форми Дана отворених врата, намењене онима који су конкурисали за упис на основну полицијску обуку, као и за друге заинтересоване, када су потенцијални кандидати могли да се упознају са условима конкурса, селекцијом као и обуком у Центру за основну полицијску обуку Министарства. Током 2019. године, настављене су промотивне активности, те је у сарадњи са Мисијом ОЕБС у Републици Србији израђен промотивни спот у сврху промовисања полицијске професије и основне полицијске обуке, који је уједно преведен на 11 језика припадника националних мањина.

Министарство унутрашњих послова наставило је и током 2020, 2021. и 2022. године промотивне активности и афирмативно наступа према свим националним заједницама приликом објављивања конкурса за пријем у Центар за основну полицијску обуку и рад у полицији, и увек је спремно на сарадњу у циљу мотивације припадника националних мањина за рад у полицији.

Надаље, стручно усавршавање запослених у Министарству унутрашњих послова представља континуирано унапређивање и развијање стечених знања, вештина, ставова и понашања, као и усвајање нових који су проистекли из праксе, научно-истраживачког рада или нових законских уређења, с циљем законитог, ефикасног и безбедног обављања послова, и обавезно је за све запослене у Министарству.

У оквиру Програма стручног усавршавања полицијских службеника Министарства унутрашњих послова у периоду од 2017. до 2022. године, кроз обавезну наставу из наставне области „Теоријска настава“, између осталог, реализоване су и теме: Појам препознавање и реаговање полиције на појавне облике дискриминације и Рад полиције са маргинализованим, мањинским и социјално рањивим групама. У току 2021. године је обавезну наставу по наведеним темама похађало више од 30.000 полазника, док је закључно са мартом 2022. године исту похађало око 2.900 полазника. Такође, у сарадњи са Повереником за заштиту равноправности и Мисијом ОЕБС у Србији, у периоду од 2017. до 2022. године, реализовано је 14 семинара под називом „Препознавање и реаговање на дискриминацију“ за укупно 365 полицијских службеника.

## **Члан 8. Оквирне конвенције**

### **Право личне вероисповести и оснивања институција, организација и удружења**

*70. Саветодавни комитет понавља свој позив властима да обезбеде да право припадника националних мањина да успоставе верске установе, организације или удружења буде ефективно гарантовано законом, као и у пракси, укључујући и обезбеђивање да се законским одредбама којима се регулишу верске заједнице не дозвољава дискриминација укључујући и оне који имају бројчано мању величину, посебно у погледу приступа правном субјективитету или пореском статусу.*

Одговор на ову препоруку садржан је у одговору на препоруку 8. из Резолуције Комитета министара.

## **Члан 9. Оквирне конвенције**

### **Приступ штампаним и електронским медијима на језицима мањина**

*75. Саветодавни комитет позива власти да пажљиво прате утицај процеса приватизације на мањинске медије и да наруче свеобухватну и независну студију о овој теми. Саветодавни комитет такође позива власти да предузму потребне мере за обезбеђивање независности приватних и јавних медија, укључујући и оне у власништву политичких представника националних мањина.*

*76. У контексту развоја нове медијске стратегије, Саветодавни комитет позива власти да размотре мањинске медије, са квантитативног и квалитативног становишта, и на тај начин консултују представнике националних мањина, узимајући у обзир разноликост мишљења унутар сваке заједнице, као и медијске стручњаке и независне истраживаче.*

Одговор на ове препоруке садржан је у одговору на препоруку 9. из Резолуције Комитета министара.

## **Члан 10. Оквирне конвенције**

### **Употреба мањинских језика у односима са властима**

*81. Саветодавни комитет позива власти да наруче студију како би се проценио ниво примене законских одредби о службеној употреби мањинских језика и обезбедило да у свим општинама где су испуњени законски захтеви, језици мањина имају делотворну службену употребу.*

Подаци о студијама на основу којих се може проценити ниво примене законских одредби о службеној употреби мањинских језика дати су у оквиру одговора на препоруку 10. из Резолуције Комитета министара.

У контексту ове препоруке Саветодавног комитета, а у вези са обезбеђивањем да у свим општинама где су испуњени законски захтеви, језици мањина имају делотворну службену употребу, важно је истаћи да управни надзор над применом законских решења о службеној употреби језика и писама националних мањина врши Управни инспекторат, а на територији АП Војводине Покрајински секретаријат за образовање, прописе, управу и националне мањине – националне заједнице.

Управна инспекција у свом раду, у циљу обезбеђивања остваривања начела законитости у раду и поступању надзираних органа и заштити јавног и приватног интереса, предузима превентивне мере и упозорава надзиране органе на обавезе из прописа, односно указује им на могуће штетне последице услед неправилне примене прописа којима је уређено остваривање права припадника националне мањине (право да буду уписани у посебан бирачки списак националне мањине, право на употребу језика и писма националне мањине и друга права).

Управна инспекција је у наведеном периоду, у оквиру инспекцијског надзора над применом Закона о националним саветима националних мањина, у делу којим је уређен посебан бирачки списак, надзираним органима наложила извршење седам мера које су се односиле на обавезу да се решења о променама у посебном бирачком списку израђују и на језику и писму националне мањине. Такође, управна инспекција спровела је и 515 инспекцијских надзора над применом прописа о матичним књигама, и то, између осталог, и у делу којим је уређено право припадника националне мањине на упис личног имена у матичне књиге према језику и правопису припадника националне мањине. Записницима о инспекцијском надзору, надзираним органима предложено је извршење 28 мера у вези са претходно наведеним правом припадника националних мањина. Осим тога, спроведена су и 122 инспекцијска надзора над применом прописа којима се уређује службена употреба језика и писама. Записницима о инспекцијском надзору, надзираним органима предложено је извршење 10 мера за отклањање утврђених незаконитости, неправилности и недостатака у раду.

Послови инспекцијског надзора у области службене употребе језика и писма на територији Аутономне покрајине Војводине обављају се као поверени послови који спадају у делокруг Покрајинског секретаријата за образовање, прописе, управу и националне мањине – националне заједнице. У случају утврђивања незаконитости у погледу службене употребе језика и писама, најпре се записником, а у случају непоступања по записнику ‒ и решењем, налаже отклањање утврђених незаконитости. Контролним надзором утврђује се поступање по наложеним мерама, или се подносе захтеви за покретање прекршајног поступка. Инспекција у области службене употребе језика и писама делује и превентивно и саветодавно у оквиру службених саветодавних посета. Службене саветодавне посете се спроводе и ради упознавања и тумачења прописа за органе и организације и друге надзиране субјекте, ради правилне и потпуне примене прописа који уређују област службене употребе језика и писама. У извештајном периоду спроведено је 77 инспекцијских надзора у вези са службеном употребом језика и писама.

У периоду 2018-2021. година било је више притужби и представки у погледу примене прописа у области службене употребе језика и писама у органима управе, јавним предузећима и организацијама са јавним овлашћењима на територији Аутономне покрајине Војводине, по којима је Покрајински секретаријат поступао независно од редовних инспекцијских надзора које спроводи.

|  |
| --- |
| **2018. година** |
| **Подносилац притужбе** | **Основ притужбе** | **Притужба представљена у односу на** | **Активност инспекције** |
| Национални савет мађарске националне мањинеМађарски покрет | Неисписивање назива насељеног места Палић на свим језицима који су у службеној употреби на територији Града Суботица | Градска управа Суботица | Извршен ванредни инспекцијски надзор. Наложене мере за исписивање. Извршене мере. |
| Физичко лице  | Непотпуна примена службене употребе језика и писма у делу који се односи на тројезично исписивање обавештења за изборе чланова Савета МЗ Руски Крстур | Општинска управа Кула | Извршен ванредни инспекцијски надзор. Наложене мере за обезбеђивање целокупног бирачког и изборног материјала на језицима који су у службеној упореби у Општини Кула. |
| Национални савет хрватске националне мањинеНационални савет мађарске националне мањине | Неисписивање табле са називом насељеног места Бајмок на свим језицима који су у службеној употреби на територији Града Суботица | Месна заједница Бајмок | Извршен ванредни инспекцијски надзор. Наложене мере за исписивање. Извршене мере. |
| Национални савет мађарске националне мањине | Постављање табли са називом насељених места уз непотпуну примену прописа о службеној употреби језика и писама | ЈП „Путеви Србије“ | Обавештење ЈП „Путеви Србије“ и заједнички рад на потпуној примени прописа из области службене употребе језика и писма у делу исписивања традиционалних назива насељених места. |
| **2019. година** |
| **Подносилац притужбе** | **Основ притужбе** | **Притужба представљена у односу на** | **Активност Инспекције** |
| Физичко лице  | Примена прописа о службеној употреби језика и писама у школи | Основна школа „Бранко Ћопић“ у Лукићеву | Подносилац представке обавештен о неоснованости притужбе. |
| Национални савет мађарске националне мањине | Изменом и допуном Статута Града Панчево није више предвиђено да мађарски језик и писмо буде у службеној употреби у K.О. Војловица, као што је било прописано претходним Статутом | Градска управа Панчево | Извршен редовни инспекцијски надзор. Наложене мере. Обезбеђено је поновно прописивање службене употребе мађарског језика и писма у К.О. Војловица, изменом Статута Града Панчево. |
| Поступање по уступљеном предмету Министарства просвете, науке и технолошког развоја, по иницијативи из представке физичког лица  | Исписивање обавештења само на мађарском језику и писму  | Пољопривредни техничко -средњошколски Центар „Беседеш Јожеф“ у Кањижи | Извршен ванредни инспекцијски надзор. Наложене мере за исписивање. Извршене мере |
| **2020. година** |
| **Подносилац притужбе** | **Основ притужбе** | **Притужба представљена у односу на** | **Активност Инспекције** |
| Непосредна сазнања инспекције МедијиАнонима представка | Непостојање исписивања јавних натписа и обавештења на мађарском језику и писму  | Општинска управа Темерин | Извршен ванредни инспекцијски надзор. Наложене мере за исписивање. Извршене мере |
| Непосредна сазнања инспекције Медији | Непостојање исписивања и погрешно исписивање јавних натписа и обавештења на мађарском језику и писму  | Општа болница у Суботици | Извршен ванредни инспекцијски надзор. Наложене мере за исписивање. Извршене мере |
| Физичко лице  | Неправилна и непотпуна службена употреба језика и писма у ОШ „Урош Предић“ из Орловата у погледу исписивања табле са називом школе | Основна Школа „Урош Предић“ Орловат | Испекција донела акт о примени прописа у форми препоруке у погледу правилне примене одредаба Закона о службеној употреби језика и писма. Акт је извршен |
| Физичко лице  | Неисправност и пропусти приликом исписивања назива установа на мађарском језику у Граду Кикинда | Градска управа Кикинда | Извршен ванредни инспекцијски надзор. Наложене мере за исписивање. Извршене мере |
| **2021. година** |
| **Подносилац притужбе** | **Основ притужбе** | **Притужба представљена у односу на** | **Активност Инспекције** |
| Физичко лице  | Непотпуна примена права на службену употребу језика и писама приликом означавања гробља на територији Града Новог Сада | ЈКП „Лисје“ Нови Сад | Извршена службена саветодавна посета у ЈКП „Лисје“ Нови Сад и Градској управи Нови Сад. Издата препорука у погледу обезбеђивања потпуног и правилног исписивања. |
| Физичко лице у име Демократске заједнице војвођанских Мађара (ДЗВМ) | Указивање на непотпуну примену прописа о службеној употреби језика и писама код саобраћајних знакова на путним правцима | Више јединица локалних самоуправа у Севернобачком округу и Севернобанатском округу | Инспекција доставила обавештење о примени мишљења Републичког секретаријата за законодавство, број 011-00-00065/2021-01 од 19. марта 2021. године. Није покренут инспекцијски надзор. |
| Физичко лице  | Указивање на прецртање табли са називима насељених места у Општини Ковачица и исписање натписа на згради Општине Ковачица. Непотпуна примена службене употребе језика и писма на табли Гимназије „Михајло Пупин“ у Ковачици, Националне службе за запошљавање Покрајинска служба за запошљавање Филијала Панчево – Испостава Ковачица, Центру за социјални рад у Ковачици, РФЗО – Испостава Ковачица, РГЗ – СКН Ковачица | Општинска управа Ковачица | Подносилац обавештен о поступању инспекције. Није покренут надзор услед ситуације ван надлежности инспекције и непостојања одговарајућег степена ризика. Издати акти о примени прописа са препорукама за потпуну примену службене употребе језика и писма у Гимназији „Михајло Пупин“ у Ковачици, Националној служби за запошљавање Покрајинској служби за запошљавање Филијала Панчево – Испостава Ковачица, Центру за социјални рад у Ковачици, РФЗО – Испостава Ковачица, РГЗ – СКН Ковачица |
| Физичко лице  | Неправилности у погледу примене прописа приликом исписивања назива насељеног места у општини Кула | Општинска управа Кула | Извршен ванредни инспекцијски надзор. Наложене мере за исписивање. Није истекао рок за извршење наложених мера. |
| Национални савет мађарске националне мањине | Оштећење табли са називима насељених места на територији општине Темерин | Општинска управа Темерин | Допис прослеђен надлежној инспекцији. Извршен ванредни инспекцијски надзор надлежне инспекције наложене и извршене мере. |
| Новински чланак | Постављање табли са називом насељених места само на српском језику и писму уз непоштовање прописа о службеној употреби језика и писама | Општинска управа Врбас | Извршен ванредни инспекцијски надзор. Наложене мере за исписивање и извршене мере. |
| Анонимна представка | Постојање јавног натписа у насељеном месту Стара Пазова само на српском језику и писму | Општинска управа Стара Пазова | Извршен ванредни инспекцијски надзор. Наложене мере за исписивање и на словачком језику и писму. Није поступљено по наложеним мерама, планиран контролни надзор у јулу 2022. године. |
| Национални савет мађарске националне мањине | Непотпуна примена прописа о службеној употреби језика и писама приликом исписивања назива насељеног места Елемир | Месна заједница Елемир | Извршен ванредни инспекцијски надзор. Наложене мере за исписивање. Није истекао рок за извршење наложених мера. |
| Удружење „Словаци и суживот“ | Указивање на непотпуну примену прописа о службеној употреби језика и писама код саобраћајних знакова на путним правцима | Општинска управа Бачки Петровац | Извршен редовни инспекцијски надзор у области службене употребе језика и писама. Обавештен подносилац представке о Мишљење Републичког Секретаријата за законодавство број 011-00-00065/2021-01 од 19. марта 2021. године |
| Прослеђена анонимна представка од стране Министарства просвете, науке и технолошког развоја  | Указивање на непотпуну примену службене употребе језика и писма код Основне школе „Јан Чајак“ у Бачком Петровцу услед непостојања јавних натписа на српском језику и писму | Основна школа „Јан Чајак“ Бачки Петровац | Извршен ванредни инспекцијски надзор. Наложене мере за исписивање. Извршена мера |

*82. Саветодавни комитет позива власти да појачају своје напоре, у подручјима која традиционално настањују припадници националних мањина или где они живе у великом броју, да прикупе податке о броју мањинских језика које говоре државни службеници у државним, покрајинским и локалним управама и, у светлу таквих података, да предузму неопходне мере, укључујући и адекватну обуку за припаднике националних мањина о којима је реч, како би се осигурало да број говорника у овим управама у највећој могућој мери одговара пропорцији популације која говори језицима мањина.*

*83. Саветодавни комитет позива власти да појачају своје напоре како би информисале све припаднике националних мањина у дотичним областима да имају право да користе свој мањински језик у контактима са државном, покрајинском и локалном управом.*

 Одговор на ову препоруку садржан је у одговору на препоруку 10. из Резолуције Комитета министара.

## **Члан 11. Оквирне конвенције**

### **Лична имена, топографске ознаке и други знакови и натписи**

*86. Саветодавни комитет позива власти да обезбеде да изводи из матичних књига могу бити штампани двојезично или вишејезично на територији Србије када матичне књиге садрже податке на српском језику и на једном или више мањинских језика.*

У складу са Законом о службеној употреби језика и писама, на подручјима на којима су језици и писма националних мањина у службеној употреби, исправе које су од интереса за остваривање законом утврђених права грађана, на захтев припадника националне мањине, издају се и на њиховом језику. То се односи и на изводе из матичних књига који се издају двојезично, на српском језику, ћириличким писмом и на језику и писму оне националне мањине чији је језик у службеној употреби.

У свим осталим јединицама локалне самоуправе изводи се издају на српском језику, а у извод из матичне књиге лично име на језику и писму припадника националне мањине уписује се после уписа личног имена на српском језику ћириличким писмом, испод њега истим обликом и величином слова, ако је у матичну књигу лично име детета, родитеља, супружника или умрлог припадника националне мањине уписано и на језику и писму националне мањине.

У претходном периоду нису уочени препреке у остваривању овог права, нити су се министарству надлежном за послове државне управе и локалне самоуправе обраћале матичне службе или грађани указујући на проблеме у пракси. У табели у наставку дати су статистички подаци о броју издатих извода из матичних књига на двојезичним обрасцима за 2020. и 2021. годину.

|  |
| --- |
| 2020. година |
| Албански | 1 |
| Босански | 7.378 |
| Мађарски | 5.598 |
| Румунски | 13 |
| Словачки | 165 |
| Хрватски | 1.405 |
| 2021. година |
| Албански | 2 |
| Босански | 1.785 |
| Бугарски | 6 |
| Мађарски | 5.157 |
| Словачки | 155 |
| Хрватски | 1.259 |
| Укупно | 22.924 |

Број извода из матичних књига који нису штампани двојезично, а у којима су лична имена припадника националних мањина уписана и на њиховом језику је вишеструко већи. Томе је допринела и чињеница да је, поступајући по препоруци Заштитиика грађана из Посебног извештаја о службеној употреби бугарског језика и писма, Министарство државне управе и локалне самоуправе 16. децембра 2021. године упутило свим матичним службама инструкцију ради обавештавања грађана о праву на упис личног имена на језику и писму националне мањине, у којој је указано да је неопходно да све матичне службе на видном месту (огласне табле општинске/градске управе и интернет презентације општине/града) истакну обавештење о праву припадника националних мањина на упис личног имена на језику и писму националне мањине.

Министарство државне управе и локалне самоуправе је сагласно прописима у 2020. години успоставило посебно секторско стручно усавршавање матичара у циљу обезбеђења унапређења постојећих и стицање нових знања, вештина и способности ове категорије запослених у јединицама локалне самоуправе за успешно извршавање послова вођења матичних књига и решавања у првостепеном управном поступку у области матичних књига, између осталог и у погледу правилне примене прописа која се односе на службену употребу језика и писма у вођењу матичних књига, упис податка о личном имену припадника националне мањине на језику и писму националне мањине, накнадни упис у матичне књиге са посебним освртом на поступак за упис чињенице рођења припадника ромске националне мањине у матичну књигу рођених, утврђивање времена и места рођења и упис чињенице рођења у матичну књигу рођених на основу решења суда. Припреми и доношењу програма обука претходи анализа потреба за стручним усавршавањем која се спроводи за сваку календарску годину. Секторски посебни програм обуке матичара за 2020. годину садржи седам области стручног усавршавања и 10 тематских целина. Овај програм је спроведен у целости. Одржана је 21 обука, а похађало их је 718 матичара. Секторски посебни програм обуке матичара за 2021. годину је у значајној мери унапређен и садржи шест области стручног усавршавања и у оквиру њих 16 тематских целина. Овај програм је такође спроведен у целини. Реализовано је 28 обука са укупно 1.125 полазника обука. Остварен је напредак у броју полазника у 2021. години, будући да је у овом програму учествовало 37,9% више полазника у односу на претходну годину. На основу претходно извршене анализе потреба за стручним усавршавањем матичара за 2022. годину, Министарство је донело и Секторски посебни програм обуке матичара за 2022. годину. На овај начин, Министарство је обезбедило све потребне предуслове за континуирано стручно усавршавање матичара и заменика матичара у циљу што успешнијег извршавања послова вођења матичних књига.

*87. Саветодавни комитет понавља свој позив властима да обезбеде да потребне мере како би се осигурало да све локалне власти где је језик или где су језици мањина у службеној употреби испуњавају своју обавезу приказивања топографских ознака на одговарајућем језику или језицима мањина.*

 Упитници који су у 2020. години прослеђени јединицама локалне самоуправе (ЈЛС) од стране Канцеларије за људска и мањинска права,[[98]](#footnote-98) а у циљу сагледавања употребе језика и писама националних мањина у ЈЛС, садржали су и питања која се односе на исписивање назива места, других географских назива и јавних натписа. Од укупно 54 ЈЛС у којима постоји службена употреба језика и писама националних мањина, своје одговоре на овај упитник доставиле су 32 или 59,26% ЈЛС.

 Од укупног броја ЈЛС које су доставиле своје одговоре, њих 24 или 75 % је потврдно одговорило на питање да ли су табле са називима насељених места исписане и на језицима националних мањина који су у службеној употреби. Три ЈЛС, иако су доставиле упитнике, нису уопште одговориле на то питање, док је 5 или 15,62% од оних које су доставиле упитнике, истакло одговор на основу кога је јасно да се релевантне законске одредбе о исписивању назива насељених места на језицима и писмима националних мањина који су у службеној употреби не поштују у потпуности. Од 24 ЈЛС у којима су табле с називима насељених места исписане на језицима националних мањина, све су навеле да су такве табле исписане на свим језицима који су у службеној употреби. ЈЛС које су одговориле да табле с називима насељених места нису исписане на језицима и писмима националних мањина који су у службеној употреби у упитнику су били понуђени одговори у погледу разлога таквог изостанка. ЈЛС у којима табле с називима насељених места нису исписане на језицима националних мањина који су у службеној употреби, навеле су различите разлоге таквог изостанка – од помањкања финансијских средстава за те намене, до формулације да „већина назива насељених места на територији општине, посебно у руралном брдско-планинском подручју уопште није обележена“.

Истраживање које је у 2020. години спроведено у сарадњи Сталне конференције општина и градова и Шведске асоцијације локалних власти и региона, које је поменуто у одговору на препоруку 3. из Резолуције Комитета министара, односило се и на службену употребу језика и писама, обухватило је 16 ЈЛС.[[99]](#footnote-99) Међу наведеним општинама и градовима одговоре нису послале 4 ЈЛС, па је коначан узорак за анализу 12. Од 12 ЈЛС које су доставиле одговоре, језици националних мањина су у службеној употреби на целој територији 7 ЈЛС, као и у неколико насељених места у 3 ЈЛС.

Мере исписивања назива општине/града, насељених места, тргова и улица и других топонима на језицима националних мањина у службеној употреби, према њиховој традицији и правопису спровело је 5 ЈЛС из узорка, док су исту меру у појединим насељеним местима на својој територији спровеле 4 ЈЛС.

У овом истраживању, на основу испитаног узорка, закључује се да се постављају топографски називи и називи улица у насељеним местима, а нижи ниво заштите права је уочен у погледу вишејезичних обавештења грађанима да имају право на службену употребу језика.

Ради сагледавања стања у погледу исписаности и означавања назива насељених места, на таблама/саобраћајним знаковима Назив насељеног места (III- 23) – улаз у насељено место и Завшетак насељеног места (III- 23.1) – излаз из насељеног места на језицима националних мањина који су у службеној употреби, као и због потреба планирања редовних инспекцијских надзора у области службене употребе језика и писама и планирања буџетских средстава, Покрајински секретаријат за образовање, прописе, управу и националне мањине – националне заједнице је доставио свим ЈЛС на територији АП Војводине упитнике у којима је било потребно попунити податке о постојању/непостојању таквих знакова, разлоге за непостојање и приложити фотодокуметацију наведних знакова. Од 45 ЈЛС на територији АП Војводине, 42 ЈЛС су одговориле и доставиле попуњени упитник, а само 3 нису доставиле попуњени упитник.

У погледу табли на улазима у насељено место, од укупно 389 евидентираних насељених места у упитнику, табле са исписаним називима на свим језицима у службеној употреби постоје код 217 насељених места (58 %), а код 172 насељена места (42%) не постоје табле са исписаним називима на свим језицима у службеној употреби. У погледу табли на излазима из насељених места, од укупно 389 насељених места, табле са исписаним називима на свим језицима у службеној употреби постоје код 174 насељена места (45 %), а код 215 насељених места (55 %) не постоје табле са исписаним називима на свим језицима у службеној употреби. Треба напоменути да код појединих ЈЛС, односно насељених места у тим ЈЛС, ни не постоји обавеза исписивања назива на језицима националних мањина у свим насељеним местима, пошто су ти језици уведени у службену употребу само на делу територије ЈЛС.

Код оних насељених места где табле (улазне/излазне) са називима насељених места постоје на свим језицима у службеној употреби, уочљиво је да само код око 25% тих насељених места табле са називима на свим језицима у службеној употреби постоје на свим путним правцима, односно свим улазима и излазима из насељених места. У осталим случајевима табле су постављене претежно на главним путним правцима, односно државним путевима за чије је одржавање и постављање саобраћајне сигнализације задужено ЈП „Путеви Србије“, а ређе су табле које су постављене и на локалним путевима, за чије је одржавање и постављање саобраћајне сигнализације задужено одређено локално јавно предузеће.

Током 2018. године Секретаријат је успоставио успешну сарадњу са ЈП „Путеви Србије“, Сектором за одржавање државних путева I и II реда - Одељење одржавања и заштите путева Нови Сад, у погледу питања службене употребе језика и писама на саобраћајним знаковима. Поводом учесталих обраћања и притужби од стране више националних савета националних мањина у вези са уклањањем старих и постављањем нових табли са називима насељених места, Секретаријат је указао да је у одређеним случајевима постављање нових табли извршено супротно прописима којима се регулише службена употреба језика и писма. У одређеним насељеним местима, приликом замене табли на државним путевима, по налогу ЈП „Путеви Србије“, означавање назива насељеног места је извршено без узимања у обзир и правилне примене статута одређених градова и општина у смислу да на таблама које означавају насељено место није исписан назив места на свим језицима који су статутима општина/градова у службеној употреби на територији одређене ЈЛС. Секретаријат је тражио од ЈП „Путева Србије“ да предузме све неопходне мере и да постави, у што краћем року, нове табле у складу са статутима ЈЛС и прописима који се односе на службену употребу језика националних мањина, као и да о предузетим мерама обавести Секретаријат. ЈП „Путеви Србије“ је након ове интервенције Секретаријата започело с променема табли, те су заједничким радом Секретаријата и ЈП „Путеви Србије“ горенаведени проценти и бројеви постављених табли кориговани у позитивном смислу.

Непотпуно исписивање табли на свим језицима који су уведени у службену употребу, поред осталих раније поменутих разлога, резултат је и чињенице да неки национални савети нису утврдили традиционалне називе за сва насељена места у одређеним ЈЛС у којима је језик њихове мањине уведен у службену употребу, већ су традиционалне називе утврдили само за места у којима у претежном проценту живе припадници те националне мањине (нпр. Национални савет румунске националне мањине је за општину Бела Црква утврдио традиционалне називе само за места Гребенац и Бела Црква, иако је румунски језик и писмо у службеној употреби на целој територији те општине).

С тим у вези, Секретаријат је путем инспекције за службену употребу језика и писма упутио свим националним саветима националних мањина који имају своје језике уведене у службену употребу на територији АП Војводине допис којим их подсећа на потребу потпуног и свеобухватног утврђивања традиционалних назива насељених места на њиховом језику.

У циљу унапређења приказивања топографских ознака на одговарајућем језику или језицима мањина, Покрајински секретаријат за образовање, прописе, управу и националне мањине – националне заједнице АП Војводине редовно расписује конкурсе за расподелу буџетских средстава органима и организацијама на територију АП Војводине у чијем раду су у службеној употреби језици и писма националних мањина. На конкурсима се, између осталог, додељују и средства за израду вишејезичких табли с називима органа и организација, насељених места и називима улица и сл. Информације о средствима која су на овим конкурсима додељена за постављање табли с називима органа и организација, насељених места и називима улица садржане су у доњој табели.

|  |
| --- |
| Трошкови израде и постављања вишејезичних табли |
| Година | Број подржаних пројеката | Износ средстава |
| 2017. | 57 | 6.834.000,00 |
| 2018. | 62 | 7.117.000,00 |
| 2019. | 44 | 5.573.000,00 |
| 2020. | 48 | 6.937.000,00 |
| 2021. | 62 | 5.019.500,00 |

## **Члан 12. Оквирне конвенције**

### **Промоција мултикултуралне и интеркултуралне перспективе у образовању**

*94. Саветодавни комитет позива власти да значајно појачају своје напоре на промовисању мултикултуралне и интеркултурне перспективе у образовању, укључујући и развијање програма размене између заједница што је пре могуће и најкасније до истека рока за пети државни извештај, на сваком нивоу образовања.*

*95. Саветодавни комитет позива власти да обезбеде, што је пре могуће а најкасније пре рока за пети државни извештај, да кроз процес који укључује делотворно учешће припадника националних мањина, наставни планови и наставни материјали из историје промовишу поштовање свих група у друштву и пружају широко знање о мањинама чинећи саставни део српског друштва, као и да обезбеде да се вишеструке перспективе подстичу у историјским и савременим истраживањима.*

*96. Саветодавни комитет охрабрује власти да у консултацијама са представницима националних мањина промовишу могуће моделе двојезичног или вишејезичног образовања.*

Одговори на ове препоруке садржани су у одговору на препоруку 4. из Резолуције Комитета министара.

### **Приступ образовању за Роме**

*99. Саветодавни комитет апелује на власти да појачају своје напоре да елиминишу све облике сегрегације ромске деце и да их укључе у редовно образовање. Ситуацију на свим нивоима треба пажљиво пратити како би се избегла било каква сегрегација заснована на етничкој припадности.*

*100. Саветодавни комитет позива власти да удвоструче своје напоре у борби против одсуствовања из школе и раног напуштања школовања међу ромском децом. Такви напори би требало да укључују проширење и развој дугорочног коришћења педагошких асистената који могу помоћи ромској деци и њиховим породицама у контакту и укључивању у образовни систем.*

Одговори на ове препоруке садржани су у одговору на препоруку 1. из Резолуције Комитета министара.

У вези са налазом Саветодавног комитета *да рани и присилни бракови остају и недовољно и неадекватно решено питање, према извештајима цивилног друштва, што додатно отежава погођеним ученицима да приступе образовању*, истичемо следеће.

У Републици Србији су дечји присилни бракови забрањени законом и представљају кривично дело. У Породичном закону експлицитно се наводи да се брак може склопити само на основу слободног пристанка будућих супружника (члан 3), да га не може склопити лице које није навршило 18. годину живота, као и да суд може, из оправданих разлога, дозволити склапање брака малолетном лицу које је навршило 16. годину живота, а достигло је телесну и душевну зрелост потребну за вршење права и дужности у браку (члан 23), односно да је брак рушљив ако га је склопило малолетно лице без дозволе суда (члан 37).

Кривични законик прописује санкције за кршење загарантованих права детета, односно за праксу дечјих бракова. Тако се у члану 190. став 1. прописује казна затвора од три године пунолетном лицу које живи у ванбрачној заједници са малолетником, а иста таква казна прописује се и родитељу, усвојиоцу или стараоцу који малолетнику омогући да живи у ванбрачној заједници са пунолетним лицем или га на то наведе (став 2). Даље се у члану 191. прописује новчана или казна затвора ономе ко малолетно лице противправно задржи или одузме од родитеља, усвојиоца, стараоца или другог лица, односно установе, којима је оно поверено или онемогућава извршење одлуке којом је малолетно лице поверено одређеном лицу.

Према резултатима MICS 6 истраживања из 2019. године, укупно 34% младих жена старости 15–19 година из ромских насеља је удато или живи у ванбрачној заједници, али тај показатељ расте на 41 % код жена из најсиромашнијих домаћинстава. Пре навршене 15. године удало се 16 %, а пре навршене 18. године 56 % жена старости 20–24 године. Код жена старости 20–24 године ступање у брак пре 15. и пре 18. године много је чешће код оних са основним образовањем него код оних са средњим и високим образовањем. Такође, рани бракови су карактеристичнији за жене из сиромашнијих домаћинстава (73 %).

Влада Србије предузима кораке како би се пружио системски и институционални одговор од стране државе и друштва неопходан за нестајање праксе дечјег брака.

 С обзиром на вишеслојност овог феномена, на иницијативу Координационог тела за родну равноправност Владе Србије и УНИЦЕФ-а у Србији, 2019. године основана је Национална коалиција за окончање дечјих бракова. Општи циљ Националне коалиције, је да се кроз усмерену и координисану акцију релевантних актера допринесе окончању дечјих бракова у Србији, нарочито у ромској популацији, кроз заговарање за отклањање институционалних и друштвених препрека за спровођење релевантних законодавних и стратешких оквира, као и промоцију примера добре праксе који се реализују у партнерству локалних заједница, невладиног, владиног и приватног сектора и медија.

 Национална коалиција за окончање дечјих бракова је у 2021. години покренула медијску кампању „Детињство, не брак“ са циљем да скрене пажњу на проблем и распрострањеност дечјих бракова, али и да покаже примере жена и девојака чије су породице увиделе важност образовања девојчица и на тај начин им пружиле подршку у адекватном расту и развоју. Ова медијска кампања представљена је свим јединицма локалне самоуправе у Републици Србији, као и свим националним и међународним актерима уз позив да се прикључе кампањи и тиме допринесу подизању свести јавности о проблему дечјих бракова. Према подацима којима располаже канцеларија УНИЦЕФ-а у Србији, током трајања кампање четири видеа која промовишу примере добре праксе приказани су 637.000 пута. Такође, према њиховим мерењима, кампања је досегла до 530.000 корисника друштвених мрежа.

 Национална коалиција за окончање дечјих бракова наставиће да кроз активности својих чланица али и заједничко деловање доприноси окончању дечјих бракова у Србији кроз оснаживање система да адекватно одговори на проблем дечјих бракова али и кампање које за циљ имају да подигну свест о овом феномену.

 Током 2018. године Републички завод за социјалну заштиту у сарадњи са УНИЦЕФ-ом урадио је „Анализу праксе центара за социјални рад у вези са дечијим браковима“. Као одговор на препоруку у оквиру истраживања, министарство надлежно за соцојалну заштиту је донело 2019. године Инструкцију о начину рада центара за социјални рад – органа старатељства у заштити деце од дечјих бракова. На основу ове инструкције, Републички завод за социјалну заштиту израђује годишње извештаје. Према извештају за 2020. годину, током те године центри за социјални рад идентификовали су 191 дете жртву дечјег брака, од којих је 11 дечака и 180 девојчица. Имајући у виду општине које нису доставиле податке, основано је претпоставити да је укупан број деце жртава дечјег брака већи. Стога је неопходно додатно ојачавати јединице локалне самоуправе да препознају проблем дечјих бракова и важност праћења ове појаве како би се на основу података планирале адекватне и правовремене активности превенције и одговора на случајеве насиља.

 Рани брак један је од разлога за осипање ученика, нарочито девојчица из система образовања. Стога је креиран модел за превенцију осипања, који садржи мере на нивоу школе које су обухватиле систем за рану идентификацију и интервенцију за ученике под ризиком од осипања који представља главну компоненту модела, затим мере за унапређивање укључивања родитеља у школу и мере вршњачке подршке, као и обуке за наставнике и нови школски модел допунске наставе.

 Стопа осипања у школама у којима је примењиван модел за превенцију смањена је за 53,2% у односу на претходне податке, и показатељ је да индивидуализоване мере подршке дају резултате. Да би се запослени у образовању оснажили да препознају ученике у ризику од осипања и да им пруже адекватну подршку, на листу обука од јавног интереса уведен је програм обуке за рану идентификацију и спречавање осипања ученика и урађени су приручници за школе на ову тему. Акредитована су још три програма и спроведене обуке за јачање капацитета преко 2.000 запослених у образовању за превенцију осипања, активности на укључивању и учешћу све деце и ученика кроз образовање.

## **Члан 14. Оквирне конвенције**

### **Настава на језицима мањине и настава језика мањине, укључујући наставне материјале**

*105. Саветодавни комитет позива власти да предузму неопходне мере за попуњавање једногодишњег јаза између ревизије националног наставног плана и програма и издања ревидираних материјала на језицима мањина. Такође позива власти да пронађу одговарајуће и брзо спроводљиво решење за материјале на албанском језику.*

Након подношења Четвртог периодичног извештаја Република Србија је наставила да улаже напоре у циљу обезбеђивања свих недостајућих уџбеника, посебно се усмеривши на решавања питања обезбеђивања уџбеника на албанском језику. Процес прибављања недостајућих нискотиражних уџбеника на језицима националне мањине значајно је унапређен формирањем Центра за нискотиражне уџбенике и доношењем Правилника о издавању нискотиражних уџбеника.[[100]](#footnote-100)

Курикуларна реформа образовног система, која подразумева припреме нових програма наставе и учења за све предемете, отпочела је 2018. године. Ово заправо значи да се припремају нови уџбеници за сваки предмет и разред који одговарају новим програмима наставе и учења. Кад се објави нови програм наставе и учења за одређени разред, издавачи могу да почну припрему нових уџбеника. Након што се ови уџбеници одобре, уколико су у питању уџбеници на српском језику, може да започне процедура превода и одобравање превода на мањинске језике, што показује и зашто постоји одређени временски јаз између увођења у наставни процес уџбеника на језицима националних мањина и уџбеника на српском језику. Међутим, издавачи могу да раде и на издавању ауторских уџбеника на мањинским језицима (што је најчешће случај за матерњи језик и књижевност, и предмете од националног значаја за националну мањину – историја, географија, музичка и ликовна култура, свет око нас/природа и друштво) и у тим случајевима нема значајног кашњења.

До сада су усвојени реформисани програми наставе и учења за основну школу за предмет Матерњи језик и Матерњи језик и књижевност за свих осам језика националних мањина који остварују целокупно образовање на свом матерњем језику. Поред тога, усвојени су и реформисани програми наставе и учења за изборни програм Матерњи језик/говор са елементима националне културе за 16 језика/говора. Такође, усвојени су и реформисани програми наставе и учења и за средње школе и гимназије које остварују наставу на једном од осам језика националне мањине.

Битно је истаћи да су национални савети националних мањина иницијатори припреме уџбеника, као и да они припремају Листу одабраних уџбеника на језицима националних мањина у сарадњи са школама.

У Каталогу уџбеника на језицима националних мањина за школску 2022/23. годину[[101]](#footnote-101) доступно је укупно је 946 уџбеничких јединица, од којих је 482 објављено по реформисаним програмима наставе и учења. Додатно, у Каталогу се налазе и 24 уџбеника за обавезни предмет Српски као нематерњи језик.

Значајан помак учињен је успостављањем ефикасније сарадње у области прибављања недостајућих уџбеника на албанском језику. Ресорна министарства Републике Србије и Републике Албаније формирала су мешовите радне групе експерата, које раде на моделима прибављања уџбеника на албанском, односно српском језику. У Радној групи коју је министар просвете Републике Србије формирао у мају 2019. године, осим представника надлежних органа, налазе се и представници Националног савета албанске националне мањине и Координационог тела Владе Републике Србије за општине Прешево, Бујановац и Медвеђа. Рад ове групе је резултирао афирмативним приступом у одобравању уџбеника на албанском језику. Наиме, Комисија за стручну оцену квалитета рукописа уџбеника на албанском језику за основну школу је у периоду од 2019. до 2022. прегледала и одобрила 43 рукописа уџбеника на албанском језику, који су постали део Каталога уџбеника на језицима националних мањина. Објављени уџбеници су рађени према реформисаном програму наставе и учења. За рад у предшколским установама и наставу у основним и средњим школама за школску 2022/2023. годину на рапослагању су 62 уџбеничке јединице на албанском језику, од којих је 47 јединица по реформисаним програмима наставе и учења. Овоме треба придодати и четири уџбеника за обавезни предмет Српски као нематерњи језик. Као посебна подршка ученицима који наставу похађају на албанском језику израђен је Српско-албански/албанско-српски Мали речник/Fjalor i vogël[[102]](#footnote-102) који је промовисан је и дистрибуиран у 16 основних школа са наставом на албанском језику у општинама Прешево, Бујановац и Медвеђа.

У контексту обезбеђивања уџбеника на албанском језику, важно је истаћи да је Служба Координационог тела у сарадњи са Министарством просвете, науке и технолошког развоја и Националним саветом албанске националне мањине, за школску 2020/2021. годину, обезбедила додатна средства Националном савету за плаћење такси одговарајућој издавачкој кући у износу од 1.080.000,00 динара. Овим средствима је обезбеђено 15 нових уџбеника за основне школе у којима се похађа настава на албанском језику. За исте намене је за школску 2021/2022. годину издвојено 1.165.430,00 динара, и то за обезбеђивање недостајућих седам уџбеничких комплета и 12 уџбеника за основне школе у којима се похађа настава на албанском језику.

*106. Саветодавни комитет подстиче власти да побољшају доступност и квалитет наставе на државном језику, укључујући и када се он подучава као други језик, кроз уравнотежен приступ који садржи паралелне мере за заштиту и унапређење мањинских језика.*

Одговор на ову препоруку садржан је у одговору на препоруку 11. из Резолуције Комитета министара.

## **Члан 15. Оквирне конвенције**

### **Институционални оквир за учешће националних мањина у процесу одлучивања**

*114. Саветодавни комитет позива власти да прате и периодично преиспитују спровођење Закона о националним саветима националних мањина у консултацији са самим саветима и да наруче независну квалитативну студију о функционисању савета, укључујући процену њихове инклузивности, независности и репрезентативности, као и њихове способности да покрену интеркултурални дијалог и ојачају међунационалне односе.*

Одговор на ову препоруку садржан је у одговору на препоруку 12. из Резолуције Комитета министара.

*115. Саветодавни комитет позива власти, а посебно на локалном нивоу, да осмисле и спроведу нове начине представљања и ефективног укључивања припадника националних мањина у процес доношења одлука, у свим подручјима у којима су традиционално настањене националне мањине или где живе у великом броју, укључујући и веће градове.*

 Власти Републике Србије указују да је екстензиван правни оквир за представљање и ефективно укључивања припадника националних мањина у процес доношења одлука од државног до локалног нивоа предвиђен Уставом и одговарајућим законодавством које се делотворно примењује, о чему је Саветодавни комитет у претходним извештајима и државним коментарима подробно обавештаван и о чему се у главном позитивно изјашњавао. У том смислу, истичемо да се осмишљавање и спровођење нових начина представљања и ефективног укључивања припадника националних мањина може односити на учешће организација цивилног друштва које окупљају припаднике националних мањина и грађана – припадника националних мањина у процесима креирања и спровођења јавних политика кроз подношење одговарајућих иницијатива, јавне консултације, јавне расправе, итд.

Такав приступ препознат је и у Стратегији за стварање подстицајног окружења за развој цивилног друштва у Републици Србији за период од 2022-2030. године[[103]](#footnote-103) у којој се истиче да за остварење општих интереса, циљева и вредности цивилно друштво у првом реду користи начела и механизме партиципативне демократије, у партенерском, институционално и нормативно уређеном односу са органима јавне власти на националном, покрајинском, а посебно на локалном нивоу. Користећи механизме партиципативне демократије грађани као појединци или организовани у оквиру организације цивилног друштва, према овој стратегији имају могућност да утичу на процесе доношења одлука и учествују у друштвено-политичком животу, не само у време избора, већ увек када сматрају да је то потребно.

Такође, у Стратегији за социјално укључивање Рома и Ромкиња истиче се да се циљеви и мере које се предлажу, између осталог, заснивају на начелима пуног учешћа Рома и Ромкиња у свим фазама јавне политике које се тичу њих, као и на локализацији мера, односно прилагођавању мера локалном контексту и подршци њиховом учешћу у циклусу јавне политике за Роме и Ромкиње.

 У контексту ове препоруке Саветодавног комитета важно је истаћи да је новим Законом о планском систему[[104]](#footnote-104) предвиђено да је надлежни предлагач докумената јавних политика дужан да омогући учешће свих заинтересованих страна и циљних група у процесу консултација, које спроводи током израде ових документа. У зависности од обухвата документа јавне политике, у процес консултација се укључују заинтересоване стране и циљне групе, између осталог, из реда грађана, удружења грађана и других организација цивилног друштва. У документе јавних политика спадају стратегије, програми, концепти политике и акциони планови. Такође, у погледу укључивања припадника националних мањина у процес доношења докумената развојног планирања, као планских докумената најширег обухвата, указујемо да је у члану 11. став 2. Закона о локалној самоуправи прописано да се статутом предвиђа спровођење обавезног поступка јавне расправе, не само приликом припреме статута и буџета јединице локалне самоуправе, већ и приликом припреме стратешких планова развоја и просторних и урбанистичких планова.

У контексту осмишљавања и спровођења нових начина представљања и ефективног укључивања припадника националних мањина у процес доношења одлука, важно је истаћи да се у Сектору за друштвени дијалог Министарства за људска и мањинска права и друштвени дијалог обављају послови које се односе и на прикупљање иницијатива и припремање, организацију, реализацију и праћење дијалога сваке врсте кроз отворене дебате, међу свим учесницима друштвеног живота, као и да се, уз подстицање толеранције и узајамног разумевања, креира политика развоја друштвеног дијалога и промовише унапређење међунационалних односа. Од оснивања Министарства, организован је већи број тематских друштвених дијалога, од којих су неки обухватили питања од значаја за остваривање права припадника националних мањина, као што су: „Eкономско оснаживање Рома и циљеви одрживог развоја у Србији“ и „Млади Роми и Ромкиње носиоци промена“, затим дијалог у вези са Предлогом стратегије развоја образовања и васпитања у Републици Србији до 2030. године - образовање националних мањина, као и два круга тематских дијалога усмерених на остваривање права припадника албанске националне мањине.

*116. Саветодавни комитет подстиче власти да појачају своје напоре за политичку интеграцију Рома на националном и локалном нивоу, укључујући и систематско консултовање са њима у креирању политике и доношењу одлука о питањима која могу утицати на њихова права.*

Одговор на ову препоруку дат је на више места у овом извештају, између осталог, и у одговору на препоруку 1. из Резолуције Комитета министара.

### **Заступљеност националних мањина у изабраним телима и учешће у јавним пословима**

*122. Саветодавни комитет позива власти да преиспитају одредбе које се односе на изборе чланова парламента и да се консултују у том смислу са представницима свих националних мањина, укључујући и бројчано мање.*

Као што је Саветодавни комитет у више државних извештаја обавештаван, предузимање афирмативних мера у области политичког живота започело је још 2004. године укидањем изборног цензуса, а настављено је усвајањем Закона о политичким странкама[[105]](#footnote-105) којим је дефинисан појам политичке странке националне мањине. Према том закону, политичка странка националне мањине је политичка странка чије је деловање, између осталог, посебно усмерено на представљање и заступање интереса једне националне мањине и заштиту и унапређење права припадника те националне мањине у складу са Уставом, законом и међународним стандардима. Политичку странку националне мањине може основати најмање 1.000 пунолетних и пословно способних држављана Републике Србије, што је десет пута мање оснивача него што је потребно за оснивање политичке странке, за коју је потребно 10.000 оснивача.

Изменама изборног законодавства континуирано се у правни систем уводе нова афирмативна решења којима се стварају снажни предуслови за ефективно обезбеђивање учешћа припадника националних мањина у раду Народне скупштине и представничких тела на осталим нивоима власти. Тако је у 2020. години Народна скупштина донела Закон о изменама и допунама Закона о избору народних посланика.[[106]](#footnote-106) Измене су, између осталог, имале за циљ додатно смањење општег изборног цензуса са 5% на 3%, како би се омогућило учешће у расподели посланичких мандата и обезбедило да изборна воља грађана која није преовлађујућа буде политички артикулисана и на одговарајући начин заступљена у Народној скупштини. Изменама овог закона прописано је да политичке странке националних мањина и коалиције политичких странака националних мањина учествују у расподели мандата и кад су добиле мање од 3% гласова од укупног броја бирача који су гласали, на начин да се приликом расподеле мандата применом система највећег количника, количници тих изборних листа политичких странака националних мањина и коалиција политичких странака националних мањина увећавају за 35%. Осим тога, Законом о изменама и допуни закона о локалним изборима[[107]](#footnote-107) и Покрајинском скупштинском одлуком о изменама и допунама Покрајинске скупштинске одлуке о избору посланика у Скупштину Аутономне покрајине Војводине[[108]](#footnote-108) из исте године предвиђено је да политичке странке националних мањина и коалиције политичких странака националних мањина учествују у расподели мандата на идентичан начин и на изборима за посланике у Скупштини АП Војводине и одборнике у локалним скупштинама.

Нови Закон о избору народних посланика[[109]](#footnote-109) из 2022. године садржи идентична афирмативна решења у поглeду изборног цензуса и расподеле мандата изборним листама политичких странака националних мањина. Међутим, овим Законом прописана је још једна нова афирмативна мера. Наиме, Републичка изборна комисија може прогласити изборну листу националне мањине ако подносилац изборне листе достави 5.000 оверених изјава бирача да подржавају изборну листу, у односу на 10.000 оверених изјава потребних за остале изборне листе. Такође је и нови Закон о локалним изборима[[110]](#footnote-110) из 2022. године на сличан начин уредио ово питање, прописујући да изборна комисија може прогласити изборну листу националне мањине ако подносилац изборне листе достави број потписаних и оверених изјава бирача да подржавају изборну листу који је двоструко мањи од броја који се тражи по општим правилима овог закона. Када су у питању избори за Скупштину АП Војводине, минималан број изјава бирача неопходних за проглашење изборних листа политичких странака или коалиција политичких странака националних мањина износи 3.000, док је за остале изборне листе потребно 6.000 оверених изјава бирача.

 Према укупним резултатима избора за народне посланике Народне скупштине који су одржани 21. јуна 2020. године, изборне листе политичких странка или коалиција политичких странака националих мањина, укупно су освојиле 19 мандата.

|  |  |
| --- | --- |
| Назив изборне листе | Број добијених мандата |
| Vajdasági Magyar Szövetség – Pásztor István – Савез војвођанских Мађара – Иштван Пастор | 9 |
| Академик Муамер Зукорлић – Само право – Странка правде и помирења (СПП) – Демократска партија Македонаца (ДПМ) / Akademik Muamer Zukorlić – Samo pravo – Stranka pravde i pomirenja (SPP) – Demokratska partija Makedonaca (DPM) / Академик Муамер Зукорлић – Само право – Странка на правда и помиреније (СПП) – Демократска партија на Македонците (ДПМ) | 4 |
| „АЛБАНСКА ДЕМОКРАТСКА АЛТЕРНАТИВА – УЈЕДИЊЕНА ДОЛИНА“ „ALTERNATIVA DEMOKRATIKE SHQIPTARE – LUGINA E BASHKUAR“ | 3 |
| СДА Санџака – др Сулејман Угљанин SDA Sandžaka – dr. Sulejman Ugljanin | 3 |

 Поред наведеног, према подацима којима располаже Одбор за административно-буџетска и мандатно-имунитетска питања Народне скупштине, у овом сазиву Народне скупштине постојао је значајан број народних посланика који су се изјаснили као припадници националних мањина, а мандат су освојили на изборним листама других политичких странака (а не на изборним листама странака националних мањина). Број народних посланика који су се изјаснили као припадници националних мањина представљен је у доњој табели.

|  |  |
| --- | --- |
| Албанци | 4 |
| Бошњаци | 9 |
| Бугари | 1 |
| Мађари | 11 |
| Роми | 2 |

Према укупним резултатима избора за посланике Скупштине Аутономне покрајине Војводине који су одржани 21. јуна 2020. године, изборне листе политичких странка или коалиција политичких странака националих мањина, укупно су освојиле 11 мандата.

|  |  |
| --- | --- |
| Назив изборне листе | Број добијених мандата |
| Vajdasági Magyar Szövetség – Pásztor István – Савез војвођанских Мађара – Иштван Пастор | 11 |

Избори за одборнике у представничким телима на локалном нивоу одржани су 21. јуна 2020. године у већем броју јединица локалне самоуправе. У табели која следи дати су расположиви подаци о броју освојених мандата политичких странака националних мањина или коалиција у којима су учествовале политичке странке националних мањина.

|  |
| --- |
| Албанска мањина |
| Демократска Партија – Др. Сц. Нагип Арифи – Partia Demokratike – Dr. Sc. Nagip Arifi | Бујановац | 10 |
| ПАРТИЈА ЗА ДЕМОКРАТСКО ДЕЛОВАЊЕ – Дритон Реџепи – PARTIA PËR VEPRIM DEMOKRATIK – Driton Rexhepi | Бујановац | 10 |
| АЛТЕРНАТИВА ЗА ПРОМЕНЕ – Арбер Пајазити – ALTERNATIVA PËR NDRYSHIM – Arbër Pajaziti | Бујановац | 3 |
| ПОКРЕТ ЗА ДЕМОКРАТСКИ ПРОГРЕС – ШЋИПРИМ МУСЛИУ – LËVIZJA E PROGRESIT DEMOKRATIK – SHQIPRIM MUSLIU | Бујановац | 4 |
| ДЕМОКРАТСКА УНИЈА АЛБАНАЦА – БАСРИ ВЕСЕЛИ – UNIONI DEMOKRATIK SHQIPTAR – BASRI VESELI | Бујановац | 1 |
| Бошњачка мањина |
| „ЕВРОПСКИ НОВИ ПАЗАР – РАСИМ ЉАЈИЋ“ „EVROPSKI NOVI PAZAR – RASIM LJAJIĆ“(Коалиција СДП, СДПС, СЗС, ЛДП, БЏ) | Нови Пазар | 21 |
| ЗАЈЕДНО ЗА ПРИЈЕПОЉЕ – РАСИМ ЉАЈИЋ(Коалиција СДП-СДПС-ЛДП) | Пријепоље | 11 |
| „EVROPSKA SJENICA – RASIM LJAJIĆ“ | Сјеница | 7 |
| Evropski Tutin - Rasim Ljajić | Тутин | 2 |
| „АКАДЕМИК МУАМЕР ЗУКОРЛИЋ – СТРАНКА ПРАВДЕ И ПОМИРЕЊА“ (СПП) „AKADEMIK MUAMER ZUKORLIĆ – STRANKA PRAVDE I POMIRENjA“ (SPP) | Нови Пазар | 11 |
| Прибој | 2 |
| Пријепоље | 8 |
| Сјеница | 9 |
| Тутин | 11 |
| „СДА САНЏАКА – ДР. СУЛЕЈМАН УГЉАНИН“ „SDA SANDŽAKA – DR. SULEJMAN UGLJANIN“ | Нови Пазар | 9 |
| Прибој | 2 |
| Пријепоље | 1 |
| Сјеница | 10 |
| Тутин | 18 |
| НАЈБОЉЕ ЗА ПРИБОЈ СДП-ЛДП ДР ЈАСМИНКО ТОСКИЋ ЈАСМИН ХОЏИЋ | Прибој | 3 |
| ДПС ДР ЗУЛКЕФИЛ БАТО САДОВИЋ | Пријепоље | 3 |
| Бугарска мањина |
| ИВИЦА ДАЧИЋ-„Социјалистичка партија Србије (СПС), Демократска партија Бугара (ДПБ)“ | Бабушница | 4 |
| ВЛАДИМИР ЗАХАРИЈЕВ-ТО СМО МИ-АЛЕКСАНДАР ВУЧИЋ-ЗА НАШУ ДЕЦУВЛАДИМИР ЗАХАРИЙЕВ-ТОВА СМЕ НИЕ-АЛЕКСАНДАР ВУЧИЧ-ЗА НАШИТЕ ДЕЦА | Босилеград | 30 |
| ДЕМОКРТАСКА ПАРТИЈА БУГАРА – НЕБОЈША ИВАНОВ ДЕМОКРАТИЧЕСКА ПАРТИЯ НА БЪЛГАРИТЕ - НЕБОЙША ИВАНОВ | Димитровград | 4 |
| Буњевачка мањина |
| БУЊЕВЦИ ЗА СУБОТИЦУ – САВЕЗ БАЧКИХ БУЊЕВАЦА | Суботица | 2 |
| Влашка мањина |
| Влашка странка Мост  | Бољевац | 2 |
| Кучево | 1 |
| Петровац на Млави | 2 |
| Пожаревац | 2 |
| Заједно за Бољевац – ДЕЈАН КАРАБАШЕВИЋ - Влашка Народна Странка | Бољевац | 2 |
| ЗАЈЕДНО ЗА ПРОМЕНЕ КОАЛИЦИЈА ЈЕДИНСТВЕНА СРБИЈА – ВЛАШКА НАРОДНА СТРАНКА | Кучево | 2 |
| ИСТИНА – ADAVIERA | Нови Сад | 1 |
| Мађарска мањина |
| VAJDASÁGI MAGYAR SZÖVETSÉG – PÁSZTOR ISTVÁN – САВЕЗ ВОЈВОЂАНСКИХ МАЂАРА - ИШТВАН ПАСТОР | Ада | 11  |
| Апатин | 2 |
| Бачка Топола | 19 |
| Бечеј | 11 |
| Житиште | 3 |
| Зрењанин | 3 |
| Кањижа | 20 |
| Кикинда | 2 |
| Ковачица | 1 |
| Ковин | 3 |
| Мали Иђош | 12 |
| Нова Црња | 2 |
| Нови Бечеј | 2 |
| Нови Кнежевац | 10 |
| Нови Сад | 2 |
| Панчево | 2 |
| Сента | 13 |
| Сомбор | 5 |
| Србобран | 2 |
| Суботица | 22 |
| Темерин | 6 |
| Чока | 9 |
| „UKROK – ÖSSZEFOGÁS - TANDARI” -TANDARI ZOLTÁN - „UKROK - UJEDINJENI - TANDARI“ – ZOLTAN TANDARI  | Кањижа | 2 |
| ГРУПА ГРАЂАНА ЗАЈЕДНО ЗА БОЉУ СЕНТУ - POLGÁROK CSOPORTJA EGYÜTT A JOBB ZENTÁÉRT | Сента | 3 |
| ШАНДОР ЈОЖЕФ - ГРУПА ГРАЂАНА "ГРАЂАНСКИ ПОКРЕТ ЗА СЕНТУ" - SÁNDOR JÓZSEF - "POLGÁRI MOZGALOM ZENTÁÉRT" POLGÁROK CSOPORTJA - ŠANDOR JOŽEF - GRUPA GRAĐANA "GRAĐANSKI POKRET ZA SENTU" | Сента | 3 |
| Група грађана „Савез за Србобран, Турију и Надаљ -Szövetség Szenttamásért, Turiáért, Nádaljáért“ | Србобран | 1 |
| "JENŐ MAGLAI – ГРУПА ГРАЂАНА „ПОКРЕТ ГРАЂАНСКЕ СУБОТИЦЕ“ MAGLAI JENŐ – „SZABADKA POLGÁRI MOZGALMA” POLGÁROK CSOPORTJA JENŐ MAGLAI - GRUPA GRAĐANA „POKRET GRAĐANSKE SUBOTICE" | Суботица | 4 |
| Македонска мањина |
| Демократска партија Македонаца (ДПМ) – Демократска партија на Македонците (ДМП) – Др Ненад Крстевски | Опово | 1 |
| Ромска мањина |
| РОМСКА СТРАНКА ЈЕДИНСТВО – РОМАНИ СТРАНКА ЈЕКИПЕ – АДЕМ САЛИХИ – PARTIA ROME BASHKIMI – ROMANI STRANKA JEKIPE – ADEM SALIHI | Бујановац | 1 |
| УЈЕДИЊЕНА ПАРТИЈА РОМА – УПР – ЈПР – ФАИК ИСЕНИ – PARTIA E BASHKUAR ROME – PBR – JPR – FAIK ISENI | Бујановац | 1 |
| Руска мањина |
| СТРАНКА РУСА СРБИЈЕ | Алексинац | 1 |
| Чачак | 1 |
| СРПСКО РУСКА ПАРТИЈА ВУКОВИ | Велика Плана | 1 |
| PУCKA CTPAHKA  | Владичин Хан | 1 |
| Ниш | 1 |
| Ниш - Медијана | 1 |
| Ниш – Нишка бања | 2 |
| Нови Сад | 1 |
| Суботица | 1 |
| ИВИЦА ДАЧИЋ – „Социјалистичка партија Србије (СПС), Јединствена Руска странка (ЈРС) – Жанна Кнежевић“ | Опово | 5 |
| Дипл. Инж. Александар Фирауновић ЕВРОПСКА ЗЕЛЕНА ПАРТИЈА – ЕВРОПЕЙСКАЯ ПАРТИЯЗЕЛЕНЫХ | Богатић | 1 |
| Русинска мањина |
| Војвођански фронт-Ненад Чанак (Лига социјалдемократа Војводине, Заједно за Војводину) | Жабаљ | 1 |
| Коалиција ВОЈВОЂАНСКИ ФРОНТ – уједињени за демократски Нови Сад(Лига социјалдемократа Војводине, Војвођанска партија, Заједно за Војводину) | Нови Сад | 3 |
| ВОЈВОЂАНСКИ ФРОНТ – уједињени за демократски Шид (Лига социјалдемикрата Војводине, Заједно за Војводину, Војвођанска партија) - Дејана Ђурђевић | Шид | 3 |
| Словачка мањина |
| „Заједно за Бачку Паланку“ – Покрет социјалиста – Странка војвођанских Словака – Саша Борковић, Пеђа Вулетић (ПС-СВС) | Бачка Паланка | 10 |
| Зелена Странка - Zelená Strana  | Велико Градиште | 1 |
| Стара Пазова | 2 |
| Хрватска мањина |
| ВОЈВОЂАНСКИ ФРОНТ – уједињени за демократски Бач (Лига социјалдемократа Војводине, Заједно за Војводину, Демократски савез Хрвата у Војводини) | Бач | 2 |
| ВОЈВОЂАНСКИ ФРОНТ – уједињени за демократски Зрењанин (Лига социјалдемократа Војводине, Војвођанска партија, Заједно за Војводину, Демократски савез Хрвата у Војводини) – Ненад Чанак | Зрењанин | 4 |
| ВОЈВОЂАНСКИ ФРОНТ - уједињени за демократски Сомбор (Лига социјалдемократа Војводине, Војвођанска партија, Заједно за Војводину, Демократски савез Хрвата у Војводини) | Сомбор | 2 |
| "ВОЈВОЂАНСКИ ФРОНТ – УЈЕДИЊЕНИ ЗА ДЕМОКРАТСКУ СУБОТИЦУ (ЛИГА СОЦИЈАЛДЕМОКРАТА ВОЈВОДИНЕ, ДЕМОКРАТСКИ САВЕЗ ХРВАТА У ВОЈВОДИНИ, ВОЈВОЂАНСКА ПАРТИЈА) – ТОМИСЛАВ ЖИГМАНОВ" | Суботица | 3 |

 За потпуно сагледавање заступљености националних мањина у изабраним телима од значаја је указати и на чињеницу да су у Народној скупштини Републике Србије и Скупштини АП Војводине образовани одбори који се баве проблематиком мањинских права и националне равноправности. У Народној скупштини то је Одбор за људска и мањинска права и равноправност полова који, имеђу осталог, разматра питања из области остваривања права националних мањина и међунационалних односа у Републици Србији и сарађује са националним саветима националних мањина. У Скупштини АП Војводине формиран је Одбор за националну равноправност који, између осталог, прати остваривање националне равноправности.

### **Заступљеност националних мањина у јавној управи**

*128. Саветодавни комитет позива власти да успоставе и користе, што је пре могуће, а најкасније до истека рока за издавање петог државног извештаја, одрживи оквир за прикупљање података који је заснован на људским правима унутар јавне управе и, на основу тих података, успоставе, спроведу и периодично ревидирају конкретне и ефективне мере усмерене на стварање дугорочног и мерљивог напретка у заступљености националних мањина у јавној управи, посебно оних који живе у удаљеним подручјима и најмаргинализованијих.*

Одговор на ову препоруку садржан је у одговору на препоруку 5. из Резолуције Комитета министара.

### **Учешће у друштвеном и економском животу**

*135. Саветодавни комитет позива власти да дају приоритет економској ревитализацији области у којима припадници националних мањина живе у централној и јужној Србији, укључујући побољшање инфраструктуре и подстицаје за веће могућности за запошљавање.*

Одговор на ову препоруку садржан је у одговору на препоруку 13. из Резолуције Комитета министара.

*136. Саветодавни комитет позива власти да појачају своје напоре како би осигурале делотворно учешће Рома у економском и друштвеном животу, осмишљавањем мера политике заснованим на рашчлањеним подацима, успостављањем јасних показатеља, њиховим праћењем у блиској сарадњи са представницима Рома, у циљу да се прилагоде и ојачају на периодичној основи.*

Одговор на ову препоруку садржан је у одговору на препоруку 1. из Резолуције Комитета министара.

## **Чланови 17. и 18. Оквирне конвенције**

### **Билатерални споразуми и регионална сарадња**

*139. Саветодавни комитет позива власти да размотре јачање билатералне сарадње у вези са заштитом националних мањина, са суседним земљама ЕУ и земљама које нису чланице ЕУ, како би се стимулисао привредни развој подручја у којима бораве припадници националних мањина, посебно у централној и јужној Србији.*

Као што је Саветодавни комитет у претходним извештајима обавештаван, институцијални оквир за билатералну сарадњу у контексту заштите националних мањина успостављен је закључивањем билатералних споразума о заштити националних мањина са Мађарском, Румунијом, Хрватском и Севереном Македонијом, којима се, између осталог, предвиђа успостављање међувладиних мешовитих тела чији је задатак праћење примене тих споразума.

У периоду од 2016. године одржано је неколико седница мешовитих тела, а у периодима између одржавања седница било је и других активности које су директно повезане са радом ових тела. Копредседници и косекретари, а у одређеним ситуацијама и сами чланови мешовитог тела који су експерти за одређену област, састају се у периодима између две седнице. Такође се одржавају састанци председника мешовитог тела са припадницима мањине, али и са представнцима ресорних институција у циљу убрзавања реализације неке од препорука или решавања неког отвореног питања, као и припремни састанци српског дела делегације у овим мешовитим телима.

Међувладина мешовита комисија о националним мањинама са Мађарском одржала је пету седницу у 2016. години. Обе стране су на седници истакле да у односима Србије и Мађарске нема отворених питања и да су посвећене томе да на дугорочан начин одреде положај двеју мањина. У записнику са седнице поздрављена је одлучност Републике Србије да се прикључи Европској унији, што Влада Мађарске политички подржава и пружа стручну помоћ у процесу прикључивања. Такође, поздрављено је усвајање посебног Акционог плана за остваривање права националних мањина у Србији, уз учешће представника националних мањина, за шта је истакнуто да представља преседан и пример у региону на пољу заштите националних мањина. Стране су истакле чињеницу да је захваљујући повољном политичком окружењу и спровођењу разних програма толеранције, значајно смањено насиље између припадника разних националних заједница и поздравиле су миран суживот и кохабитацију разних етничких заједница. Последњи састанак копредседника Међувладине мешовите комисије одржан је крајем 2019. године. На састанку је српска страна предложила да се пре одржавања наредне седнице Комисије, чији ће домаћин бити мађарска страна, организује састанак косекретара ради усаглашавања формата и садржаја записника. Након састанка мађарској страни је послат кориговани предлог структуре записника.

Међувладина мешовита комисија са Румунијом није одржавала седнице, али су организована два састанка на нивоу копредседника (2018. и 2022.) и један састанак на нивоу косекретара (2018.) са циљем утврђивања даље динамике рада и припреме за наредну, Трећу седницу Комисије која у складу са Правилником о раду ММК треба да буде одржана у Румунији. Одржан је већи број припремних састанака српског дела Комисије на којима су били присутни и представници румунске националне мањине. Последњи припремни састанак српског дела Комисије одржан је у децембру 2021. године. На састанку је разматран статус и актуелност свих препорука са досадашњих састанака у односу на постојећи законодавни оквир, а ресорне инситуције су известиле о стању у погледу реализације препорука. Председник румунског дела Међувладине мешовите комисије за националне мањине посетио је Републику Србију у фебруару 2022. године и том приликом одржан је и састанак два копредседника Мешовите комисије. Копредседници су на састанку истакли да питања која се односе на положај мањинских заједница у две земље заузимају посебно место у целокупним билатералним односима које карактерише висок степен међусобног уважавања и поверења и да је правно-институционални оквир у овој области у обе државе добар. Такође су истакли спремност да се сва питања која се тичу положаја српске и румунске националне мањине решавају кроз отворен дијалог и у оквиру Међувладине мешовите комисије. У време припреме овог извештаја у току је усаглашавање страна о свим питањима која ће се наћи на дневном реду наредне седнице Комисије. У циљу јачања билатералне сарадње у области заштите румунске националне мањине у Републици Србији приликом посете министра спољних послова Србије Румунији потписан је Споразум између Владе Републике Србије и Владе Румуније о уступању имовинских права над зградом Лућафарул Румунији (2022.). Овај објекат од значаја за припаднике румунске националне мањине налази се у Вршцу, а предвиђено је да се осим за конзуларне активности користи и за промоцију румунске културе и традиције и сарадњу са лицима припадницима румунске националне мањине у Републици Србији.

Међувладин Мешовити одбор за националне мањине са Републиком Хрватском одржао је две седнице,седму - 2018. године у Србији и осму - 2019. године у Хрватској. На седницама је констатовано да се законска регулатива у погледу права националних мањина у обе земље непрестано развија, углавном је задовољавајућа и у складу с европским стандардима, али често није задовољавајући ниво њене примене. Чланови Мешовитог одбора поздравили су успехе постигнуте у реализацији препорука прихваћених на ранијим заседањима, али су такође закључили како један део препорука још није реализован, односно њихова реализација је у току. На осмој седници чланови Мешовитог одбора су, између осталог, поздравили кадровско оснаживање Редакције на хрватском језику на Радио-телевизији Војводине и раст удела програма на хрватском језику у укупном програму Другог канала овог јавног медијског сервиса, покретање Лектората за хрватски језик на Универзитету у Новом Саду и успостављање система провере знања хрватског језика на том лекторату, напредак који је српска страна остварила кроз финансирање и штампање уџбеника за наставу на хрватском језику за основно образовање и напоре српске стране у погледу финансирања установа које су носиоци културне самоуправе хрватске мањине у Републици Србији.

Међувладина Мешовита комисија за националне мањине са Републиком Северном Македонијом одржала је прву седницу у фебруару 2022. године.На дневном реду Прве седнице било је разматрање актуелних отворених питања остваривања мањинских права у обе државе и разматрање Правилника о раду Међувладине мешовите комисије.

Билатерална сарадња којом се, између осталог, стимулише привредни развој подручја у којима живе припадници националних мањина, остварује се и кроз споразуме и програме прекограничне сарадње. Министарство за европске интеграције, као део Оперативне структуре (за програме прекограничне сарадње са земљама кандидатима за чланство у ЕУ – са БиХ, Северном Македонијом и Црном Гором) и као Национално тело (за програме прекограничне и транснационалне сарадње са земљама чланицама ЕУ – са Бугарском, Мађарском, Хрватском и Румунијом и у оквиру два програма транснационалне сарадње Дунав и Адрион), учествује у спровођењу девет програма прекограничне и транснационалне сарадње. Програми се спроводе путем јавних конкурса којим се одобравају пројекти са партнерима из земаља учесница. За седмогодишњи период 2014-2020. година за спровођење ових програма је у оквиру буџета ЕУ издвојено више од 200 милиона евра из ИПА фондова. Одобрено је више од 300 пројеката са учесницима из пограничних подручија Републике Србије. Реч је о програмима сарадње у оквиру заштите животне средине, реаговања у случају вандредних ситуација, подршке младима, сарадњи на развоју иновација и њиховој примени, као и унапређење културне и туристичке позиције програмских територија. Ова билатерална и мултилатерална сарадња суседних држава или региона има за циљ унапређење развоја пограничних подручја.

1. „Службени гласник РСˮ, број 6/2017 [↑](#footnote-ref-1)
2. „Службени гласник РСˮ, бр. 135/2004, 90/2007 и 24/2018 [↑](#footnote-ref-2)
3. [www.unhcr.org/rs/wp-content/uploads/sites/40/2021/04/01-Lica-u-riziku-od-apatridije-u-Srbiji-CeSid-UNHCR-2020-SRB.pdf](http://www.unhcr.org/rs/wp-content/uploads/sites/40/2021/04/01-Lica-u-riziku-od-apatridije-u-Srbiji-CeSid-UNHCR-2020-SRB.pdf) [↑](#footnote-ref-3)
4. <https://www.unhcr.org/rs/iskorenjivanje-apatridije> [↑](#footnote-ref-4)
5. <https://www.yucom.org.rs/wp-content/uploads/2022/03/1645107722_Analiza-ozakonjenja-17022022-WEB.pdf> [↑](#footnote-ref-5)
6. <http://socijalnoukljucivanje.gov.rs/rs/objavljeno-mapiranje-podstandardnih-romskih-naselja-prema-rizicima-i-pristupu-pravima-u-republici-srbiji-sa-narocitim-osvrtom-na-covid-19-epidemiju/> [↑](#footnote-ref-6)
7. <https://socijalnoukljucivanje.gov.rs/rs/objavljena-analiza-odrzivih-modela-za-obezbedjivanje-pristupa-cistoj-pijacoj-vodi-kanalizaciji-i-elektricnoj-energiji-stanovnicima-i-stanovnicama-podstandardnih-romskih-naselja-u-republici-srbiji/> [↑](#footnote-ref-7)
8. MICS представља глобални истраживачки програм развијен од стране УНИЦЕФ-а кроз консултације са другим агенцијама Уједињених нација. MICS је конципиран тако да обезбеди статистички поуздане и међународно упоредиве податке за кључне социјалне индикаторе и усмерен је на најосетљивији део популације: жене, децу и угрожене и маргинализоване групе становништва. Истраживање вишеструких показатеља о положају жена и деце у Републици Србији, Републички завод за статистику и УНИЦЕФ - MICS Multiple Indicator Survey 2019: <https://www.stat.gov.rs/sr-latn/istrazivanja/mics/> [↑](#footnote-ref-8)
9. „Службени гласник РС“ број 88/2010 [↑](#footnote-ref-9)
10. Посете су организоване у периоду април-мај 2020. године у следећим јединицама локалне самоуправе: Београд, Градска општина Чукарица, Ковин, Панчево, Пожаревац и Костолац. У ових пет градова и општина, организована је посета у укупно десет ромских насеља (Чукаричка шума, Циган мала, Мали рит 1, Мали рит 2, Сутјеска, Канал, Стари Костолац, Хотел Костолац, Узун Миркова и Ђурђеве рупе). [↑](#footnote-ref-10)
11. <https://ombudsman.rs/index.php/2011-12-25-10-17-15/2011-12-26-10-05-05/6607-l-lni-s-upr-v-upuc-n-p-s-b-n-izv-sh-s-pr-p-ru-usl-vi-u-r-s-i-n-s-lji-u-si-u-ci-i-v-nr-dn-g-s-nj-i-pri-n-r-z-sh-i-usl-d-p-nd-i-r-n-virus>. [↑](#footnote-ref-11)
12. „Службени гласник РСˮ, број 22/2016 [↑](#footnote-ref-12)
13. „Службени гласник РСˮ, број 65/2018 [↑](#footnote-ref-13)
14. <http://www.mpn.gov.rs/wp-content/uploads/2021/02/Brosura_CIPv05-final-za-roditeljeB.pdf> [↑](#footnote-ref-14)
15. <http://www.mpn.gov.rs/wp-content/uploads/2021/02/Brosura_CIP_-05-final-za-zaposleneB-1.pdf> [↑](#footnote-ref-15)
16. <http://ravnopravnost.gov.rs/prevencija-segregacije-razvoj-inkluzivnih-upisnih-politika/> [↑](#footnote-ref-16)
17. „Службени гласник РСˮ, бр. 22/2009 и 52/2021 [↑](#footnote-ref-17)
18. „Службени гласник РСˮ, број 87/2019 [↑](#footnote-ref-18)
19. <https://www.mpn.gov.rs/wp-content/uploads/2021/06/SROVRS-2030-1.pdf> [↑](#footnote-ref-19)
20. <http://www.mpn.gov.rs/izvestaj-o-ukljucenosti-ucenika-iz-osetljivih-grupa-u-obrazovno-vaspitni-rad-tokom-nastave-na-daljinu/> [↑](#footnote-ref-20)
21. „Службени гласник РСˮ, бр. 24/2005, 61/2005, 54/2009, 32/2013, 75/2014, 13/2017 - одлука УС, 113/2017 и 95/2018 - аутентично тумачење [↑](#footnote-ref-21)
22. „Службени гласник РСˮ, бр. 36/2009, 88/2010, 38/2015, 113/2017 и 113/2017 – др. закон и 49/2021 [↑](#footnote-ref-22)
23. „Службени гласник РСˮ, бр. 18/2021 и 36/2021 – исправка [↑](#footnote-ref-23)
24. „Службени гласник РСˮ, број 15/2010 [↑](#footnote-ref-24)
25. „Службени гласник РСˮ, број 24/2011 [↑](#footnote-ref-25)
26. „Службени гласник РСˮ, бр. 59/2008, 37/2010, 39/2011 - др. правилник, 1/2012 - др. правилник, 51/2019 и 12/2020 [↑](#footnote-ref-26)
27. „Службени гласник РСˮ, број 126/2021 [↑](#footnote-ref-27)
28. „Службени гласник РСˮ, број 12/2022 [↑](#footnote-ref-28)
29. „Службени гласник РСˮ, број 23/2022 [↑](#footnote-ref-29)
30. <https://socijalnoukljucivanje.gov.rs/wp-content/uploads/2020/04/Dostupnost_usluga_i_mera_podske_za_decu_romske_nacionalnosti_na_lokalnom_nivou.pdf> [↑](#footnote-ref-30)
31. <http://www.inkluzijaroma.stat.gov.rs> и <http://socijalnoukljucivanje.gov.rs> [↑](#footnote-ref-31)
32. <https://www.ukljucise.org/publikacije> [↑](#footnote-ref-32)
33. <https://romaworld.rs/> [↑](#footnote-ref-33)
34. „Службени гласник РСˮ, број 25/2019 [↑](#footnote-ref-34)
35. Препорука Комитета министара о примени Европске повеље о регионалним или мањинским језицима од стране Републике Србије усвојена 4. априла 2019. године, Четврто мишљење Саветодавног комитета о Србији усвојено 26. jуна 2019. године и Четврти извештај Комитета експерата у вези са Србијом, усвојен 28. новебра 2018. године. [↑](#footnote-ref-35)
36. „Службени гласник РСˮ, бр. 129/2007, 83/2014 - др. закон, 101/2016 - др. закон, 47/2018 и 111/2021 - др. закон [↑](#footnote-ref-36)
37. <http://www.skgo.org/publications/download/506> [↑](#footnote-ref-37)
38. Сва истраживања Повереника доступна су на званичној интернет презентацији: [www.ravnopravnost.gov.rs](http://www.ravnopravnost.gov.rs). [↑](#footnote-ref-38)
39. <https://mpn.gov.rs/wp-content/uploads/2019/03/prirucnik-primera-dobre-prakseDemokratska-kultura-u-skolama.pdf> [↑](#footnote-ref-39)
40. „Службени гласник РСˮ, бр. 88/2017, 27/2018 - др. закон, 10/2019, 27/2018 - др. закон, 6/2020 и 129/2021 [↑](#footnote-ref-40)
41. <https://www.mpn.gov.rs/wp-content/uploads/2019/04/HF-33-Smernice-SRB-FINAL.pdf> [↑](#footnote-ref-41)
42. „Службени гласник РСˮ, бр. 79/2005, 81/2005 - испр., 83/2005 - испр., 64/2007, 67/2007 - испр., 116/2008, 104/2009, 99/2014, 94/2017, 95/2018 и 157/2020 [↑](#footnote-ref-42)
43. „Службени гласник РСˮ, бр. 2/2019 и 67/2021 [↑](#footnote-ref-43)
44. „Службени гласник РСˮ, бр. 18/2005, 81/2005 - исправка и 47/2018 [↑](#footnote-ref-44)
45. „Службени гласник РСˮ, бр. 113/2017, 95/2018, 86/2019, 157/2020 и 123/2021 [↑](#footnote-ref-45)
46. „Службени гласникˮ, бр. 95/2018 и 91/2019 [↑](#footnote-ref-46)
47. „Службени гласникˮ, бр. 21/2016, 113/2017, 95/2018 и 113/2017 - др. закон [↑](#footnote-ref-47)
48. <https://unece.org/DAM/stats/publications/2015/ECECES41_EN.pdf> [↑](#footnote-ref-48)
49. „Службени гласник РСˮ, бр. 9/2020 и 35/2021 [↑](#footnote-ref-49)
50. „Службени гласник РСˮ, бр. 36/2006 [↑](#footnote-ref-50)
51. „Службени гласник РСˮ, бр. 85/2005, 88/2005 - испр., 107/2005 - испр., 72/2009, 111/2009, 121/2012, 104/2013, 108/2014, 94/2016 и 35/2019 [↑](#footnote-ref-51)
52. „Службени гласник РСˮ, бр. 84/2004, 86/2004 - испр., 61/2005, 61/2007, 93/2012, 108/2013, 6/2014 – усклађен дин. изн., 68/2014 - др. закон, 142/2014, 5/2015 - усклађен дин. изн., 83/2015, 5/2016 - усклађен дин. изн., 108/2016, 7/2017 - усклађен дин. изн., 113/2017, 13/2018 - усклађен дин. изн., 30/2018, 4/2019 - усклађен дин. изн., 72/2019, 8/2020 - усклађен дин. изн. и 153/2020 [↑](#footnote-ref-52)
53. Пројекат Удружења новинара Србије је суфинансиран из буџета Републике Србије и Покрајинског секретаријата за културу јавно информисање и односе с верским заједницама. [↑](#footnote-ref-53)
54. Целокупно истраживање, као и главни закључци истраживања који су урађени и на језицима националних мањина (хрватски, русински, чешки, словачки, румунски, бугарски, албански, мађарски и ромски) објављени су на сајту Удружења новинара Србије <https://www.uns.org.rs/sr/desk/Privatizacija/71991/polozaj-privatizovanih-manjinskih-medija-nije-se-znacajno-menjao-od-2016-godine-.html> [↑](#footnote-ref-54)
55. <https://www.osce.org/files/f/documents/5/a/473682.pdf> [↑](#footnote-ref-55)
56. Статистички и визуелни приказ података (графикони, мапа, итд) добијених истраживањем које је израдио медијски експерт Недим Сејдиновић и ,,Центар за одрживе заједнице” доступни су на следећем линку: <https://tixwitchy.shinyapps.io/minority_media/> [↑](#footnote-ref-56)
57. Доступно на <https://projektnosufinansiranjehtmlpublikacija.netlify.app/> и Порталу отворених података Републике Србије <https://data.gov.rs/sr/datasets/rezultati-konkursa-za-projektno-sufinansiranja-medijskikh-sadrzhaja/> [↑](#footnote-ref-57)
58. „Службени гласник РС”, број 148/2020 [↑](#footnote-ref-58)
59. <http://www.puma.vojvodina.gov.rs/sluzbeno_jezik/glavnalist.php> [↑](#footnote-ref-59)
60. „Службени гласник РС”, број 104/ 2018 [↑](#footnote-ref-60)
61. „Службени гласник РС”, бр. 68/2010 и 10/2022 - др. упутство [↑](#footnote-ref-61)
62. <https://www.pravamanjina.rs/images/Uvod_u_ostvarivanje_prava_na_slu%C5%BEbenu_upotrebu_jezika_i_pisama_nacionalnih_manjina_Mar_2019.pdf> [↑](#footnote-ref-62)
63. <https://www.ombudsman.rs/index.php/izvestaji/posebnii-izvestaji> [↑](#footnote-ref-63)
64. <https://www.ombudsmanapv.org/riv/attachments/article/2131/Istrazivanje_sluz_upotreba_jezika_2018-finall.pdf> [↑](#footnote-ref-64)
65. <https://www.osce.org/files/f/documents/7/a/461806.pdf> [↑](#footnote-ref-65)
66. „Службени гласник РС”, бр. 72/2009, 20/2014 - одлука УС, 55/2014 и 47/2018 [↑](#footnote-ref-66)
67. <https://zuov.gov.rs/izdanja-zavoda/> [↑](#footnote-ref-67)
68. <https://mojaskola.rtsplaneta.rs/list/772/srpski-kao-nematernji-jezik> [↑](#footnote-ref-68)
69. <http://www.pzv.edu.rs/> [↑](#footnote-ref-69)
70. <https://www.ombudsman.rs/attachments/article/6484/POSEBAN%20IZVESTAJ%20ZG%20ANALIZA%20O%20STANJU%20U%20OBLASTI%20VRSENJA%20JAVNIH%20OVLASCENJA.pdf> [↑](#footnote-ref-70)
71. „Службени гласник РС”, бр. 22/2016 и 53/2021 [↑](#footnote-ref-71)
72. „Службени гласник РС”, број 1/2019 [↑](#footnote-ref-72)
73. „Службени гласник РС”, број 1/2019 [↑](#footnote-ref-73)
74. „Службени гласник РС”, бр. 33/3019, 42/2019 и 18/2022 [↑](#footnote-ref-74)
75. „Службени гласник РС”, број 46/2021 [↑](#footnote-ref-75)
76. ACFC/OP/III(2013)006, парагарф 36. [↑](#footnote-ref-76)
77. У извештајима о напретку Републике Србије у процесу евроинтеграција и спровођењу акционих планова за поглавља 23. и 24, Европска комисија је оценила да су неопходне додатне измене Закона о забрани дискриминације како би се у потпуности ускладио са правним тековинама ЕУ. С тим у вези, истакнуто је да пун капацитет Повереника да спроводи надлежности у складу са Законом о забрани дискриминације још увек није остварен. Европска комисија против расизма и нетолеранције, у оквиру својих извештаја и смерница, указивала је, такође, на значај оснаживања капацитета Повереника проширивањем надлежности. [↑](#footnote-ref-77)
78. „Службени гласник РС”, број 12/2022 [↑](#footnote-ref-78)
79. „Службени гласник РС”, број 6/2008 [↑](#footnote-ref-79)
80. „Службени гласник РС”, бр. 18/2005, 72/2011 – др. закон и 6/2015 [↑](#footnote-ref-80)
81. „Службени гласник РС”, бр. 93/2018 и 24/2022 [↑](#footnote-ref-81)
82. „Службени гласник РС”, бр. 25/2011, 9/2016, 16/2016, 36/2016 и 103/2018 [↑](#footnote-ref-82)
83. <http://mduls.gov.rs/wp-content/uploads/Instrukcija-za-postupanje-u-slucajevima-rodjenja-deteta-ciji-roditelji-nemaju-licna-dokumenta-radi-omogucavanja-upisa-u-MKR.pdf> [↑](#footnote-ref-83)
84. „Службени гласник РС”, бр. 43/2003, 51/2003 - испр., 61/2005, 101/2005 - др. закон, 5/2009, 54/2009, 50/2011, 70/2011 - усклађени дин. изн., 55/2012 - усклађени дин. изн., 93/2012, 47/2013 - усклађени дин. изн., 65/2013 - др. закон, 57/2014 - усклађени дин. изн., 45/2015 - усклађени дин. изн., 83/2015, 112/2015, 50/2016 - усклађени дин. изн., 61/2017 - усклађени дин. изн., 113/2017, 3/2018 - испр., 50/2018 - усклађени дин. изн., 95/2018, 38/2019 - усклађени дин. изн., 86/2019, 90/2019 - испр., 98/2020 - усклађени дин. изн., 144/2020 и 62/2021- усклађени дин. изн. [↑](#footnote-ref-84)
85. „Службени гласник РС”, број 87/2011 [↑](#footnote-ref-85)
86. „Службени гласник РС”, број 14/2021 [↑](#footnote-ref-86)
87. У складу са прописима који уређују област стратешког планирања, консултације се спроводе од самог почетка израде, као и током праћења спровођења прописа и документа јавне политике. Превасходни циљ консултација јесте да се прикупе информације о тренутном стању у области и проблемима који постоје и виђењу промене која треба да се постигну, као и да се утврде мишљења и ставови према предложеним опцијама, мерама и решењима, и прикупе додатни предлози о могућим правцима акције. Консултације се спроводе применом метода као што су: прикупљање писаних коментара, округли столови, фокус групе, полуструктурирани интервјуи, панели и анкете. [↑](#footnote-ref-87)
88. <https://slobodnarec.rs/2022/04/16/etnicka-distanca-odnos-vojvodjanskih-madjara-prema-drugim-nacionalnostima/> [↑](#footnote-ref-88)
89. <https://isi.f.bg.ac.rs/wp-content/uploads/2020/01/Mladen-Lazi%C4%87-Slobodan-Cveji%C4%87-prir-Stratifikacijske-promene-u-periodu-konsolidacije-kapitalizma-u-Srbiji.pdf> [↑](#footnote-ref-89)
90. „Службени гласник РС”, бр. 83/2014, 58/2015 и 12/2016 - аутентично тумачење [↑](#footnote-ref-90)
91. „Службени гласник РС”, бр. 83/2014, 6/2016 - др. закон и 129/2021 [↑](#footnote-ref-91)
92. <http://www.rem.rs/sr/odluke/izrecene-mere> [↑](#footnote-ref-92)
93. „Службени гласник РС”, број 10/2016 [↑](#footnote-ref-93)
94. „Службени гласник РС”, број 63/2013 [↑](#footnote-ref-94)
95. „Службени гласник РС”, број 22/2015 [↑](#footnote-ref-95)
96. „Службени гласник РС”, број 13/2020 [↑](#footnote-ref-96)
97. „Службени гласник РС”, бр. 6/2016, 24/2018 и 87/2018 [↑](#footnote-ref-97)
98. Упитници су послати у циљу израде посебне студије која је представљала резултат је сарадње Канцеларије за људска и мањинска права Владе Републике Србије и Мисије ОЕБС-а у Републици Србији. [↑](#footnote-ref-98)
99. Одабране су следеће јединице локалне самоуправе: Апатин, Бела Паланка, Бујановац, Врање, Димитровград, Зрењанин, Кучево, Лајковац, Неготин, Нови Пазар, Нови Сад, Панчево, Пожаревац, Прибој, Сомбор и Суботица. [↑](#footnote-ref-99)
100. „Службени гласник РС”, број 69/2018 [↑](#footnote-ref-100)
101. <https://mpn.gov.rs/wp-content/uploads/2022/03/Katalog-udzbenika-na-jezicima-nacionalnih-manjina.pdf> [↑](#footnote-ref-101)
102. <http://dictionary.hcnm.org/dict/> [↑](#footnote-ref-102)
103. „Службени гласник РС”, број 23/2022 [↑](#footnote-ref-103)
104. „Службени гласник РС”, број 30/2018 [↑](#footnote-ref-104)
105. „Службени гласник РС”, бр. 36/2009 и 61/2015 - одлука УС [↑](#footnote-ref-105)
106. „Службени гласник РС”, бр. 35/2000, 57/2003 - одлука УСРС, 72/2003 - др. закон, 75/2003 - испр. др. закона, 18/2004, 101/2005 - др. закон, 85/2005 - др. закон, 28/2011 - одлука УС, 36/2011, 104/2009 - др. закон, 12/2020 и 68/2020 [↑](#footnote-ref-106)
107. „Службени гласник РС”, број 12/2020 [↑](#footnote-ref-107)
108. „Службени лист АПВ”, бр. 23/2014, 12/2020 и 14/2020 – аутентично тумачење [↑](#footnote-ref-108)
109. „Службени гласник РС”, број 14/2022 [↑](#footnote-ref-109)
110. „Службени гласник РС”, број 14/2022 [↑](#footnote-ref-110)